
Cuvânt-înainte 


Între februarie 2012 şi aceeaşi lună din 2014 - în decurs de doi 
ani - societatea românească a cunoscut trei feluri de guverne. Unul 
în total acord cu autoritatea prezidenţială; al doilea, din aprilie 
2012, sub sigla Uniunii Social Liberale, cu o susţinere parlamentară 
de cca 70%; al treilea, la început de martie 2014, ca rezultat al nego- 
cierilor între partide. 

Uniunea Social Liberală a avut o scurtă existență. În perspectiva 
celor 24 de ani de la revoluţia din decembrie 1989, USL a constituit, 
posibil, pe plan politic, cea mai semnificativă realitate. A câştigat 
încrederea opiniei publice în proporţie de peste 70% pentru a o 
pierde tot atât de repede. A încălzit, meteoric, cugetul cetățenilor, 
pentru a se pierde, aproape fără veste, pentru cei mai mulți. 

Volumul de față datorat profesorului Dan Voiculescu prezintă 
un cert interes. Este un document grăitor al istoriei noastre con- 
temporane. Autorul a avut ca idee directoare această Uniune şi a 
participat cu alți lideri ai opoziţiei democratice la realizarea ei. 
Cartea de față este o mărturie în direct, despre cum s-a cristalizat 
treptat ideea Uniunii, cum a devenit ea un concept diriguitor, cum 
a fost pusă în aplicare, cum a reuşit să însumeze dorinţele şi spe- 
ranţele unei considerabile majorităţi. Desigur, se vor adăuga şi alte 
mărturii cu felurite perspective şi informaţii. Volumul de față ră- 
mâne cel dintâi care analizează în direct ceea ce a fost Uniunea 
Social Liberală. 

Abordarea este cronologică. Începe la 7 decembrie 2009 sub 
titlul „O idee cu sens“ şi se încheie în decembrie 2012 „Alegeri par- 
lamentare. USL la apogeu“. Evenimentele principale se intersectează 

cu experienţele şi perspectiva proprie a autorului, în secvenţe ex- 
primate dinamic. 

După realegerea preşedintelui la 7 decembrie 2009, „persoane 
care, în urmă cu 12 ore, înfierau regimul Băsescu, schimbaseră 
complet tonul. Oportunismul e o boală fără leac“, comentează au- 
torul, care continuă: „...trebuia să construim o alternativă nouă şi 
consistentă“. Alternativa nu putea deveni realitate decât cu partici- 
parea social-democraţilor şi a liberalilor. 

Mai ales că „pe 14 decembrie 2009 s-a deschis oficial sezonul de 
vânătoare de parlamentari“ vizând „majoritatea parlamentară for- 
mată din PDL şi UDMR: 

În atari condiţii, citim în volum, „era vital ca şi partidele din 
opoziţie să propună un proiect alternativ propriilor membri, să îi 
motiveze, să creeze un orizont de aşteptare“, o „alianţă solidă“ în- 
tre PSD, PNL, PC. 

De la formularea unui astfel de concept până la realizare a fost 
cale lungă. Lupta se dădea cu un sistem care „dispunea integral de 
resurse instituționale, financiare şi coercitive ale statului român“. 
Şi mai trebuia un lucru: ca alegătorii să fie convinși că există o 
alternativă. 

Următoarele capitole ale volumului (8-11) ne poartă pe mean- 
drele, nu puţine, ale asocierii programatice a celor trei partide ale 
opoziţiei, în două etape: într-o primă secvență Partidul Naţional 
Liberal împreună cu Partidul Conservator - Alianța de Cen- 
tru-Dreapta (5 ianuarie 2011), ca, peste o lună, la 5 februarie 2011, 
Uniunea Social Liberală să intre „în linie dreaptă“ - protocolul 
USL semnat pe 5 februarie 2011, în Palatul Parlamentului. 


x 


În zece luni, februarie-decembrie 2012, Uniunea Social Liberală 
a câştigat copleşitor alegerile locale (iunie) şi a înregistrat un rezul- 
tat epocal la 9 decembrie - alegerile parlamentare. 

Analiza autorului trimite pe cititor la zeci şi zeci de momente, 
la reacţiile participanţilor, fie ezitante, fie negative, fie de asociere, 

la comentariile şi interpretările atât de diverse - nu o dată trecă- 
toare — ale mass-mediei, la atitudini subiective, la cele echilibrate. 
Un univers de sentimente, de acţiuni, de reacţii fie individuale — 
uneori nominalizate, fie colective, de solidarităţi şi adversităţi. Un 
univers al unei lumi care-şi căuta drumul spre mai bine. 

Este de dorit ca şi alte contribuţii de ansamblu să se adauge 
analizelor din volumul de față, o mărturie în direct axată, pentru 
întâia oară, realității politice şi sociale intrate în prezent în cartea 
de istorie, cu numele de Uniunea Social Liberală. 

Cititorul află astfel evoluţia evenimentelor şi a gândurilor din 
intervalul 2009-2012. 

Volumul de față îndeamnă la reflecţie şi la căutarea unor răs- 
punsuri. Ca, de exemplu, de ce alegătorii au reacționat atât de ma- 
siv, cu statornică speranţă, la conceptul şi oferta USL? Cum s-a 
produs implozia din USL la numai 14 luni de la cel mai senzaţional 
succes electoral? Nu este rostul acestui cuvânt-înainte să încerce 
răspunsuri la aceste două întrebări esențiale. 

Ce se poate afirma de pe acum este că proiectul și programul 
USL au răspuns speranțelor şi nevoilor cetățenilor țării, dorinţei lor de 
normalitate, după repetatele încercări şi deziluzii trăite de alegă- 
tori din 1990 şi până în 2012. 

Volumul de față cheamă pe cititor să regândească cele trăite, să 
nu piardă speranţa, să rămână cu convingerea că mai există o alter- 
nativă la impasul prezent. Cu o condiţie: voinţa fiecăruia de a ac- 
ţiona şi de a construi împreună o nouă opțiune. Fiindcă viaţa merge 
înainte şi este vorba de viața noastră de cetățeni responsabili şi de 
generaţia ce urmează. 

DINU C. GIURESCU 
1 martie 2014 


PARTEA I 


DE LA IDEE LA FENOMEN 


CAPITOLUL 1 


7 decembrie 2009: O idee cu sens 


Ideea unei mari Alianțe Social Liberale a apărut, în cazul meu, 
luni, 7 decembrie 2009... o zi complicată, lungă, dificil de adminis- 
trat. O zi în care mai mult de jumătate dintre românii care votaseră, 
în România, la alegerile prezidenţiale, resimțeau acut nedreptatea 
rezultatului anunţat de Biroul Electoral Central. Ei aleseseră schim- 
barea. Şi totuşi, nimic nu se schimba. 

În acea dimineaţă, care urma unei nopți tensionate, descope- 
ream în jurul meu o lipsă generală de entuziasm şi motivaţie, un 
blocaj absolut. După euforia din seara anterioară, rezultatele ofici- 
ale parţiale intrau în contradicţie nu doar cu estimările sociologi- 
lor, ci chiar cu logica și cu sensul istoriei. Părea o farsă, un banc. 
De altfel, reflexul multora a fost să se refugieze în umor. Au apărut 
imediat glumele... Ce înseamnă PSD? Preşedinte în seara de dumi- 
nică; dar PDL? Preşedinte în dimineaţa de luni... Nu erau strălucite, 
dar ofereau o supapă pentru frustrarea generală. Ne întorseserăm 
cu 20 de ani în urmă, făceam haz de necaz... 

Dezastrul se profilase încă din timpul nopții. 

În trei ore, cam de la 9 seara până la miezul nopții, o victorie si- 
gură se transformase într-o situație incertă, care, cu fiecare minut, 
începea să miroasă a înfrângere... Rezultatele din exit poll-uri deve- 
neau confuze, sociologii păreau depăşiţi de evenimente şi îşi camu- 
flau limitele în spatele unei egalități imposibile. Geoană-Băsescu, 
50-50... evident, o ficțiune... cineva trebuia să fi avut măcar câteva 
voturi mai mult... şi, părea tot mai evident, tendința era nefavorabilă 

pentru candidatul PSD, care trecea, fără îndoială, prin cea mai tra- 
umatizantă experienţă politică din ultimii 20 de ani... 

Cu cinci zile înainte, pe 1 decembrie, Geoană avea un avantaj de 
8 procente în raport cu preşedintele în funcţie, conform unui sondaj 
Insomar (Geoană 54, Băsescu 46), confirmat de rezultatele celorlalte 
institute. Astfel, dincolo de emoţiile fireşti şi agitația specifică ulti- 
melor zile de campanie, Mircea era, teoretic, cu victoria în buzunar, 
fiind susținut de toată opoziţia şi receptat favorabil de cele mai im- 
portante instituţii de presă. În principiu, putea urmări defilarea de 
ziua națională, pregătindu-se pentru propriul triumf... 

Personal aveam o neliniște, motiv pentru care i-am propus lui 
Mircea să nu meargă la confruntarea finală. Simţeam că i se pregă- 
teşte ceva. 

Altfel, pentru toţi cei din jurul său, victoria candidatului PSD 
rămânea doar o chestiune de timp... Atât de siguri erau pe ei încât, 
în ultima săptămână dinaintea scrutinului, apăruse chiar un soi de 
concurenţă internă: unii începuseră să se preocupe tot mai mult 
să-şi securizeze, din vreme, beneficii instituționale, pe care le consi- 
derau binemeritate; alții, mai puţini, dar mai ambiţioşi, se străduiau 
să-şi confirme, pentru contemporani şi istorie, statutul de autori 
morali ai victoriei... 

Aparent, şi eu puteam fi încadrat în această a doua categorie... 
din motive obiective. 

Fusesem transformat de Traian Băsescu şi echipa sa de campa- 
nie în principala ţintă a atacurilor mediatice. Timp de trei luni şi 
ceva, în perioada septembrie-decembrie 2009, în orice ieşire pu- 
blică, preşedintele părea bântuit de mine... îmi rostea numele de 10 
ori pe minut... Voiculescu, deşi nu candida nicăieri, era, fără îndo- 
ială, „vedeta“ alegerilor... Pe lângă delirul retoric al lui Traian 
Băsescu şi al întregii sale echipe, apăream, atât pe uriaşe panouri 
outdoor, cât şi pe fluturaşi anonimi, drept „omul negru“, păpuşarul 
malefic care se pregătea să pună mâna pe resursele României... şi, 
în special, pe cele de sare... O opţiune care mă amuză și astăzi, 
pentru că ea conţine o flagrantă incoerenţă internă: dacă eram atât 
de diabolic, de ce alegeam sarea şi nu aurul, cărbunele sau gazul? 

Mă rog, consilierii preşedintelui nu-şi băteau capul cu asemenea 
detalii. Strategia lor era destul de clară: încercau să menţină polemica 
în zona Băsescu-Voiculescu pentru a demobiliza electoratul PSD şi 
PNL. Totodată, prin această abordare, deturnau atenţia de la neîmpli- 
nirile primului mandat prezidenţial. Iar dacă eu aş fi intrat în acest 
joc, dacă aș fi răspuns la fiecare dintre provocările ce îmi erau adre- 
sate, i-aş fi ajutat, indiferent ce aş fi spus sau aș fi făcut. Aşa că, deși 
timp de trei luni am fost în mod constant atacat, am înţeles capcana şi 
am stat deoparte. Iar Traian Băsescu a continuat să bată apa în piuă... 

Dar, pentru mine, au fost anumite costuri. După ce eşti înjurat 
luni la rând, pe mai multe voci şi în cele mai abjecte moduri - şi nu 
răspunzi cu aceeași intensitate — accepți să se sedimenteze stereoti- 
puri negative cu efecte pe termen lung... Să ne înțelegem, nu sunt 
sfânt. Am făcut greşeli şi, foarte probabil, voi continua să fac, dar de- 
calajul dintre realitate şi percepţie ajunsese la un nivel inacceptabil. 
Totuşi, am tăcut. Am încasat. Am mers mai departe, mulțumindu-mă 
doar cu scurte intervenţii pe propriul blog... Nu, n-am fost o vic- 
timă, nu mă plâng. Pur şi simplu am ales rațional, optând să accept 
costurile personale pentru a contribui la o victorie pe care mi-o 
doream din evidente motive politice. Eram în tabăra opoziţiei. 

Eliminând însă aspectele subiective, trebuia să recunosc că, 
într-o anumită măsură, fixaţia domnului Băsescu era corectă din 
punct de vedere strategic. Analizând obiectiv, Mircea îl surclasa la 
toate aspectele relevante pentru un profil prezidenţial... n-are sens 
să le înşir. Era suficient să îi alături şi, dacă întrebai pe 100 de neavi- 
zaţi, 90 ţi-ar fi spus că domnul elegant este preşedintele, iar celălalt 
poate fi, eventual, garda de corp... sau şoferul. Nu e răutate, ci reali- 
tate vizibilă. Totodată, candidatul PSD nu avea pete în biografie, în 
niciun caz de talia celor acumulate de Traian Băsescu. În conse- 
cinţă, preşedintele trebuia să-şi aleagă un alt adversar. De ce eu? 
Răspunsul cert nu-l ştiu. Pot însă analiza câteva variante. 

Eram - şi am rămas — un personaj controversat. Scandalul din anii 
"90, cu ipotezele lansate de Petre Mihai Băcanu referitoare la o pre- 
supusă legătură dintre mine şi banii lui Ceauşescu, deşi s-a finalizat 

cu infirmarea în justiţie a tuturor acuzațiilor, a lăsat urme în percep- 
ţia publică. Peste ele s-a suprapus episodul CNSAS (după două deci- 
zii de necolaborare cu Securitatea, în momentul în care intrasem 
deja în coliziune cu interesele domnului Băsescu, CNSAS s-a gândit 
mai bine şi, cu 3 voturi „pentru“ — dintre care unul anulat ulterior — 
3 voturi „contra“ şi 3 abţineri a decis că a existat o colaborare)... Ele- 
mentele sunt cunoscute. Dar cel mai grav „păcat“ al meu rămânea 
probabil calitatea de fondator al unui important trust românesc de 
presă, care îl critica vehement pe domnul preşedinte. 

Astfel că, atacându-mă, Traian Băsescu viza mai multe avantaje: 
decredibiliza televiziunea care nu îi servea interesele; îşi asigura 
preluarea afirmațiilor sale de către concurența de pe piaţa media; 
consolida senzaţia că se lupta cu un sistem ocult... Pe lângă aceste 
date, sigur a contat şi o adversitate personală, alimentată în timp. 

În 2004, pentru a forma guvernul, domnul Băsescu se „căciulise“ 
la Grivco. A recunoscut-o public. Îmi amintesc zilele în care Traian 
Băsescu cu Theodor Stolojan veneau în biroul meu de la Grivco ju- 
când rolurile „om bun - om rău“. Stolojan îmi făcea semne de răbdare 
şi calm, în timp ce Băsescu era nervos şi agitat. Când Traian Băsescu 
a văzut că nu sunt de acord cu propunerile lui, a avut o ieșire isterică, 
a dat cu pumnul în masă şi a plecat din biroul meu trântind ușa. 

Apoi, la câteva zile după ce câştigase prezidenţialele şi i se părea că 
nimeni nu îi mai poate rezista, l-am refuzat categoric când a încercat 
să-şi impună oamenii la şefia celor două Camere ale Parlamentului, 
deşi m-a rugat fierbinte în biroul meu de la Senat. În acelaşi birou, de 
la Senat, Traian Băsescu a venit la mine cu o persoană despre care sus- 
ţinea că va fi Directorul SRI, dar care evident a rămas în secretariat. Şi 
cu acest prilej, în faţa refuzului meu, Traian Băsescu s-a isterizat. 

Din momentul în care l-a văzut pe Adrian Năstase la preşe- 
dinția Camerei Deputaţilor, resentimentele față de mine s-au con- 
solidat şi s-au transformat în ură. Iar domnul Băsescu are un dar 
înnăscut: urăşte intens. Cu metodă şi pe termen lung. Afectat pro- 
babil de anumite neîmpliniri ale copilăriei şi adolescenţei, este 
foarte sensibil la orice afront. Iar rolul pe care mi l-am asumat în 

timpul suspendării din 2007, de preşedinte al Comisiei parlamen- 
tare care a întocmit raportul în urma căruia domnul Băsescu şi-a 
pierdut funcţia pentru o scurtă perioadă, a pus mult gaz pe foc... 
Pe scurt, Traian Băsescu avea toate motivele obiective şi subiective 
pentru a ţese un mit negativ la adresa mea... Eu trebuia să fiu 
zmeul, el încerca să-l joace pe Făt-Frumos. 

Evident că puteam răspunde cu aceeaşi monedă și am fost ten- 
tat de multe ori să o fac. Am un temperament şi-o poveste de viață 
care mă predispun la acţiune... dar, de data asta, mi-era absolut clar 
că scandalul, oricare i-ar fi fost tema sau desfăşurarea, putea fi o 
oportunitate de creştere pentru cel aflat pe locul doi. Ca la box, în 
ultima rundă... un jucător inteligent, care le-a câştigat pe primele 
11, nu mai intră în clinciuri inutile. În schimb, celălalt se arunca în 
pumni, doar-doar va prinde o lovitură norocoasă. Așa că, spre dis- 
perarea lui Traian Băsescu şi a echipei sale, nu am răspuns la provo- 
cări. Mai mult decât atât, i-am sfătuit pe toţi ceilalți vizați de o serie 
de capcane şi diversiuni să procedeze în acelaşi mod. 

Însă, din păcate, în anumite cazuri, orgoliul a inhibat rațiunea. 
În consecinţă, lipsa de luciditate şi de experienţă a făcut să se intre 
prematur în logica împărțirii meritelor. Eu, care vorbisem mult în 
cei cinci ani de mandat Băsescu, am înţeles că e cazul să tac, deşi 
eram înjurat în fiecare zi... Alţii, care tăcuseră spornic în acei cinci 
ani, s-au trezit vorbind. 

Aşa că ultimele zile de dinaintea alegerilor din 6 decembrie 
2009 au fost marcate de două evenimente importante: un film în 
care domnul preşedinte lovea un copil și confruntarea directă din- 
tre cei doi candidați. Ambele erau legate de persoane calificate de 
propaganda oficială drept moguli... 

Unul dintre ei, domnul Dinu Patriciu, a fost primul care a in- 
vocat, într-un studio de televiziune, existenţa filmului în care 
Traian Băsescu lovea un copil în timpul campaniei electorale din 
2004, difuzat în următoarele zile de întreaga presă. Nu dau lecţii 
nimănui, nu sunt străin de vanitate, dar şi astăzi mi-e greu să înţe- 
leg de ce s-a bucurat un om serios la un minut de glorie... Urmarea 

a fost previzibilă. Traian Băsescu a avut un pretext solid şi aparent 
legitim pentru a se victimiza în următoarele zece zile... Când am vă- 
zut secvenţa lacrimogenă cu preşedintele smiorcăindu-se la o confe- 
rință de presă din cauza filmului, rostind, înecat în lacrimi, „să-ţi fie 
ruşine, Dinu Patriciu“, m-am gândit instantaneu la episodul similar 
din 2004, când acelaşi personaj plângea pe umărul bolnav al lui 
„dragă Stolo“.. În acel moment am înţeles că, în ciuda rezultatelor 
din sondaje, lupta nu era deloc tranșată. Însă premisele erau încă 
bune... Dar nu pentru multă vreme. 

Pentru joi, 3 decembrie 2009, era programată finala televizată. 
Băsescu vs Geoană. În opinia mea, pe care am comunicat-o în mai 
multe rânduri partenerilor politici, această întâlnire nici nu trebuia 
să aibă loc. Motive pentru a fi evitată se găseau. Pe fond, era evident 
că, în confruntarea directă, preşedintele avea prima şansă... De ce să 
mergi la o luptă pe care ştii, din start, că o pierzi? Contraargumentul 
din acel moment a fost că, oricum, diferența de procente era mult 
prea mare pentru a mai fi afectată relevant de rezultatul dezbaterii. 
Am sperat să fie aşa. Şi, poate, ar fi fost, dacă nu apărea, din nou, 
goana după glorie... Un alt domn a simţit nevoia să-şi marcheze te- 
ritoriul. Să aibă dovezi că el şi nu altcineva l-a făcut preşedinte pe 
Mircea Geoană. Iar candidatul PSD s-a dus, la ceas de seară, în noap- 
tea dintre 2 şi 3 decembrie 2009, acasă la Sorin Ovidiu Vîntu. „La 
Spa, la relaxare“ cum avea să consemneze posteritatea. Probabil tot 
din grija de a asigura probe pentru istorie, prezenţa sa acolo a fost 
imortalizată şi în câteva fotografii ale unui reporter de la un ziar de 
cancan, a cărui prezenţă la locul faptei s-a speculat că s-ar fi datorat 
unei informaţii primite chiar de la cel ce trebuia să devină „autorul 
moral al victoriei“. De altfel, am înţeles că a doua zi la prânz, cu 
multe ore înainte de confruntarea finală, în echipa domnului 
Geoană se ştia deja de existenţa acestor fotografii. Dacă cineva din 
staff ar fi avut atunci inspiraţia să le dezamorseze printr-o comuni- 
care publică, ce ar fi precedat întâlnirea dintre cei doi contracandi- 
daţi, Traian Băsescu rămânea fără glonțul de aur, iar domnul 
Geoană ar fi fost preşedintele României... Dar istoria s-a scris altfel. 

Evenimentele din acea săptămână oarbă sunt, în general, cu- 
noscute. Mircea Geoană a pierdut alegerile în ultimele cinci zile, ca 
urmare a greşelilor celor aflaţi în propria tabără. Se întâmplă. Pro- 
babil că toţi care am fost atunci de aceeași parte a baricadei, inclu- 
siv eu, am fi putut face mai mult pentru a preveni eşecul... 

Însă în dimineaţa zilei de 7 decembrie 2009 regretele erau tar- 
dive, la fel şi repartizarea erorilor. Cea mai mare provocare era să-ți 
găseşti o motivaţie pentru a continua. Şi nu era deloc simplu. După 
câteva luni de luptă plus ultimele 10-15 zile în care victoria păruse 
sigură, toţi cei care îl susțineau pe domnul Geoană fuseseră măcar 
parțial atinşi de euforia generală. Să fim cinstiţi, în seara de 6 de- 
cembrie nu doar Mircea îşi strigase victoria... În condiţiile astea, în- 
frângerea de a doua zi era de plumb. Atârna greu. 

Sigur, câteva ore am continuat lupta. Suspiciunile de fraudă erau 
majore, afluenţa alegătorilor din diaspora, inexplicabilă, iar frec- 
venţa voturilor de la ambasada României din Paris, de-a dreptul mi- 
raculoasă. Sub înaltul patronaj al domnului ambasador Baconski, 
fiecare cetățean român care s-a prezentat la urne în capitala Franței a 
completat o cerere pe proprie răspundere, şi-a oferit datele de iden- 
titate, a luat buletinul de vot, a mers în cabină, s-a orientat unde tre- 
buie să pună ştampila, a votat, a împăturit buletinul, l-a introdus în 
urnă, a predat ştampila şi şi-a recuperat actele, totul în 30 secunde. 
Citiţi cu intonaţie ultima frază şi veți vedea că nu puteţi dumnea- 
voastră citi cât de repede au putut vota toţi cei care şi-au exercitat 
acest drept la ambasada noastră de la Paris... În asemenea condiţii, o 
scurtă perioadă ne-am ocupat timpul sesizând tuturor instituţiilor 
competente o serie de nereguli evidente. Însă, în realitate, niciunul 
dintre noi nu era atât de naiv încât să nu înțeleagă că partida era de- 
finitiv pierdută. Dar ne făceam de lucru pentru a ne distrage atenția 
de la semnificaţia reală a datei de 7 decembrie 2009: prima zi din 
următorii cinci ani ai noului mandat Traian Băsescu. Concret, eram 
fie într-o povestire absurdă, fie într-un film prost. După gust... 

O parte din acea zi mi-am petrecut-o la Senat. Aproape peste tot, 
întâlneam aceeaşi nedumerire față de rezultatele alegerilor. Discuţiile 

plecau de la suspiciunile de fraudă şi ajungeau la resentimentele ex- 
primate, mai discret sau mai vocal, la adresa lui Mircea Geoană. 
Pentru a se descărca, oamenii aveau nevoie de un țap ispăşitor, iar 
Mircea părea, fără îndoială, cea mai firească alegere. 

PSD-ul sub mandatul domnului Geoană se transformase sem- 
nificativ în comparaţie cu mandatul lui Adrian Năstase. Balanța de 
putere se înclinase dinspre centru spre organizaţiile locale, de unde 
începeau deja să se audă voci care cereau o schimbare la vârf. Lideri 
care crezuseră că, în câteva zile, vor forma un nou guvern, se ve- 
deau, peste noapte, condamnaţi la opoziţie pentru cel puţin încă 
trei ani. Greu de acceptat, în linişte, un asemenea verdict. Aşa că, 
din ce ajungea până la mine, se puteau delimita două tendinţe la so- 
cial-democraţi: una care își dorea o înlocuire de lider cât mai rapidă 
şi alta care căuta soluţii pentru o reintrare la guvernare printr-un 
nou compromis cu Traian Băsescu. Pe lângă acestea, mai apăruseră 
şi câteva voci naive care vorbeau despre posibilitatea unui guvern 
de uniune națională... 

Nici în PNL nu era linişte, dar, în acest caz, era o mare diferență: 
preşedintele partidului ieşise întărit din alegeri. „Antonescu l-ar fi 
învins pe Băsescu“, acesta era refrenul şoptit al zilei. Se simţea chiar 
din acea zi că, deşi ponderea parlamentară şi locală a PSD-ului era 
net superioară, PNL-ul începea să devină cumva vedeta opoziţiei. 

Totodată, la nivel micro, mulți parlamentari ai opoziţiei înce- 
peau să exploreze posibilitatea de a câştiga individual alegerile. Cu 
un simplu anunţ de la tribună puteau trece în tabăra câştigătoare. Şi 
tentaţia era mare... Persoane care, în urmă cu 12 ore, înfierau regi- 
mul Băsescu, schimbaseră complet tonul. 

Toate acestea şi multe altele au început să se miște încă din prima 
zi de după alegeri. Intraserăm într-o altă epocă. Pe bună dreptate, 
era momentul ca fiecare să-şi adapteze strategia şi obiectivele la 
noua realitate. Nici eu nu puteam face excepţie. Dar, pentru mine, 
lucrurile erau destul de clare. În primul rând, puteam în sfârșit să 
ies din rezerva autoimpusă. Era chiar necesar să o fac. Aveam con- 
vingerea că, după cele câteva zile de provizorat, Traian Băsescu va 

începe o campanie susținută pentru destabilizarea opoziţiei. Nici nu 
avea încotro, trebuia să numească un premier pentru că, după de- 
miterea Guvernului Boc prin moţiune de cenzură şi refuzul de a-l 
nominaliza pe Klaus Johannis, preşedintele ne lăsase fără guvern... 
Iar un guvern avea nevoie de o majoritate pe care domnul Băsescu, 
care excludea explicit o formulă de coabitare, era obligat să o facă 
forțând deplasări în cadrul grupurilor parlamentare. În consecinţă, 
nu trebuia să fii un clarvăzător ca să ştii sigur că, în perioada imediat 
următoare, aveau să fie încurajate transferuri individuale către PDL. 

Oportunismul e o boală fără leac. Dacă eşti lucid, nu poţi spera 
să-l vindeci. Poţi însă încerca să îi limitezi efectele. Aşa că, începând 
din a doua parte a zilei de 7 decembrie 2009, mi-a devenit destul de 
clar că, pentru perioada ce urma, marea provocare era să rezistăm 
„racolării“ de parlamentari. 

Sigur, PC-ul era ferit de acest pericol. Avea doar patru parlamen- 
tari, printre care mă număram şi eu. Așa că, măcar în cazul propriului 
partid, nu trebuia să-mi fac griji. Deşi, sincer, aş fi preferat să am mo- 
tive... Dar asta era deja altă problemă. În schimb, PSD şi PNL aveau 
de unde pierde. Pentru a rămâne intacte, cele două grupuri ar fi tre- 
buit să-şi menţină solidaritatea şi, implicit, potenţialul de a prelua 
guvernarea într-un interval de timp suficient de scurt pentru a tem- 
pera tentația unor dezertări către tabăra câştigătoare. Altfel, dacă nu 
probau capacitatea concretă de a ajunge la putere împreună, era des- 
tul de clar că mulți parlamentari vor încerca soluţii pe cont propriu... 

Totuşi, deşi mi-aş fi dorit să evaluăm cât mai rapid posibilitățile 
concrete de a realiza un proiect comun în cadrul opoziţiei chiar de 
luni 7 decembrie 2009, altele erau priorităţile acelei zile. În mod 
natural, liderii social-democraţi şi liberali evoluau încă în logica 
electorală şi se orientau către demascarea fraudelor şi contestarea 
la Curtea Constituţională a rezultatului alegerilor. Era destul de 
clar că, pentru o vreme, lupta continua. Din inerție. Deşi nu existau 
şanse să se mai schimbe ceva pe fond, era totuși util ca cele cinci 
milioane de români care votaseră pentru Mircea Geoană să benefi- 
cieze măcar de o scurtă perioadă de tranziţie, care să le ofere răga- 
zul necesar pentru a înţelege şi a accepta noua realitate. 

În seara zilei de 7 decembrie 2009 m-am întors acasă într-o stare 
semnificativ mai bună decât cea de dimineaţă. Într-un fel, şocul era 
deja depăşit. Forţând toate regulile şi încălcându-le pe cele care nu 
erau suficient de flexibile pentru a-i servi interesele, Traian Băsescu 
câştigase un nou mandat. Aceasta era realitatea şi n-o puteam ig- 
nora. Ştiam că, în noile condiţii, miza imediată era formarea unui 
nou guvern. Dar la capitolul ăsta nu-mi făceam iluzii. Cu UDMR-ul, 
Minoritățile şi câteva transferuri, PDL putea să-şi treacă un nou Ca- 
binet prin Parlament. Însă nu putea fi decât o soluţie pe termen scurt. 
Economia națională intrase deja într-o adâncă recesiune, iar costu- 
rile anului electoral 2009 urmau a fi decontate în următoarele luni... 
În asemenea condiţii, o majoritate parlamentară fragilă şi un guvern 
abia încropit nu puteau rezista prea mult dacă, în Parlament, ar fi 
existat o alternativă solidă. Era însă necesar ca PSD, PNL şi PC să 
propună, cât mai curând, o soluţie credibilă, coerentă, unitară. 

Pentru a inversa efectele imediate ale eșecului din alegerile prezi- 
denţiale, trebuia să construim o alternativă nouă şi consistentă. Să 
depăşim nivelul unui parteneriat parlamentar care nu oferea nicio ga- 
ranţie şi care tocmai îşi demonstrase limitele. Era necesară o alianță 
solidă între social-democraţi, liberali şi conservatori. O alianţă social 
liberală... Cu gândul ăsta mi-am terminat ziua de 7 decembrie 2009. 

Nici nu a fost o mare descoperire. Chiar şi la o analiză superfici- 
ală, devenise evident că, mai devreme sau mai târziu, partidele din 
opoziţie erau obligate să-şi coordoneze acţiunile. Iar apariţia acestei 
idei, exact în acea seară, a fost probabil determinată de reflexul meu 
de a fi permanent implicat într-un proiect. Aşa funcționez, după 
orice eşec sau succes, mă trezesc deja angrenat în următoare etapă... 
Mai curând un defect decât o calitate. E destul de obositor pentru 
mine şi foarte stresant pentru cei din jur. Dar asta sunt, n-am linişte, 
trebuie întotdeauna să-mi găsesc un obiectiv. Aceasta poate fi, în 
egală măsură, explicaţia realizărilor şi a neîmplinirilor mele. Adevă- 
rul este că, în acea seară, pentru a adormi, aveam nevoie să dau un 
sens zilei următoare. Iar singurul sens pe care l-am găsit atunci a fost 
alianța social liberală. 


CAPITOLUL 2 


Decembrie-ianuarie 2010: Drumul spre identitate... 


Pe 8 decembrie 2009, deşi lupta juridică continua, alianța PSD-PC 
contestând rezultatul alegerilor, pentru mine devenise esenţial să 
obţin, cât mai curând, un acord din partea social-democraţilor şi 
liberalilor pentru formarea unei mari Alianțe. 

Obiectivul nu era deloc simplu pentru că prioritatea momen- 
tului părea să fie alta. Mircea Geoană şi mare parte din structura 
centrală a PSD încercau încă să obţină repetarea votului din cauza 
gravelor suspiciuni de fraudă. În aceste condiţii, dacă eu aș fi făcut 
prea repede propunerea privind înființarea unei mari alianţe aș fi 
părut defetist sau, mai grav, suspect. Trebuie înțeleasă cât mai co- 
rect atmosfera din acea perioadă. Din 7 decembrie 2009 a început 
să se resimtă tot mai acut tendinţa unora de a cădea la pace cu în- 
vingătorul, fenomen care a declanşat serioase suspiciuni în rândul 
partidelor de opoziţie. Începeau deja să se vehiculeze ipoteze pri- 
vind ample conspirații şi reaşezări de forță care acopereau întregul 
spectru politic. Un scenariu intens dezbătut după uşile închise se 
referă la posibilitatea ca PNL să ajungă la un nou acord cu PDL-ul 
pentru a forma o majoritate stabilă. Personal nu credeam în această 
variantă pentru că liberalii aveau experienţa tristă a coabitării cu 
Traian Băsescu şi ştiam că nu pot fi atât de naivi încât să nu înţe- 
leagă că, dacă ar intra într-un guvern condus de premierul impus 
de preşedinte, îşi vor semna practic actul de dizolvare. Având de 

ales între a rămâne în opoziție sau a fi asimilat forțat de PDL, pă- 
rea clar pentru toţi cei care gândeau cu mintea lor că PNL va opta 
pentru prima variantă. Dar nu toţi gândeau autonom, aşa că, sub 
amenințarea formării unei coaliţii de guvernare cu liberalii, Traian 
Băsescu a pus presiune pe oportuniştii de profesie, dispuşi să-și 
negocieze individual trecerea în tabăra puterii, forțându-i să-şi 
anunţe cât mai rapid transferul. Neoficial se vorbea chiar de o nu- 
mărătoare inversă. Apăreau zvonuri de genul: „mai sunt necesari 
doar 12 parlamentari pentru a face majoritatea, cine nu se mișcă 
repede, va rămâne următorii trei ani în opoziţie“. Timp de o săptă- 
mână, în perioada în care Curtea Constituţională încă nu se pro- 
nunțase asupra contestării alegerilor, negocierile se purtau foarte 
ferit şi fără rezultate notabile. Însă pe 14 decembrie 2009 a venit şi 
verdictul Curţii care, prin Hotărârea nr. 42 din 14 decembrie 2009 
privind stabilirea şi aducerea la cunoștința publică a rezultatului 
alegerilor pentru funcţia de preşedinte al României, în cadrul celui 
de-al doilea tur de scrutin desfăşurat la 6 decembrie 2009, publi- 
cate în Monitorul Oficial al României, Partea I, a decis: 


„1. Stabileşte şi aduce la cunoştinţa publică rezultatele alegeri- 
lor pentru funcţia de Preşedinte al României, în cadrul celui de-al 
doilea tur de scrutin din 6 decembrie 2009. 

2. Constată că domnul Traian Băsescu este ales în funcția de 
Preşedinte al României, întrunind cel mai mare număr de voturi 
din cele valabil exprimate. 

3. Stabileşte validarea alegerii domnului Traian Băsescu în 
funcția de Preşedinte al României pentru 16 decembrie 2009, ora 
10:00, la sediul Curţii Constituţionale din Palatul Parlamentului.“ 


În aceste condiţii, de pe 14 decembrie 2009 s-a deschis oficial 
sezonul de vânătoare de parlamentari. În ciuda dezinformărilor 
privind posibilitatea unui acord cu o parte din liberali în frunte cu 
domnul Tăriceanu, Traian Băsescu nu-şi mai dorea să se încurce 
cu o nouă alianţă. Pe lângă Minorităţi şi UDMR, PDL mai avea 
nevoie de doar câteva voturi pentru a obține majoritatea absolută. 


Uniunea Social Liberală — Ideea care l-a îngenuncheat pe Băsescu Traian 23 


Şi acestea au fost rapid obţinute după ce a apărut în Parlament 
„Grupul Independenţilor“ format, în principal, din parlamentari 
PSD în frunte cu Gabriel Oprea şi Marian Sârbu care, „pentru sta- 
bilitate“, au întors armele şi i-au oferit preşedintelui proaspăt vali- 
dat certitudinea că-și va instala un nou guvern. Deznodământul n-a 
fost o surpriză reală. Doar se oficializa ceea ce se anunţase, „pe 
surse“, imediat după alegeri. Astfel, rezultatul alegerilor parlamen- 
tare din 2008 era deturnat de negocieri subterane şi presiuni venite 
de la cel mai înalt nivel. 

Înainte să mă pronunț asupra oportunității şi oportunismului 
acelor mișcări, consider că este necesar să analizez, încă o dată, legi- 
timitatea repoziționării Partidului Umanist din România (devenit 
ulterior Partidul Conservator) în decembrie 2004. Atunci, cam la fel 
ca în 2009, Traian Băsescu forțase formarea unui guvern al Alianţei 
D.A., iar PUR a făcut diferența care a asigurat învestirea cabinetului 
Tăriceanu. Cel puţin aparent, între cele două momente - decembrie 
2004 şi decembrie 2009 - ar putea fi identificate anumite similari- 
tăți. Şi totuşi, la o analiză obiectivă şi aplicată cred că se pot observa 
diferenţe esenţiale. 

În primul rând, în 2004, PUR făcuse o simplă alianță electorală 
cu PSD, adică o structură care îşi încetase existența imediat după ale- 
geri. În schimb, parlamentarii din noul Grup Independent (format în 
decembrie 2009) fuseseră membri ai Partidului Social-Democrat. 
În cazul lor, obligaţiile politice şi morale erau cu totul altele. 

În al doilea rând, în 2004 România încă nu-şi îndeplinise cel mai 
important obiectiv strategic — aderarea la Uniunea Europeană —, iar 
o instabilitate guvernamentală ar fi putut bloca întregul proces de 
integrare europeană, mai ales pe fondul problemelor din Bulgaria, 
unde se prelungea o criză politică şi instituțională majoră, deter- 
minată exact de incapacitatea de a forma o majoritate parlamen- 
tară stabilă. Cele două ţări erau conectate în eforturile de aderare, 
iar dacă România ar fi urmat modelul Bulgaria, exista posibilita- 
tea amânării integrării efective până spre 2010. În condiţiile crizei 
economice declanșate în 2008, ar fi foarte relevant de stabilit dacă, 

în ipoteza decalării termenului de 1 ianuarie 2007, România ar 
mai fi ajuns vreodată membră a Uniunii Europene. 

În condiţiile prezentate, evaluând obiectiv situaţia din 2004 şi 
implicaţiile sale majore pentru integrarea europeană, cred cu tă- 
rie că decizia mea din acel moment a fost singura opţiune respon- 
sabilă. În schimb, în 2009, când Grupul Independent se „sacrifica“ 
pentru stabilitate, România era deja membră cu drepturi depline a 
Uniunii Europene. 

În al treilea rând, în vara lui 2004, PUR obținuse un rezultat 
notabil la alegerile locale, peste 7%. (Pentru a înţelege potenţialul 
acestui scor, reamintesc că tot în jur 7% obținuse PD la alegerile par- 
lamentare din 2000.) Pe o asemenea platformă, având o reprezentare 
consistentă în administraţia locală, un grup parlamentar relevant şi 
un program politic de centru-dreapta, axat pe promovarea intere- 
selor clasei de mijloc, PUR avea tot dreptul la o agendă politică pro- 
prie care să-i permită o colaborare aplicată cu Alianţa D.A., cealaltă 
formaţiune parlamentară de dreapta. Prin contrast, membrii Gru- 
pului Independent din 2009 treceau, peste noapte, de la stânga la 
dreapta, având evident precedentul „luminos“ al domnului Băsescu, 
cel care, tot peste noapte, a ieşit din Internaționala Socialistă şi a de- 
venit membru al Partidului Popular European. 

Iar diferenţele între decembrie 2004 şi decembrie 2009 ar putea 
continua. Mai amintesc doar că, în 2004, Traian Băsescu venea, după 
propriile relatări, „cu căciula în mână la Grivco“ pentru a negocia o 
alianță. În schimb, în 2009 se vorbea tot mai des de reţele clientelare 
şi presiuni cu dosare. E drept, după cinci ani de președinție, domnul 
Băsescu avea alte mijloace. 

Astfel că, miercuri 23 decembrie 2009, majoritatea parlamen- 
tară formată din PDL, UDMR, Minoritățile naţionale şi Grupul 
Independent, a votat Guvernul Boc 3 (precedentele două fiind Gu- 
vernul PDL-PSD în decembrie 2008 şi Guvernul interimar PDL 
din toamna lui 2009, încropit după retragerea PSD în opoziţie). 
Practic, pe 23 decembrie 2009, la 9 zile după ce Curtea Consti- 
tuțională validase rezultatul scrutinului din 6 decembrie 2009, 

s-a epuizat şi ultimul episod din telenovela realegerii lui Traian 
Băsescu. Cu două zile înainte de Crăciun, domnul Băsescu, acţio- 
nând cu toate mijloacele pe care le avea la dispoziţie — forțând limi- 
tele legale, politice şi morale - şi-a făcut un cadou la care visa încă 
din 2004: controlul total al instituţiilor fundamentale ale statului 
român. Mai sintetic, puterea absolută. 

Pentru toți liderii opoziţiei situația devenise extrem de dificilă, 
iar eu nu făceam excepție. În calitate de principal adversar al preşe- 
dintelui, onoare pe care nu o căutasem niciodată, dar care îmi fusese 
acordată, cu obstinaţie, pe parcursul ultimilor ani — acutizată până 
la isterie în timpul campaniei electorale din toamna anului 2009 — 
mă puteam aștepta la multă atenţie din partea domnului Băsescu şi 
a întregului său sistem. De altfel, din punct de vedere personal, 
chiar îl înţelegeam. Îi făcusem, la rândul meu, câteva „favoruri“. 

Aşa cum am amintit, în 2004 se aşezase cuminte la masa birou- 
lui meu de la Grivco pentru a-mi solicita o alianţă. Eu l-am primit 
civilizat şi i-am expus, la rândul meu, termenii unui parteneriat co- 
rect. A fost o întâlnire normală, între egali. Dar pentru o persoană 
cu profilul psihologic al domnului Băsescu, bântuit de o serie în- 
treagă de frustrări (şi, foarte probabil, de nostalgia puterii discre- 
ţionare a căpitanului de vas) egalitatea a reprezentat întotdeauna un 
chin, o traumă. Este o realitate pe care o pot confirma toți foştii 
colegi de partid îndepărtați de Traian Băsescu din cauza unor tensi- 
uni de ordin personal. 

Apoi, în ianuarie 2007, când aderarea României la Uniunea 
Europeană devenise oficială, am retras partidul de la guvernare. Deşi 
această mişcare n-ar fi trebuit să surprindă pe nimeni, fusese anun- 
tată încă de la formarea Coaliţiei în 2004, a fost resimţită serios de 
domnul Băsescu. Pe de o parte, preşedintele nu putea înțelege că 
cineva poate părăsi Puterea de bunăvoie - ce nu înţelege, îl ener- 
vează foarte tare -— şi, pe de altă parte, intuia că acea retragere a 
PUR-lui poate fi primul pas din constituirea unei majorități oştile. 
Iar cele mai negre presimțţiri i-au fost confirmate când, în 23 martie 
2007, la Palatul Cotroceni, i-am solicitat oficial să demisioneze 


26 DAN VOICULESCU 


pentru a evita suspendarea. A refuzat, iar, în consecinţă, eu mi-am 
asumat poziţia de preşedinte al Comisiei parlamentare care a în- 
tocmit raportul pe baza căruia o largă majoritate parlamentară l-a 
suspendat pe domnul Băsescu în aprilie 2007. 

Însă, revenind la votul din 23 decembrie 2009, din acel moment 
Traian Băsescu instaura un regim de autoritate personală. Şi, din 
oportunism sau instinct de conservare, reflexul natural al foştilor 
săi adversari a fost să încerce să stingă conflictele sau măcar să le 
mai tempereze. Din păcate, eu nu m-am priceput niciodată la asta. 
Îmi amintesc că, în ajunul Crăciunului din 2009, am postat pe blo- 
gul personal un concurs referitor la descinderea domnului Băsescu 
la Grivco, „cu căciula în mână“. Foarte bine primit de prietenii mei 
de pe internet şi intens preluat de presă, concursul a alimentat pro- 
babil dorinţa de răzbunare a preşedintelui. Bănuiam că aşa va fi, 
dar, sincer, nu m-am putut abţine... Şi n-a fost singura „imperti- 
nență“ făcută de mine în acea perioadă. Pe de o parte, resimţeam 
reflexul românesc de a face haz de necaz şi, pe de altă parte, ştiam 
că trebuie neapărat evitată o renunțare totală la luptă, o capitulare 
injustă în fața unei victorii strâmbe, obținută prin modalităţi sus- 
pecte şi confirmată prin intermediul unei vaste campanii de raco- 
lări de parlamentari. 


Aşa cum am mai amintit, era destul de previzibil că, pentru a-şi 
legitima o victorie la limită, controversată, care mirosea mai mult a 
înfrângere decât a succes, Traian Băsescu va trebui să construiască 
un sistem de putere uriaş sub care să poată ascunde enigme electo- 
rale de tipul votului de la ambasada României din Paris. Păstrând 
proporţiile, noul preşedinte era în situaţia tuturor liderilor ilegi- 
timi care, pentru a-şi ascunde păcatul originar cu ajutorul căruia 
au ajuns la putere, se simt obligaţi să remodeleze instituţiile şi oa- 
menii, încercând să le asigure compatibilitatea cu propriile defi- 
cienţe de moralitate şi caracter. Așadar, Traian Băsescu urma să 
deseneze o societate care să îi semene şi, dacă toată lumea i se preda, 
ar fi putut reuși. 

Spre deosebire de liderii PSD sau PNL, situaţia mea era mult mai 
simplă. În cazul meu, conflictul cu Traian Băsescu depăşise de foarte 
mult timp limita până la care un om decent este dispus să accepte un 
compromis cu adversarul său. În ciuda unor semnale primite prin 
diverşi intermediari, eu nu puteam „s-o las mai moale“. N-aveam 
cum, aș fi intrat într-o zonă total derizorie. Sigur, s-au găsit mulți 
duşmani declarați ai lui Traian Băsescu care, mai flexibili şi mai pu- 
ţin sensibili la derizoriu, şi-au reevaluat rapid opiniile pentru a-şi 
găsi un loc în noua ordine portocalie. Eu însă am renunțat la acest 
privilegiu. Astfel că, în ianuarie 2010, într-o ţară înghețată la propriu 
şi la figurat, am început să caut soluţii concrete pentru a stopa feno- 
menul de disoluţie a opoziţiei şi a oricărei forme de autonomie insti- 
tuțională. Totuși, în condiţiile acelui moment, România părea 
condamnată să îmbrace docil uniforma ce îi era impusă. Aşa că nu 
erau prea multe soluţii. Cine ieşea din rând, devenea imediat „duş- 
man al statului“, al democraţiei şi al „poporului oranj“. Cum era de 
aşteptat, mulți parlamentari PSD şi PNL, ispitiți de avantajele puterii 
şi speriaţi de hărțuielile instituţionale la care erau supuşi reprezen- 
tanţii opoziţiei, au început să dezerteze în masă. 

Astfel că, după nici treizeci de zile de la formarea guvernului 
Boc, deşi noua majoritate era securizată, iar Parlamentul se afla 
încă în vacanță, partidele din opoziţie suferiseră deja numeroase 
pierderi de parlamentari care, „pentru stabilitate“, „din motive per- 
sonale“, sau invocând diverse conflicte interne, îşi încălcau orice 
angajamente anterioare şi îşi descopereau, peste noapte, vocaţia 
democrat-liberală sau independentă. Frica şi/sau interesul se do- 
vedeau doi stimuli irezistibili. Dacă fenomenul ar fi continuat în 
acel ritm încă 100 de zile, opoziţia ar fi încetat practic să mai existe 
la nivel parlamentar. 

În aceste condiții, am considerat că, pentru a opri disoluția sau 
măcar pentru a o mai tempera, era vital ca şi partidele din opoziţie 
să propună un proiect alternativ propriilor membri, să îi motiveze, 
să creeze un orizont de aşteptare care să îi determine cel puţin să 
mai amâne exodul în băncile puterii. 

Soluţia de fond, singura pe care o puteam identifica în acel mo- 
ment, rămânea o alianţă solidă a celor trei formaţiuni. Însă PSD-ul 
intrase deja în febra alegerilor interne ce aveau să se desfăşoare în 
februarie 2012, iar Mircea Geoană şi contracandidaţii săi neoficiali 
duceau o luptă surdă pentru a câştiga susținerea organizațiilor jude- 
tene. Aşa că, pe partea stângă, nu exista un interlocutor disponibil. 
Nici liberalii nu păreau deloc interesaţi. În asemenea condiţii, am 
discutat, neoficial, despre posibilitatea formării unui guvern din 
umbră, tot în ideea de a depăşi inerția sinucigaşă a opoziţiei. Dar 
nici pe această temă nu s-au putut obţine evoluţii relevante, pentru 
că repartizarea posturilor, chiar şi fictive, ar fi declanşat nesfârşite 
negocieri între un PSD încă mare, dar aflat în cădere liberă, şi un 
PNL semnificativ mai mic, dar situat pe un trend ascendent. În con- 
secinţă, în a doua jumătate a lui ianuarie a trebuit să accept că, prin 
discuţii directe, nu se putea rezolva nimic. Nu în acel moment. Sfa- 
tul celor apropiaţi era să mai aștept să se clarifice situaţia la PSD, să 
se mai reducă entuziasmul la PNL şi abia apoi să reiau tema marii 
alianţe. Însă nu aveam timp de pierdut. Pentru a opri hemoragia 
parlamentară era necesar să existe în dezbaterea publică un proiect. 
Să se propună un sens, să se ofere o speranţă concretă. Aşa că pe 28 
ianuarie 2010, am adresat public o scrisoare deschisă liderilor PSD, 
PNL şi PC. Titlul scrisorii era „Alianţa Social Liberală. Acum!“ in- 
tențiile mele devenind absolut evidente. Iată textul integral: 


Se pregătesc congrese la PSD, PNL şi la PC. Fierbere, strategii, 
alianţe, ambuscade, funcţii. 

Inevitabil, cineva va ajunge sau va rămâne preşedinte la PSD. 
Şi? Va înceta dezertarea parlamentarilor? Primarii rămaşi fără 
fonduri nu vor mai trece de partea puterii? Vor creşte pensiile sau 
salariile din educaţie şi sănătate? Mi-e teamă că nu. 

La PNL, foarte probabil, Crin Antonescu își va reîmprospăta 
echipa. Și? Parlamentarii şi primarii PNL vor rezista ispitei scurtă- 
turii spre putere? Fiscalitatea va deveni eficientă şi flexibilă? Sunt, 
din nou, sceptic. 

La PC se schimbă garda. Vor veni, sper, lideri tineri, inteligenți, 
determinaţi. Vor propune şi promova o nouă viziune! Şi? 

De fapt, vor deţine măcar un strop de putere reală actualii 
şi viitorii președinți ai acestor partide într-un stat în care pre- 
şedinţia, guvernul, parlamentul, ministerul public şi serviciile 
secrete sunt autoritar controlate de CELĂLALT PARTID? 

Mi-e teamă că NU. 

În acest moment, nu-i nici un secret, în România există un 
singur partid cu putere politică reală. Ba chiar un singur om, 
dar asta este deja specific naţional. 

Aşadar, la o evaluare realistă, noilor preşedinţi nu le rămâne 
decât bucuria platonică a statutului de lider al opoziţiei. În alte 
state, această poziţie are rolul său, în România, în această Românie 
de după 2009, liderul opoziţiei are infinit mai puţină putere şi in- 
fluenţă decât un banal secretar de stat care a avut, la timp, înclina- 
ție către portocaliu. Şi, astfel, în următorii ani, PNL şi PSD riscă să 
macine în gol bruma de resurse de care mai dispun pentru a se 
impune drept, imense realizări, „principal partid de opoziție“ sau 
„cel mai activ partid de opoziţie“. Iar liderii lor vor mai înscrie 
puncte simbolice la câte o emisiune televizată sau la câte o moţiune 
plecată din start fără şanse. Deci, foarte puţin. Ba chiar nimic. 

Şi atunci, mă întreb, n-ar fi mai util ca, în loc de pantomimă 
politică, opoziţia să înceapă să existe? 

Iar opoziţia, această opoziţie confruntată cu actualul regim, 
nu poate exista decât dacă acţionează unitar. Este nevoie acum, 
nu peste doi ani, de o Alianţă Social Liberală. PSD şi PNL tre- 
buie să înţeleagă că nu se luptă cu un partid, ci cu un sistem care 
dispune integral de resursele instituționale, financiare şi coer- 
citive ale statului român. 

Acţionând separat, în logica unei rivalități în interiorul opozi- 
tiei, structurile teritoriale ale PSD şi PNL vor fi, în doi ani, deci- 
mate de migraţia spre putere. Iar dacă cineva îşi face iluzii că în 
2012 poate câştiga puterea, chiar într-o alianță, obţinând 54-55% 
din voturi înseamnă că s-a născut după 6 decembrie 2009. 

Actualul regim nu poate fi schimbat decât cu peste 70% din 
voturi. Iar o alianţă cu o istorie de doar 6-7 luni între politicieni 

care, timp de 2 ani, s-au atacat nu va putea ajunge la un aseme- 
nea nivel în opţiunile de vot ale românilor. 

De la cetăţenii români fără simpatii politice până la simpli 
membri de partid, aleşi locali sau parlamentari, toţi avem nevoie 
de o viziune şi un obiectiv realizabil pentru a continua să sperăm. 

În prezentul context politic, opoziţia unită este singurul pro- 
iect care poate constitui o alternativă credibilă la actualul regim şi 
poate stopa dezertările şi chiar disoluția partidelor. 

Pentru ca PSD şi PNL să nu devină, treptat, doar partide is- 
torice, trebuie formată, în cel mai scurt timp, Alianţa Social Li- 
berală, trebuie elaborat un program politic temeinic şi trebuie 
construit un guvern din umbră solid, care, prin contrast, să de- 
monstreze precaritatea executivului în funcţie şi să-i convingă 
pe români că există alternativă. România are personalități mar- 
cante, în politică şi în afara ei, care ar putea restaura, chiar şi 
din umbră, încrederea românilor în funcţia de prim-ministru. 

Altfel, dacă ne irosim timpul cu mize simbolice, rezultatele 
la alegerile locale şi parlamentare din 2012 vor fi, în mod fatal, 
doar simbolice. 

Așadar, 

Domnule Diaconescu, domnule Geoană, domnule Mitrea, dom- 
nule Năstase (ordinea este strict alfabetică), vă întreb public, ca cetă- 
tean român și coleg de opoziţie, cum vedeți viitorul PSD, al opoziției 
și al democrației în România? 

Domnule Antonescu, stimați colegi liberali, cum vedeți viitorul 
PNL, al opoziţiei şi al democratiei în România? 


O observaţie strict contextuală: în momentul în care scriam 
această scrisoare, postată inclusiv pe blogul personal în 28 ianua- 
rie 2009, încă nu apăruse nici măcar la nivel de zvon posibilitatea 
unei candidaturi a lui Victor Ponta la preşedinţia PSD. 

Acest mesaj, care a impus pe agenda publică, pentru prima 
dată, subiectul realizării unei mari alianţe Social Liberale, a fost 
primit cu mari rezerve de social-democraţi și liberali. Nu pot să 
spun că nu mă aşteptam. Privită superficial, propunerea putea fi 
ignorată, până la urmă venea de la reprezentantul unui partid cu 

doar 4 parlamentari. Însă, analizată mai atent, se putea observa că 
avea o anumită greutate. 

Mi-era clar totuși că lucrurile nu se vor mişca prea uşor şi re- 
gretam sincer că pierdem un timp care avea să ne coste. Dar, pe de 
altă parte, deveneam tot mai optimist pentru că îmi stabilisem un 
obiectiv, îl anunțasem public şi, din acel moment, ştiam foarte clar 
încotro merg. De altfel, la doar trei zile de la publicarea scrisorii, la 
1 februarie 2010 propuneam, tot public, realizarea unui congres co- 
mun PSD-PNL-PC. (Care s-a şi realizat peste aproximativ un an, 
confirmându-l pe Crin Antonescu drept candidatul unic al USL 
pentru preşedinţia României.) Sigur, în februarie 2010, ştiam că 
suntem încă departe, dar eram convins că trebuie să vorbim cât mai 
des şi cât mai concret despre proiecte ale întregii opoziții. Până să 
ne putem uni formal, trebuia să creăm o identitate comună... 


CAPITOLUL 3 


Februarie 2010: Congresul PSD; „Unionistul“ 
Geoană vs „Separatistul“ Ponta 


Congresul PSD din februarie 2010 a reprezentat, prin rezultatul 
final şi reaşezarea de forțe, un moment decisiv pentru evoluţia so- 
cial-democraţiei şi a societății româneşti în ansamblu. Este o eva- 
luare obiectivă şi sper că, mai curând decât mai târziu, vor exista 
istorici şi specialiști în ştiinţe politice capabili să analizeze profesio- 
nist şi echidistant acest moment, să treacă dincolo de bârfe sau 
anecdote. Să descopere mecanismele interne ale unei schimbări de 
generaţie şi viziune care, în timp, ar putea modifica ireversibil tipa- 
rul structurilor politice autohtone. Eu voi analiza acest eveniment, 
în principal, din perspectiva eforturilor de coagulare a unei mari 
alianţe a partidelor din opoziţie. 

În luna ianuarie 2010, în PSD se conturaseră mai multe ta- 
bere, cele mai relevante fiind conduse de Mircea Geoană și Adrian 
Năstase. Dintre ceilalți posibili candidaţi, se mai distingeau Miron 
Mitrea şi Cristian Diaconescu. În acea perioadă am discutat cu fie- 
care dintre cei patru. În calitate de coleg de opoziţie şi de iniţiator 
al unui proiect care îi viza direct, Alianţa Social Liberală, mi se 
părea absolut necesar să înțeleg cum se poziţionau în raport cu 
regimul Băsescu. Aşa cum era de aşteptat, toți patru s-au declarat 
pregătiți pentru o confruntare deschisă. De altfel, era absolut firesc 
să îşi anunţe asemenea intenţii, candidau la preşedinţia celui mai 
important partid de opoziţie. Singurul la care am simţit o anumită 

ezitare în timpul întâlnirii noastre din biroul meu de la Senat a fost 
Cristian Diaconescu... dar atunci am ales să cred că era doar o anu- 
mită discreţie a unui politician care, deşi nu mai era chiar atât de 
tânăr, trecea drept reprezentant al noii generaţii. Însă evoluţiile ur- 
mătoare au dovedit că semnele mele de întrebare au fost legitime, la 
momentul întâlnirii noastre domnul Diaconescu evalua deja posi- 
bilitatea unui alt drum. Oricum lupta finală părea că se va da în doi, 
între preşedintele în funcţie al partidului şi fostul prim-ministru. 

Trebuie să recunosc că, înainte de acel congres, eu aş fi pariat pe 
Mircea Geoană. Deşi nu era un pariu sigur, pentru că, după înfrân- 
gerea de la prezidenţiale, domnul Geoană se confrunta cu critici tot 
mai vehemente în interiorul propriului partid. Totuşi, se părea că a 
reuşit să-şi asigure sprijinul majorităţii organizaţiilor locale. Mai 
mult decât atât, Mircea avea şi o relaţie apropiată cu liberalii, aşa că, 
dacă ar fi câştigat un nou mandat, se părea că s-ar fi putut accelera 
proiectul de unificare a opoziţiei, de care eram direct interesat. 

Deşi tabăra Năstase câştiga treptat noi adepţi, domnul Geoană 
menținea constant o masă critică, suficientă pentru a-i asigura încă 
un mandat beneficiind, în special, de neîncrederea cu care Adrian 
Năstase era receptat în multe filiale. Obişnuiţi cu autonomia do- 
bândită sub preşedinţia lui Mircea Geoană, lideri locali nu erau 
foarte dispuşi să susţină întoarcerea mâinii de fier cu care domnul 
Năstase condusese partidul în perioada 2000-2004. Totodată, 
exista şi teama reală că, dacă ar revenit, fostul premier ar fi plătit 
anumite polițe celor care îl debarcaseră în 2005. În aceste condiţii, 
cât timp îl avea drept principal contracandidat pe Adrian Năstase, 
domnul Geoană putea fi sigur de un nou mandat. Conştient de 
acest fapt, Adrian a avut meritul de a fi înţeles corect termenii ecu- 
ației şi, conştient că nici procesele în care era implicat nu-i vor lăsa 
o libertate reală de acţiune, a decis să îl sprijine pe Victor Ponta. 
A fost o mișcare îndrăzneață, făcută în ultimul moment, care a ofe- 
rit tuturor celor nemulțumiți de Mircea Geoană o opţiune validă. 
E adevărat, Victor era un apropiat al domnului Năstase, cel care îl 
promovase constant în funcţii politice şi guvernamentale, dar era şi 

ginerele lui Ilie Sârbu şi, foarte important, avea personalitate pro- 
prie, nu era genul care ar fi rămas doar un interpus al mentorului 
său. Așa că, brusc, toţi cei care, din motivele expuse anterior şi din 
multe altele, nu îl plăceau pe Mircea Geoană, dar ezitau să-l voteze 
şi pe Adrian Năstase, au găsit calea optimă: Victor Ponta. 

La prima vedere, domnul Ponta nu părea cea mai adecvată so- 
luţie pentru proiectul meu privind unificarea opoziţiei. Avea, în 
mod natural, altă agendă. Ştiam că, dacă ar fi câştigat, îşi va dedica 
primii ani de mandat consolidării propriei poziţii în interiorul 
partidului şi încercării de a se delimita cât mai mult de opţiunile 
domnului Geoană. Într-o asemenea eventualitate, posibilitatea for- 
mării Alianţei Social Liberale se reducea dramatic. Sigur, asta nu 
însemna că aş fi renunţat la obiectiv, ci doar că ar fi trebuit să îmi 
schimb strategia. 

De altfel, apariţia lui Victor Ponta în calitate de principal con- 
tracandidat ar fi trebuit să-i schimbe strategia şi domnului Geoană. 
Însă Mircea a păstrat aceeași abordare. S-a bazat pe capacităţile or- 
ganizatorice ale lui Marian Vanghelie şi pe promisiunile unor 
domni care, între timp, se reorientaseră. În consecință, a pierdut. 
La limită, după un scenariu relativ asemănător cu cel din 6 decem- 
brie 2009. O dată în plus, a contat importanţa ultimei mişcări, ca- 
pacitatea de a te adapta din mers şi a deschide noi fronturi de luptă 
chiar în ziua votului. Probabil că, dacă, înainte de Congres, Mircea 
Geoană ar fi venit cu plan coerent de unificare a opoziţiei (care să fi 
conținut inclusiv acordul de principiu al liberalilor şi conservatori- 
lor, precum şi cu măsuri concrete de securizare a ponderii parla- 
mentare) şi-ar fi câştigat mandatul fără mari probleme. 

În acel moment, membrii PSD, la fel ca și cei PNL şi PC, înțele- 
geau momentul extrem de greu, nu aşteptau minuni, dar îşi doreau, 
chiar fără să ştie, un proiect care să le ofere posibilitatea de a rezista 
şi apoi de a învinge regimul Băsescu. De altfel, pe fond, aceasta 
poate fi explicaţia victoriei lui Victor Ponta: Mircea Geoană pier- 
duse lupta cu Traian Băsescu şi, în cele două luni care trecuseră de 
la alegerile prezidenţiale, nu reuşise să propună un nou proiect. 

Astfel că, absolut natural, dincolo de particularităţile conjunctu- 
rale şi negocierile de culise, domnul Ponta a câştigat tocmai pen- 
tru că reprezenta schimbarea. Şi, implicit, speranţa. 

A fost un congres lung, discuţiile şi procedurile s-au prelungit 
foarte mult. La final, câteva zeci de voturi au făcut diferența. Concret, 
au fost 1 621 de delegaţi. Candidaţii relevanţi erau Mircea Geoană, 
Victor Ponta, Cristian Diaconescu, Miron Mitrea şi Radu Mazăre. 
Dintre aceştia, doar doi aveau şanse reale să câştige: Mircea Geoană 
şi Victor Ponta. De altfel, în timpul Congresului, mai mulți candi- 
daţi au renunţat pe rând la candidaturi, anunţându-şi inclusiv susți- 
nerea pentru unul dintre cei doi favoriţi. 

Primul a fost Cristian Diaconescu, retras în favoarea domnu- 
lui Geoană. Această opţiune a fost oarecum neașteptată (pentru că 
domnul Diaconescu părea mai curând în tabăra lui Victor Ponta). 
Explicaţia acestei alegeri a putut fi descifrată în cariera ulterioară 
a domnului Diaconescu. Poate că Traian Băsescu ar fi preferat un 
PSD condus de Mircea Geoană. 

De cealaltă parte, Miron Mitrea și Radu Mazăre au renunţat în 
favoarea lui Victor Ponta. Însă primul care făcuse acest gest şi îl 
propulsase pe domnul Ponta pe un culoar foarte favorabil fusese 
Adrian Năstase, cel care a rămas pe durata întregului Congres ală- 
turi de omul pe care îl promovase în politica mare. 

În final, Victor Ponta a câştigat preşedinţia PSD cu 856 de voturi. 
Mircea Geoană pierdut-o cu 781. Aşadar, 75 de voturi au schimbat 
istoria. Pentru statistici, doar 16 voturi au fost anulate. Relevantă a 
fost şi realegerea lui Liviu Dragnea în funcţia de secretar general, 
acesta obținând 866 de voturi, cu 10 mai mult decât preşedintele 
proaspăt ales. Un detaliu interesant, care a subliniat ponderea 
domnului Dragnea în structurile partidului. 

Au fost şi anumite incidente la vot. Fiecare tabără a avut „mili- 
tanţii“ săi şi resurse organizatorice specifice. Domnul Geoană a 
pierdut pe mâna domnului Vanghelie. Sau domnul Vanghelie a 
pierdut pe mâna domnului Geoană, greu de spus, probabil că am- 
bele variante sunt reale. 

Uman, mi-a părut rău pentru Mircea Geoană. În decurs de 
două luni pierduse două mari bătălii, deși pornise în fiecare în cali- 
tate de mare favorit. Părea obosit și uşor descumpănit. Avea toate 
motivele. Avusese şi ceva neşansă, dar făcuse şi erori majore. De 
altfel, eram convins că este suficient de lucid să înţeleagă totul... Vă- 
zând imaginile filmate la congres în momentul anunţării câştigăto- 
rului, am avut intuiţia că supliciul domnului Geoană nu se va opri 
şi, cum singura funcţie importantă pe care o mai deţinea în acel 
moment era cea de preşedinte al Senatului, m-am întrebat cât timp 
o va mai păstra. 

Politic, alegerea domnului Ponta în fruntea PSD schimba da- 
tele jocului. 

În primul rând, confirma o tendință: aceea de schimbare a ge- 
neraţiilor de lideri. Partidul Conservator fusese prima formați- 
une parlamentară care, după alegerile legislative din 2008, îşi 
alese un preşedinte foarte tânăr, Daniel Constantin, un specialist 
în agricultură, educat în străinătate şi neatins de inerţiile regimu- 
lui comunist. Şi în cazul lui Daniel, tendinţa fusese în sensul unei 
transformări majore a modului în care se înţelege şi se face poli- 
tică. În 2009, Constantin reprezenta şansa PC de a ieși din rutină, 
din blazare, din starea de dependenţă față de liderul său fondator. 
În ciuda prejudecăţilor, l-am susținut deschis la preşedinţia parti- 
dului nu pentru că mi-a fost un colaborator apropiat, ci pentru că 
am mizat pe calităţile sale de manager, pe curajul de a propune 
un proiect nou, pe capacitatea de a concentra energia şi entuzias- 
mul membrilor PC. Dacă și în ce măsură am avut dreptate sau am 
greşit, va stabili viitorul. Dar, oricum, cine îşi imaginează că îmi 
doresc să controlez partidul din umbră ignoră realitatea obiec- 
tivă: dacă îmi doream să conduc partidul puteam rămâne preşe- 
dinte, nu trebuia să-mi găsesc interpuşi. Însă în 2009, înțelegând 
sensul istoriei, am optat pentru un lidership tânăr, eliberat de 
orice balast al trecutului. Iar faptul că, un an mai târziu, cel mai 
mare partid din România acționa în aceeași direcție mi-a confir- 
mat opţiunea. 


Uniunea Social Liberală — Ideea care l-a îngenuncheat pe Băsescu Traian 37 


În al doilea rând, mi-era destul de clar că ritmul sincronizării tu- 
turor forțelor de opoziţie se va tempera. Pe termen scurt, Victor 
Ponta avea alte priorităţi. Şi era absolut normal, aşa cum am mai 
amintit, o perioadă trebuia să se confirme ca lider real al PSD şi abia 
apoi se putea dedica relaţiei cu celelalte partide. 

În al treilea rând, relaţiile dintre PSD şi PNL intrau într-o nouă 
epocă. După ce Mircea Geoană se „îndatorase“ semnificativ în ra- 
port cu Crin Antonescu, care îi oferise o susținere masivă între cele 
două tururi electorale, era de aşteptat ca Victor Ponta să marşeze, 
în primele luni, pe o detaşare evidentă de liderul PNL, măcar pen- 
tru a sublinia diferenţa dintre el şi predecesorul său. Totodată se 
resimțea şi o presiune din partea structurilor de partid care, obiş- 
nuite să reprezinte vioara întâi, suportaseră destul de greu ascen- 
dentul pe care preşedintele PNL îl avea asupra domnului Geoană. 
Sigur, aceste recalibrări nu făceau imposibilă o alianță care să-i reu- 
nească pe social-democraţi şi liberali, numai că determinau schim- 
barea abordării. 

În al patrulea rând, domnul Ponta, aflat la început de drum, își 
dorea să evite stereotipurile negative aplicate de adversarii politici ai 
lui Mircea Geoană. Printre acestea, se număra şi presupusa depen- 
dență de „mogulul Voiculescu“. Reamintesc că, în campania electo- 
rală pentru prezidenţiale, acesta fusese refrenul preferat al domnului 
Băsescu, iar afişele cu mine controlându-l din umbră pe candidatul 
PSD împânziseră întreaga ţară. 

Sigur că realitatea era cu totul alta. Sunt convins că orice om ra- 
tional, oricât ar fi fost de neinformat, dacă era înzestrat cu un minim 
bun-simt şi judecată proprie, înţelegea că „mogulul Voiculescu“ nu 
poate controla tot timpul pe toată lumea. Că era fizic şi practic impo- 
sibil. Colaborasem cu domnul Geoană la fel cum aş fi colaborat cu 
orice alt lider PSD care ar fi candidat împotriva lui Traian Băsescu. 
Fusese o luptă politică asumată deschis, nimic mai mult. Dar, cu 
toate că, sunt convins, înțelegea acest adevăr evident, era absolut na- 
tural ca domnul Ponta să încerce să evite orice risc de imagine. Aşa 
că reflexul său iniţial a fost să se delimiteze de proiectul propus de 

mine, făcând câteva declaraţii ce puteau fi încadrate într-un registru 
ostil. Era multă presiune asupra sa, avea multe de demonstrat. Tre- 
buia să demonstreze că nu este doar un tânăr ajuns conjunctural la 
conducerea celui mai mare partid din România; că nu reprezenta 
doar un mandatar al lui Adrian Năstase; că e radical diferit de Mircea 
Geoană. Așadar, avea nevoie de câteva supape, de câteva conflicte 
identitare. Şi, din păcate, în politică şi nu numai, conflictul este cea 
mai rapidă cale către delimitarea unei imagini publice. Adversarii te 
definesc mai repede şi mai clar decât prietenii. I-am înţeles resortu- 
rile şi am evitat să alimentez orice fel de polemică care, de fapt, ne-ar 
fi prejudiciat pe amândoi, avantajându-l de fapt doar pe Traian 
Băsescu. Ştiam că, în definitiv, era doar o problemă de timp să înţe- 
leagă că, în faţa agresiunii constante la care era supusă de către pu- 
tere, opoziţia nu avea altă variantă în afara unei mari alianţe. 

La rândul său, şi preşedintele PNL era obligat la o anumită ex- 
pectativă după schimbarea din PSD. Deși avea o relaţie directă cu 
domnul Ponta - sprijiniseră împreună candidatura independentă a 
lui Sorin Oprescu la Primăria Generală - Crin Antonescu înțelegea 
că noul preşedinte PSD are nevoie de un anumit spaţiu de manevră, 
iar relaţia foarte bună Geoană- Antonescu îl obliga pe Victor Ponta 
să opteze pentru o reducere a colaborării dintre cele două partide. 
Nu fusese ales pentru a asigura continuitatea cu mandatul Geoană, 
din contră, trebuia să demonstreze o abordare radical diferită. Ast- 
fel că, simțind diferenţa de ton a partenerilor social-democraţi şi 
înțelegând că este nevoie de o anumită perioadă de timp pentru ca 
relaţia Antonescu-Geoană să nu mai fie reperul în funcţie de care 
sunt evaluate relaţiile dintre PNL şi PSD, preşedintele liberal a optat 
inteligent pentru o relație mai rece cu omologul său pesedist. 

Între cele două tururi prezidenţiale, Crin Antonescu l-a sprijinit 
pe Mircea Geoană, nu doar din prietenie sau entuziasm, ci, în pri- 
mul rând, pentru că a înţeles că o victorie a candidatului PSD era 
mai bună pentru România, pentru PNL şi pentru el însuşi decât 
o realegere a candidatului PDL. Un calcul politic responsabil. Şi a 
acționat în consecinţă cu o energie şi o convingere care, sunt absolut 

convins, i-au asigurat procente importante domnului Geoană. Din 
păcate, aproximativ 20% dintre alegătorii care l-au votat pe Crin 
Antonescu în primul tur au optat pentru Traian Băsescu în turul al 
doilea al alegerilor prezidenţiale din 2009, dar acest fenomen nu 
poate fi aruncat în responsabilitatea preşedintelui liberal care a fă- 
cut tot ce a depins de el, inclusiv o vizită controversată la Timişoara, 
pentru a-i asigura victoria lui Mircea Geoană. 

Când apar mai multe nuanţe, când obiectivele nu mai sunt foarte 
explicite, iar presiunile se suprapun cu anumite tensiuni de ordin 
personal, domnul Antonescu a făcut anumite opțiuni discutabile. 

În raport cu repoziționarea PSD de după Congresul din fe- 
bruarie 2010, cred în continuare că liderul liberal a acționat foarte 
eficient. Pe de o parte, a evitat capcana unei susțineri deschise a lui 
Mircea Geoană, care l-ar fi izolat în raport cu noua conducere a so- 
cial-democraţilor, şi, pe de altă parte, s-a arătat pregătit să facă opo- 
ziție de unul singur, să lupte bazându-se doar pe propriile puteri şi 
pe resursele parlamentare ale propriului partid. În termeni populari, 
a arătat pisica unui PSD care, din cauza frământărilor interne, nu re- 
uşea să se distingă semnificativ în rândul opoziţiei. Mesajul său im- 
plicit către social-democraţi putea fi citit în termenii „Eu mă descurc 
şi fără voi, dar, măcar pentru moment, voi vă descurcați mai greu 
fără mine“. Şi a fost o poziţionare corectă pentru că, în ciuda unor 
schimburi de replici prin care pesediştii şi liberalii îşi transmiteau 
reciproc că nu au nevoie unii de alţii, lidershipul PSD a început trep- 
tat să înţeleagă că n-are nici capacitatea și nici motive temeinice să 
se lupte, în același timp, şi cu Traian Băsescu, și cu PNL. 

În aceste condiții, deşi la congresul PSD, „unionistul“ Geoană 
a fost învins de „separatistul“ Ponta, am continuat să cred că Alianţa 
Social Liberală rămâne un proiect realizabil... şi am acţionat în 
consecinţă. 

Nu am fost singurul. Chiar dacă liberalii şi social-democraţii nu 
erau încă dispuşi să acţioneze împreună, a mai fost cineva care, fără 
să vrea, lucra constant pentru unitatea opoziţiei. Acest aliat fără 
voie era chiar Traian Băsescu. 

Văzându-se comandant suprem al guvernului, parlamentului şi 
al celorlalte instituţii fundamentale - după ce abia scăpase de pe 
marginea prăpastiei — preşedintele reales nu mai avea măsură. Raco- 
larea lui Cristian Diaconescu, imediat după Congresul PSD, şi trans- 
formarea acestuia în portavoce şi consilier prezidenţial a fost un 
foarte relevant exemplu de sfidare a adversarilor şi de renunțare la 
orice formă de decenţă politică. Demonstrându-şi rudimentar forța, 
domnul Băsescu proba că, dacă vrea, poate orice, chiar să trans- 
forme un candidat la șefia PSD într-un soi de aghiotant personal. 

În paralel, continuau și dezertările din PNL. Mesajul domnului 
preşedinte pentru partidele din opoziţie era foarte clar: „Pot să fac 
orice, dacă îmi pun mintea pot să vă desfiinţez cu totul“. 

Prins în bula propriului succes, atacând discreţionar pe toată 
lumea, Traian Băsescu a început să-şi pregătească sfârşitul. Con- 
fruntaţi cu o agresiune violentă şi înregistrând pierderi constante, 
era destul de clar că, mai devreme sau mai târziu, social-democraţii 
şi liberalii vor înţelege că trebuie să se solidarizeze. Şi, în acest con- 
text, aveam responsabilitatea să arăt că există concret posibilitatea 
unui proiect unitar şi să promovez permanent ideea unei mari Ali- 
anţe. Treptat m-am convins că, dincolo de prima impresie, rezulta- 
tul Congresului PSD putea fi încă un pas în direcţia configurării 
unei ample formațiuni Social Liberale. 

Analizând detaşat, domnul Ponta îşi putea consolida mai bine şi 
mai ușor poziţia internă dacă reușea o construcție „externă“, alături 
de liberali şi conservatori. Pentru mine era evident că anvergura no- 
ului preşedinte PSD, confirmată în afara partidului, se putea trans- 
fera, cu efecte benefice, şi înăuntrul său. Ştiam că, pe măsură ce 
trece timpul, vor fi tot mai mulți care vor înţelege această evidență. 

În concluzie: rezultatul Congresului PSD din februarie 2010 n-a 
fost cel la care mă aşteptam. Însă a fost bun. Poate chiar mai bun 
decât aş fi preconizat eu... dar pe termen ceva mai lung. 


CAPITOLUL 4 


Martie-iulie 2010: Inconsistenţa opoziţiei 
parlamentare. Măsurile antisociale. Reacţia civică 


A fost, poate, cea mai confuză perioadă din istoria recentă a 
României. 

În prima etapă de după congresele din 2010, PSD şi PNL au in- 
trat, aşa cum era de așteptat, într-un soi de rivalitate, confirmând te- 
merile pe care le exprimasem încă din ianuarie 2010: PNL şi PSD 
riscă să macine în gol bruma de resurse de care mai dispun pentru 
a se impune drept, imense realizări, „principal partid de opoziţie“ 
sau „cel mai activ partid de opoziţie“. 

Astfel, la 1 martie 2010, noul preşedinte PSD declara: „De astăzi 
intrăm din nou în rolul de principal partid al opoziţiei, care are rolul 
de a oferi alternative la guvernare“. Poziţia sa era, în egală măsură, şi 
corectă, şi necesară... Trebuia să-şi confirme noul statut şi să-și mo- 
bilizeze propriul partid. Dar, pe de altă parte, asemenea declarații 
încurajau tendinţa unei concurenţe în interiorul opoziţiei. De altfel, 
după doar câteva zile, Crin Antonescu - cu ocazia realegerii sale în 
fruntea PNL, într-un Congres foarte liniştit în care şi-a confirmat 
deplin anvergura - declara la rândul său că îşi doreşte ca PNL să 
devină suficient de puternic, încât să nu mai fie obligat să accepte 
alianțe cu PSD sau cu PDL pentru a intra la guvernare. Concret, 
domnul Antonescu a spus explicit: „PNL nu trebuie să rămână un 
partid de rangul doi!...“, ci trebuie să se transforme „dintr-un partid 
important, dar dependent de conjuncturi, într-un partid major“. 

Într-un asemenea context, s-ar fi putut crede că ideea realizării 
unei mari alianţe într-un interval relativ scurt de timp devenea im- 
posibilă. Dar era doar o aparenţă. 

Pe de o parte, eu înţelegeam că acest tip de declaraţii sunt, mai 
degrabă, pentru uz intern, utile celor doi lideri pentru a-şi conso- 
lida statutul în interiorul propriilor partide, fără a genera obstacole 
insurmontabile în calea unei viitoare colaborări... 

Pe de altă parte, regimul Băsescu, incompetent economic și ires- 
ponsabil guvernamental, încerca să-şi camufleze neputința în spatele 
unei serii întregi de abuzuri îndreptate împotriva opoziţiei şi a socie- 
tăţii româneşti în general. Sub o asemenea presiune, deşi nu există o 
intenţie imediată în sensul unei colaborări, PNL şi PSD erau forțate 
de adversarul lor comun să se îndrepte către poziţii convergente. 

În ciuda declaraţiilor publice mai curând neprietenoase, libera- 
lii şi social-democraţii au început să colaboreze, în special, pe plan 
parlamentar. În 2010 s-au depus opt moțiuni simple şi de cenzură. 
Şi dacă, în prima parte a anului, atât PSD, cât şi PNL şi-au încercat 
norocul cu demersuri separate - eşuate din cauza fragilității lor nu- 
merice - treptat, ambele formaţiuni au înţeles că doar împreună 
pot reuși acţiuni relevante. Exerciţiul colaborării parlamentare a 
fost deosebit de util pentru că a diluat bariera neîncrederii dintre 
liderii celor două partide. Întâlnirile au fost mai frecvente, contac- 
tele au devenit directe şi neprotocolare. În ciuda distanţei doctrinare 
şi a rivalităţii politice, se creau cel puţin premisele unei compatibi- 
lități personale. 

Sigur, acest lucru nu însemna că domnii Antonescu şi Ponta 
au devenit imediat prieteni. Nici nu aveau cum. Dincolo de statu- 
tul fiecăruia, de responsabilitățile asumate în primul rând față de 
propriile partide, cei doi aveau - şi, nu-i niciun secret, au în conti- 
nuare — personalități semnificativ diferite şi viziuni distincte despre 
politică, economie şi viaţă în general. 

Aşadar, în ciuda mitului strânsei prietenii - util în perioada în 
care Marea Alianţă se formase şi încerca să convingă că poate deveni 
o alternativă unitară şi solidă pe termen lung - cred că afinitatea 

personală a liderilor PSD şi PNL a fost întotdeauna limitată. Asta nu 
înseamnă că nu au fost şi perioade foarte bune în care necesitatea 
politică se suprapunea pe o acceptare sau chiar pe o simpatie perso- 
nală. Dar, cunoscându-i destul de bine pe amândoi, îndrăznesc să 
susțin că întâlnirea dintre domnii Ponta și Antonescu nu s-a soldat 
cu dragoste la prima vedere. Şi nici la următoarele vederi. 

Şi cred că aşa trebuia să fie. În politică, nu este recomandat 
excesul de entuziasm în cadrul unui parteneriat pentru că, mai de- 
vreme sau mai târziu, va apărea şi dezamăgirea, reculul. Alianţele 
politice nu pot fi eterne. Iar la inevitabila ruptură, excesul de sim- 
patie inițială se transformă în resentimente ample și pe termen 
lung. Totodată, când apropierea e prea intensă, apare întotdeauna 
riscul ca unul dintre membri să sufoce, iar celălalt să se simtă su- 
focat. Cazul Alianţei Dreptate şi Adevăr în care Traian Băsescu a 
încercat să-i absoarbă pe liberali este elocvent în acest sens. De 
aceea, eu am încurajat o alianță pragmatică, bazată pe un set de 
obiective unanim acceptate şi pe o metodologie de lucru cât mai 
simplă şi echilibrată. 

În ciuda necesarelor declaraţii de bune intenții, știam că este 
inutil şi chiar periculos să gândim un proiect politic pe 20 de ani... 
ne-am fi dezamăgit şi pe noi, şi pe cei care ne-ar fi acordat încrede- 
rea. În schimb, îmi părea absolut evidentă necesitatea unei opoziții 
Unite care, în câţiva ani, fără angajamente utopice, să producă o 
schimbare de fond din punct de vedere politic, economic şi social. 

Astfel, pe lângă semnalele publice referitoare la obiectivul reali- 
zării unei mari alianţe, am început să mă întâlnesc mai frecvent cu 
liderii liberali şi social-democraţi. La început, din ambele tabere 
am primit, în principal, neîncredere. Încă o dată, mitul mogulului, 
al securistului, al manipulatorului mi-o luase înainte. 

Mă întâlneam atât cu domnii Antonescu și Ponta, cât şi cu alte 
personalităţi din cele două partide. Pentru că nu mă pot dezvăţa de 
obiceiul meu de a veni dimineaţa la birou şi de a pleca târziu, în 
noapte, evitând cât se poate de mult orice alte deplasări — foarte rar 
timpul pierdut pe diverse drumuri în timpul zilei este cu adevărat 

justificat - majoritatea întâlnirilor politice aveau loc în cabinetul 
meu, la parlament sau la Grivco. În ambele locuri îi simţeam pe 
colegii mei de parlament şi opoziţie destul de confuzi. 

Pe de o parte, exista o doză reală de interes, de la cel personal 
sau financiar la cel media. Într-o măsură mai mare sau mai mică, în 
funcţie de structura personală, ocupaţie sau proiecte, oaspeţii mei 
îşi doreau să afle „cum e, cu adevărat, Voiculescu“. Era, până la 
urmă, un reflex natural în condiţiile care, în ultimii 20-25 de ani, 
s-au spus şi s-au scris foarte multe despre mine în spaţiul public, iar 
eu, în plan privat, am menţinut un grad ridicat de discreţie. Aşa că, 
atât cei care mă urau sau mă disprețuiau, cât şi cei care îmi acordau 
un anumit respect îşi doreau să-şi clarifice „controversa“ şi, în unele 
cazuri, să evalueze posibilitatea unui eventual câştig. 

Pe de altă parte, clişeele care mă vizau îi determinau pe cei mai 
mulți să fie foarte circumspecţi. Veneau la întâlnirile cu mine spe- 
rând la cât mai mult bine, dar aşteptându-se cumva la rău. Şi nici 
nu puteam să-i condamn. Fusesem acuzat de atâtea lucruri, din 
atâtea părți, încât chiar şi o persoană absolut bine intenţionată nu 
putea să nu creadă că măcar 10% sunt adevărate... Or, dacă 10% ar 
fi fost adevărate... era suficient pentru a justifica anumite rezerve. 

Aparent paradoxal, această situaţie îmi asigura un avantaj sem- 
nificativ. Când aşteptările sunt mai curând negative, este relativ uşor 
să-i surprinzi pozitiv pe cei cu care te întâlneşti. Sigur, contrastul 
între prejudecată şi realitate este resimţit doar de cei de bună-cre- 
dință, care îşi permit să vadă adevărul şi să-l judece cu propriul 
filtru... Așa că, de cele mai multe ori, oamenii plecau de la mine cu 
o impresie radical schimbată. Mi s-a spus de multe ori că am succes 
în relaţiile directe, indiferent cât de mare ar fi fost antipatia inițială a 
interlocutorului meu... Şi experienţa de viaţă din ultimii 10-15 mi-a 
confirmat acest presupus „succes“. Dar el nu cred că se datorează nu 
ştiu cărui farmec personal, ci, în principal, distanţei uriaşe dintre 
percepţia deformată de manipulare şi adevărul obiectiv. 

Pentru unii, imaginea mea publică este într-atât de distorsionată, 
într-atât de strâmbă, încât, atunci când mă cunosc, sunt foarte 

repede câştigaţi de realitatea imediată, de care au posibilitatea să se 
convingă cu propriile mijloace. 

Aşadar, întâlnirile mele directe cu liderii PSD şi PNL s-au soldat, 
încă de la început, cu impresii preponderent pozitive de ambele 
părți. Sigur, rămânând într-un registru realist. În ciuda atmosferei 
calde şi constructive, nici domnul Antonescu, nici domnul Ponta, 
nici alți domni şi doamne din partidele lor n-au renunțat, peste 
noapte, la percepții consolidate în zeci de ani și influențate de inevi- 
tabilele adversități şi conflicte politice... Încrederea se construieşte 
în timp. Dar, întâlnindu-mă cu ei cu o relativă periodicitate şi susți- 
nând, de fiecare dată, deschis şi intens, necesitatea unui proiect co- 
mun al întregii opoziții, am simţit cum, treptat, rezistența este 
înlocuită de o anumită deschidere. 

Iniţial, Victor Ponta a fost foarte rezervat. Pe lângă necesitatea 
de a administra tensiunile din cadrul PSD, care îi limitau semnifi- 
cativ libertatea de mişcare, intuiam la Domnia Sa şi o rezistență 
contextuală mai radicală determinată, cred eu, de convingerea sa că 
am fost şi am rămas un apropiat al lui Mircea Geoană. Iar în acea 
perioadă, primăvara lui 2010, se părea că domnul Geoană, aflat 
încă la preşedinţia Senatului, nu acceptase rezultatul Congresului 
PSD şi făcea eforturi fie să-şi recâştige poziţia anterioară, fie să-şi 
construiască o nouă platformă... Despre adevărul sau neadevărul 
acestei percepții ne vom lămuri probabil din memoriile domnului 
Geoană... Însă ipoteza că eu aș fi fost într-o tabără ostilă lui Victor 
Ponta era integral falsă. Din foarte multe motive. Cel mai evident: 
adversarul meu, asumat transparent şi public, era Traian Băsescu. 
În aceste condiţii și pe realităţile politice ale anului 2010, preşedin- 
tele PSD, oricare ar fi fost el, nu putea să-mi fie decât aliat. Fuse- 
sem aliat cu Mircea Geoană, trebuia să fiu aliat cu Victor Ponta. Eu 
n-aveam absolut nicio miză în luptele pentru putere dintre so- 
cial-democraţi. De altfel, la un moment dat, şi domnul Ponta a înţe- 
les această realitate, însă, în prima perioadă, a rămas departe de 
proiectul referitor la Alianța Social Liberală. 

În schimb, în discuţiile avute cu domnul Antonescu, progresele 
au fost ceva mai rapide. În primul rând, Domnia Sa avea o situaţie 
mult mai solidă în cadrul PNL. Primise un nou mandat, își pro- 
movase propria echipă de conducere, atinsese o cotă de încredere 
publică fără precedent pentru un lider liberal, avea, în consecinţă, 
o libertate de mișcare totală. 

În al doilea rând, Crin Antonescu nu mă putea bănui de o 
prea mare apropiere de predecesorul său, domnul Călin Popescu 
Tăriceanu, cu care avusesem unele dispute punctuale - una dintre 
ele referindu-se la utilitatea reducerii TVA-ului la produsele ali- 
mentare de bază, fostul premier refuzând să accepte că o asemenea 
măsură, pe lângă beneficiul social, ar fi asigurat şi avantaje eco- 
nomice şi financiare prin reducerea economiei subterane; era o 
temă la care eu țineam foarte mult, domnul Tăriceanu se opusese 
acestei măsuri. 

În al treilea rând, după alegerile prezidenţiale, liberalii îşi do- 
reau să construiască o platformă care să le ofere posibilitatea de a 
intra în rândul partidelor mari, ce pot asigura nucleul unei guver- 
nări şi pot susține un candidat de turul doi pentru președinția 
României. Din această perspectivă, aveau o deschidere mai mare 
către temele propuse de mine. Evident, toate aceste argumente 
„pro“ nu excludeau, nici în cazul liderilor PNL, anumite rezerve... 
Nu eram încă foarte departe de anunţarea rezultatelor alegerilor 
din turul I, moment în care, la cald, domnul Antonescu mă găsise 
cumva şi pe mine vinovat pentru succesul domnului Geoană. 

Aşadar, în prima parte a anului 2010, după ce la 28 ianuarie eu 
propusesem public realizarea unei Alianțe Social Liberale, iar lide- 
rii PSD şi PNL îşi exprimaseră, la fel de public, rezervele față de un 
asemenea proiect, am înţeles că, în acel context, trebuie să optez 
pentru strategia paşilor mărunți şi-am început o serie de discuţii şi 
tatonări cu partenerii din opoziţie. 

Mergeam în direcția corectă, dar într-un ritm destul de lent care 
nu oferea nicio garanţie pentru realizarea Marii Alianțe. Însă situa- 
ţia s-a schimbat brusc în luna mai 2010. Mai precis, joi, 6 mai 2010. 

Întâmplător, îmi amintesc foarte bine ce-am făcut în acea zi... 
încă dinainte ca ea să devină memorabilă pentru toţi românii. În 
acea dată, Fundaţia Dan Voiculescu pentru Dezvoltarea României 
oferea un important premiu anual „pentru Excelenţă“. Avea loc o 
recepție, la care erau invitați reprezentanţi ai unor importante insti- 
tuţii interne şi internaționale, personalităţi politice, culturale, artis- 
tice. Pe scurt, un eveniment la care, oricât de mult îmi doream să 
evit momentele protocolare, trebuia să particip. Ştiam că, printre 
alții, va fi premiat şi maestrul Beligan, un actor uriaş pentru care 
am un respect aparte. Şi, în contextul pregătirii acestui eveniment, 
am aflat că preşedintele Traian Băsescu a anunţat un set de măsuri 
antisociale, fără precedent în istoria modernă a României. În seara 
aceleiași zile, am citit discursul integral. Ţinând seama de consecin- 
tele dramatice pe care le-a produs asupra economiei şi societății ro- 
mâneşti cred că este util să redau aici principalele fragmente: 


„Bună ziua! Cred că atmosfera publică ce s-a creat în aceste zile, 
ca de altfel şi ajunsă, împinsă până la isterie pe la diverse posturi de 
televiziune, trebuie clarificată. În mod normal, n-ar fi fost treaba mea 
să fac o astfel de declaraţie, ci sunt probleme care țin de Guvern. Dar 
în urma speculațiilor — și aici eu trebuie să fac mențiunea că sunt oa- 
meni și mijloace mass-media care deliberat întrețin o profundă atmo- 
sferă de neîncredere.“ - Traian Băsescu se răfuia cu televiziunile care 
avertizaseră constant că resursele bugetare sunt insuficiente - Timp 
de 12 luni preşedintele negase vehement această realitate. 


„Vreau să ştiţi că, de la bun început, atât echipa de evaluare con- 
dusă de Fondul Monetar Internaţional, Uniunea Europeană şi 
Banca Mondială, cât și guvernul au avut în atenţie două variante. 
Una din variante era varianta neîncrederii şi aceasta însemna creş- 
terea TVA de la 19% la 24%, creșterea cotei unice de la 16 la 20% şi 
reducerea salariilor în sectorul bugetar cu 20%, pentru a ne putea 
încadra într-un deficit bugetar de 6-7%, 6-8% din produsul intern 
brut. A doua variantă era varianta încrederii, varianta în care Guver- 
nul să-și continue programele de restructurare masivă a cheltuielilor. 

Deci, repet, niciuna din variante nu poate fi atribuită cuiva sau alt- 
cuiva. Ambele au fost variante de discuţie de la bun început. Pe va- 
rianta a doua, varianta încrederii în capacitatea Guvernului, a 
Parlamentului şi a instituţiilor statului român de a continua proce- 
sele de reformă, se va merge în continuare și scrisoarea ce se va 
semna, memorandumul ce se va semna la sfârșitul negocierilor cu 
Fondul va fi expresia variantei de încredere în capacitatea instituții- 
lor statului român de a reforma statul şi de a restructura cheltuielile 
bugetare. Vreau să înţelegeţi că prima variantă, cea cu sporirea fis- 
calității în zone extrem de sensibile - TVA și cotă unică - era vari- 
anta în care aparatul bugetar transfera din nou pe umerii economiei 
reale sarcina de a-i asigura veniturile de supravieţuire. De aseme- 
nea, se transfera pe toată populația sarcina de a genera mai mulți 
bani pentru a putea fi menținut aparatul bugetar uriaș pe care 
România îl are. Nu în ultimul rând, creşterea atât de puternică a fis- 
calității ar fi însemnat blocarea șanselor de relansare economică ra- 
pidă, adică în următoarele 3-4 luni.“ - O lună mai târziu Traian 
Băsescu a decis creşterea TVA la 24%. 


„lar în ceea ce privește principalele axe pe care Guvernul şi delega- 
tia Fondului vor discuta în continuare vi le pot prezenta și mi le asum 
şi eu ca soluţii, alături de Guvern. În primul rând este vorba de reduce- 
rea fondului de salarii pentru tot aparatul bugetar din România, cu 
25%, iar până la sfârşitul anului, șefii de instituții au obligaţia să-și 
facă selecţia, să-i aleagă pe cei mai buni şi nu clientela politică, în așa 
fel încât în anul 2011, menținându-se anvelopa salarială şi în speranța 
creşterii economiei, salariile să poată reveni la cele pe care le au acum.“ 
Salariile nu au revenit la 1 ianuarie 2011 la nivelul anterior. 


„Această măsură trebuie luată de la 1 iunie. De asemenea (...) 
este previzibilă o reducere a pensiilor cu 15%. (...) Aș vrea să fac un 
comentariu. Mulţi veți spune: reducere de 25% la fondul de salarii 
sau reducere de 15% la pensii. Orice calcul ne arată că, cel puțin în 
zona pensiilor mici, toată pensia se duce pe coșul zilnic și pe cheltuie- 
lile curente - electricitate, telefon, gaze și aşa mai departe. O creștere 

a TVA i-ar fi afectat cel puţin la fel de mult pe cei cu pensii mici ca şi 
reducerea cu 15% a pensiilor.“ — A crescut TVA cu 24%, iar pensi- 
ile au fost impozitate ilegal cu CASS. 


„Dar sistemul bugetar nu poate fi atât de sus, din punct de vedere 
al salarizării şi al veniturilor în mod deosebit, că e o mare diferență 
între salarii şi venituri, în raport cu sectorul privat, care produce ba- 
nii din care trăieşte sectorul bugetar... Repet, e ca un om foarte gras şi 
mare, de 200 de kilograme, care stă în spinarea unuia de 50 de kilo- 
grame şi tot vrea când vede farfuria cu mâncare, tot acela gras vrea 
să mănânce, nu-i lasă nimic celui slab, în spatele căruia stă.“ - O de- 
claraţie iresponsabilă, prin care preşedintele României, cel care are 
rolul constituțional de mediator (art. Constituţie) a generat un con- 
flict profund între un milion de angajaţi în sectorul public şi 
cinci milioane de angajaţi din sectorul privat. 


După aceste declaraţii, România s-a schimbat ireversibil. 

Afectaţi direct nu erau doar pensionarii (5 milioane) şi buge- 
tarii (1,2 milioane), ci şi familiile lor. Iar indirect, avea de suferit 
fiecare cetăţean român şi întreaga economie. Scădea puterea de 
cumpărare, scădea consumul, scădea încrederea în monedă, lege 
şi instituţii. Reducerea pensiilor nu era doar imorală, ci şi ilegală. 

Am sperat că nu se va ajunge la Curtea Constituţională întru- 
cât aveam formule care să poată opri această inițiativă înainte ca 
aceasta să ajungă la CCR. În iunie 2010, le spuneam pensionarilor 
că îşi vor primi înapoi banii, lucru care, după ceva timp, s-a şi 
întâmplat. 

Cuantumul pensiilor reprezenta un drept deja câștigat. Înţele- 
gând gravitatea momentului, până s-a dezmeticit opoziţia politică, 
am început o amplă rezistenţă civică. Având un parteneriat cu mai 
multe organizaţii nonguvernamentale, am oferit asistentă juridică 
gratuită tuturor pensionarilor care doreau să-şi apere drepturile în 
instanţă. Solicitările au fost uriașe. Reacţiile civice au atins o am- 
ploare fără precedent. 

În acele condiţii, PNL a depus o moţiune simplă, „Programul 
Băsescu - PDL = curbe de sacrificiu pentru români“, respinsă în 
Camera Deputaţilor; 130 pentru moţiune, 143 împotriva moţiunii, 
6 abţineri. Dacă, la depunere, acea moţiune ar fi fost semnată de 
toate grupurile parlamentare de opoziţie, ar fi existat şanse să ob- 
ţină un rezultat mult mai bun. Chiar şi aşa, rezultatul destul de 
strâns, 130 „pentru“ — 143 „împotriva“, a fost un indicator relevant 
pentru vulnerabilitatea acelei majorităţi parlamentare. 

Măsurile anunţate de preşedintele Băsescu erau nocive, atât din 
punct de vedere economic (reduceau consumul, producţia, credita- 
rea), cât şi social, iar rezistenţa a continuat în principal în zona ci- 
vică. Pe acest fond, a apărut Decizia Curţii Constituţionale care a 
constatat neconstituționalitatea reducerii pensiilor. A fost o victorie 
morală importantă pentru societate şi pentru întreaga opoziţie par- 
lamentară care, în acele condiţii, a început să înțeleagă importanța 
imediată asigurată de asumarea unor poziții unitare. Acţionând 
concertat, PSD, PNL şi PC se consolidau nu doar la nivelul forței 
parlamentare, ci, mai ales, câştigau încrederea populaţiei. Ofereau 
motive de speranţă într-un moment în care Traian Băsescu con- 
damnase la disperare peste 10 milioane de oameni. 

În urma Deciziei Curţii Constituţionale, preşedintele Băsescu a 
decis creşterea TVA la 24%. Pe fond, măsura reprezenta un nou 
atentat la siguranța economiei naționale. Din punct de vedere so- 
cial, situaţia bugetarilor devenea imposibilă. Nu doar că pierduseră 
un sfert din salariu, dar erau forţaţi să suporte şi o creştere gene- 
rală de preţuri. Ca să supraviețuiască, erau obligaţi să plătească mai 
mult din mai puţin. Nici pensionarii n-au scăpat, pentru ei 
inventându-se un impozit ilegal (constatat ca atare de instanţe şi 
returnat ulterior de Guvernul USL) care le tăia, în medie, aproxi- 
mativ 7% din venituri, seniorii suportând, la rândul lor, şi creşte- 
rea preţurilor la alimente, medicamente, utilități şi combustibili 
determinată de ridicarea TVA cu 5 procente. 

Confruntate cu asemenea abuzuri şi presate de propriul electo- 
rat, PSD, PNL şi, la nivelul său, PC au fost condamnate să adopte 

poziţii similare. Evident, social-democraţii insistau pe dimensiunea 
socială, liberalii pe dezastrul economic, conservatorii pe necesitatea 
de a sprijini categoriile vulnerabile, tinerii şi clasa de mijloc. Fiecare 
partid încerca să-şi păstreze specificul, dar, dincolo de nuanțele 
doctrinare, toţi reprezentanţii opoziţiei mergeau în aceeaşi direcție. 
Totodată, ca element de noutate - foarte important pentru evoluţiile 
ulterioare — pentru prima dată a devenit evidentă şi o majoritate ci- 
vică ostilă lui Traian Băsescu şi regimului său. Până în mai 2010, 
domnul Băsescu primise un sprijin semnificativ din zona civică. 

Cred că este utilă încă o precizare: referirile constante sunt la 
Traian Băsescu și nu la guvernele democrat-liberale, cele care, for- 
mal, asumau deciziile politice şi economice, pentru că preşedintele 
şi-a subordonat autoritar cabinetele conduse de Emil Boc. De facto, 
timp de patru ani, domnul Băsescu a fost, în acelaşi timp, şi preşe- 
dinte, şi premier. Şi nu doar atât. Au fost şi alte instituţii fundamen- 
tale pe care Traian Băsescu le-a „coordonat“ în sensul propriilor 
interese. Şi nici n-a făcut-o foarte discret, din contră, i-a plăcut în- 
totdeauna să-şi afișeze cumulul de funcții. 

Revenind la măsurile antisociale şi antieconomice - reduceri 
de salarii, impozitare ilegală de pensii, creşterea TVA la 24% - cred 
că au fost mai mulți factori care au permis ca, în vara anului 2010, 
România să-şi aplice o lovitură ce a determinat un regres de cel 
puţin cinci ani (spre exemplu, consumul s-a întors la nivelul anilor 
2003-2004). Dintre aceste variabile, determinante cred că au fost 
două trăsături ale lui Traian Băsescu - înclinația spre exces autori- 
tar şi incompetenţa economică - şi două caracteristici ale opoziţiei 
în prima jumătate a anului 2010 - fragilă şi incoerentă. Le voi ana- 
liza foarte succint. 

Inclinaţia spre exces autoritar a domnului Băsescu. 


Cei mai mulți dintre noi rămânem, din punct de vedere psiholo- 
gic, blocaţi în „perioada de aur a vieții noastre“. Astfel se face că unii, 
care, de exemplu, au avut rezultate şcolare strălucite, se consideră 
şi la maturitate „premianţi“ şi se comportă în consecinţă - caută 

recompensă şi sunt nemulțumiți dacă ceilalți nu le observă meri- 
tele, încearcă întotdeauna să ocupe „prima bancă“ etc. Alţii, înzes- 
traţi cu calităţi fizice ce le-au asigurat în copilărie diverse avantaje, 
încearcă toată viaţa să-şi tranșeze conflictele în forță... şi aşa mai 
departe. Pentru o persoană cu biografia domnului Traian Băsescu - 
elev mediocru, înzestrări fizice şi intelectuale în medie - „vârsta de 
aur“ a fost perioada în care a ajuns căpitan de navă. În acel context, 
pentru că nu era pregătit emoţional şi nu avea exercițiul natural al 
puterii, s-a lăsat cucerit până la exces de autoritate. Tânărul ambi- 
tios, care îndurase umilințe inerente unei biografii modeste, a fost 
îmbătat de putere. Şi chiar dacă, ulterior, a ocupat cea mai impor- 
tantă funcţie în stat, Domnia Sa a rămas blocat în acel statut „căpi- 
tan de vas, stăpân absolut, omul care avea putere de viaţă şi de 
moarte asupra echipajului său“. Fără acest detaliu biografic, poate 
că lui Traian Băsescu nu i-ar fi trecut prin cap să distrugă economia 
şi societatea românească doar pentru că putea să o facă. 
Incompetenţa economică a domnului Băsescu. 


Este de notorietate. Am mai multe exemple personale. Când, în 
vara lui 2010, comunicam public că economia subterană din Ro- 
mânia ajunge până la 40 miliarde de euro a negat agresiv această 
ipoteză; în aceeaşi perioadă îi propuneam direct să evalueze opor- 
tunitatea unui parteneriat economic cu China - a respins vehement 
propunerea, ignorând faptul că Franţa, Spania, Polonia şi alte state 
membre UE depăşeau criza cu investiţii chineze. Au fost multe ast- 
fel de replici. Este absolut evident că preşedintele Băsescu nu se pri- 
cepe economie, dar, îmbătat de putere, îi lipseşte capacitatea de a-și 
înţelege lucid limitele. 


În privinţa fragilităţii şi incoerenţei opoziţiei din anul 2010 nu 
mai este nimic de demonstrat. Se ratase posibilitatea unei Alianțe ra- 
pide, se schimbase liderul la PSD, plecau constant parlamentari către 
tabăra puterii, nu exista un proiect sau un program care să conțină o 
alternativă solidă. Şi, din păcate, până foarte aproape de sfârşitul anu- 
lui 2010, PSD şi PNL s-au irosit în rivalități şi polemici sterile. 


CAPITOLUL 5 


Septembrie-decembrie 2010: Rivalităţi în interiorul 
opoziţiei; Anticorpii sociali 


În perioada septembrie-decembrie 2010, pe fondul neputinței 
parlamentare, au început să apară reacţii civice tot mai consistente. 
Confruntată cu ineficienţa celor cărora le delegase responsabilita- 
tea administrării țării, societatea începea să se trezească dovedind 
că, în ciuda stereotipurilor referitoare la caracterul mai puțin com- 
bativ al românilor, exista în cadrul naţiunii energia, forţa şi curajul 
necesare pentru a reacționa în fața unui regim autoritar. Astfel că, 
în a doua parte a anului 2010, au început protestele profesorilor, ale 
medicilor, ale poliţiştilor... Spre exemplu, în 24 septembrie 2010, câ- 
teva mii de poliţişti au plecat din fața sediului Guvernului, unde nu 
răspundea nimeni solicitărilor lor sindicale, şi au mers către Palatul 
Cotroceni la adevăratul şef al executivului. Cu acest prilej, polițiş- 
tii l-au invitat pe domnul Băsescu la discuţii într-o manieră mai 
contondentă - „ieși afară, javră ordinară!“ - propunându-i toto- 
dată să-şi caute locul potrivit în istorie — „du-te Băsescu, după 
Ceauşescu“. Asemenea mesaje au declanşat furia prezidenţială, care 
s-a concretizat inclusiv prin refuzul de a mai accepta escorta poli- 
tiei în deplasările private şi oficiale. A fost o reacție uşor primitivă 
şi infantilă, elocventă pentru incapacitatea lui Traian Băsescu de a 
distinge între oameni şi instituții. 

Însă cea mai impresionantă lecţie de responsabilitate civică au ofe- 
rit-o pensionarii care, tot la Palatul Cotroceni, înfruntau jandarmii cu 

cârja în mână... Anticorpii sociali reacționau şi încercau să reziste 
infecţiei, dar opoziţia parlamentară rămânea inertă, prinsă în cer- 
cul vicios al neîncrederii dintre social-democraţi şi liberali. 

Câteva exemple: în august 2010, preşedintele PNL lansa public o 
ipoteză referitoare la existența unei înțelegeri între PSD şi preşe- 
dinte - „un joc între Ponta şi Băsescu“ - amenințând că „nu va sus- 
ţine oricum“ o moţiune lansată de PSD; imediat a venit şi replica 
domnului Ponta: „Faptul că liberalii mai mult ne înjură pe noi decât 
pe Boc şi Băsescu e un lucru anormal, dar nu vreau să-l comentez. Ce 
fac liberalii la moţiunea de cenzură este decizia lor. Sper ca, după ce 
trec vara şi vacanţele, liberalii să înțeleagă şi ei că adversarul este 
PDL, Traian Băsescu şi Boc, şi nu PSD“. Deşi, măcar în teorie, PSD, 
PNL şi PC se pregăteau să demită guvernul care îşi asumase măsurile 
antisociale şi ilegale anunţate de Traian Băsescu, tensiunile se ali- 
mentau constant în interiorul opoziţiei, în fiecare zi consemnându-se 
noi dezacorduri de fond, în special între PSD şi PNL. 

În 18 octombrie 2010, parlamentarii social-democrați, liberali şi 
conservatori au depus „Moţiunea României majoritare, moţiune 
populară“ semnată de 205 senatori şi deputați. Două zile mai târziu, 
documentul a fost citit în plenul Camerelor Reunite, urmând ca 
dezbaterea şi votul să se desfăşoare pe 27 octombrie 2010. Pe lângă 
criticile referitoare la „regimul Băsescu-Udrea-Boc-A nastase“ 
(dezastru economic, fiscalitate excesivă, măsuri antisociale, repre- 
siuni instituționale îndreptate împotriva opoziţiei), inițiatorii pro- 
puneau şi o serie de măsuri concrete (Revenirea asupra reducerii cu 
25% a salariilor bugetarilor, readucându-le la nivelul de dinainte de 
1 iulie 2010; Revizuirea cotei de TVA în concordanță cu rezultatele 
economice din 2010; Neimpozitarea pensiilor sub plafonul de 1000 
lei; Reconsiderarea achiziţiilor publice pe baza criteriilor de oportu- 
nitate, prioritate, eficienţă şi eficacitate; Eliminarea corupției prin de- 
cuplarea clientelei politice de la banul public şi transparentizarea 
folosirii acestuia; Asumarea angajamentului politic ca împrumutu- 
rile să fie îndreptate cu prioritate către investiţii, garantându-se astfel 
obținerea resurselor financiare pentru rambursarea datoriei publice; 

Creșterea gradului de absorbție a fondurilor structurale prin simplifi- 
carea procedurilor de accesare şi prin soluții de creditare pentru cofi- 
nanțare a IMM-urilor). Multe dintre aceste măsuri s-au regăsit 
ulterior în programele USL. 

Însă, dincolo de conţinutul programatic, momentul era foarte 
important şi pentru că, pe lângă posibilitatea teoretică de a schimba 
guvernul (teoretică pentru că grupul Minorităţilor anunţase deja că 
nu va participa la vot şi, ţinând seama că toţi ceilalți din Coaliția 
majoritară primiseră „interdicție“ de a vota, aritmetica parlamen- 
tară anula practic posibilitatea unei surprize), opoziţia avea po- 
sibilitatea de a-şi demonstra unitatea, consistenţa și, mai ales, 
progresul. Dacă la moţiunea din iunie reuşise să strângă 228 de vo- 
turi, în octombrie chiar şi un vot în plus ar fi semnat confirmarea 
unei evoluţii. Însă, în contextul în care polemicile între PSD şi PNL 
erau permanente - liberalii ar fi dorit ca, simultan cu textul moţi- 
unii, opoziţia să propună şi o alternativă guvernamentală concretă, 
dar social-democraţii au refuzat — rezultatul votului a fost dezamă- 
gitor. Astfel, după o lungă dezbatere parlamentară, în paralel cu 
care se desfăşurau proteste civice tot mai ample, pentru demiterea 
guvernului s-au strâns doar 219 voturi, în condiţiile în care numă- 
rul minim necesar pentru adoptarea moţiunii era de 236. Dincolo 
de tonul şi intensitatea declaraţiilor furtunoase din sala de plen, și 
de revolta sindicatelor care protestau vehement în stradă, opoziția 
parlamentară dezamăgea. Iar acest eşec s-a resimţit imediat şi la ni- 
velul fragilei relaţii dintre liberali şi social-democrați. 

La început mai discret, apoi tot mai explicit, ambele partide au 
început să se acuze că sunt dispuse să facă un compromis cu Traian 
Băsescu și PDL. Şi, într-o anumită măsură, suspiciunile erau fireşti. 
Nici PNL, nici PSD nu-şi permiteau să asiste, în continuare, la pro- 
pria dezintegrare. Până la urmă, dacă tot nu reușiseră să-l dove- 
dească pe Traian Băsescu, puteau fi tentaţi de o colaborare. 

Astfel, după acea moţiune, distanţa dintre PNL şi PSD a conti- 
nuat să se mărească apropiindu-se de ceea ce, pentru un observa- 
tor extern, ar fi putut părea un punct de rupere. Crin Antonescu 

susținea explicit că PSD nu s-a implicat total pentru a obține demi- 
terea Guvernului Boc. Indirect, au apărut zvonuri despre o eventu- 
ală apropiere a lui Victor Ponta de Traian Băsescu prin intermediul 
domnului Ilie Sârbu, care avusese, în trecut, o relaţie funcțională cu 
preşedintele. Într-o asemenea ipoteză, guvernarea PDL devenea 
practic intangibilă. 

Oricât de tentat aş fi fost şi eu, ca orice bun român, de scenarii 
spectaculoase, mi-era totuşi foarte greu să cred că preşedintele 
PSD, oricare i-ar fi fost numele, ar fi fost dispus să accepte o înţele- 
gere tacită cu regimul Băsescu pentru că era absolut evident că o 
asemenea mişcare ar fi fost sinucigaşă pentru social-democraţi. Să 
sprijine, chiar şi tacit, un guvern care tăiase salariile cu 25% şi im- 
pozitase ilegal pensiile, ar fi fost fatal pentru un partid de stânga. 
E adevărat, aveam deja experienţa unui partid socialist trecut peste 
noapte la populari, dar datele PSD erau cu totul altele. Însă, în ciuda 
acestor observaţii evidente, mitul unei „monstruoase coaliții“ a 
continuat să se rostogolească. Şi, pe lângă ficțiune, mai apăreau şi 
aspecte concrete de tipul observaţiilor domnului Antonescu care 
considera că refuzul PSD de a propune o echipă guvernamentală a 
opoziţiei cu prilejul dezbaterii moţiunii din octombrie redusese 
dramatic şansele de a demite guvernul. 

În paralel, alimentând suspiciunile social-democraţilor, preşe- 
dintele liberal admitea că nu exclude o colaborare cu PDL. „Nu ex- 
clud o variantă cu PDL.“ Iar răspunsul premierului Emil Boc venea 
foarte prompt: „Noi i-am făcut această ofertă la începutul manda- 
tului, poate îi vine şi dânsului o judecată mai rațională pe măsură 
ce trece timpul“. 

Deşi asemenea declaraţii generau tensiune mai ales la baza parti- 
delor din opoziţie, şi în cazul liberalilor era ușor de înţeles că nu iau 
în calcul refacerea Alianţei cu democrat-liberalii care încercaseră, în 
repetate rânduri, să-i destructureze (de la forțarea unei fuziuni cu iz de 
absorbţie la încurajarea sistematică a tuturor dizidenţelor care puteau 
rupe din bazinul electoral şi legitimitatea PNL). Făcuseră o dată gre- 
şeala de a se apropia prea mult de Traian Băsescu, nu o mai puteau 

repeta. Pe de altă parte, pentru a-şi creşte capacitatea de negociere, 
Crin Antonescu era obligat să pară că are alternative la PSD. 

După rezultatul de la alegerile prezidenţiale şi în contextul 
schimbării tensionate de lider la social-democraţi, cota de încre- 
dere a preşedintelui liberal continuase să urce. Implicit, crescuseră 
şi aşteptările, iar domnul Antonescu era obligat să aibă inițiativă, 
să acționeze, să creeze evenimente. Altfel riscă, mai devreme sau 
mai târziu, să se prăbuşească sub propria greutate. Printre demer- 
surile sale din această perioadă s-a numărat şi declanşarea dezba- 
terii referitoare la potenţialii miniştri din cadrul unui viitor guvern al 
PSD-PNL. Deşi răspundea unei așteptări populare, tema a fost pro- 
pusă public prematur şi a determinat o reacție mai curând ostilă din 
partea lui Victor Ponta care, pe 25 octombrie, se declara uimit de 
propunerile președintelui liberal referitoare la eventualii prim-mi- 
niştri ai unui viitor guvern liberalo-pesedist, notând că PNL tre- 
buie să înţeleagă că nu poate numi premier pentru că are mai 
puţine „acțiuni“ decât PSD şi concluzionând că poziţia domnului 
Antonescu a fost „neserioasă“. 

Dincolo de micile înțepături, era evident că domnul Ponta nu se 
grăbea să se alieze cu nimeni. Cel puţin aparent, prioritatea sa o re- 
prezenta consolidarea internă şi reîntoarcerea PSD la statutul de 
principal partid politic, capabil să câştige guvernarea de unul singur. 
Într-un fel era chiar obligat să acționeze în acest sens pentru că li- 
derii social-democraţi din țară aveau deja experienţa nefericită a 
guvernării alături de un partener major şi nu mai păreau dispuşi să 
accepte o formulă similară. Din discuţiile pe care le-am avut, de-a 
lungul timpului, cu liderii social-democraţi de la centru şi din teri- 
toriu, am înţeles că acele câteva luni de guvernare comună PDL-PSD 
sub mandatul domnului Băsescu au reprezentat pentru cei mai 
mulți dintre ei o adevărată traumă. Fuseseră la putere exclusiv for- 
mal şi, astfel, suportaseră toate costurile guvernării fără a le putea 
echilibra cu beneficiile unei astfel de poziţii. 

Pe de altă parte, de la înălțimea primei poziţii în topul încrederii 
în politicieni, Crin Antonescu nu putea accepta nicio construcție 

în care PNL ar fi trebuit să accepte un statut secundar. Iar pro- 
blema menţinerii unui anumit statut nu era doar a preşedintelui 
PNL, ci a întregului partid. Liberalii aveau şi ei experienţa guver- 
nării alături de PDL şi erau, la rândul lor, extrem de rezervaţi faţă 
de orice partener cu intenţii dominante. 

În concluzie, PSD-ul se proiecta mare, puternic şi singur la guver- 
nare (sau, oricum, vioara întâi), iar PNL-ul își descoperea vocaţia de 
partid mare şi nu era deloc dispus să renunţe la ea. Asemenea dife- 
renţe de ritm şi priorități alimentau tensiunile dintre cele două par- 
tide şi făceau tot mai improbabilă realizarea Alianţei Social Liberale. 

Însă pe 24 noiembrie 2012, guvernul a adoptat Legile salarizării 
şi premierul a anunțat că intenționează să le treacă prin parlament 
prin procedura asumării răspunderii. Pe lângă o grilă unică de sala- 
rizare în sistemul bugetar - elaborată pe criterii contestabile - legile 
promovate de Emil Boc amânau revenirea salariilor la nivelul exis- 
tent înainte de reducerile cu 25% (pentru că, iniţial, Traian Băsescu 
se angajase că salariile vor fi readuse la normal până la 1 ianuarie 
2011). Asumându-și răspunderea pe o temă extrem de sensibilă din 
punct de vedere economic și social, executivul forța practic opoziţia 
să depună o moţiune de cenzură, în caz contrar legile urmând a in- 
tra în vigoare. Calculul puterii era destul de simplu: opoziţia, aflată 
în plin proces de fragmentare, nu era capabilă să strângă numărul 
necesar de voturi pentru a demite guvernul şi, implicit, era absolut 
evident că va contabiliza un nou eşec care, după respingerea moțiu- 
nii din octombrie, urma să îi reducă şi mai mult credibilitatea. 

Totodată, relaţiile dintre liberali şi social-democraţi erau con- 
stant marcate de conflict. Spre exemplu, pe 6 decembrie 2010, Crin 
Antonescu a respins public oferta lui Victor Ponta, care propunea ca 
PSD şi PNL să elaboreze un proiect alternativ de buget pentru a de- 
monstra că varianta guvernului nu era singura soluţie de a adminis- 
tra resursele publice. Argumentându-şi poziția, preşedintele liberal 
a subliniat „viziunile fundamental diferite“ ale celor două partide. 

În ciuda acestor tensiuni, nici PSD, nici PNL nu-şi permiteau să 
nu lupte cu toate mijloacele parlamentare împotriva legii salarizării 

pe care o criticaseră vehement şi care avea un ecou social major 
(prelungea tăierile de salarii). În consecinţă, erau prinse în cap- 
cană, forțate să provoace o înfruntare pe care erau absolut sigure 
că o vor pierde. Iar lipsa flagrantă de încredere şi entuziasm anunță 
un scor şi mai slab decât cel din octombrie. Şi, la final, s-au adeve- 
rit cele mai negre estimări. Deşi moţiunea a fost inițiată de 201 par- 
lamentari (140 de deputaţi și 61 de senatori) pentru aprobarea sa 
au mai votat doar 190. Practic documentul nu a mai strâns nici 
măcar votul celor care au semnat-o iniţial. În acel moment, decli- 
nul opoziţiei parlamentare pe mai multe voci devenise o certitudine. 
În decurs de o jumătate de an, de la moţiunea din iunie, se pierduse 
susținerea a 38 de parlamentari (228 de voturi pentru moţiunea de 
iunie, 190 pentru cea din decembrie). Practic, ţinând seama că în 
iulie şi august fusese vacanţa parlamentară, opoziţia pierduse apro- 
ximativ 10 voturi pe lună (mă refer la pierderi de facto pentru că, 
de formă, nu toţi cei 38 de „absenţi“ din decembrie trecuseră sau 
reveniseră în tabăra puterii...). De altfel, din discuţiile informale 
pe care le aveam în acea perioadă cu liderii liberali și social-demo- 
craţi, reieşea lipsa acută de încredere şi motivaţie. De la Victor 
Ponta, care declarase înainte de moţiune că nu mizează pe minuni, 
până la cei mai necunoscuţi/discreți deputaţi sau senatori, nimeni 
din opoziţie nu mai credea în posibilitatea de a răsturna guvernul. 
Înfrângerile repetate le insuflaseră unora senzaţia că adversarul 
este infailibil şi, în consecinţă, orice efort era inutil. Devenise 
clar că, în acel moment şi pe acele premise, orice nouă confrun- 
tare parlamentară cu majoritatea controlată de Traian Băsescu nu 
mai era o oportunitate de creştere şi vizibilitate, ci un risc de com- 
promitere a întregului capital de credibilitate. 

Aşadar, din foarte multe puncte de vedere, pe 20 decembrie 
2010, opoziţia se afla la minimul absolut. Stătea încă mai rău decât 
în decembrie 2009, după controversata victorie la limită a domnu- 
lui Băsescu. Deşi nu-mi dorisem, se împliniseră cele mai negre 
estimări anunţate pe 28 ianuarie 2010: puterea se consolidase, majo- 
ritatea se lărgise, instituţiile statului răspundeau la comanda unică, 

iar opoziţia îşi consumase energiile cu lupte interne, vulnerabili- 
zându-se suplimentar. 

După zece luni de la congresul din februarie, în PSD încă mai 
aveau loc mici reglări de conturi, încă se mai resimțea tensiunea din- 
tre noua conducere şi ceea ce fusese cândva tabăra Geoană. La PNL 
era, în general, linişte (cele câteva dizidențe rămâneau absolut ne- 
semnificative cantitativ), dar o linişte destul de apăsătoare pentru că 
partidul nu urcase automat la nivelul de încredere atins de liderul 
său și acest decalaj crea dificultăţi în ambele sensuri. 


CAPITOLUL 6 


20 decembrie 2010: Dacă PSD nu e pregătit, 
cred în soluţia PNL-PC... 


Aşadar, deşi ideea unei mari Alianțe Social Liberale împlinise 
deja un an, pe 20 decembrie 2010 opoziţia se afla într-o situaţie 
critică: ultima moţiune de cenzură nu fusese votată nici măcar de 
toţi cei care o semnaseră şi fiecare încercare de coagulare eşuase, 
fiind sabotată chiar din interior, social-democrațţii şi liberalii dând 
impresia că-şi vânează reciproc erorile. 

Fiecare din cele două tabere îşi afirma formal susţinerea pentru 
o construcţie unitară (pentru că simțeau că aceasta era marea aş- 
teptare populară a acelui moment), dar folosea exact tema unifi- 
cării opoziţiei pentru a demonstra că posibilii lor parteneri nu sunt 
pregătiți sau nu-şi doresc în mod real un astfel de proiect. Se ajun- 
sese la un fel de tangou politic absurd în care propunerile de alianță 
se făceau doar pentru a fi respinse, câştigul iluzoriu fiind acela că, la 
finalul zilei, şi unii şi alții puteau spune propriului electorat: „Noi 
vrem, ei nu vor!“ Era un joc de sumă de nulă, pentru că, în ciuda 
unor victorii de etapă obţinute de PSD sau PNL, opoziţia, în an- 
samblu, nu câştiga nimic. Un concurs de frumuseţe la finalul că- 
ruia cei trei rivali nu puteau obţine decât, cel mult, locul doi. 

Dacă aş fi fost interesat, aş fi avut toate şansele să mă fac remar- 
cat în jocul de-a „cine pierde mai frumos“ sau „cine moare cu drep- 
tatea în mână“. Îmi propusesem o construcţie social liberală încă din 


CCA 


7 decembrie 2009... dacă îmi doream să „dau bine“ în fața publicului, 

trebuia doar să ies din când în când, să reiau tema şi să spun „iată ce 
idee bună am eu, dar ei n-o înţeleg...“ Şi, poate, dacă aş fi fost cu 
10-20 de ani mai tânăr, aş fi fost tentat de un astfel de gând... 

Dar, din fericire sau nefericire, în acest joc eu nu mai aveam 
mize individuale, aşa că îmi permiteam să mă concentrez în primul 
rând pe obiectivul comun. Evident că eram atent și la priorităţile 
PC, dar nu într-atât încât să fiu dispus să amân la infinit o unificare 
a opoziţiei doar pentru că PC nu s-ar fi găsit în poziţia ideală. 

De altfel, în cazul PC, oportunitatea unei alianțe care să includă 
şi PSD şi PNL rămânea discutabilă pentru că era absolut previzibil 
că, imediat ce s-ar fi realizat o asemenea formulă, conservatorii ar 
fi fost sufocaţi în umbra partenerilor lor incomparabili mai mari. 
Când ai 3-4% iar ceilalți au 20-30% este practic imposibil să eviţi 
statutul de membru de mâna a doua. Oricât de bun negociator ai fi, 
o asemenea diferenţă devine determinantă. Conservatorii ar fi fost 
poate singurii avantajaţi de menţinerea ostilităţilor între liberali şi 
social-democraţi pentru că doar din postura de tert neutru sau cu- 
rea de transmisie puteau fi cu adevărat relevanți. Însă, pe termen 
lung, nici măcar aceste poziționări nu ar fi însemnat prea mult, 
pentru că tot spre un fiasco general al opoziţiei ar fi dus... 

Evaluând jocul de forțe, de la declaraţiile de bune intenţii pre- 
luate de toată presa la negocierile transpartinice mai puţin cunos- 
cute, a trebuit să accept că marea alianță se poate realiza mai ușor 
dacă voi acţiona în două etape. Prima dată se putea realiza o con- 
strucție de dreapta care apoi putea invita şi PSD-ul să i se alăture. 
Această ipoteză avea mai multe avantaje: 

1. Din motive uşor diferite, PNL şi PC erau obligate de presiunile 
interne şi externe să iasă cât mai rapid din inerție, să construiască; 
în consecință, erau mult mai deschise către un proiect comun. 

2. O alianţă PNL-PC ar fi oferit liberalilor plusul necesar pen- 
tru a încerca să negocieze cu social-democraţii de pe poziţii de 
egalitate. Acesta era un obiectiv foarte ambițios al PNL, care nu se 
sprijinea atât pe dimensiunea partidului (semnificativă, dar totuşi 
net inferioară în raport cu cea a PSD-ului), cât pe anvergura atinsă 

în acel moment de Crin Antonescu. De altfel, raportul de egalitate 
fusese, în bună măsură, principalul obstacol real în calea unificării 
opoziţiei. 

3. Când o parte a opoziţiei s-ar fi pus în mișcare, PSD nu şi-ar fi 
permis să rămână prea mult în afara acestei construcţii. Ar fi fost 
presat nu doar de riscul general de a părea depăşit şi imobil în ra- 
port cu celelalte partide ci, mai ales, de dinamica sa internă unde 
exista încă o influenţă relevantă a taberei Geoană care, în contextul 
Alianţei între PNL şi PC, ar fi putut prinde un culoar bun de a se 
consolida, somând noua conducere să aleagă responsabil. Intuiam 
că domnul Ponta va înțelege că, pentru a evita o asemenea presiune 
care i-ar fi oferit o platformă credibilă lui Mircea Geoană, va trebui 
să acționeze repede. 

Exista însă și un dezavantaj: într-o construcţie în doi timpi, care, 
în final, avea să aibă o structură mai curând bilaterală, Partidul Con- 
servator era condamnat la un oarecare anonimat, parteneriatul ur- 
mând a fi perceput mai curând o alianţă între social-democraţi şi 
liberali (estimare confirmată de evoluţiile ulterioare). În schimb, 
într-o alianţă în trei, statutul PC ar fi crescut semnificativ. Dar această 
ipoteză, ideală din punctul meu de vedere şi al colegilor mei de par- 
tid, nu se putea realiza într-un orizont de timp rezonabil, şi, în con- 
secinţă, am eliminat-o. Nu-mi permiteam să intru şi eu în blocajul 
produs de discrepanţa dintre rezolvarea perfectă şi datele imperfecte 
ale realității. Şi nu regret nici astăzi, deşi aveam să observ foarte cu- 
rând o anumită condescendenţă a partidelor mari în raport cu PC. 
Dar, măcar până la un punct, partenerii noştri nici nu puteau fi con- 
damnaţi, totuşi conservatorii erau la zeci de procente în urmă... 
Nu-i mai puțin adevărat că prezenţa într-o amplă structură oferea 
şi PC noi premise de dezvoltare. 

Astfel că, analizând avantajele şi dezavantajele abordării în 
doi timpi, am asumat costurile şi-am optat pentru această vari- 
antă. A fost o decizie pe care am luat-o chiar pe 20 decembrie 2010 
şi care s-a concretizat într-un comunicat preluat în aceeași zi de în- 
treaga presă şi dezbătut amplu în zilele următoare. Textul era scurt, 

cu o notă personală şi oarecum contondent în raport cu partenerii 
mei din opoziţie: 


Opoziția trebuie să devină o alternativă serioasă şi responsabilă 
la actuala Putere. Eu m-am săturat de moţiuni de cenzură în care 
nu mai crede nimeni. M-am săturat, în egală măsură, de proteste 
simbolice, de vehemenţă la televizor şi capete plecate în Parlament. 
M-am săturat de rivalităţile din interiorul opoziţiei. Dacă nu vrea 
să se compromită definitiv, opoziţia trebuie să se unească, trebuie 
să propună un proiect politic coerent şi credibil. Încă din 28 ianua- 
rie 2010, am propus public realizarea unităţii opoziţiei în cadrul 
unei Alianțe Social Liberale. Un an întreg ne-am jucat de-a coali- 
zarea opoziţiei. Ne-am întâlnit pentru a ne tatona, pentru a da 
semnale, pe care, în definitiv, nimeni nu le mai ia în seamă. Este un 
joc sinucigaş din care eu nu mai pot face parte. Este esenţial ca, 
până la 31 ianuarie 2011, să se realizeze o Alianţă Social Liberală, 
înregistrată la tribunal. Ideal ar fi ca această Alianţă să fie compusă 
din PSD, PNL şi PC, însă, dacă PSD nu se decide în acest sens, cred 
şi în soluţia PNL-PC. 


Părea un mesaj scris la cald, la supărare. Şi această aparenţă a 
ajutat ca textul să fie preluat integral inclusiv de instituţiile de 
presă care mi-erau ostile şi care nu puteau pierde ocazia de a co- 
menta că „Voiculescu s-a enervat“, „şi-a pierdut răbdarea“ şi de a 
provoca liderii PSD şi PNL să se delimiteze, să spună că „nu ac- 
ceptă ca Voiculescu să le impună termene...“ După 20 de ani de 
presă, ştiam bine cum funcţionează sistemul şi, evident, nu a fost 
singura dată când mi-am promovat un obiectiv de comunicare cu 
ajutorul inerţiilor ostile care mă vizau. 

Iată câteva titluri din acea zi: Realitatea: „Voiculescu vrea o 
Alianţă Social Liberală până la 31 ianuarie 2011!%; Mediafax: 
„Voiculescu propune alianța social liberală!“; Agerpres: Dan 
Voiculescu: „Este esenţial ca până la 31 ianuarie 2011 să se reali- 


ce 


zeze oficial o alianță social liberală“; Hotnews: „Dan Voiculescu: 

Este esenţial ca până la 31 ianuarie 2011 să se realizeze oficial o ali- 
anță social liberală.“ Tot Hotnews: „Ponta şi Antonescu l-au ener- 
vat pe Voiculescu.'“; Ziare.com: „Dan Voiculescu le dă un ultimatum 
lui Crin Antonescu şi Victor Ponta. Termenul-limită pentru Ali- 
anța Social Liberală: 31 ianuarie 2011.“ Au fost foarte multe prelu- 
ări ale acelei propuneri pe care am lansat-o şi m-am bucurat că, 
într-o zi în care opoziţia înregistrase o nouă înfrângere usturătoare 
la votul pentru încă o moţiune de cenzură, tema aflată în dezbatere 
era Alianţa Social Liberală. Un eşec obiectiv se transformase, la ni- 
vel de comunicare publică, într-un potenţial succes. Realizabil în 
decurs de o lună şi ceva... 

Pe fond, în acel comunicat, pe lângă senzaţia de revoltă deter- 
minată de neputinţa opoziţiei de a acționa unitar, introdusesem 
două idei care mă interesau în mod special. 

Prima: „Este esenţial ca, până la 31 ianuarie 2011, să se realizeze 
o Alianţă Social Liberală, înregistrată la tribunal.“ Am considerat 
necesar să introduc un termen-limită pentru a concretiza orizon- 
tul de așteptare, pentru o transforma o dezbatere teoretică, sterilă, 
într-una condiționată măcar de repere temporare. Sigur că mă aş- 
teptam ca, pentru a-şi marca personalitatea şi anvergura, liderii PSD 
şi PNL să nu accepte acest termen, să-l negocieze, să propună un alt 
interval, dar, de fapt, exact asta mă interesa: ca presiunea publică şi 
necesitatea obiectivă de a prelua inițiativa să îi determine măcar să 
discute despre un termen-limită. Că acela nu avea să fie 31 ianuarie 
2011 era mai puţin important. Trebuie să recunosc că aş fi fost mul- 
tumit şi cu 31 martie. Mă interesa doar să se facă saltul de la o ipo- 
teză abstractă la una concretă, cu obiective clare. 

Totodată, când mă referisem la necesitatea unei alianţe, intro- 
dusesem şi sintagma „înregistrată la tribunal“. Era un detaliu im- 
portant, încercam, încă o dată, să orientez dezbaterile înspre o 
direcție mai aplicată. Propuneam practic să depășim zona unor fra- 
gile acorduri politice, a unor înţelegeri conjuncturale. Ştiam că atât 
electoratul, cât şi membrii de partid erau atât de dezamăgiţi, încât 
aveau nevoie de un temei serios şi solid pentru a începe să creadă în 

posibilitatea unei schimbări. Evident că „înregistrarea la tribunal“ 
nu asigură garanţii depline pentru funcţionarea eficientă a unei vii- 
toare alianţe, dar era un pas în plus, un argument suplimentar că, 
de această dată, se construia serios. 

A doua idee importată din comunicat: „Ideal ar fi ca această 
alianţă să fie compusă din PSD, PNL şi PC, însă, dacă PSD nu se 
decide în acest sens, cred şi în soluţia PNL-PC“. Era exact fraza cu 
care se încheia comunicatul și ştiam bine că va produce o anumită 
iritare. Cel puţin la PSD. Dar era necesară. 

În primul rând, după un asemenea final, mă puteam aştepta ca 
domnul Antonescu să reziste primei tentaţii de a se delimita de „ul- 
timatumul lui Voiculescu“ şi să profite de ocazie pentru a se pozi- 
ţiona în avantaj cu PSD - repet, în acel moment, PNL şi PSD erau 
prinşi într-o spirală polemică şi, înțelegând că nu îi pot opri prin 
apeluri directe, am ales să fructific această rivalitate într-o manieră 
în care, până la urmă, câştiga întreaga opoziție. 

În al doilea rând, ştiam că expunerea publică a posibilităţii ca 
PSD să rămână în afara unei construcții care ar fi inclus PNL şi PC 
ar fi accelerat dezbaterile în interiorul PSD. Iar domnul Ponta nu își 
permitea o izolare a propriului partid şi chiar a Domniei Sale în ra- 
port cu Crin Antonescu. Așa că, deşi pe termen scurt mă puteam 
aştepta la o anumită ostilitate din partea liderilor social-demo- 
craţi, am ales să investesc în viitorul nostru comun. 

Trebuie să recunosc că atât preluările și dezbaterile din presă, 
cât şi reacţiile liderilor PSD și PNL la comunicatul meu din 20 de- 
cembrie 2010 mi-au întrecut aşteptările. Astfel în aceeaşi zi, dom- 
nul Antonescu a declarat: 


Esenţial în acest proiect (al unificării opoziţiei) este să con- 
struim sau să reconstruim o majoritate solidă. Când anume şi 
cum anume se formalizează ea este o chestiune importantă, dar 
este o chestiune care se discută după aceea. Oricum, din cât am 
apucat să văd, şi acest comunicat al senatorului Voiculescu 
porneşte tot din exprimarea acestei convingeri - că e nevoie de 

o opoziţie unită şi mai ales de o opoziţie capabilă foarte rapid să se 
transforme în majoritate. 


Ținând seama de tonul ceva mai intens al declaraţiei mele, pozi- 
ţia lui Crin Antonescu a fost, la acel moment, constructivă. Iar acest 
semnal nu a ajuns doar la liberali, conservatori sau opinia publică 
în general, ci şi la social-democraţi. Din poziţia asumată de preşe- 
dintele PNL, se înţelegea destul de clar că va susţine o construcție 
rapidă şi, astfel, ipoteza unei alianţe între liberali şi conservatori 
primea o importantă confirmare. 

Nici reacţia domnului Ponta nu a întârziat să apară: 


Nu poți să dai termene când e vorba de o înţelegere între trei 
partide. Am discutat în Comitetul Executiv Naţional al PSD şi 
am mandat să discut cu PC şi cu PNL să mergem cu construcția 
unei opoziții unite oricât de departe va fi necesar. Nu e vorba de 
31 ianuarie, dar cred sincer (...) că nu putem aştepta 2012, atunci 
România va fi în colaps economic şi social dacă Traian Băsescu și 
Boc continuă tipul de politici pe care îl fac şi astăzi şi nu putem 
doar să stăm pe margine să vedem cum ţara se scufundă, pentru 
că asta ne ridică nouă procentele în sondaje (...) [Alianța] nu o să 
se facă într-o zi sau într-o seară, poate nici într-o lună, dar buna 
intenţie există şi nu am niciun fel de îndoială nici în ce îi priveşte 
pe liberali, nici în ce îi priveşte pe conservatori. Facem eforturi să 
netezim asperităţile. 


Astfel că, evaluând obiectiv situaţia globală a opoziţiei, relaţiile 
dintre cele trei partide şi anumite tensiuni interne, mai pregnante în 
PSD, trebuia să mă declar absolut mulțumit cu evoluţiile zilei de 
20 decembrie 2010. Era pentru prima dată, după un an de polemici, 
lovituri şi eschive, când PSD, PNL şi PC acceptau simultan că alianța 
este necesară şi trebuie să se realizeze într-un interval cât mai scurt 
de timp. Ce irosisem în 10 luni, de la apelul din 28 ianuarie 2010, re- 
cuperasem într-o singură zi la finalul căreia aveam totuşi o impor- 
tantă necunoscută: în lumina noilor repoziționări, merita să aştept 
să se realizeze alianţa în trei sau să merg mai departe pe strategia în 

doi timpi - în prima fază, realizarea unei structuri PNL-PC, ur- 
mată de o uniune mai amplă care ar fi inclus şi PSD-ul? 

Ambele variante conţineau un set de avantaje şi dezavantaje, 
însă trebuia să ţin seama că, oricât ar fi fost de hotărâți şi de presaţi 
liderii partidelor, o negociere în trei putea fi mult mai complicată şi 
mai lungă decât una în doi. Practic, în orice moment, a treia parte 
putea să blocheze întregul acord. Totodată, înțelegeam că, dincolo 
de repoziționarea rațională a domnului Ponta, în PSD existau o se- 
rie de inerţii care, din cauza unor jocuri interne sau rivalități locale 
între social-democraţi şi liberali, ar fi putut forța conducerea PSD 
să evalueze şi alte variante în afara alianţei cu PNL şi PC. Plus că 
puteam intui că nici Traian Băsescu nu va sta degeaba. Ştiam că are 
suficiente mijloace şi îndeajuns de mulți parteneri în PSD şi PNL, 
care, la sugestia sa, ar fi putut să tempereze ritmul negocierilor. 
Dacă la acestea mai adăugam şi propaganda presei arondate preşe- 
dintelui şi manipulările prin care ar fi încercat să creeze tensiuni 
între cele trei partide (pentru PNL, „vă aliaţi cu partidul lui Ion Ili- 
escu?“; pentru PSD, „acceptaţi cota unică? renunţaţi la impozitul 
progresiv?) puteam estima că, în varianta „dintr-odată“, şansa ca 
alianța Social Liberală să devină realitate s-ar fi redus semnificativ. 

Cât timp păstram premisele din ultimul an - trei partide concu- 
rente, separate de repere doctrinare distincte, interese contrare şi 
neîncredere istorică - rămâneam în continuare vulnerabili. În 
schimb, dacă liberalii şi conservatorii se mișcau repede, construiau 
împreună o alianţă şi un program comun, se schimbă raportul de 
forţe şi întregul proces se putea desfăşura mult mai repede. Chiar 
dacă era clar pentru toată lumea că, fără PSD, nu se putea vorbi des- 
pre o mare alianţă, realizarea unei structuri comune PNL-PC ar fi 
reprezentat un progres concret, extrem de necesar după un an de 
stagnare. Publicul, presa şi clasa politică în general ar fi înţeles că se 
întâmplă ceva real, că există voinţa obiectivă de a schimba lucrurile. 
Nu în ultimul rând, o asemenea mișcare i-ar fi ajutat, oarecum for- 
tat, şi pe social-democraţi, cărora le-ar fi simplificat semnificativ 
opţiunile: în opoziţia unită sau în afara ei. 

Eram convins că, având date clare şi un calendar destul de strâns, 
domnul Ponta ar fi fost îndeajuns de motivat încât să-şi convingă 
colegii să susțină Alianţa Social Liberală. Dincolo de meritele şi pă- 
catele sale, PSD-ul a acţionat, de regulă, practic şi raţional. În conse- 
cință, aveam toate motivele să cred că, şi de această dată, îşi vor 
depăşi inerțiile şi vor decide spre binele lor şi al întregii opoziții. 

Sintetizând, cred că 20 decembrie 2010 a fost o zi decisivă pen- 
tru PSD, PNL şi PC. Chiar a doua zi au început deja discuţiile apli- 
cate între conservatori şi liberali pentru realizarea unei alianțe 
„înregistrate la tribunal“. 


CAPITOLUL 7 


Decembrie 2010-ianuarie 2011: Alianţă de 
Centru-Dreapta - Era pe când nu s-a zărit... 


Deşi, din punct de vedere formal, Alianța de Centru-Dreapta 
(ACD) există şi la momentul în care sunt scrise aceste rânduri, de 
facto, această structură a fost cu adevărat relevantă doar câteva zile, 
provocând ample mișcări politice în decembrie 2010 - ianuarie 2011 
şi intrând în anonimat după data de 5 februarie 2011. A avut o isto- 
rie scurtă, dar foarte intensă, reuşind să contribuie decisiv la forma- 
rea celei mai ample alianţe politice din istoria recentă a României. 

Discuţiile pentru formarea ACD au început imediat după co- 
municatul meu din 20 decembrie 2010 şi după reacţia domnului 
Antonescu din aceeași zi... 

De la început, abordarea ambelor părți a fost deschisă şi prag- 
matică. Dincolo de aparenţa unei distanțe semnificative — alimen- 
tată atât de strategia de alianţe ale celor două partide, cât şi de 
anumite dispute între lideri (am avut mai multe polemici pe teme 
de politică economică şi socială cu domnul Tăriceanu), PNL şi PC 
erau perfect compatibile. 

Apropierea doctrinară era evidentă, PC asumând încă de la în- 
ființare platforma social liberală - enunțată explicit încă din pri- 
mele documente programatice ale Partidului Umanist Român, 
actualul Partid Conservator. Totodată, ambele formaţiuni împăr- 
tăşeau fără rezerve obiectivul de a forma o alternativă de centru 
dreapta capabilă să depăşească PDL şi să devină un partener egal 

cu PSD. Aşadar, pe formă, pe fond, pe termen scurt şi pe termen lung, 
PNL şi PC aveau toate motivele să acționeze împreună. 

Evident, în ambele tabere se exprimau și rezerve. În PNL, aripa 
nostalgică după Traian Băsescu şi Alianța D.A. precum şi adver- 
sarii declaraţi ai lui Crin Antonescu nu puteau pierde ocazia de a 
se manifesta vehement, în speranța că îşi mai pot consolida pozi- 
ţia internă sau îşi vor atrage bunăvoința puterii. În PC, se auzeau 
până la Bucureşti nemulţumirile unor lideri locali care avuseseră 
experienţe nefaste cu colegii lor liberali în perioada guvernului 
Tăriceanu. Totodată, conducerea celor câteva organizaţii judeţene 
conservatoare care chiar obținuseră rezultate consistente la alege- 
rile anterioare îşi dorea să poată candida sub sigla proprie (iar 
acest deziderat a fost reţinut în protocolul ACD). Dar, evaluând 
obiectiv şi la liberali, şi la conservatori rezistenţa era minoră, atât 
cantitativ, cât şi calitativ. 

Astfel că între Crăciun şi Revelion se redactau deja variantele de 
lucru ale viitorului acord dintre PNL şi PC. În general, discuţiile 
le-am purtat direct cu domnul Antonescu. Dialogul a fost foarte 
fluent pentru că, pe fond, nu aveam nimic de împărţit. Liberalii fă- 
ceau o primă mişcare importantă şi îşi asigurau premisele pentru a 
obţine paritatea cu social-democraţii. Conservatorii ieșeau dintr-o 
hibernare care îi adusese de la peste 30 de parlamentari la 4, îşi re- 
cuperau o linie doctrinară rătăcită în ultimii ani şi îşi mobilizau 
propriile structuri. Pe scurt, toată lumea câştiga. 

Comunicând între noi direct, fără neîncredere şi fără blocaje, 
am reuşit ca pe 2-3 ianuarie 2011 să avem deja un acord pe forma 
finală a protocolului de colaborare între Partidul Naţional Liberal şi 
Partidul Conservator. Numele noii construcţii a fost stabilit, în 
doar câteva minute, la una dintre ultimele noastre întâlniri: Alianța 
de Centru-Dreapta. Dincolo de aparenta sa banalitate, această titu- 
latură demonstra că ne asumăm să intrăm exact pe culoarul pe care 
se străduia să-l monopolizeze Traian Băsescu prin Partidul De- 
mocrat Liberal. Într-o ţară în care preşedintele în funcţie și partidul 
de guvernare îşi asumau zilnic statutul de „infocaţi“ reprezentanţi 

ai dreptei româneşti, misiunea noastră de a ne legitima pe „cen- 
tru-dreapta“ nu era deloc simplă. 

Deşi ne gândeam cu toţii la posibilitatea cooptării PSD într-o 
mare alianță social liberală, ACD nu era gândită ca o simplă for- 
mulă provizorie. Nu ne-am mulțumit cu un aranjament provizoriu, 
nu ne-am epuizat în discuţii superficiale. Pentru că nu aveau încă 
nicio certitudine referitoare la opţiunea ulterioară a social-demo- 
craţilor, liberalii şi conservatorii investeau serios într-un proiect pe 
termen mediu şi, ca atare, acordau o reală atenţie regulilor de orga- 
nizare şi funcţionare a noii formaţiuni. 

Câteva exemple concrete din acordul ACD: 


1. Se încerca prevenirea conflictelor interne: 1.1.4. Conflictele 
publice între membrii partidelor, precum şi atacurile publice împo- 
triva unor colegi sau a unui partid din Alianţă nu sunt permise; 
1.1.5. Miniştrii şi ceilalți reprezentanți ai Alianţei în administrația 
publică centrală sau în structurile deconcentrate ale acesteia nu pot 
adopta poziţii publice polemice faţă de deciziile luate de colegi în do- 
meniile proprii de competenţă; 1.1.6. Partidele membre ale Alianţei 
nu vor iniția sau accepta trecerea de la un partid la altul a membrilor 
celor două partide. 1.1.7. În toate situaţiile deciziile organismelor de 
conducere ale Alianţei se iau prin consens. 

Dacă ACD ar fi fost de la început gândită exclusiv ca o formulă 
intermediară, ca un lift spre Uniunea Social Liberală, în mod cert 
nu ar fi existat o asemenea preocupare pentru asigurarea stabilită- 
ţii interne a Alianţei. 


2. Se înființau structuri comune: 2.2.1.2. Consiliul Național de 
Conducere - CNC - este format din câte 6 reprezentanți ai conduce- 
rilor celor două partide, desemnați și revocati potrivit procedurilor 
interne ale fiecărui partid; 2.2.1.3. CNC este prezidat de preşedinţii 
celor două partide în calitate de copreședinti ai Alianţei; 2.4.1. La 
nivel național se constituie Consiliul de Onoare și Arbitraj (COA) 
format din 5 membri, 3 din partea PNL și 2 din partea PC, prezidat 
de un membru PC. 

Din păcate, aşa cum se ştie, nici Consiliul Naţional de Condu- 
cere, nici Consiliul de Onoare şi Arbitraj nu s-au mai înfiinţat... iar 
lipsa oricărei forme de organisme şi activități interne a erodat ra- 
pid încrederea între cele două partide. 


3. Se stabileau reguli pentru candidaturile la alegerile locale şi 
parlamentare: 4.1.2. Cele două partide membre ale Alianţei vor par- 
ticipa la alegerile locale cu candidaturi proprii; 4.1.3. Prin excepție 
de la punctul 4.1.2. CJC (S,MB) poate propune CNC candidatură pe 
liste comune într-o circumscripție electorală comunală, orășenească, 
municipală, judeţeană sau de sector al municipiului Bucureşti. 5.1. 
Cele două partide componente ale Alianţei vor participa în alegerile 
parlamentare cu candidaţi comuni; 5.2. Candidaturile vor fi prezen- 
tate în numele Alianței și vor folosi semnul electoral al acesteia, în 
condiţiile legii electorale; 

După cum se poate observa, optasem pentru candidaturi se- 
parate la alegerile locale tocmai pentru a permite fiecărui partid 
să-şi consolideze identitatea şi să-şi fructifice specificul. Mai ales 
pentru conservatori, era determinant să-şi poată mobiliza organi- 
zaţiile locale. 


4. Se reglementa detaliat procedura de desemnare a candidaților 
la alegerile parlamentare: 5.3.1. Alianța va prezenta candidați în cole- 
giile eligibile astfel încât să asigure Partidului Conservator un număr 
de cel puţin 12 colegii eligibile pentru Camera Deputaţilor şi 9 colegii 
eligibile pentru Senat; 5.3.2. În cazul în care vor fi desemnaţi pentru o 
nouă candidatură prin procedurile interne ale fiecărui partid membru 
al Alianţei, parlamentarii în funcție vor avea prima optiune pentru 
candidatură în colegiul electoral în care au fost aleși în 2008; 5.3.3. În 
cazul modificărilor în componenţa colegiilor electorale, prima opțiune 
va fi exercitată pentru colegiul electoral cu componenta cea mai apro- 
piată de forma stabilită în 2008; 5.3.4. Alianţa va desemna candidaţi 
în colegiile marginale astfel încât Partidul Conservator să desemneze 
candidați în acestea în număr egal cu candidaţii desemnaţi în cole- 
giile eligibile; 5.3.5. Colegiile eligibile, respectiv colegiile marginale, 

vor fi definite de CNC pe baza unor analize electorale şi sociologice, 
după rămânerea definitivă a componenţei colegiilor; 

Aşa cum reiese din regulile enunțate, din punct de vedere al re- 
partizării candidaturilor, obiectivul meu era ca Partidul Conserva- 
tor să obţină un număr suficient de parlamentari pentru a-şi putea 
forma grupuri proprii în Senat şi în Camera Deputaţilor. Ţinând 
seama că, la momentul la care aveau loc aceste negocieri, PC avea 
doar 5 parlamentari, 21 de colegii eligibile, dublate de un număr 
similar de colegii marginale, reprezentau o evoluţie semnificativă. 
Dar beneficiile nu erau într-un singur sens, și liberalii aveau pre- 
mise să îşi dubleze ponderea parlamentară. 


5. Se prevedea conduita celor două partide şi în perioada ulteri- 
oară alegerilor parlamentare: 8.1. Cele două partide vor acționa îm- 
preună pentru formarea unei majorităţi parlamentare; 8.2. În cazul în 
care cele două partide nu vor putea forma sau face parte dintr-o ma- 
joritate parlamentară vor acţiona împreună ca partide de opoziție; 

Aceste prevederi probau, o dată în plus, că intenţia inițială era 
să se pună bazele unei construcţii temeinice, cu proiecte pe ter- 
men lung şi acţiuni consecvente. Asumând că ne vom păstra uni- 
tatea şi după alegeri, consolidam încrederea între organizaţii şi ne 
ofeream reciproc garanţia că nu vom lupta împreună pentru a câş- 
tiga separat. 


6. Se menţiona că ambele partide vor susţine un candidat PNL 
pentru alegerile prezidenţiale: 6.1.1. Alianţa va susține, atât în ipo- 
teza alegerilor prezidenţiale la termen, cât şi a celor anticipate, un 
membru al PNL pentru funcţia de preşedinte al României și un 
membru PC pentru funcția de președinte al Senatului; 

Aceasta a fost pentru prima dată când o alianță asuma implicit 
candidatura domnului Crin Antonescu la alegerile prezidenţiale. 
Era o opţiune naturală care ţinea seama și de cota de încredere a 
preşedintelui liberal şi de raportul de forțe dintre cele două par- 
tide. De altfel, acest precedent a fost folosit ulterior în deciziile 
Uniunii Social Liberale. 

7. Se stabileau principiile reprezentării guvernamentale: 7.2.1. 
Ponderea celor două partide în guvern se stabilește proporțional cu 
numărul de parlamentari aleși ai fiecărui partid component al Alian- 
tei, însă fără a putea considera pentru PC un număr de parlamentari 
mai mic decât cel prevăzut la 5.3.1. (9 senatori și 12 deputați); 7.2.2. 
În calculul ponderii celor două partide în guvern se va considera şi 
poziția de prim-ministru, în cazul în care acesta aparține unuia din- 
tre cele două partide; 7.2.3. PC va deţine în guvern un număr de mi- 
niştri conform 7.2.1., însă nu mai puțin de un ministru deținător al 
unui portofoliu; 

Deşi nu apărea explicit în principiile de funcţionare, în timpul 
negocierilor s-a stabilit un raport de reprezentare de 4 la 1 între PNL 
şi PC, o proporţie corectă, care reflectă dimensiunile şi potenţialul 
celor două partide. 

La 5 ianuarie 2011, forurile centrale de conducere ale PNL şi PC 
au aprobat decizia de constituire a Alianţei de Centru-Dreapta. În- 
tregul proces de constituire a ACD s-a desfăşurat foarte rapid, iar 
anunţul din 5 ianuarie a surprins opinia publică. După Crăciunul 
din 2010, apăruseră zvonuri referitoare la discuţii între liberali şi 
conservatori, dar aproape nimeni nu preconiza că o eventuală ali- 
anță se poate realiza atât de rapid. 

Confruntată cu o decizie deja luată, propaganda fidelă domnu- 
lui Traian Băsescu a declanşat o amplă campanie de comunicare 
prin care încerca să creeze breşe în PNL. Aşa cum era de aşteptat, 
atacurile mă vizau direct, liberalii fiind provocaţi să respingă „o ali- 
anță cu Voiculescu“ Încercarea de manipulare era, în egală măsură, 
stridentă şi tardivă. Cu două, trei excepţii (persoane aflate sub in- 
fluenţa domnului Băsescu sau în rivalitate cu domnul Antonescu şi 
în dispute personale cu mine), liderii PNL n-au căzut în capcana 
unui discurs defensiv. 

În ceea ce mă priveşte, am evitat orice dispute cu tentă personală 
pentru că ştiam foarte bine că, în acel moment, obiectivul major 
rămânea unificarea opoziţiei, orice alte mize fiind secundare. Si- 
gur că mă aşteptasem să fiu atacat, era firesc să fie aşa... în definitiv, 

prin înfiinţarea ACD, împingeam PDL-ul şi pe Traian Băsescu 
spre extrema de dreapta, asigurând premisele pentru a le reduce 
drastic bazinul electoral. Așadar, știam că nu vor asista pasivi la 
această mişcare. Dar, în egală măsură, pentru mine, Alianța de 
Centru-Dreapta rămânea doar un obiectiv de etapă. De altfel, la 4 
ianuarie 2011, înainte chiar de anunţul oficial referitor la constitui- 
rea ACD, într-un interviu acordat Agerpres susțineam ferm necesi- 
tatea unei Alianțe politice „în trei, PSD, PNL, PC, pe termen lung, 
5-10 ani, care să acopere mai multe cicluri electorale şi care să ga- 
ranteze stabilitate politică, eficiență economică şi dreptate socială“. 
Şi, până la finalul acelor declaraţii, în care m-am abținut cu greu să 
nu-i spun domnișoarei reporter că a doua zi urma să se oficializeze 
înființarea ACD, am reluat şi ideea termenului cât mai scurt în care 
preconizam că se poate realiza Marea Alianţă: „Ca să fiu cinstit, 31 
ianuarie 2011 (dată avansată de mine în 20 decembrie) mi se pare 
un termen cam lung. Alianţa PSD-PNL-PC ar fi trebuit realizată 
ieri“. O zi mai târziu, pe 5 ianuarie, şi Crin Antonescu menţiona 
public că ACD este primul pas către o structură mai largă care ar 
trebui să includă şi PSD. 

Mesajele mele, ale domnului Antonescu şi ale altor lideri libe- 
rali şi conservatori, referitoare la necesitatea unei construcții co- 
mune cu social-democraţii, erau foarte necesare pentru că exista 
riscul ca rapiditatea şi consistenţa formării Alianţei PNL-PC să 
poată fi considerate forme de ostilitate la adresa PSD. Într-o anu- 
mită măsură, o asemenea interpretare era inerentă din moment ce, 
după nesfârşitele discuţii despre o uniune în trei, se realizase, în 
timp record, o construcţie în doi. Terţul părea exclus. Dar, evident, 
nu era cazul şi, din acest motiv, fusese util să reiterăm proiectul 
Alianţei Social Liberale. 

Însă, nu-i mai puţin adevărat că, din data de 5 ianuarie 2011, 
datele politice începeau să se schimbe. Bunăoară, domnul Ponta în- 
țelegea că, dacă nu se va decide să accepte concret colaborarea cu 
PNL şi PC, se vor găsi alți lideri social-democraţi dispuşi să o pro- 
moveze şi să convingă măcar o bună parte din partid. 

În ipoteza în care, de exemplu, Mircea Geoană sau Miron Mitrea 
prelua această temă şi reușea s-o transforme într-un proiect perso- 
nal, ar fi putut, în timp, să retraseze echilibrul de forțe din interio- 
rul PSD. 

Pe de altă parte, o întârziere prelungită a social-democraţilor 
cumulată cu o eventuală creştere a ACD, pe fondul uriaşei dorințe 
de schimbare resimţite de populaţie, risca să schimbe și relațiile în 
interiorul opoziţiei. 

În consecință, analizând corect situaţia şi acţionând în interesul 
propriului partid, tot pe 5 ianuarie 2011, preşedintele PSD a anun- 
tat public că a fost mandatat să construiască o alianță cu PNL şi PC 
„pe termen mediu, 6-8 ani“. Eu propusesem, cu o zi înainte, o ali- 
anţă pe 5-10 ani. 

Devenise evident, urcasem în aceeași barcă. De altfel, două zile 
mai târziu, Victor Ponta propunea în dezbaterea publică Agenda 
2019, care conţinea o serie de principii de funcţionare a alianței 
dintre PSD şi ACD! „Partidul Social-Democrat şi Alianţa de Cen- 
tru-Dreapta PNL-PC decid să pună bazele juridice ale unei plat- 
forme politice comune care să aibă ca scop fundamental elaborarea, 
adoptarea şi implementarea până în anul 2019 a unei agende pu- 
blice (...) PSD şi ACD vor înregistra juridic, conform legii partidelor 
politice şi în vederea îndeplinirii cerințelor art. 103 din Constituţia 
României, o alianță politică ce îşi asumă agenda...“ 

De la rezervele categorice exprimate în noiembrie 2010 la asu- 
marea integrală a oportunității imediate a unei Mari Alianțe, „înre- 
gistrate la tribunal“, se făcuse un progres uriaş şi, analizând evoluţiile 
obiective, era evident că Alianța de Centru-Dreapta a reprezentat 
catalizatorul care a făcut trecerea de la ezitări exploratorii la decizii 
ferm asumate. 

Dar, aşa cum menţionam anterior, ponderea politică a ACD, 
deşi foarte consistentă în primele zile ale anului 2011, a fost de 
foarte scurtă durată. Dacă s-ar fi investit serios în ea, dacă se gene- 
rau structurile comune enunțate în protocolul de înființare şi se 
elaborau proiecte economice şi sociale axate pe dezvoltarea clasei 

mijlocii, am convingerea că această alianţă ar fi putut deveni un 
nucleu politic major, capabil, în egală măsură, să izoleze gruparea 
politico-economică din jurul lui Traian Băsescu şi să echilibreze, 
pe termen lung, raportul de forțe cu un Partid Social-Democrat al 
cărui bazin de stânga îi permite constant să treacă de 30%. 

Însă, în ianuarie 2011, nu era timp pentru a consolida Alianța de 
Centru-Dreapta. Sensul istoriei era altul. Hărţuită de un regim auto- 
ritar, fragilă din cauza dezertărilor constante de aleşi locali şi centrali, 
măcinată de conflicte interne, opoziţia trebuia să se unifice. 

În aceste condiții, ACD era condamnată să fie doar o etapă inter- 
mediară. Avea potenţial de creştere, însă rămânea doar o şansă de 
creştere ulterioară, un avantaj viitor. În schimb, Alianţa Social Libe- 
rală reprezenta o garanţie prezentă, un salt sigur şi imediat. Probabil 
că, dacă sistemul de putere coordonat de Traian Băsescu ar fi fost 
mai puţin agresiv şi arbitrar, Marea Alianţă ar mai fi putut să aş- 
tepte, iar ACD ar fi avut timp să crească şi să dobândească o identi- 
tate proprie. Dar n-a fost cazul. 

Teoretic, s-ar fi putut încerca şi o eventuală dezvoltare paralelă, 
pe de o parte ACD, pe de altă parte Alianţa Social Liberală. Însă ar 
fi fost un demers complicat şi ineficient. În primul rând, PC şi PNL 
nu ar fi avut timpul şi resursele necesare pentru a construi simultan 
două forţe politice distincte şi ar fi apărut riscul unui eşec al ambe- 
lor alianţe. În al doilea rând, era foarte posibil să se perpetueze riva- 
litatea în interiorul opoziţiei, între ACD și USL, între PNL-PC şi 
PSD. Şi, nu în ultimul rând, dezvoltarea distinctă a două alianţe nu 
răspundea aşteptărilor electoratului care îşi dorea ca forțele de opo- 
ziţie să genereze un proiect unitar. 

În consecință, ACD a rămas un paradox politic. A fost o alianță 
foarte influentă în perioada premergătoare formării, decisivă în 
ziua în care a fost anunţată oficial (5 ianuarie 2011), relevantă ur- 
mătoarele 30 de zile (până la apariția USL), complet abandonată 
după 5 februarie 2011. 

Sintetic, perioada de glorie a ACD s-a consumat înainte ca ali- 
anţa să înceapă cu adevărat să existe... 


CAPITOLUL 8 


5 ianuarie 2011-5 februarie 2011: 
Uniunea Social Liberală în linie dreaptă... 


În contextul înființării Alianţei de Centru-Dreapta, expus în 
capitolul anterior, conducerea Partidului Social-Democrat a deve- 
nit foarte interesată de realizarea cât mai rapidă a unei mari alianţe 
social liberale. 

În prima fază, repoziţionarea rapidă a lui Victor Ponta care, în 
7 ianuarie 2011, posta pe blogul personal chiar şi o schiță a proto- 
colului de colaborare dintre PSD şi ACD, a declanșat reacții ostile 
din partea a numeroase organizaţii locale social-democrate. Lideri 
ai unor filiale foarte puternice în PSD, precum Marian Oprişan şi 
Gheorghe Nichita, au contestat dur ideea unei reprezentări paritare 
pe listele parlamentare şi au exclus posibilitatea candidaturilor co- 
mune la alegerile locale. Asemenea reacţii erau de înţeles în condi- 
tiile în care, mai ales la nivel local, social-democraţii nu aveau o 
relaţie funcțională cu liberalii, cei care, în anumite cazuri, aveau 
încă o serie de colaborări cu PDL-ul. 

Totodată, încercând să recupereze avansul luat de PNL şi PC, 
domnul Ponta mărise foarte mult miza şi intrase pe un teren destul 
de nesigur în acel moment, propunând ca PSD şi ACD să desem- 
neze „candidaţi comuni pentru alegerile privind funcţia de preşe- 
dinte al consiliului judeţean şi de primar al municipiului reședință 
de judeţ; (...) acest sistem va putea fi extins, dacă există condiţii 
obiective în acest sens, şi la candidaţii pentru funcţiile de primar în 

oraşe şi comune“. Evident, cele mai multe organizaţii PSD, PNL şi 
PC nu erau pregătite pentru un asemenea nivel al detaliilor. Experi- 
enţa conflictelor directe era încă foarte proaspătă şi nu putea fi de- 
păşită peste noapte. 

Am analizat cu mare atenţie reacţiile liderilor locali pentru că, 
pe baza acestora, puteam estima că o alianţă în trei, într-o singură 
etapă, ar fi fost aproape imposibil de realizat. Părea tot mai clar că, 
dacă nu ar fi existat ACD-ul, s-ar fi găsit centre de influență capa- 
bile să blocheze întregul proces. 

În consecință, am optat pentru unificarea opoziţiei în două 
etape. Iar după ce Alianţa de Centru-Dreapta a devenit realitate, 
procesul de coagulare intrase într-o fază ireversibilă. În contextul 
nou creat, cei care respingeau proiectul aveau de ales între a fi în in- 
teriorul sau în afara sa, dar nu-l mai puteau opri. Şi, oricât ar fi fost 
de ambiţioşi sau influenţi, şefii de filiale judeţene nu-și permiteau 
să se excludă singuri din ceea ce era evident că va deveni cea mai 
puternică forță politică din România. 

Din 10 ianuarie 2011, după ce s-a desfăşurat prima întâlnire în- 
tre PSD, PNL şi PC dedicată oficial realizării unei mari alianţe (ori- 
cum în primele zile din ianuarie se desfăşuraseră deja mai multe 
întâlniri informale, inclusiv la Grivco, o soluţie „neutră“ pentru 
liberali şi social-democraţi) negocierile s-au desfăşurat pe două 
paliere. Pe de o parte, aveau loc dezbaterile din interiorul parti- 
delor, în cadrul cărora se încerca concilierea organizaţiilor locale, 
pe de altă parte, se purtau discuţii dintre conducerile centrale PSD, 
PNL şi PC. 

La acel moment, miza principală o reprezenta stabilirea rapor- 
tului între PSD şi ACD. Presaţi de liberali să accepte paritatea, so- 
cial-democraţii nu erau deloc dispuşi să asume un raport de 1 la 1. 
De altfel, dacă n-ar fi existat Alianța de Centru-Dreapta, o aseme- 
nea pretenţie ar fi fost absolut excesivă în condiţiile în care dife- 
renţa între PSD şi PNL era de peste 10 procente. Însă înţelegerea 
prealabilă a conservatorilor cu liberalii schimbase regulile jocului. 
Cu tot eventualul meu subiectivism, evaluând strict din punct de 

vedere sociologic, ACD nu poate fi prezumată cu mai mult de 
22-24%, semnificativ mai puţin decât bazinul electoral de peste 
30% al social-democraţilor. Însă ACD avea avantajul primei mutări 
şi, invocând un potenţial real de creştere, era în poziţia în care pu- 
tea insista pentru egalitate cu PSD-ul. 

În acel context, am avut mai multe discuţii cu Victor Ponta în 
cadrul cărora înţelegeam bine atât ce spune, dar, mai ales, ce nu 
poate să spună. În primele întâlniri, preşedintele PSD insista ca 
fiecare formaţiune să îşi rezerve dreptul de a propune candidaţii la 
alegerile locale acolo unde are reprezentanţi proprii în funcţii, ur- 
mând ca, în judeţele şi localităţile în care aleşii publici nu erau de la 
PSD, PNL sau PC, să fie susținut candidatul creditat cu cele mai 
mari şanse de sondaje. Evident, un astfel de aranjament ar fi asigu- 
rat o poziţie predominantă pentru social-democraţi. Ţinând seama 
de numărul de aleşi locali şi de structurile din teritoriu ale celor trei 
partide, în formula propusă de preşedintele social-democrat rapor- 
tul PSD-ACD s-ar fi situat aproape de 2 la 1. 

Aşa cum era de aşteptat, această propunere a fost ferm respinsă 
de ACD. De altfel, sunt convins că inclusiv Victor Ponta era conşti- 
ent că, pe lângă disparitatea flagrantă, soluţia desemnării candidați- 
lor exclusiv în funcție de sondaje ar fi fost fatală pentru funcționarea 
viitoarei alianţe. În mod evident, cercetările sociologice ar fi con- 
ţinut o doză semnificativă de subiectivism şi ar fi determinat con- 
testări majore ce se puteau solda inclusiv cu dizolvarea întregii 
construcţii. Însă, pe de altă parte, preşedintele PSD trebuia să ţină 
sub control importante presiuni interne, unii dintre liderii săi jude- 
teni, bine orientaţi spre mize locale, fiind mai puţin receptivi la ar- 
gumente „naţionale“. Aşa că, într-o măsură mult mai mare decât 
Crin Antonescu sau Daniel Constantin, Victor Ponta trebuia să re- 
alizeze un compromis destul de complicat între interesele centrale 
şi locale din propriul partid. Nu în ultimul rând, pentru domnul 
Ponta încă nu se încheiase procesul consolidării statutului de preşe- 
dinte al PSD şi nu îşi permitea să tensioneze excesiv relaţiile cu li- 
derii social-democraţi cu adevărat influenţi. 

Pe asemenea coordonate, discuţiile conţineau şi momente ten- 
sionate, unul dintre acestea referindu-se la împărțirea candidaturilor 
pentru preşedinţia Consiliilor Judeţene. PSD-ul a propus ca fiecare 
formaţiune să-şi păstreze funcţiile deja deținute (PSD avea 17, PNL 
5, PC zero) iar cele rămase să fie repartizate către candidaţii cu cele 
mai multe şanse. Cu un astfel de algoritm, PSD ar fi avut candidaţi 
în aproximativ 30 de judeţe, iar PNL în 10-11. Evident, PC-ul, 
confirmându-şi opţiunea conservatoare, şi-ar fi conservat scorul nul. 
Rămânând consecvențţi principiului parităţii, liderii ACD au propus 
o formulă în care social-democraţii desemnau candidaţi în 21 de ju- 
deţe, iar Alianța de Centru-Dreapta în celelalte 20. În această ipo- 
teză, dezavantajul obiectiv trecea în partea social-democraţilor care, 
chiar şi în cel mai bun scenariu, îşi puteau creşte ponderea cu 20-25%, 
mult mai puţin decât liberalii care, dacă Marea Alianţă obținea o 
victorie concludentă, puteau obține un salt uriaș — peste 300%. 

Sesizând discrepanţa între potenţialul de creștere al celor două 
părţi, în Biroul Permanent Naţional al PSD principiul parităţii a 
fost aspru criticat şi, pe fond, conducerea centrală a social-demo- 
craţilor avea suficiente motive să respingă ipoteza egalității nu- 
merice. Totuşi, pentru că spaţiul de manevră al pesediștilor era 
foarte limitat, iar timpul începea să curgă împotriva lor, eveni- 
mentele ulterioare au dovedit că, până la urmă, s-a acceptat soluția 
21 PSD - 20 ACD. 

Dar, aşa cum era de aşteptat, în ianuarie 2011, PSD-ul nu a ce- 
dat fără luptă. Din contră, chiar cu câteva zile înainte de semnarea 
protocolului Uniunii Social Liberale, Crin Antonescu părea că face 
un pas înapoi acceptând că, în anumite zone, candidaţii vor fi sta- 
biliți şi în funcţie de rezultatele sondajelor pentru că „nu există o 
omogenitate electorală. Sunt zone în care PSD are un electorat mai 
puternic, sunt zone în care dreapta sau PNL are un electorat mai 
puternic“. A fost doar un compromis aparent, menit să reducă re- 
zistenţa în PSD pentru că, la alegerile locale din iunie 2012, în ciuda 
problemelor de „omogenitate electorală“, criteriul păstrat a fost cel 
cvasi-paritar 21 PSD - 20 ACD. 

Pentru PNL, o asemenea înţelegere însemna cea mai consis- 
tentă confirmare a uriaşelor beneficii indirecte pe care le obținea în 
urma Alianţei cu Partidul Conservator. Pentru cei, destul de puţini, 
care îşi permit să analizeze obiectiv faptele şi să depăşească stereoti- 
pul rudimentar referitor la „avantajele mediatice“ pe care le-ar fi 
vizat PNL în alianță cu „partidul lui Voiculescu“, a fost limpede că 
ACD a reprezentat un salt înainte pentru PNL, oferindu-i culoarul 
pe care avea să obțină o treime din consiliile judeţene! Sigur, cel pu- 
ţin teoretic, şi conservatorii ar fi avut de câştigat. La rândul său, PC 
putea obține mult mai mult, însă istoria a dovedit că, în cazul con- 
servatorilor, progresul a fost modest. 

În timpul negocierilor, încercând încă să ne convingă să acceptăm 
criteriul sondajelor, domnul Ponta a avansat şi propunerea privind 
desemnarea candidatului la preşedinţie tot prin susținerea candida- 
tului cel mai bine plasat în preferinţele electoratului. Era o formulă 
mai ocolită de a transmite că, dacă acceptă criteriul sociologic pentru 
consiliile judeţene, Crin Antonescu, cel mai popular lider politic în 
acel moment, va deveni candidatul Alianţei pentru preşedinţia Ro- 
mâniei. Însă liderul PSD oferea un beneficiu pe care, de facto, preşe- 
dintele PNL îl avea deja... Cred şi astăzi că domnul Ponta a înţeles că 
Marea Alianţă asigura avantaje notabile pentru toate părţile şi trebuia 
făcută indiferent de obstacolele de parcurs, aşa că multe dintre efor- 
turile Domniei Sale în timpul acelor negocieri erau făcute doar pen- 
tru a demonstra colegilor de partid că se lupta cu toate forțele pentru 
a le asigura premise electorale cât mai bune. Însă, în realitatea politică 
a acelui moment, conducerea centrală social-democrată era obligată 
să accepte o formulă paritară cu Alianţa de Centru-Dreapta. 

Din anumite puncte de vedere, ajunse la mine prin bursa zvo- 
nurilor, în opinia unor lideri social-democraţi, eu cauzasem egali- 
tatea între PSD şi PNL pentru că realizasem în timp record alianța 
conservatorilor cu liberalii... Lideri importanţi din PSD, care nicio- 
dată nu mă plăcuseră, credeau că au toate motivele să mă urască. 
Le înţelegeam iritarea, dar, pe fond, se aflau într-o gravă eroare 
pentru că nu înțelegeau că, fără ACD, USL nu ar fi existat. De altfel, 


84 DAN VOICULESCU 


eram convins că, după alegeri, dacă îşi păstrau buna-credință, ace- 
leaşi persoane ar fi avut temeiuri obiective de simpatie... însă, în 
acel moment, nu eram foarte popular printre social-democrați... şi 
nici nu am devenit pentru că am avut întotdeauna defectul de a nu 
mă conforma aşteptărilor partidelor de guvernământ. 

După mai multe întâlniri în care s-a discutat despre candidaturi 
comune la consiliile județene şi la Primăria Generală Bucureşti, în 
care principiul „parităţii“ a fost formal înlocuit de criteriul candi- 
datului celui mai bine plasat în sondaje (repet, a fost doar un com- 
promis aparent) pe 3 februarie 2011, liderii PSD, PNL şi PC au 
convenit numele alianței: Uniunea Social Liberală. Trecuse un an 
şi trei zile de la scrisoarea publică pe care o intitulasem „Alianţa 
Social Liberală. Acum!“ şi ceea ce păruse o utopie devenea cea mai 
amplă construcţie politică din perioada postcomunistă. Protocolul 
Uniunii s-a semnat pe 5 februarie 2011. 


Documentul care, similar Acordului ACD, interzicea conflic- 
tele interne şi stabilea că deciziile se iau numai prin consens 
(1.1.4. Conflictele publice între membrii partidelor, precum şi atacurile 
publice împotriva unor colegi sau a unui partid din Alianţă, nu sunt 
permise; 1.1.5. Partidele membre ale Alianței nu vor iniția sau ac- 
cepta trecerea de la un partid la altul a membrilor acestora; 1.1.6. În 
toate situaţiile, deciziile Alianţei se iau prin consultare şi consens) re- 
glementa colaborarea la nivel local (3.1.1. Alianța va elabora un 
pact de neagresiune şi de colaborare pe plan local, în plan politic ge- 
neral și în administraţia publică locală, pact care va fi aplicat obliga- 
toriu, fără excepție, de către toate organizaţiile locale, de sector și ale 
municipiului Bucureşti, precum şi de organizaţiile judeţene ale parti- 
delor; 3.1.2. În toate consiliile judeţene și locale, părţile vor constitui o 
alianță în termen de 30 zile de la semnarea prezentului Protocol) şi 
central (3.2.1. Grupurile parlamentare ale părţilor semnatare sau 
ale celor trei partide, în cazul în care acestea au grupuri parlamen- 
tare proprii, vor iniția consultări periodice, cel puțin săptămânale, cu 
privire la acțiunile parlamentare comune și vor semna un acord de 

colaborare parlamentară; 3.2.3. Senatorii şi deputaţii celor trei par- 
tide vor vota în mod similar, ca urmare a deciziei politice adoptate de 
Alianţă, în cazul moțiunilor simple sau de cenzură, în cazul solicită- 
rilor privind suspendarea președintelui, în cazul voturilor privind în- 
vestitura guvernului, în voturile privitoare la structura de conducere 
a celor două Camere ale Parlamentului și în orice altă situaţie în care 
Alianța decide astfel, cu respectarea prevederilor regulamentare, le- 
gale şi constituționale în vigoare). 

În privinţa participării la alegerile locale, s-au agreat candidaturi 
comune pentru funcţiile de preşedinţi de consilii judeţene, primari 
de municipii reşedinţă de județ şi primar general al municipiului 
Bucureşti, precum şi consilierii aleşi în consiliile judeţene, consiliile 
locale ale municipiilor reşedinţă de județ și în Consiliul General al 
Municipiului Bucureşti (punctul 4.1.1. din Protocolul USL). Pentru 
toate celelalte funcţii alese la nivel local se prevedea posibilitatea 
candidaturilor comune în urma unor decizii negociate local şi con- 
firmate central. 

Criteriul desemnării pentru candidaţii la funcţiile de preşedinţi 
de consiliu județean şi de primari ai municipiilor reşedinţă de judeţ 
combina paritatea (la punctele 4.2.1. și 4.2.2. din Acord se prevedea 
expres că PSD va desemna 21 de candidaţi, iar ACD pe ceilalți 20) 
cu sondajele de opinie încrucișate (numele candidaţilor și struc- 
tura listei de consilieri urmând a se hotărî în urma rezultatelor cer- 
cetărilor sociologice efectuate de fiecare parte semnatară, punctele 
4.2.3. şi 4.2.4.). Referitor la alegerile locale, Acordul mai stabilea şi 
reguli prin care PSD şi ACD urmau să se susţină reciproc pentru 
câştigarea funcţiilor de vicepreşedinte de consiliu judeţean, vice- 
preşedinte de consiliu local şi viceprimar. 

Pentru alegerile parlamentare, Acordul stipula candidaturile co- 
mune pe baze paritare (5.1. Cele două părți componente ale Alianței 
vor participa în alegerile parlamentare cu candidaţi comuni; 5.3.1. 
Fiecare parte componentă a Alianţei va desemna un număr egal de 
candidați la nivel naţional) precizând că, în cazul în care propriul 
partid îi desemnează pentru o nouă candidatură, parlamentarii în 

funcţie au prima opţiune în colegiul în care au fost aleşi în prece- 
dentele alegeri (punctul 5.3.2. din Acord). Această ultimă regulă s-a 
dovedit, în timp, deosebit de utilă pentru că, pe de o parte, a preve- 
nit tensiuni între forțele semnatare şi, pe de altă parte, a făcut foarte 
atractivă Uniunea Social Liberală pentru parlamentarii altor for- 
maţiuni politice care înțelegeau că, dacă obțineau sprijinul USL, îşi 
puteau reînnoi mandatul. 

În privinţa alegerilor prezidenţiale, s-a stabilit că USL va susţine 
pentru funcţia supremă în stat „persoana cea mai bine plasată 
într-un sondaj de opinie realizat la nivel național“ (punctul 6.1.2. din 
Acord). Ţinând seama că acest sondaj se realiza în perioada mai-iu- 
lie 2011 (punctul 4.2.6.1 din Acord), iar cu doar trei luni înainte de 
acest interval, Crin Antonescu conducea detaşat în toate sondajele, 
prin această prevedere preşedintele PNL era practic confirmat drept 
candidatul USL la președinție. Echilibrul între cele două forțe sem- 
natare se restabilea prin conţinutul prevederilor referitoare la de- 
semnarea primului-ministru (7.1.1. Candidatul Alianţei pentru 
postul de prim-ministru este desemnat de partea care nu propune o can- 
didatură pentru funcţia de președinte al României). Aşadar, oferind 
PNL candidatura la prezidenţiale, PSD îşi rezerva conducerea guver- 
nului şi, în condiţiile în care de la momentul înființării USL până la 
alegerile parlamentare erau mai puţin de doi ani - în timp ce până 
la alegerile prezidenţiale intervalul era dublu - social-democraţii 
obțineau premise solide. În ceea ce priveşte numărul pozițiilor 
din executiv, Acordul USL instituia egalitatea între cele două părți 
semnatare (7.2.2. Ponderea celor două părți în guvern se stabilește în 
mod egal între cele două părți componente ale Alianţei, fără a consi- 
dera funcția de prim-ministru; 7.3.1. Cele două părți componente ale 
Alianţei vor desemna un număr egal de secretari de stat, subsecretari 
de stat şi persoane care ocupă funcții asimilate din structura guvernu- 
lui și a ministerelor, separat pentru fiecare categorie în parte, egali- 
tatea urmând să fie reflectată în structura fiecărui minister, separat 
pentru fiecare categorie în parte). Acelaşi echilibru se păstra şi în 
cazul conducerii celor două Camere ale Parlamentului, preşedinţia 

Senatului revenind celor care desemnau candidatul pentru funcția 
de preşedinte al României (adică ACD), iar la preşedinţia Camerei 
Deputaţilor fiind susţinut de cei care propuneau premierul (PSD). 
Această prevedere, coroborată cu Protocolul Alianţei de Cen- 
tru-Dreapta (punctul 9.9. În cazul în care unul dintre partidele mem- 
bre ale alianţei va promova un membru al său în functia de președinte 
al României, alianța va întreprinde toate demersurile necesare pentru 
ca celălalt partid să obțină funcţia de preşedinte al Senatului) asigura 
practic pentru Partidul Conservator preşedinţia Senatului. 


Însă în decembrie 2012, când PC era îndreptăţit să îşi asume 
această funcţie, am considerat că, la acel moment, era în interesul ge- 
neral al Uniunii Social Liberale ca persoana care va candida la preșe- 
dinţia României să ocupe o funcţie relevantă în stat. A fost un gest de 
responsabilitate politică pe care nu-l regret chiar dacă, ulterior, pre- 
şedintele PNL, ajuns preşedinte al Senatului şi prin curtoazia PC, a 
declanșat atacuri injuste la adresa conservatorilor, în încercarea evi- 
dentă de a mai atrage susținere din bazinul electoral al domnului 
Băsescu. Succesul este o probă de caracter mult mai dificilă decât 
eşecul. Nu toți liderii politici sunt capabili să o depăşească. 

Ceremonia semnării Protocolului privind înființarea şi func- 
ționarea Uniunii Social Liberale s-a desfăşurat pe 5 februarie 2011, 
la Palatul Parlamentului în prezenţa liderilor centrali şi locali ai PSD, 
PNL şi PC. A fost un moment festiv, „istoric“ conform opiniei majo- 
ritare, momentul în care Victor Ponta, Crin Antonescu și Daniel 
Constantin au semnat Actul Constitutiv al USL captând interesul 
presei şi al opiniei publice în general. Eu am urmărit evenimentul de la 
televizor cu sentimentul muncii bine făcute. După un an de eforturi, 
de negocieri, de luptă cu Traian Băsescu şi cu inerțiile sau prejudecă- 
tile unor colegi de opoziţie, transformasem o idee într-o realitate. 
Partidul Conservator era împreună cu cele mai mari partide din Ro- 
mânia sub sigla Social Liberală. Jumătate din drum era făcut. Urma 
etapa în care trebuia să învingem regimul Băsescu şi să transformăm 
realitatea USL într-un fenomen politic şi electoral fără precedent... 


CAPITOLUL 9 


Martie-decembrie 2011: Lupta pentru majoritate... 


Salutând momentul „istoric“ din 5 februarie 2011, nu aveam cum 
să nu remarc că înființarea Uniunii Social Liberale se făcuse foarte 
târziu, iar această întârziere atrăsese importante costuri economice, 
sociale şi politice. În martie 2011, opoziţia parlamentară era mult 
mai fragilă decât cu un an înainte. Sunt convins şi astăzi că, dacă 
după apelul meu din 28 ianuarie 2010, PSD, PNL şi PC s-ar fi mobili- 
zat şi am fi reuşit să înființăm USL până în mai 2010, Traian Băsescu 
ori nu ar mai fi îndrăznit să propună tăierile de salarii, impozitările 
ilegale de pensii şi creşterea iresponsabilă a nivelului TVA, ori, dacă 
ar fi făcut-o, guvernul PDL ar fi fost demis încă din iunie 2010. 

În schimb, lăsând să treacă un an în care exodul deputaţilor şi 
senatorilor opoziţiei către putere a continuat în ritm alert, ponde- 
rea parlamentară a celor trei partide din Uniunea Social Liberală 
scăzuse foarte mult. De altfel, voturile obţinute de moţiunile de 
cenzură depuse în anul 2010 demonstrau obiectiv această involu- 
ţie (228 de voturi în iunie; 219 în octombrie; 190 în decembrie). În 
consecință, miza imediată o reprezenta consolidarea parlamen- 
tară. Şi am acţionat în două direcţii: (i.) discuţii directe cu senato- 
rii şi deputaţii PDL sau independenți care îşi exprimau intenția de 
a se alătura opoziţiei şi (ii.) prezentarea publică, folosind calcule 
matematice transparente, a dezastrului electoral cu care urma să se 
confrunte PDL în urma formării USL, în condiţiile particularități- 
lor sistemului de vot uninominal. 

„Transferurile“ parlamentare au generat o serie întreagă de mi- 
turi, cele mai multe concentrându-se pe avantajele şi/sau presiu- 
nile care îl determinau pe un senator sau pe un deputat să plece 
din formațiunea pe listele căreia a candidat. De regulă, transferurile 
se fac dinspre opoziţie spre putere pentru că doar cei aflați la guver- 
nare pot oferi beneficii suficient de tentante pentru a declanşa un 
asemenea demers. De altfel, în intervalul decembrie 2009 - februa- 
rie 2011, grupurile parlamentare ale PSD şi PNL au fost practic 
decimate de plecările în tabăra coaliției majoritare create de Traian 
Băsescu. Astfel că, dacă plecările spre putere au devenit un fel de 
cutumă parlamentară, mișcările în sens invers, mai ales cu aproape 
doi ani înainte de alegeri, sunt mult mai dificile. Însă au şi un 
avantaj semnificativ: este posibil ca persoanele care părăsesc majo- 
ritatea pentru poziția incomodă de membru al unei minorități să 
deţină înzestrări morale ceva mai pregnante. Nu reprezintă o ga- 
ranţie, ci doar o posibilitate. 

Întâmplarea a făcut ca, printre numeroșii parlamentari cu care 
aveam diverse schimburi de idei, să fie şi senatorul Vasile Nistor, 
membru fondator al Partidului Democrat, o persoană raţională 
şi echilibrată care înțelegea că partidul său a comis erori foarte 
grave, ajungând să trădeze interesele propriului electorat. Aflat, 
aşadar, într-un moment în care analiza posibilitatea de a începe 
un nou proiect, domnul Nistor a evaluat o vreme posibilitatea de 
a se alătura Uniunii Social Liberale, iar pe 23 martie 2011 s-a în- 
scris în Partidul Conservator, devenind membru al Grupului par- 
lamentar PNL-PC din Senat. În condiţiile în care, spre deosebire 
de situaţia mult mai relaxată de la Camera Deputaţilor, coaliția 
PDL-UDMR-Independenţii (UNPR) avea în Senat o majoritate de 
doar câteva voturi, decizia domnului Nistor a generat emoție în am- 
bele sensuri - îngrijorare în rândul puterii, speranţă în cadrul opo- 
ziţiei. Vasile Nistor nu era un traseist, un aventurier. Părăsea după 
aproape 20 de ani partidul în care fusese membru fondator. Pătrun- 
sesem în ceea ce părea nucleul dur al partidului care monopolizase 

guvernarea. A fost un cutremur care a generat mai multe replici ce 
s-au soldat, până la urmă, cu pierderea majorităţii PDL din Senat. 

Dar, aşa cum era de așteptat, nu toți parlamentarii cu care pur- 
tam discuţii în acea perioadă aveau același nivel de responsabilitate. 
Aş putea da exemplu unui senator de la Botoşani, ales în decem- 
brie 2008 pe listele Partidului Liberal, plecat în septembrie 2009 la 
Independenţii transformați în UNPR - unde a fost chiar lider de 
grup - venit la Partidul Conservator în februarie 2011, moment în 
care şi-a asumat angajamente politice pe termen lung, dar a plecat 
o lună mai târziu la Independenţi, după ce a văzut probabil că, în 
ciuda a ceea ce se spune, „la Voiculescu“ nu se „rezolvau“ interese, 
ci se muncea aplicat pentru un proiect politic serios. Ţinând seama 
de poziţiile asumate de acest domn în discuţiile la care a participat, 
mă întreb şi astăzi dacă nu cumva a fost trimis „în misiune“ pentru 
a compromite în orice fel procesul de consolidare a opoziţiei. Ori- 
cum, când a văzut că nu găseşte nimic, s-a întors de unde venise. 

Un alt caz interesant, a fost domnul deputat Tudor Ciuhodaru. 
Un tânăr medic de la Iași cu o uriașă apetenţă pentru apariţiile pu- 
blice televizate. Fusese ales pe listele PSD, dar imediat după alegeri 
trecuse la independențţii care asigurau confortul necesar majorităţii 
formate de Traian Băsescu. A venit la mine într-un moment dificil 
pentru Domnia Sa, în care era acuzat de o serie de nereguli la spita- 
lul de urgență unde își desfăşura activitatea. În februarie 2011 s-a 
înscris în Partidul Conservator și a început să lupte vehement — la 
nivel retoric — împotriva abuzurilor regimului Băsescu. Spre deose- 
bire de senatorul de Botoşani, deputatul de Iaşi a rezistat în opoziţie 
nu o lună, ci aproape opt luni (din care două au reprezentat vacanța 
parlamentară). Însă în octombrie 2011, în contextul în care bătălia 
pentru voturi devenise tot mai intensă, tânărul Ciuhodaru s-a în- 
tors şi el la independenţi, sensibilizat de sprijinul care îi era oferit 
de autorităţi în cadrul activităţii sale de la Iaşi. 

Sunt doar două cazuri din cele câteva zeci de transferuri făcute 
şi desfăcute de toate partidele parlamentare în decursul anului 

2011. Procesul refacerii unor ponderi parlamentare semnificative 
decurgea foarte greu pentru că dezechilibrul de resurse era major. 
opoziţia oferea proiecte pe termen lung, puterea, în caz de nevoie, 
punea la bătaie beneficii imediate. Totuşi, tendința generală era de 
consolidare a USL. Astfel, pe 23 martie 2011, imediat după venirea 
domnului Vasile Nistor la Partidul Conservator, USL egalase nu- 
meric Coaliția de guvernare în Camera Superioară, 68 (PSD 43, 
PNL 25) - 68 (PDL 49, UDMR 10, Independenţi 9). Peste două 
luni, pe 30 mai 2011, senator Şerban Rădulescu părăsea PDL pen- 
tru a se înscrie în PC, asigurând de facto majoritatea USL în Senat. 
A fost un moment foarte important, dar fără efecte imediate pentru 
că, la doar două ore de la anunţul domnului Rădulescu, senatorul 
Ion Toma, ales pe listele PSD, trecea la UNPR, prelungind agonia 
parlamentară a puterii. Oricum, în prima jumătate a anului 2011, 
în timp ce PNL şi PSD îşi reglau relaţiile la nivel local - unde aveau 
într-adevăr foarte mult de lucru pentru că, lăsate necontrolate, 
scandalurile din teritoriu puteau genera şi blocaje la centru - PC 
punea probleme serioase unei majorităţi care, cel puţin în Senat, 
devenise incapabilă să mai treacă legile organice pentru adoptarea 
cărora erau necesare cel puţin 69 de voturi. 

Aşa cum aminteam, simultan cu încercarea de a atrage la PC 
parlamentari serioşi de tipul domnilor Vasile Nistor sau Şerban 
Rădulescu, am început să postez pe blog câteva analize referitoare 
la procentul senatorilor şi deputaţilor PDL care riscau să rămână 
fără mandat la următoarele alegeri. Spre exemplu, pe 5 aprilie 
2011, publicam următorul text: 


„92 dintre actualii parlamentari PDL vor rămâne fără mandat. 

„.. Am avut curiozitatea de a analiza care ar fi fost configurația 
Parlamentului în anul 2008, dacă PSD, PNL şi PC ar fi candidat în 
cadrul unei alianțe. Reamintesc rezultatele din 2008: la Camera 
Deputaţilor PSD+PC 33,09%, PD-L 32,36%, PNL 18,57% şi 
UDMR 6,17%. La Senat, PSD+PC 34,16%, PD-L 2.312.358 voturi 
33,57%, PNL 18,74% şi UDMR 6,39%. În total, PDL a obţinut 166 

de mandate, PSD+PC 163 de mandate, PNL 93 de mandate, 
UDMR 31 de mandate. 

Dacă USL ar fi existat în 2008, scorul său potenţial ar fi fost 
de 52%. Ţinând seama de modul de distribuire a mandatelor în 
actualul sistem electoral (în care, spre exemplu, candidatul care 
obţine 50% plus 1 câştigă colegiul) USL ar fi obţinut 342 de man- 
date, PDL 79 de mandate, UDMR 31 de mandate, iar Minorită- 
tile 18 mandate. 

În urma politicii agresive de racolări, PDL are, în prezent, 172 
de parlamentari. În 2012, chiar dacă, prin absurd, ar mai obţine 
33% din voturi, PDL şi-ar asigura doar 80 de mandate. Implicit, 92 
dintre actualii parlamentari PDL vor rămâne fără mandat...“ 

(La alegerile din 2012, PDL a obţinut 80 de mandate, peste 90 
de foşti membri ai Grupurilor parlamentare PDL din legislatura 
2008-2012 rămânând fără mandat.) 


Această abordare a fost amplu preluată în presa vremii, inclusiv 
în cea care îmi era 100% ostilă şi care considera că o asemenea 
predicţie reprezintă doar o formă de manipulare. De altfel, obser- 
vând interesul unora şi neîncrederea altora, am continuat să postez 
pe blog exemple concrete cu circumscripțiile în care PDL urma 
să-şi piardă mandatele. Astfel, pe 8 aprilie 2011, făcând un studiu 
de caz pe circumscripţia electorală Argeş şi calculând matematic 
şansele ca parlamentarii democrați liberali să mai poată câştiga un 
nou mandat, estimam că „toţi cei 4 parlamentari PDL de Argeş, 
deputaţii Boureanu, Buta, Pandele şi senatorul Cinteză (...) vor fi 
surclasaţi de candidaţii USL cu scoruri electorale de peste 50% 
plus unu din numărul de voturi“. Această predicție făcută cu mai 
bine de un an şi jumătate înainte de alegerile legislative avea să se 
confirme integral în decembrie 2012. 

Aşadar, întorcându-ne la lunile aprilie şi mai 2011, am conti- 
nuat să prezint exemple concrete din mai multe județe în care aleşii 
PDL erau practic scoşi din cursă ca urmare a înființării Uniunii 
Social Liberale. Pentru că aceste analize publice nu se bazau speranţe, 

dorinţe sau adversităţi personale, ci pe matematică electorală obiec- 
tivă, cred că au contribuit la conştientizarea de către parlamentarii 
PDL a lipsei acute de viitor politic. Spre exemplu, pe 27 aprilie 2011, 
calculam că senatorul PDL de Bihor, Petru Filip, nu mai poate câş- 
tiga un nou mandat. Un an mai târziu, în mai 2012, într-un mo- 
ment decisiv pentru USL, domnul Filip a trecut la PSD şi astăzi este 
senator social-democrat de Vrancea. Nu susţin niciun moment că 
Petru Filip s-a înscris în PSD doar ca urmare a estimării mele că în 
PDL nu-şi mai poate continua activitatea de parlamentar. Nu ştiu 
care au fost circumstanţele care l-au determinat să-şi schimbe for- 
maţiunea politică. Salut însă votul Domniei Sale pentru adoptarea 
moțiunii care, în mai 2012, a demis ultimul guvern PDL şi remarc 
apariția treptată, în prima jumătate a anului 2011, a unei tensiuni în 
cadrul grupurilor parlamentare democrat-liberale. 

Cu toate acestea, anul 2011 nu a marcat schimbări politice majore, 
fiind o perioadă de acumulări şi de constituire a unor premise favora- 
bile pentru înfruntarea decisivă din 2012. La nivel parlamentar, prima 
mare acțiune USL, după constituirea din 5 februarie 2011, a reprezen- 
tat-o moţiunea de cenzură depusă pe 8 martie 2011, imediat după ce 
Guvernul Boc îşi asumase răspunderea asupra Proiectului pentru 
modificarea şi completarea Codului Muncii, o procedură conside- 
rată abuzivă de către semnatarii moţiunii care avertizau că, prin 
evitarea dezbaterilor parlamentare, se impun reglementări „care 
afectează grav interesele salariaților şi angajatorilor“. Concret, opo- 
ziția reproşa că, prin acel proiect promovat de executiv, „creștea 
instabilitatea salariaţilor (...) se restrângea dreptul constituțional la 
negocieri colective (...) se reducea timpul de lucru zilnic şi săptă- 
mânal (...) se reducea concediul de odihnă“ etc. După cum se poate 
observa din temele abordate, opoziţia îşi concentra acţiunile în 
sensul protejării categoriilor vulnerabile aflate într-un impas eco- 
nomic acut după tăierile salariale şi creşterea cotei TVA la 24%. 

Moţiunea USL, iniţiată de 212 de parlamentari PSD, PNL şi PC, 
a generat multe dezbateri în spaţiul public, subiectele abordate 
erau de larg interes, însă la nivel parlamentar nu a putut declanşa 

o schimbare decisivă. Astfel, în urma dezbaterii din 16 martie 
2011, s-au înregistrat doar 212 voturi pentru adoptare. Totuşi, față 
de ultima moţiune din decembrie 2010, care strânsese 190 de vo- 
turi, cea din martie 2011 reprezenta un progres, opoziţia redeve- 
nea relevantă. 

Confruntată cu procesul de consolidare parlamentară a Uniunii 
Social Liberale şi cu îngrijorarea propriilor senatori şi deputaţi, Co- 
aliția de guvernare, acţionând sub presiunea constantă exercitată de 
Traian Băsescu, a început să discute posibilitatea comasării alegeri- 
lor parlamentare cu cele locale. Tema nu era nouă, dar începând cu 
luna august 2011 a intrat între prioritățile regimului coordonat auto- 
ritar de preşedintele Băsescu. Astfel, pe 23 august 2011, premierul 
Emil Boc afirma public că, în opinia Domniei Sale şi a reprezentan- 
ţilor Coaliţiei, comasarea alegerilor „reprezintă o variantă posibilă“. 
Simultan, Roberta Anastase, care deținea funcția de preşedinte al 
Camerei Deputaţilor la acea vreme, declara că „Acest lucru (coma- 
sarea) poate fi realizat, în toamnă, prin împingerea localelor către 
alegerile parlamentare, desfăşurate la termen. Dar este de analizat. 
Noi suntem într-o discuţie mai amplă, care vizează schimbarea sis- 
temului electoral, legislaţia în domeniu, iar acesta poate fi un su- 
biect“. Reacţii similare au apărut într-un interval scurt de timp de la 
majoritatea liderilor democrat liberali. Analizată din punctul lor de 
vedere, propunerea avea numai avantaje. 

În primul rând, în varianta expusă de doamna Anastase, în care 
alegerile locale erau mutate în toamna lui 2012, se amâna cu încă 
6 luni întâlnirea cu electoratul, iar PDL, prăbuşit în sondaje și că- 
rând povara măsurilor antisociale şi antieconomice impuse de 
Traian Băsescu în 2010, avea toate motivele să întârzie cât mai mult 
momentul în care putea fi sancţionat la urne. 

În al doilea rând, s-ar fi reuşit mutarea mizei dinspre politică 
spre administraţie, dinspre un partid politic compromis spre câ- 
teva mii de primari care, în general, fuseseră mult mai responsabili 
față de cetăţeni decât colegii lor din autorităţile centrale. Concret, 

alegătorii nu ar mai fi votat, în primul rând, pentru PDL sau USL, 
ci pentru X, Y sau Z, candidaţi la funcţiile de primari. 

Aşadar, privită strict ca strategie electorală, abordarea era inte- 
resantă, iar din calculele pe care le-am făcut în acea perioadă, cred 
că, dacă s-ar fi mers pe acest sistem, în paralel cu orientarea tuturor 
resurselor către administraţia locală, democrat-liberalii ar fi putut 
spera să obţină o pondere parlamentară de peste 25%, cu cel puţin 
10 procente mai mult decât ar fi primit dacă alegerile se desfăşurau 
separat. Iar fenomenul Cluj, unde Emil Boc a câştigat in extremis 
un nou mandat de primar în 2012, este dovada obiectivă că, trans- 
ferând atenţia dinspre central spre local, PDL ar fi reuşit să rămână 
o forță majoră şi după alegerile din 2012. 

Nu în ultimul rând, proiectul comasării oferea un foarte necesar 
respiro la nivel parlamentar. Înţelegând că viitorul lor politic nu 
este 100% compromis, că mai au şansa să-şi salveze mandatul și ca- 
riera, deputaţii şi senatorii din Coaliția de guvernământ ar fi renun- 
tat să-şi caute salvarea în tabăra USL care, cu potenţialul ei de peste 
60%, devenise un El Dorado electoral. 

Deci, pentru Traian Băsescu şi PDL, comasarea oferea numai 
avantaje. Însă, din nefericire pentru ei, un asemenea demers, fără 
corespondent în niciun alt stat european, încălca substanţial reco- 
mandările Comisiei europene pentru democraţie prin drept (Co- 
misia de la Veneţia) şi ale Constituţiei României. Totuşi, situaţiile 
disperate obliga la măsuri disperate şi, în decembrie 2011, prăbuşit 
în sondaje, lipsit de orice altă posibilitate de a evita declinul electo- 
ral, politic şi parlamentar, Traian Băsescu a decis să fie promovat 
proiectul comasării alegerilor. 

Aşadar, pe 5 decembrie 2011, a fost confirmată intenţia guver- 
nului ca, până la sărbătorile din acel an, să-şi asume răspunderea 
pentru modificarea legilor electorale astfel încât alegerile locale să 
se poată desfăşura în aceeaşi zi cu cele parlamentare. După 10 zile, 
premierul Emil Boc se prezenta în fața Parlamentului şi, într-o şe- 
dinţă la care opoziţia a decis să nu participe, a prezentat Proiectul 

de lege prin care mandatele aleşilor locali se prelungeau cu încă 
şase luni, astfel încât în noiembrie 2012 să se poată alege în aceeaşi 
zi atât parlamentarii, cât şi primarii. Tot pe 15 decembrie 2011, USL 
a depus o moţiune de cenzură semnată de 201 parlamentari. În do- 
cument se susținea că „Proiectul privind comasarea alegerilor 
este un demers discreţionar, unilateral şi antidemocratic al ac- 
tualei puteri, elaborat fără consultarea societăţii civile, şi impus prin 
procedura angajării răspunderii (...) contravine Codului bunelor 
practici în materie electorală, ce conţine recomandări ale Consiliu- 
lui Europei, adoptate de către Comisia de la Veneţia în cadrul celei 
de-a 51-a sesiuni plenare“. Totodată, inițiatorii susțineau că „man- 
datul de ales local, respectiv de parlamentar sunt guvernate de regi- 
muri juridice distincte“, „prelungirea mandatelor aleşilor locali în 
funcţii este ilegală şi neconstituțională“ şi concluzionau că „adevă- 
rata miză a comasării o reprezintă fraudarea alegerilor“. 

Dincolo de retorica politică specifică dezbaterilor parlamentare, 
era evident că măsura comasării contravine standardelor europene, 
Comisia de la Veneţia pronunţându-se ferm în acest sens. Dar Traian 
Băsescu şi PDL au mers mai departe și, la votul din 22 decembrie 
2011, moţiunea de cenzură a opoziţiei a fost respinsă (obţinând 
doar 209 voturi pentru adoptare). Implicit, legea se considera adop- 
tată de către Parlament. În aceste condiţii, comasarea mai avea de 
trecut un singur obstacol: contestaţia depusă de Uniunea Social Li- 
berală la Curtea Constituţională, ultima formă de rezistență de care 
mai dispunea opoziţia. 

Acţiunea la Curte amâna aplicarea proiectului până când era 
emisă decizia referitoare la constituționalitate, fără însă a oferi mari 
speranţe într-o răsturnare de situaţie pentru că, deşi era flagrant 
abuzul comis de executiv prin promovarea acelui proiect de lege, 
existau suficiente precedente în care anumiţi judecători de la Cur- 
tea Constituţională dovediseră o receptivitate aparte la dorinţele 
domnului Băsescu. 

Contestaţia depusă în ultimele zile ale lunii decembrie 2011, 
urma să fie dezbătută de Curte în a doua jumătate a lunii ianuarie. 

Evident, USL nu îşi făcea prea multe iluzii. Anul 2011 începuse pro- 
miţător, dar se terminase într-un context foarte dificil. Totuși, dacă 
opoziţia reuşise să reziste asaltului puterii şi să oprească fenomenul 
dezertării propriilor parlamentari, acest fapt se datora, în primul 
rând, acţiunilor sale unitare, coerente şi consistente. USL devenise 
un adversar redutabil pentru Traian Băsescu. 


CAPITOLUL 10 


Ianuarie 2012: România protestează, 


Traian Băsescu încasează... 


Victoria parlamentară din decembrie 2011 (Legea comasării 
alegerilor), care îi oferea speranţe reale pentru un succes electoral 
în 2012, i-a alimentat preşedintelui Băsescu pofta de putere discre- 
ţionară. Convins că e infailibil, că nimeni şi nimic nu-i mai poate 
rezista, Traian Băsescu s-a hotărât să schimbe sistemul de sănătate 
după bunul plac şi să reprime agresiv orice rezistenţă s-ar fi mani- 
festat din partea profesioniştilor din acest domeniu. 

La începutul lunii ianuarie 2012, Guvernul Boc a propus în 
dezbatere publică un proiect de lege care, printre alte prevederi 
controversate, „liberaliza“ sistemul medical de urgență. Fondatorul 
Serviciului Mobil de Urgenţă Reanimare şi Descarcerare (SMURD), 
doctorul Raed Arafat, a criticat temeinic această intenţie, la început în 
discuţiile directe cu ministrul Sănătăţii, iar ulterior, văzând că obser- 
vaţiile sale sunt ignorate, şi-a exprimat rezervele şi în spaţiul public. 

Pe fond, domnul Arafat, la momentul respectiv deținătorul 
funcţiei de subsecretar de stat în Ministerul Sănătăţii, susținea că 
sistemul medical de urgenţă funcţiona foarte bine (fapt confirmat 
inclusiv de specialiştii străini) şi că modificarea cadrului legal, în 
sensul introducerii unor noi operatori, putea produce dezechilibre 
majore cu repercusiuni imediate asupra calității actului medical. 

Tema în sine era destul de aridă pentru marele public, însă atunci 
când omul care crease un sistem de urgență excepţional, devenit 

reper în întreaga Europă, se pronunța, fără niciun interes personal, 
împotriva acestei modificări legislative, reflexul natural al publicu- 
lui a fost să îi susțină poziţia. Într-un asemenea context, Traian 
Băsescu a simţit nevoia să reacționeze şi, în data de 9 ianuarie 2012, 
a intervenit în direct la o televiziune de ştiri apostrofându-l vehe- 
ment pe subsecretarul de stat care „îndrăznea“ să iasă din rând şi să 
„dezbată public“ un proiect de lege aflat în „dezbatere publică“. 
După ce l-a atacat pe medic în maniera sa rudimentară — „contri- 
buţia dumneavoastră (a doctorului Arafat) este un scandal public şi 
dezinformarea populaţiei“ —, Traian Băsescu a concluzionat: „Vreau 
să-l atenţionez pe domnul doctor Arafat că acest proiect de lege 
este pentru discutat, de asta a fost lansat în dezbatere publică, cea 
mai corectă abordare este să se prezinte la ministru cu observaţiile 
dânsului şi nu să creeze o psihoză publică, că acest guvern - ticălos, 
de altfel, nu, domnu Arafat? - vrea să distrugă sistemul de ambu- 
lanţă, să-l dea la nişte golani privaţi“. 

Aşadar, preşedintele făcea ce ştia Domnia Sa mai bine: genera 
conflict, atribuia vinovăţii şi cerea ca toată lumea să i se supună 
fără să crâcnească. Numai că domnul Arafat nu era făcut din plas- 
tilina cu care îşi modela miniștrii domnul Băsescu şi, în loc să tacă 
şi să urmeze docil indicaţiile preţioase ale unui personaj convins 
că se pricepe la orice, a continuat să-și susțină punctul de vedere şi 
să apere sistemul de urgenţă pe care îl crease de la zero. 

Un președinte echilibrat ar fi evaluat obiectiv situaţia şi ar fi 
concluzionat că doctorul Arafat s-ar putea să ştie mai bine decât el 
cum merge un sistem de urgență. Mai mult, chiar dacă acel preşe- 
dinte echilibrat ar fi fost convins că Arafat greşeşte, tot ar fi încercat 
să rezolve disputa într-o manieră constructivă. Din păcate, în ianua- 
rie 2012, România nu avea norocul unui preşedinte echilibrat. În 
consecinţă, tonul atacurilor lui Traian Băsescu s-a acutizat rapid 
până la ameninţări publice cu demiterea. Iată un exemplu: „Cred că 
secretarii de stat sunt primii care trebuie să susțină sau să explice. 
Această lege nu este explicată. (...) Sigur, nu-i impune nimeni dom- 
nului Arafat că nu are dreptul să aibă părerea că trebuie să rămână 

un sistem al statului, dar acest lucru îl exprimă în primul rând în 
interiorul ministerului şi, dacă nu găseşte înţelegere, poate că şi are 
alt punct de vedere decât propriul lui ministru, ori trebuie să plece 
ministrul, ori secretarul de stat. Cine credeți că pleacă? Ghici ghici- 
toarea mea!“ Era o ghicitoare la care domnul Băsescu avea să afle 
răspunsul peste doar câteva zile. 

Agresivitatea cu care Traian Băsescu încerca să-l desființeze pe 
doctorul Arafat, pe care, în decembrie 2011, îl calificase drept „cel 
mai mare dușman“ al reformei în sănătate, a declanșat o amplă reac- 
ţie socială. Inventând SMURD-ul, Raed Arafat salvase mii de vieți. 
Era o personalitate cu un important capital de încredere, se ținuse 
departe de politică şi acceptase poziţia din minister ca un profesio- 
nist, un tehnocrat capabil să ajute sistemul de sănătate. Pentru că nu 
era un politician, atacurile preşedintelui nu puteau fi justificate prin 
încadrarea lor în nesfârșita harță politică şi, ca atare, au atras atenţia. 

Cel puţin din perspectiva opiniei publice, nu exista niciun fel de 
justificare legitimă pentru ostilitatea domnului Băsescu. Şi, astfel, 
s-a declanşat o amplă reacţie civică, un fapt oarecum neaşteptat 
într-o ţară în care nici măcar reducerea salariilor cu 25% nu gene- 
rase o rezistență socială relevantă. 

Primele proteste de stradă au apărut la Târgu-Mureş, oraşul în 
care Raed Arafat crease SMURD-ul, acolo unde locuiau mulţi dintre 
prietenii săi şi unde oamenii care îl cunoscuseră direct nu puteau 
accepta ca medicul să devină ţinta atacurilor prezidenţiale doar 
pentru că îndrăznea să lupte pentru o cauză care îşi dovedise deja 
utilitatea. Pe 12 ianuarie 2012 în centrul acestui oraş s-au strâns câ- 
teva mii de persoane care își exprimau solidaritatea cu Raed Arafat 
(„Arafat nu uita, noi suntem de partea ta“), aprecierea pentru acti- 
vitatea SMURD („Respect pentru SMURD") şi dezaprobarea ve- 
hementă față de atitudinea lui Traian Băsescu („Raed Arafat un 
model de urmat, Băsescu un model de... Unul construieşte de 20 
de ani, celălalt dărâmă de circa opt ani“). În seara următoare peste 
5000 de oameni au protestat în Cluj şi Târgu-Mureş. Cu acest pri- 
lej, scandările au atins şi alte zone fierbinţi, de tipul „Alegeri anti- 
cipate!“ şi „Jos Băsescu!“ 

Tot pe 13 ianuarie 2012 au început protestele și în Bucureşti. 
A fost un eveniment cu dublu ecou: pe de o parte, confirma că eve- 
nimentele, începute în Transilvania, dobândeau o amploare na- 
ţională; pe de altă parte, presiunea publică pe preşedinţie şi guvern 
a devenit mult mai acută. Traseul manifestanţilor din Capitală a do- 
vedit încă de la început că principala ţintă a nemulțumirii populare 
era Traian Băsescu: după ce s-au strâns în Piaţa Universităţii, s-au 
deplasat către Palatul Cotroceni, în faţa căruia 2 000 de oameni au 
strigat mesaje antiprezidenţiale. O zi mai târziu, manifestaţiile au 
crescut în amploare, pieţele centrale din marile oraşe fiind „ocu- 
pate“ de peste 10 000 de români furioși pe președintele în funcţie. 

În Bucureşti, intervenţia în forță a jandarmilor a provocat grave 
incidente, mai multe persoane fiind transportate la spital. Scenariul 
s-a repetat la cote mai ridicate pe 15 ianuarie 2012, moment de la 
care protestul a căpătat amploare națională, presiunea publică pe 
Traian Băsescu şi pe Guvernul său atingând un nivel fără precedent, 
fapt confirmat de preluările masive din presa internă şi internaţională 
(CNN, BBC, Reuters relatând pe larg evenimentele din România). 
Probabil că acela a fost momentul (15 ianuarie 2012) de la care re- 
laţia preşedintelui cu propriii cetățeni s-a depreciat ireversibil. An- 
tipatia se transformase în ură, rumoarea în urlet. Nemulțumirea 
devenise furie, iar Traian Băsescu a înţeles că trebuie să se replieze. 

Pe 17 ianuarie 2012, Raed Arafat a fost rugat frumos să se în- 
toarcă în funcţie. După câteva zile de cumpănire, medicul a accep- 
tat, dar protestele populare au continuat, având ca obiectiv central 
demisia preşedintelui. Pe 18 ianuarie, Curtea Constituţională ar fi 
trebuit să decidă asupra sesizării de neconstituționalitate a Legii 
privind comasarea alegerilor depusă de USL. Însă, în atmosfera în- 
cărcată a acelei zile, judecătorii au ales să amâne decizia cu încă o 
săptămână. Era un semnal important, care arata că jocul domnului 
Băsescu începea să scârțâie. Indiciul a fost confirmat pe 25 ianua- 
rie 2012 când, fără o cauzalitate directă cu presiunea din stradă, 
dar în mod cert influenţată de tensiunea socială, Curtea a hotărât 
că Legea privind comasarea alegerilor locale cu cele parlamentare 
este neconstituțională, considerând că: 

„.-prin organizarea concomitentă a alegerilor pentru Camera 
Deputaţilor şi Senat şi a celor pentru autoritățile administraţiei pu- 
blice locale, cetăţenii vor avea de realizat o sarcină mult mai com- 
plexă - exprimarea opțiunii pe 6 buletine de vot —, ceea ce va 
presupune creşterea exponențială a timpului necesar votării pen- 
tru fiecare cetăţean, luând în calcul în acest sens distribuirea bule- 
tinelor, timpul de vot în cabine, introducerea buletinelor de vot în 
cele 3 urne. Complexitatea operaţiunilor de vot poate avea ca efect 
excluderea de la vot a alegătorilor care, independent de voinţa lor, 
nu vor reuşi să voteze în perioada de timp afectată exercitării votu- 
lui, până la închiderea urnelor (...) Curtea Europeană a Drepturilor 
Omului reţine că o procedură greoaie de vot, determinată de nu- 
mărul mare de buletine de vot, ca şi autorităţile publice diferite cu 
privire la care alegătorii trebuie să îşi manifeste în același timp op- 
ţiunea, pot avea ca efect împiedicarea liberei exprimări a opiniei 
acestora... (...) Curtea mai reţine că organizarea la aceeași dată a 
celor două categorii de alegeri determină încălcarea dreptului de a 
fi ales, prevăzut de art. 37 din Constituţie. Aceasta întrucât există 
situaţii în care un candidat care nu a câştigat un mandat de ales lo- 
cal (primar sau preşedinte de consiliu judeţean) să își exprime do- 
rința de a participa la alegerile naționale pentru un mandat de 
parlamentar (deputat sau senator), lucru perfect posibil, dar numai 
în cazul unor alegeri care se desfăşoară la date diferite...“ 


Totodată, Curtea Constituţională mai reţinea că introducerea 
unui nou temei pentru prelungirea mandatelor aleşilor locali ar fi re- 
prezentat o formă de retroactivitate prohibită de legea fundamentală. 

În concluzie, a fost o decizie (Nr. 51/25.01.2012) solid şi perti- 
nent argumentată care, la sfârşitului anului 2011, părea imposi- 
bilă... însă, în noile condiţii, modifica pe termen lung echilibrul de 
forțe pe scena politică. 

Preşedintele şi întregul său sistem rămâneau brusc fără soluția 
miraculoasă exact în momentul în care fusese deja atins un minim 
istoric de credibilitate. Traian Băsescu coborâse sub 8% în topul 
încrederii, era obligat să rupă ritmul şi demisia ar fi fost singurul 
gest responsabil. Dar asumarea reală a propriei responsabilități nu 

făcea parte dintre înzestrările Domniei Sale şi, în consecinţă, nu 
putea lua în calcul o retragere demnă din fruntea unei naţiuni care 
îl contestă cu vehemenţă. În schimb, Traian Băsescu a excelat în- 
totdeauna la capitolul identificării de „ţapi ispăşitori“ și, deşi Emil 
Boc nu avusese nicio implicare semnificativă în cazul Arafat, la 
6 februarie 2012 (la un an de la înființarea USL), pe fondul protes- 
telor generalizate, premierul şi-a înaintat demisia. 

A fost o mişcare prin care Traian Băsescu încerca să stingă furia 
populară. Sacrifica un pion - pentru că, din păcate, sub mandatele 
domnului Băsescu, funcţia de prim-ministru devenise o poziţie 
mai curând onorifică, preşedintele fiind şeful de facto al guvernului 
şi chiar al parlamentului (unde prezența doamnei Anastase la şefia 
Camerei Deputaţilor plasase în derizoriu întregul Legislativ). Aşa 
cum era de aşteptat, acest sacrificiu nu a avut efectul scontat. 

După ce mai bine de 7 ani domnul Băsescu se străduise să de- 
monstreze tuturor că nimic nu mişca în instituţiile centrale fără şti- 
rea şi acordul său, nimeni nu mai credea că schimbarea guvernului 
ar putea aduce o schimbare de fond câtă vreme, la Cotroceni, rămâ- 
nea aceeași persoană. Totuşi, demisia lui Emil Boc avut şi un efect 
relevant: a confirmarea vulnerabilitatea regimului Băsescu şi forța 
devastatoare a unui amplu protest popular. Un regim care părea in- 
vincibil, care îşi subordonase instituţiile fundamentale ale statului 
şi îşi pregătise meticulos paşii pentru a-şi asigura supraviețuirea 
încă un ciclu electoral (prin comasarea alegerilor) se prăbuşise 
după doar două săptămâni de confruntare cu un medic competent 
şi câteva zeci de mii de români curajoși. 

Analizând evenimentele sociale şi politice din intervalul 
1990-2012, devine evident că „fenomenul Arafat“ nu a avut niciun 
precedent în istoria postcomunistă a României şi am convingerea 
că Uniunea Social Liberală a avut o contribuţie indirectă la apari- 
ţia acestui eveniment absolut atipic. 

În primul rând, coalizarea tuturor forțelor de opoziţie împo- 
triva unui regim politic abuziv a constituit un model pentru în- 
treaga societate. Oamenii au înţeles că se poate face saltul de la 
neputinţă și resemnare la reacție solidară și responsabilă. În loc să 

se plângă steril, „pe propria limbă“, PSD, PNL şi PC generaseră 
forme active de rezistență. 

În al doilea rând, pe tot parcursul anului 2011, USL crescuse con- 
stant ritmul şi intensitatea criticilor referitoare la excesele regimului 
Băsescu. Racordată la nemulțumirile categoriilor defavorizate - iar 
în anii 2010 şi 2011 aproape toată România putea fi încadrată în 
acest segment - opoziţia reuşise să-şi sincronizeze acţiunile cu aş- 
teptările sociale. Chiar dacă lupta din Parlament nu era întotdeauna 
reflectată de proteste de stradă relevante, majoritatea empatiza cu 
acţiunile USL şi, implicit, își educa abilitatea de a reacţiona civic. 

În al treilea rând, USL oferea o alternativă, un orizont concret 
de aşteptare. Înainte de apariţia Uniunii, viaţa „de după Băsescu“ 
era un concept foarte confuz, care inhiba aproape orice entuziasm 
civic. „Pentru ce să ies în stradă? Pentru ce să risc?... Toţi sunt la fel.“ 
Însă, după ce a devenit evident că USL este o realitate, nu o formali- 
tate, lupta pentru schimbare a căpătat sens. Chiar dacă foarte mulți 
nu erau simpatizanți ai Uniunii Social Liberale, protestatarii aveau o 
idee clară în legătură cu finalitatea acțiunilor lor. După demisia lui 
Traian Băsescu, pe care o solicitau vehement, nu urma un vid, ci o 
guvernare USL despre care aveau toate motivele să creadă că va fi 
mai bună decât cea PDL. 

Evident, USL nu a fost nici singura şi (poate) nici cea mai impor- 
tantă cauză a „fenomenul Arafat“. Factorii care pot determina, în 
România, un protest public de amploare vor fi probabil studiaţi mai 
aplicat de specialişti. Eu mă limitez la câteva consideraţii personale: 

1. Raed Arafat era o personalitate apolitică - un detaliu esen- 
ţial! - cu un grad foarte mare de notorietate şi favorabilitate (în 
2012, pentru niciun politician nu s-ar fi declanşat o reacţie solidară 
de anvergură); 

2. Prin esenţa activităţii sale, Raed Arafat era perceput drept 
un „salvator“ (iar investiţia în „salvatori“ are o lungă tradiţie în 
România); 

3. Era un dezechilibru uriaş între cota minusculă de încredere 
publică a agresorului (Traian Băsescu) şi capitalul uriaş de credibi- 
litate al victimei (Raed Arafat). 

4. Protestele au fost amplu mediatizate... 

5. Era iarnă! Probabil că toți avem câte o explicaţie personală 
referitoare la opţiunea românilor de a protesta, în general, iarna, în 
condiţii meteorologice ostile, dar aştept cu mare interes un studiu 
psihologic şi sociologic care să analizeze acest fenomen dincolo de 
cauzele evidente de tipul frigului din case şi costului utilităţilor... 

Oricum, protestele din ianuarie 2012 au produs trei rezultate 
esenţiale: au confirmat obiectiv că regimul Băsescu şi-a pierdut orice 
formă de legitimitate; au creat contextul necesar pentru ca judecăto- 
rii de la Curtea Constituţională să-şi desfăşoare activitatea mai atenţi 
la prevederile constituționale şi mai puţin preocupaţi de agenda 
electorală a preşedintelui, fapt care a cauzat respingerea Legii pri- 
vind comasarea alegerilor; au determinat demisia guvernului con- 
dus de Emil Boc. 

Astfel, în decurs de o lună, Traian Băsescu era obligat să treacă de 
la politica de expansiune nemăsurată a propriei puteri la o încercare 
disperată de a-şi conserva poziţiile instituționale şi influenţa. Însă 
vulnerabilitatea sa flagrantă îi devenise cel mai mare adversar. Orice 
sistem autoritar se bazează pe mitul liderului infailibil. 

După ce pe 17 ianuarie 2012, l-a rugat pe Raed Arafat să se în- 
toarcă în minister (un gest care, făcut fără o onestă recunoaştere a 
greşelilor anterioare, demonstra derută şi laşitate), iar pe 25 ianua- 
rie 2012 Legea comasării alegerilor a fost declarată neconstitu- 
ţională, domnul Băsescu devenise, în decurs de opt zile, noul reper 
al eşecului în politica românească. 

Implicarea inutilă a preşedintelui Băsescu în scandalul referitor 
la modificarea sistemului de urgenţă şi agresivitatea absurdă cu care 
îl atacase pe Raed Arafat amintesc, prin lipsa de luciditate şi efectele 
adverse, de convocarea de către Nicolae Ceaușescu a unui miting la 
Bucureşti în data de 21 decembrie 1989. Captiv în iluzia puterii, 
Traian Băsescu şi-a dat singur lovitura de graţie. În asemenea con- 
diţii, colapsul regimului său devenise doar o chestiune de timp... 


CAPITOLUL 11 


Februarie-mai 2012: De la Ungureanu cel Scurt 
la Ponta cel Tânăr... 


La 9 februarie 2012, după doar trei zile de la demisia lui Emil Boc, 
premierul desemnat Mihai Răzvan Ungureanu şi echipa sa guverna- 
mentală primeau votul de încredere din partea majorității parlamen- 
tare formate din PDL, UNPR, UDMR şi Minoritățile Naţionale. 

Traian Băsescu l-a nominalizat pentru funcția de prim-minis- 
tru pe domnul Ungureanu, în acel moment Directorul Serviciului 
de Informaţii Externe, la foarte scurt timp după anunţul retragerii 
domnului Boc, lăsând de înţeles că soluţia era discutată încă de la 
finalul anului anterior. În teorie, preşedintele se grăbea cu folos, 
încercând să îngroape cât mai rapid ecourile sociale ale protestelor 
din ianuarie şi să îşi creeze o platformă guvernamentală cu o apa- 
rentă independenţă. 

De altfel, menirea evidentă a noului executiv era aceea de a as- 
cunde vechiul sistem de putere sub o imagine nouă, cei mai mulți 
miniştri fiind tineri din eşaloanele doi şi trei ale Partidului Demo- 
crat Liberal, susținuți pe funcţii de colegii lor mai grei şi mai com- 
promiși. În lipsa parlamentarilor opoziţiei, Cabinetul Ungureanu a 
primit 237 de voturi pentru învestitură, depăşind cu 4 limita mi- 
nimă care îi era necesară (233, 50% plus 1). 

În contextul acelei zile am publicat pe blog un scurt comentariu, 
punctând inconsistența schimbării şi a noii echipe guverna- 
mentale: „În noul guvern, pe care l-am putea numi Guvernul Dolly, 

în memoria primului mamifer clonat - oaia Dolly, aproape fiecare 
ministru formal, propus de PDL, este o clonă a «mentorului» poli- 
tic care l-a promovat şi care îi va «coordona» activitatea. Astfel, (...) 
România va avea, concomitent, două guverne: unul formal, altul 
real. În acest ritm, în curând, numărul miniştrilor PDL va fi mai 
mare decât al alegătorilor acestui partid“. Dincolo de ironiile de 
moment, întreaga situație devenise ridicolă în condiţiile în care era 
evident că, înlocuindu-l pe Emil Boc, preşedintele Băsescu făcea 
doar un simplu exercițiu de imagine. 

Singurul eveniment care a reținut într-adevăr atenţia în ziua în- 
vestirii guvernului clonelor a fost discursul preşedintelui PSD care, 
în condiţiile unei relații cordiale cu Mihai Răzvan Ungureanu şi, 
probabil, cu intenţia de a dovedi că opoziţia poate asuma şi o abor- 
dare constructivă, a avut o poziţie neaşteptat de amicală în raport 
cu noul premier, oferindu-i chiar şi o formă de susținere sub con- 
diția promovării unui set de 15 măsuri (printre care revenirea pen- 
siilor şi salariilor la nivelul de tăierile din 2010). În ciuda reacției la 
cald a analiştilor şi a liderilor liberali — aceştia din urmă delimitân- 
du-se clar de „cordialitatea“ partenerului lor social-democrat -, 
discursul domnului Ponta a rămas fără consecinţe politice rele- 
vante, deşi, timp de câteva zile, s-a încercat alimentarea tensiunilor 
dintre PSD şi PNL. 

În principiu, Mihai Răzvan Ungureanu (MRU) trebuia să 
şteargă din memoria naţiunii cabinetele Boc, tăierile de salarii, 
scandalul Arafat şi protestele din ianuarie 2012. Un proiect ambi- 
tios care ar fi depăşit limitele unor lideri mai înzestrați decât fostul 
şef de la SIE. Oricum, insistând de unul singur asupra independen- 
tei şi profesionalismului său, domnul Ungureanu încearca să se pla- 
seze în contrast cu Emil Boc. Era, probabil, un rol agreat chiar de 
Traian Băsescu, foarte interesat în acea perioadă să demonstreze că 
a generat o schimbare majoră - a promovat un om tânăr şi compe- 
tent, din afara clientelei PDL. Iar, o vreme, MRU s-a străduit să 
pară diferit. De exemplu, la câteva zile după ce îşi preluase manda- 
tul l-a somat pe Sorin Blejnar, preşedintele Autorităţii Naţionale de 

Administrare Fiscală, să se concentreze pe combaterea evaziunii fis- 
cale şi să recupereze din economia subterană 1,5 miliarde de euro în 
60 de zile. Acesta a fost, cred eu, singurul moment memorabil al 
mandatului Ungureanu. Evident, domnul Blejnar n-a reuşit şi, pe 
17 aprilie 2012, a fost demis. Însă, pentru domnul Ungureanu, era 
foarte puţin și foarte târziu. Devenise limpede că, în condiţiile în care 
se păstrase aceeaşi majoritate şi funcționau aceleaşi centre de influ- 
enţă, nu puteau apărea modificări relevante în actul de guvernare. 

Dopat cu disperarea camuflată în încredere, acordată de un re- 
gim dispus să facă orice pentru a evita prăbuşirea, noul prim-mi- 
de în serios încât, după 30 de zile, reuşise să irite nu doar opoziţia 
şi presa, ci şi pe membrii coaliției majoritare care, de la o zi la alta, 
suportau tot mai greu ifosele unui personaj ce nu-şi putea justifica 
presupusa independenţă şi anvergură nici prin reuşitele anteri- 
oare, nici printr-un program revoluţionar de guvernare. 

Aşadar, deşi poate şi-ar fi dorit altceva, liderii grei din PDL nu 
puteau vedea în Mihai Răzvan Ungureanu mai mult decât o „găsel- 
niță“ de-a preşedintelui, un moft temporar. Folosind exemplele ma- 
rinăreşti, la mare trecere sub mandatele domnului Băsescu, nu doar 
că barca prezidenţială lua apă, dar la timonă fusese instalat un puşti 
care nici măcar nu ştia să descifreze busola. În consecință, deputații 
şi senatorii PDL s-au pus serios pe căutat salvări individuale. 

O dată în plus, existenţa Uniunii Social Liberale simplifica foarte 
mult întreaga ecuaţie parlamentară. Cei care erau tentaţi de un 
transfer la USL ştiau că, dacă fac pasul, aveau aproape asigurat un 
nou mandat. Mai mult, înțelegeau limpede că, în condiţiile în care 
marea alianță era creditată de toate sondajele cu peste 60% din in- 
tenţia de vot, despărţirea lor de putere nu ar fi durat mai mult de 
6-7 luni, cam cât mai rămăsese până la alegerile legislative. 

Dacă Uniunea nu ar fi fost înființată, parlamentarii puterii ar fi 
fost mult mai precauţi pentru că nu ar fi avut o alternativă sigură; 
liberalii şi social-democraţii, oricât de prieteni ar fi devenit, ar fi in- 
trat într-o concurenţă acerbă; iar democrat liberalii ar fi avut un 

spaţiu de manevră mult mai mare, putând, într-un moment dificil, să 
ofere suficient de mult unuia dintre cele două partide din opoziţie 
pentru a încheia o alianță care să menţină și PDL la putere. Însă USL 
se înregistrase la tribunal, asumase un proiect unitar, se consolida 
prin simpla trecere a timpului şi funcţiona ca un magnet pentru 
membrii flagilei majorităţi care îl mai susținea pe Traian Băsescu. 
Din 2009 până în 2012 se schimbaseră polii atracției politice. 

Astfel, la începutul lunii aprilie 2012, la întâlnirile liderilor 
USL, destul de frecvente în acea perioadă, a început să se discute 
despre necesitatea depunerii unei moţiuni de cenzură. Guvernul 
Ungureanu obținuse doar patru voturi peste minimul necesar, aşa 
că, în condiţiile în care PC îşi crescuse notabil ponderea parla- 
mentară, iar PSD şi PNL se aflau în discuţii avansate cu mai mulți 
membri PDL, se creaseră şanse reale pentru demiterea executivului. 
Era şi o modalitate de a accelera negocierile cu deputaţii şi senatorii 
care își afirmaseră repetat intenţia de a se alătura Uniunii, dar amâ- 
nau constant momentul oficializării acestei schimbări. 

În data de 18 aprilie 2012 a fost înregistrată moţiunea de cen- 
zură „Opriţi guvernul şantajabil. Aşa nu, niciodată!“ (Sincer, nu 
am înțeles niciodată opţiunea pentru acest tip de titluri, care nu 
reflectă nici consistenţa unui asemenea demers şi nu au nici măcar 
o valoare jurnalistică deosebită, dar aceasta a devenit cutumă par- 
lamentară.) Documentul era semnat de 116 parlamentari (84 de 
deputaţi, 32 de senatori) PSD, PNL, PC şi a avut efecte imediate, 
în aceeaşi zi, deputaţii democrat liberali Rusu Valentin şi Hogea 
Gheorghe au anunțat că intră în grupul Partidului Naţional Libe- 
ral, iar deputatul PDL Ciobanu Gheorghe, că trece la PSD. Cu doar 
o săptămână înainte, senatorul Secăşan Iosif (PDL) devenise mem- 
bru al grupul liberal din Camera superioară. 

În ciuda acestor mișcări rapide, liderul PSD din Camera Depu- 
taţilor declara că USL ar mai avea nevoie de 14 voturi pentru a reuşi 
demiterea guvernului (în realitate, mai erau necesare până în 10). 
Pe lângă abordările individuale, se purtau discuţii intense cu lide- 
rii grupului Minorităţilor Naţionale în speranța că vor accepta să 

formeze o nouă majoritate parlamentară alături de Uniune. Textul 
moţiunii a fost prezentat în şedinţa comună a Camerei Deputaţilor 
şi Senatului din data de 23 aprilie 2012, moment la care încă doi 
parlamentari de la PDL, senatorul Popa Mihaela şi deputatul Uricec 
Eugen Constantin, au trecut la PNL şi, respectiv, PSD. O zi mai târ- 
ziu, senatorul PDL Paran Dorin redevenea coleg cu Mihaela Popa 
în grupul liberal. 

Dezbaterea şi votul moţiunii erau programate pe 27 aprilie 2012 
şi, în dimineaţa acelei zile, deși mai aveam încă cel puţin 10 promi- 
siuni de transfer la USL, din punct de vedere matematic încă mai 
erau necesare 2-3 voturi. A fost o zi extrem de intensă. Pe de o parte, 
pe lângă declaraţiile oficiale încă rezervate, USL lăsa să se înțeleagă 
că a strâns deja numărul necesar (deşi la 10 dimineaţa încă nu avea 
această certitudine), pe de altă parte, PDL mima siguranța, expri- 
mându-şi convingerea că Guvernul Ungureanu nu va fi demis. Dar 
ambele tabere ştiau că orice e posibil şi cam toată lumea negocia cu 
toată lumea. 

Pe lângă multe alte probleme, democrat liberalii aveau şi handi- 
capul major de a se afla deja pe tendinţa negativă. Orice zvon refe- 
ritor la dezertarea unui parlamentar PDL îi făcea să se gândească 
serios pe alți 10, tentaţi la rândul lor să cadă în picioare după imi- 
nenta pierdere a puterii. Se declanşase o numărătoare inversă, presa 
era extrem de implicată, pe surse apăreau constant zvonuri de tipul 
„USL mai are nevoie de un singur vot“, „chiar în acest moment se 
negociază votul decisiv“... Către prânz a venit şi anunţul neoficial 
că Uniunea şi-a asigurat voturile necesare. 

Dar adevărul este că în jur de 11.30, când președintele PSD se 
adresa deputaţilor şi senatorilor de la tribună, criticând regimul 
Băsescu şi estimând că Guvernul Ungureanu va avea cel mai scurt 
mandat din istorie, jocurile nu erau încă făcute. Deşi chiar în acea zi 
încă doi parlamentari ai PDL şi-au anunţat sprijinul pentru moţiu- 
nea USL, grupul Minorităţilor a refuzat să adopte o poziţie unitară. 
Astfel, repartizarea celor 17 voturi rămânea incertă. De altfel, ime- 
diat după începerea procedurii de vot, a apărut informaţia, preluată 

rapid de presă, că reprezentanţii Minorităţilor care promiseseră că 
votează pentru moţiune s-ar fi răzgândit. În opinia mea, aceea a fost 
o dezinformare, PDL încerca prin toate mijloacele să prevină un de- 
zastru pe care îl simţea foarte aproape, în ciuda declaraţiilor opti- 
miste ale liderilor săi. 

În contrast cu intensitatea implicării mele din perioadă anteri- 
oară, în acea zi eu am purtat doar câteva discuţii cu cei apropiaţi şi 
doi, trei colegi de la Putere. Chiar dacă situaţia nu era tranşată ma- 
tematic, aveam convingerea că moţiunea va trece. Probabil, dacă 
premier ar fi fost tot Emil Boc, aş mai fi avut rezerve pentru că, 
într-o asemenea ipoteză, sistemul PDL încă ar fi funcționat. Însă, 
scoţându-l din pălărie pe Mihai Răzvan Ungureanu, Traian Băsescu 
îşi aplicase lovitura decisivă. Oamenii care îl sprijiniseră au înţeles 
că, de fapt, preşedintele, sforarul-şef, nu mai are soluţii, s-a blocat, 
s-a împotmolit. În general, loialitatea nu durează mai mult decât 
succesul. Solidaritatea în dezastru nu se afla printre calitățile parla- 
mentarului român obişnuit. 

Înainte de ziua dezbaterilor, USL mai avea nevoie de maximum 
10 voturi dar, şi dacă ar fi avut nevoie de 100, tot le-ar fi obținut pen- 
tru că istoria începuse să curgă în alt sens. Implicit, şi oportunismul 
avea să facă saltul în tabăra câştigătoare. Evident, nu-i critic pe repre- 
zentanţii PDL care au sprijinit moţiunea. Până la urmă, au făcut un 
bine întregii naţiuni. Nu-l compătimesc nici pe Traian Băsescu... fie- 
care pasăre pe limba ei piere. Întreg regimul său a fost construit pe 
oportunism... Însă, la modul ideal, mi-aş fi dorit ca USL să ajungă la 
guvernare în urma alegerilor anticipate, dar am suficientă experiență 
încât să înțeleg că, în politică, idealul rămâne o iluzie periculoasă. 

Votul s-a încheiat puţin înainte de ora 15.00. Pentru ca moţiunea 
să fie adoptată erau necesare 231 de voturi „pentru“ În total, își exer- 
citaseră votul 246 de parlamentari, Coaliția de guvernare alegând, ca 
de fiecare dată, să le interzică propriilor membri să se prezinte la 
urne, tocmai pentru a evita surprize neplăcute. După câteva minute 
a fost anunţat şi rezultatul oficial: Guvernul Ungureanu a fost demis 
cu 235 de voturi, cu 4 peste limita minimă necesară (231). 

Luând act de adoptarea moţiunii de cenzură, preşedintele avea 
obligaţia constituțională de a desemna un nou premier. Din acest 
punct, puteau apărea mai multe scenarii. Traian Băsescu avea ante- 
cedente în sfidarea majorităților parlamentare. Teoretic, putea de- 
semna tot un reprezentant al PDL, de ce nu, chiar pe Emil Boc. Sau, 
la fel de absurd, pe Mihai Răzvan Ungureanu. Sau un reprezentant 
al PNL, de exemplu pe Klaus Johannis, doar pentru a genera tensi- 
une în rândul opoziţiei. Timp de două, trei ore, pe surse, se vehicu- 
lau cele mai spectaculoase scenarii. 

Însă aceste ipoteze reprezentau doar fantezie sau manipulare. 
Spre deosebire de toamna anului 2009, când refuzase să ia act de 
constituirea unei noi majorități parlamentare, de această dată 
Traian Băsescu nu mai discuta cu trei partide diferite, ci cu o sin- 
gură formaţiune, „înregistrată la tribunal. Iar, imediat după anun- 
tul oficial referitor la adoptarea moţiunii, majoritatea USL anunţase 
că îl susține pe Victor Ponta pentru funcţia de prim-ministru. 

Au urmat, în aceeași zi, consultările de la Palatul Cotroceni. 
PSD, PNL şi PC au prezentat un punct de vedere comun, anunțând 
că-l susțin pentru funcţia de prim-ministru pe domnul Ponta. PDL 
şi UDMR nu au avut nominalizări proprii. În schimb, liderii ma- 
ghiari au propus spre dezbatere posibilitatea organizării alegerilor 
anticipate în septembrie 2012 (o formulă greu de acceptat în condi- 
tiile în care în noiembrie 2012 se desfăşurau oricum alegerile la ter- 
men). Deși preşedintele ar fi fost tentat să păstreze controlul asupra 
majorităţii parlamentare, determinarea cu care social-democraţii, li- 
beralii şi conservatorii susțineau aceeaşi soluţie nu i-a lăsat spaţiu de 
manevră şi, în jurul orei 20.00, se confirma oficial informaţia apărută 
deja pe surse: Traian Băsescu l-a desemnat premier pe Victor Ponta. 
Uniunea Social Liberală ajungea oficial la guvernare. 

Foarte probabil, în acel moment, preşedintele optase pentru pla- 
nul de avarie: să lase USL să guverneze timp de şase luni, perioadă 
în care, pe de o parte, susţinerea populară acordată Uniunii s-ar mai 
fi putut tempera şi, pe de altă parte, ar fi putut apărea neînţelegeri 
între cele trei partide care îşi asumau guvernarea. Nu era un calcul 

absurd şi, imediat după nominalizarea domnului Ponta la conduce- 
rea executivului, Traian Băsescu a început să-şi schimbe atitudinea 
față de preşedintele PSD, căruia îi arăta o oarecare încredere şi o cor- 
dialitate ce contrastau flagrant cu ostilitatea pe care o manifestă în 
continuare faţă de Crin Antonescu. De altfel, întregul său sistem de 
manipulare şi propagandă a intrat pe modulul „dezbină şi condu“. 
Însă, de această dată, timpul acţiona împotriva preşedintelui. 

Pe 7 mai 2012, după doi ani de la anunţul tăierilor bugetare fă- 
cut de Traian Băsescu în mai 2010, Guvernul USL cu Victor Ponta 
premier a primit încrederea Parlamentului, obținând 284 de voturi 
„pentru“, cu 53 mai multe decât îi erau necesare (231). În condiţiile 
în care grupurile parlamentare ale Uniunii Social Liberale totalizau 
doar 233 de voturi, scorul final a depăşit şi cele mai optimiste 
prognoze, fiind posibil ca urmare a susținerii acordate de UNPR, 
Minoritățile naţionale şi un grup de parlamentari independenți. 
Cele 284 de voturi „pentru“ conturau o majoritate parlamentară 
atât de solidă încât Traian Băsescu a început să se simtă amenințat, 
observând el însuşi că nu mai era mult până la „322“ (numărul 
parlamentarilor care îl suspendaseră în 2007). Observaţia domnu- 
lui preşedinte venea după ce, pe 1 mai 2012, în cadrul unei emisi- 
uni televizate, eu anunțasem că ar fi posibilă o nouă suspendare, 
oferind chiar şi un termen pentru acest demers: 60 de zile. Fusese 
o prognoză care generase emoție și dezbateri în rândul opiniei pu- 
blice şi, în ziua învestirii Guvernului Ponta, domnul Băsescu se afla 
încă sub influența acelei estimări. Frica se instala treptat la Palatul 
Cotroceni. Şi, de ce ţi-e frică... 


CAPITOLUL 12 


Alegerile locale din 10 iunie 2012 


Imediat după ce a primit votul de învestitură din partea Parla- 
mentului, principala misiune a Guvernului Ponta o reprezenta orga- 
nizarea alegerilor locale, programate pentru 10 iunie 2012. Deşi PDL 
părăsise guvernarea, avusese grijă ca, pe ultima sută de metri, să dis- 
tribuie fonduri semnificative către propriii primari. Edilii din Cluj, 
Piatra Neamţ sau sectorul 6 din Bucureşti se bucuraseră din plin de 
generozitatea unor miniştri care, aflându-se la final de mandat, erau 
foarte interesați să-şi asigure medii propice pentru viitoare candida- 
turi. În schimb, majoritatea primarilor PSD, PNL şi PC fuseseră con- 
stant ocoliți de transferul de fonduri de la guvern. Această situație 
punea o presiune suplimentară asupra noului executiv pe care lipsa 
de fonduri bugetare îl împiedica să îndrepte balanţa. 

Însă dincolo de dezechilibrul alocărilor bugetare (în anii 2010 şi 
2011, primarii PDL primiseră aproximativ 60% din totalul fonduri- 
lor alocate de la centru pentru bugetele locale, în timp ce primarii 
PSD, PNL şi PC nu depăşiseră, cumulat, 30%) marea provocare în 
USL era stingerea conflictelor dintre diversele filiale PSD şi PNL. 
Erau numeroase judeţe, reşedinţe de județ şi alte localităţi impor- 
tante în care liberalii şi social-democraţii se aflau în război deschis 
de peste 20 de ani, iar asemenea tensiuni nu se puteau rezolva 
într-un interval de o lună. 

Deşi nu m-am implicat direct nici măcar în negocierile pur- 
tate de organizaţiile locale ale Partidului Conservator, discutam 

constant cu diverşi lideri locali ai PSD sau PNL care îmi transmi- 
teau că ei nu pot, „sub nicio formă“ să colaboreze cu liderii celuilalt 
partid. Şi cele mai multe puncte de vedere chiar erau îndreptățite. 
Fuseseră adversari foarte mult timp, nu se puteau înfrăţi peste 
noapte. Nu puteam să nu-i respect pe aceia (nu foarte mulți) care 
nu erau dispuşi să facă un compromis indiferent cât de mari ar fi 
fost beneficiile comune. Preocuparea mea rămânea însă ţinerea sub 
control a disputelor locale, pentru a nu permite o degradare a rela- 
ţiilor dintre conducerile centrale, mai ales în contextul în care 
exista o presiune din partea presei arondate domnului Băsescu, 
foarte interesată de „tensiunile din USL: 

De altfel, era absolut evident că Traian Băsescu miza chiar pe 
aceste confruntări, care ar fi putut decredibiliza rapid o Uniune ce 
îşi învinsese adversarii externi, dar era încă foarte vulnerabilă la 
tensiuni interne. Din fericire, în momentul în care negociasem pro- 
tocolul USL, menţionasem inclusiv posibilitatea candidaturilor se- 
parate la alegerile locale, iar această prevedere oferea un spațiu de 
negociere în interiorul căruia puteau fi rezolvate chiar şi conflicte 
acute, de tipul celor de la Buzău sau Bacău, unde colaborarea reală 
între liberali şi social-democraţi devenise practic imposibilă. 

Deşi nu toate au ajuns la cunoștința publică, contrele dintre 
cele trei partide din USL s-au manifestat intens pe întreaga durată 
a lunii mai. În perioada inițiala a noii guvernări, aproape în fiecare 
zi liderii centrali erau obligați să-şi împace colegii din teritoriu. 
Totuși, chiar şi din acest punct de vedere, a fost foarte bine că Uni- 
unea reuşise să-şi impună propriul guvern pentru că, dacă s-ar fi 
menţinut executivul PDL, estimez că ar fi fost mai multe județe în 
care democrat liberalii, profitând de argumentele „convingătoare“ 
ale guvernării, ar fi putut realiza Alianțe punctuale cu organizaţiile 
locale ale PSD sau PNL. Însă, în noul context, liderii centrali so- 
cial-democraţi, liberali şi conservatori aveau autoritatea să impună 
înţelegeri între organizaţiile locale. În definitiv, niciun ales local 
nu-şi dorea să piardă sprijinul unei formaţiuni politice cotate de 
toate sondajele la peste 60%. 

Campania electorală pentru alegerile locale din 10 iunie 2012 a 
fost destul de ştearsă. Candidaţii USL sperau ca valul uriaș de în- 
credere populară acordată Uniunii va fi suficient pentru a le asi- 
gura victoria, iar candidaţii PDL mizau încă pe reţelele de clientelă 
consolidate în intervalul 2010-2012. Sigur, au fost şi zone în care 
confruntarea era centrată pe teme concrete, dar, în general, se dă- 
dea o luptă între entuziasmul unora şi organizarea altora. Totuşi, la 
capitolul organizare, era evident că şi PSD-ul rămăsese redutabil, 
iar rezultatele finale au dovedit acest fapt. 

În Bucureşti, USL miza pe trei reprezentanţi ai PSD (la sectoa- 
rele 2, 3 şi 5; cu observaţia că la sectorul 2, social-democraţii 
mergeau la două capete, Neculai Onţanu rămânând în relaţii 
apropiate cu foştii colegi social-democraţi), doi ai PNL (sectoarele 
1 şi 6) şi unul de la PC (sectorul 4). Chiar dacă această repartizare 
ţinea cont de principiul parităţii din interiorul USL, au existat mai 
multe momente tensionate şi în Capitală. Astfel, la liberali existau 
conflicte majore între Crin Antonescu şi Andrei Chiliman, prima- 
rul în funcţie la sectorul 1, care era ameninţat constant cu exclu- 
derea din partid. La social-democraţi, Marian Vanghelie avea, în 
continuare, relaţii reci cu noua conducere PSD, care îl înlăturase 
de la preşedinţia filialei Bucureşti. Totuşi, domnul Vanghelie se 
baza încă pe sprijinul organizaţiei de sector şi pe un bazin electo- 
ral pe care îl fidelizase de-a lungul anilor atât prin realizări con- 
crete, cât şi prin divertisment de masă. Şi la conservatori lucrurile 
s-au limpezit destul de târziu, abia după ce primarul sectorului 4 a 
închis implicarea episodică în UNPR, reconfirmându-şi loialita- 
tea față de PC. 

Pe lângă aceste aspectele ce ţineau mai mult de reglaje interne, 
principala dispută în Bucureşti se dădea la sectorul 3, acolo unde 
împotriva lui Liviu Negoiţă, vicepreşedinte PDL, primar în funcție şi 
apropiat al preşedintelui Băsescu, candida Robert Negoiţă de la PSD. 
Cel puţin teoretic, poziţia lui Liviu Negoiţă era foarte solidă. Acu- 
mulând deja două mandate, cu ceva realizări în primul şi cu multă 
susținere în al doilea, primarul de la sectorul 3 era marea speranță a 

PDL în Bucureşti, în toate celelalte cinci sectoare fiind evident că va 
pierde. De altfel, până cu două săptămâni înainte de alegeri, majori- 
tatea cercetărilor sociologice îl creditau pe Liviu Negoiţă cu prima 
şansă. Însă, după o campanie electorală foarte intensă, candidatul 
PSD a obţinut primăria încă din primul tur, cu un scor aproape 
dublu în raport cu cel atins de reprezentantul PDL (63% Robert 
Negoiţă, 29,53% Liviu Negoiţă). A fost un rezultat sugestiv pentru 
prăbuşirea democrat-liberalilor în capitală, unde Andrei Chiliman 
şi-a câştigat sectorul cu 74%, iar Cristian Popescu Piedone cu peste 
80%. De altfel, USL a obţinut toate mandatele în Bucureşti, inclusiv 
pe cel de primar general, ţinând seama că independentul Sorin 
Oprescu a avut un acord de colaborare cu Uniunea. 

Singurul succes notabil al PDL s-a înregistrat la Cluj, acolo unde 
Emil Boc, după ce a alocat fonduri bugetare uriaşe pentru acest oraş 
în perioada în care a deținut funcția de prim-ministru, a câştigat 
primăria la limită (Emil Boc PDL 40,61%, Marius Nicoară PNL 
39,53%, o diferenţă de aproximativ 1 400 de voturi). Victoria fos- 
tului premier a rămas însă excepţia care a confirmat regula înfrân- 
gerii pe linie a PDL. 

La nivel naţional, dintr-un total de 3 180 de mandate de primar, 
USL a câştigat, în localităţile în care s-a optat pentru candidaturi 
comune, 1 322 de mandate (41,57%), la care s-au adăugat 378 de 
mandate obținute independent de PSD şi 264 obţinute de PNL. În 
total, Uniunea Social Liberală a câştigat peste 62% din primăriile 
din întreaga ţară, în timp ce PDL şi-a mai păstrat doar 498 de 
mandate (15,66%). 

Așa cum se întâmplat de multe ori în istorie, Traian Băsescu şi 
PDL au contribuit direct la propriul dezastru. În anul 2011 guver- 
nul Boc a impus modificarea legii privind alegerile locale în sensul 
acordării mandatelor de primari dintr-un singur tur. La acel mo- 
ment, democrat liberalii îşi făceau calculul că, evitând un al doilea 
tur, în care toți adversarii s-ar fi coalizat natural împotriva lor, îşi 
măreau artificial scorul electoral. Numai că unificarea opoziţiei 
şi candidaturile comune în cadrul USL au inversat raporturile, PDL 

fiind confruntat cu o forță politică mult mai mare, care îl putea 
surclasa încă din primul tur în majoritatea localităților. Astfel, fără 
să vrea, domnul Băsescu a susţinut, încă o dată, succesul USL. 

Iar dacă la primăriile câştigate distanţa între partidele ce com- 
puneau Uniunea Social Liberală și Partidul Democrat Liberal a fost 
de „doar“ 45 de procente (de la 60% la 15%), diferenţa a fost încă 
mai categorică la alegerile pentru funcția de preşedinte de Consiliu 
Judeţean, unde USL a reuşit să-şi adjudece aproximativ 90% din 
mandate. Astfel, PSD a câştigat 22 de mandate (cu 5 mai mult decât 
avusese înainte de alegeri), PNL 13 mandate (cu 8 mai mult decât 
deținuse anterior, un salt uriaş datorat, în primul rând, principiului 
parităţii în USL ca urmare a înființării ACD), iar PC, în premieră, 
un mandat. În total, Uniunea Social Liberală a obţinut 36 de man- 
date dintr-un total de 41. În contrast, PDL a câștigat doar două 
(deşi deținuse 14 astfel de funcţii). 

Aşadar, proporţiile victoriei USL depăşeau toate aşteptările. La 
fel şi dezastrul PDL, un partid care, după ce obținuse aproximativ 
30% la alegerile europarlamentare din 2009, se prăbuşise la 15% 
şi-şi redusese de 7 (şapte) ori ponderea la preşedinţia consiliilor ju- 
dețene. Cifrele în sine fuseseră cumva anunţate de sondajele care au 
precedat alegerile. Însă din 2004 până în 2012 tot mai mulți politi- 
cieni, din toate partidele, începuseră să creadă atât de mult în mitul 
infailibilităţii lui Traian Băsescu, încât se așteptau mereu ca mate- 
matica electorală să fie contrazisă de găselnițele preşedintelui. 

Evident, eu nu credeam în această poveste. Şi în 2004, şi în 2009 
câştigase pe greşelile adversarilor care, în ambele cazuri, se conside- 
raseră câştigători mult înainte că meciul propriu-zis să înceapă. În- 
văţând din experienţele anterioare, în iunie 2012 am avut grijă să nu 
mai greşim, iar domnul Băsescu a suferit o înfrângere usturătoare. 

Singura care nu a dezarmat în faţa acestei evidențe şi a irosit 
ocazia unei reacții decente a fost propaganda lui Traian Băsescu. 
Spre comica exemplificare, menţionez un titlu apărut pe un site şi o 
televiziune după ce Biroul Electoral Central a anunţat rezultatele 
finale ale alegerilor desfăşurate în 10 iunie 2012: „Rezultate finale: 

USL, sub 50%, PDL, pe locul 2“ (http://www.b1.ro/stiri/politica/ 
alegeri-locale-2012-rezultate-finale-usl-sub-50-pdl-pe-lo- 
cul-2-vezi-datele-oficiale-30809.html). Aşa cum am demonstrat an- 
terior, votul pentru USL depășea 60% (42% vot direct pe USL şi încă 
aproape 20 de procente obţinute prin candidaturi separate de cele 
trei partide), iar în cazul mandatelor de preşedinte al Consiliilor Ju- 
dețene tindea spre 90%. În aceste condiţii, cine a putut titra că „USL 
este sub 50%“ a depăşit sfera obişnuitului partizanat politic şi s-a pla- 
sat zona comicului absurd. Dacă un astfel de titlu ar fi apărut înainte 
de alegeri, puteam accepta existența unei construcţii logice. Cineva 
şi-ar mai fi putut imagina că, prin asemenea dezinformări, ar mai pu- 
tea motiva electoratul PDL, simultan cu o descurajare a susținătorilor 
USL! Dar, după alegeri, după ce rezultatele finale erau deja anunţate 
de Biroul Electoral Central, o asemenea abordare a fost determinată, 
probabil, doar de un ridicol reflex servil. Oamenii fuseseră atât de 
preocupaţi să se servească „interesele de partid şi de stat“, încât au 
continuat „să combată“ chiar și după ce lupta se încheiase deja. 

Am reținut acest exemplu pentru că îl consider elocvent pentru 
lipsa totală de măsură şi echilibru cognitiv al presupuşilor ziarişti 
care nu depind de încrederea publicului, ci de bunăvoința structu- 
rilor de putere. Am creat, la rândul meu, presă. Ştiu că au fost şi vor 
mai fi momente în care instituţiile media pe care le-am dezvoltat ar 
putea fi mai obiective, dar, în egală măsură, am ferma convingere că 
niciodată nu vor spune că albul e negru. Nu doar pentru că respectă 
esenţa demersului jurnalistic, ci şi pentru că au înţeles că, dacă își 
pierd credibilitatea, îşi distrug orice formă de utilitate socială şi 
chiar economică — pentru că, să nu uităm, independenţa unei televi- 
ziuni private este posibilă numai în măsura în care este capabilă să 
se autofinanțeze; dacă nu-şi poate asigura singură resursele necesare 
pentru a funcționa, va fi doar un instrument de propagandă. Toţi 
cei real interesaţi de independenţa televiziunilor din România ar 
trebui să verifice, în primul rând, câte dintre ele se autofinanţează. 

În ciuda încercărilor ridicole de camuflare sau denaturare a re- 
zultatului real, victoria USL la alegerile locale din iunie 2012 a fost 

determinantă pentru consolidarea majorităţii parlamentare şi re- 
zultatul alegerilor legislative de peste şase luni. Dacă în iunie 2012, 
USL ar fi obţinut într-adevăr sub 50%, iar PDL ar fi depășit 20%, 
în septembrie - octombrie 2012, Traian Băsescu ar fi putut forma 
o altă majoritate (încă se găseau şi în PNL, şi în PSD diverse disi- 
denţe care ar fi putut susține o nouă construcţie politică) şi un alt 
guvern care, organizând alegerile „responsabil“, ar fi scris altfel is- 
toria. Nu este o simplă speculație, existau cercuri apropiate domnu- 
lui preşedinte care dezbăteau posibilitatea realizării unui asemenea 
plan, care, printre altele, includea încă un executiv alături de UDMR 
şi alt premier independent, ce ar fi trebuit să devină candidatul lui 
Traian Băsescu la propria succesiune. 

Adevărul este că domnul Băsescu a demonstrat în mai multe 
rânduri aspirații de tip dinastic căutându-şi constant diverşi moşte- 
nitori politici (de la promovarea propriei fiice în Parlamentul Euro- 
pean până la impunerea lui Mihai Răzvan Ungureanu în fruntea 
guvernului). Poate că aşa se explică şi resentimentele sale acute față 
de Casa Regală a României... două dinastii nu încap în aceeaşi țară. 
Însă, oricare i-ar fi fost planurile, triumful categoric obținut de Uni- 
unea Social Liberală i-a închis posibilităţile de a destabiliza majori- 
tatea parlamentară. Şi, pentru că principiul vaselor comunicate este 
universal valabil, ce a pierdut domnul Băsescu a câştigat USL care, 
legitimată de rezultatul votului şi confruntată cu lanţul de abuzuri 
ale unui preşedinte cu deprinderi autoritare, s-a văzut în postura de 
a putea încerca să declanșeze o schimbare „până la capăt... 


CAPITOLUL 13 


Iulie-septembrie 2012: Suspendarea Preşedintelui; 


Demiterea lui Masăverde; Întoarcerea guvernatorului 


Pe 1 mai 2012, la trei zile după demiterea Guvernului Ungu- 
reanu şi cu patru zile înainte de votul de încredere pentru Cabinetul 
format de Victor Ponta, am declarat public că susţin o nouă suspen- 
dare a preşedintelui, eveniment care estimam că se putea realiza în 
aproximativ 60 de zile. A fost o declaraţie invocată ulterior şi de pri- 
eteni şi de adversari, transformată de Traian Băsescu într-o temă de 
campanie cu care, spera Domnia Sa, îşi putea salva mandatul. 

Așa cum ştiu cei foarte apropiaţi, acea declaraţie a fost o estimare 
spontană, un punct de vedere personal care nu angaja în niciun fel 
Uniunea Social Liberală. De altfel, îmi amintesc că, în acel mo- 
ment, mulți dintre liderii PSD şi PNL şi-au exprimat mari rezerve 
în legătură cu evaluarea mea. 

Momentul era într-adevăr foarte complicat. În Parlament încă nu 
se conturase o majoritate sigură capabilă să susțină un executiv USL, 
iar până la alegerile locale mai erau doar 40 de zile. În consecinţă, 
majoritatea analiştilor considerau că încă nu era momentul pentru a 
fi abordată tema suspendării. Aşa cum mi s-a tot întâmplat de-a lun- 
gul vieţii, eu nu împărtăşeam opinia majoritară şi, înțelegând că 
nu-mi voi atrage prea multă simpatie, am ales să înot împotriva cu- 
rentului. În ciuda aparențelor, nu o făceam nici de nebun, nici pen- 
tru a mă bucura de încă o zi de celebritate. Aveam argumente şi, cred 
şi astăzi, ar fi trebuit să mă străduiesc mai mult să mă fac înţeles. 

În primul rând, ştiam că demiterea președintelui reprezenta 
principala aşteptare a populaţiei care se exprimase foarte clar în 
acest sens, în special în timpul protestelor publice din luna ianua- 
rie 2012. „Jos Băsescu“ fusese cauza care a declanșat destructura- 
rea regimului PDL şi a alimentat valul de încredere ce purtase USL 
către guvernare. În aceste condiţii, am considerat că este necesar şi 
legitim ca, după adoptarea moţiunii de cenzură, tema suspendării 
să fie abordată frontal şi transparent. Mai ales că nimeni nu mai 
îndrăznea să o invoce, deşi aproape toţi parlamentarii PSD, PNL şi 
PC gândeau această posibilitate. Ca atare, am ales să sparg gheaţa, 
asumându-mi riscurile de imagine implicite - ştiam din 2007 ce 
efecte devastatoare poate avea o asemenea poziţie. 

În al doilea rând, estimam că tema suspendării ar fi motivat su- 
plimentar electoratul USL, devenind un subiect util în campanie 
pentru alegerile locale. Pe lângă proiectele administrative speci- 
fice, ar fi fixat şi un obiectiv politic mai amplu, care ar fi avantajat 
pe toți candidaţii Uniunii. 

În al treilea rând, cunoscându-l bine pe Traian Băsescu, aveam 
convingerea că acesta va ataca sistematic guvernul USL şi majorita- 
tea parlamentară care îl susținea. Iar timpul ar fi lucrat în favoarea 
sa. Coabitarea cu executivul Ponta l-ar fi relegitimat în calitate de 
preşedinte şi, totodată, ar fi erodat destul de repede capitalul de 
imagine al unei Uniuni care se născuse exact din opoziţia fermă la 
Traian Băsescu. USL n-a fost generată de o nesfârşită simpatie între 
PSD, PNL şi PC, ci de nevoia întregii societăți româneşti de a re- 
zista regimului Băsescu. În consecință, USL avea obligaţia morală şi 
politică să lupte cu principalul exponent al acestui regim, altfel îşi 
pierdea identitatea. 

În al patrulea rând, pe 1 mai 2012, eu credeam într-o suspen- 
dare care ar fi urmat paşii din 2007: dezbaterea propunerii în Parla- 
ment, constituirea unei Comisii care să analizeze încălcările 
Constituţiei şi să redacteze un raport etc. Aceasta era şi explicația 
termenului de 60 de zile. Sub nicio formă nu mă gândeam la o sus- 
pendare conspirativă, altfel nu aş fi anunţat-o la televizor la o oră de 

maximă audienţă. La momentul acelor declaraţii proiectam un de- 
mers serios şi legitim, fără grabă, riscuri sau tensiuni inutile. Cred 
şi astăzi că, dacă am fi procedat așa, Traian Băsescu şi-ar fi încheiat 
definit cariera politică în vara anului 2012. Dar, în luna mai 2012, 
colegii mei din USL au ales să-şi exprime rezervele față de ipoteza 
suspendării și să se dedice alegerilor locale. 

Ulterior, după victoria din 10 iunie 2012, tema suspendării a re- 
venit pe agenda liderilor Uniunii Social Liberale. Ţinând seama că 
Traian Băsescu își încălcase constant rolul constituţional, iar în Par- 
lament exista o majoritate capabilă să îl suspende, singura pro- 
blemă rămânea strângerea cvorumului necesar pentru validarea 
referendumului privind demiterea preşedintelui. Pentru a o re- 
zolva, era necesară o modificare legislativă în sensul validării demi- 
terii preşedintelui cu votul a jumătate plus unu din cei prezenţi (nu 
din cei înscrişi pe liste). Însă după ce Parlamentul ar fi votat un 
astfel de proiect de lege, preşedintele l-ar fi atacat la Curtea Consti- 
tuţională a României (CCR) unde funcționa o majoritate care îi era 
favorabilă. În consecinţă, s-a optat pentru varianta ordonanţei de 
urgenţă, care nu putea ajunge la prietenii domnului Băsescu de la 
CCR decât în urma unei sesizări a Avocatului Poporului. Totodată, 
pentru a preveni alte blocaje instituționale, era necesară înlocuirea 
preşedinţilor celor două Camere ale Parlamentului (Vasile Blaga la 
Senat şi Roberta Anastase la Camera Deputaţilor) plus scoaterea 
hotărârilor Parlamentului dintre actele asupra cărora se poate pro- 
nunţa Curtea Constituţională. 

Așadar, pentru a depăşi sistemul de protecţie pe care şi-l crease 
Traian Băsescu, erau necesare mai multe modificări legislative şi in- 
stituţionale simultane. În prima variantă, întregul proces ar fi tre- 
buit să se desfășoare la finalul lunii iunie, însă a fost amânat în 
ultimul moment pentru începutul lui iulie, când trebuia să fie con- 
vocată o sesiune extraordinară a Parlamentului. 

Ce a urmat în perioada 2-6 iulie 2012 este de notorietate. După 
ce luni, 2 iulie, se reunesc grupurile parlamentare USL, marți Valer 
Dorneanu l-a înlocuit pe Gheorghe Iancu în funcția de Avocat al 

Poporului, Crin Antonescu a devenit preşedintele Senatului, în locul 
lui Vasile Blaga, iar Valeriu Zgonea a înlocuit-o pe Roberta Anastase 
la Camera Deputaţilor. Au fost trei mişcări fulger, iar schimbările de 
la conducerea celor două Camere ale forului legislativ se plasau la 
limita regulamentelor parlamentare. Nu era nimic nou. PDL, Traian 
Băsescu şi Curtea Constituţională încălcaseră 20 de ani de parla- 
mentarism şi rezultatului alegerilor când acceptaseră ca grupul de- 
putaţilor şi senatorilor independenţi (care susțineau Guvernul PDL) 
să primească funcţii în Birourile Permanente și în Comisii. 

Cu toate acestea, în contextul în care Partidul Popular deținea 
majoritatea în Parlamentul European şi în Comisia Europeană, 
demersurile Uniunii Social Liberale au generat reacţii ostile din 
partea unor oficiali europeni care optaseră să ignore abuzurile re- 
gimului Băsescu. 

Miercuri, 4 iulie 2012, USL a depus cererea privind suspendarea 
preşedintelui Traian Băsescu, iar joi, 5 iulie, acest document a fost 
citit în faţa Camerelor reunite ale Parlamentului şi în prezenţa lui 
Traian Băsescu. În aceeaşi zi a fost emisă şi ordonanța de urgență 
care a stabilit că, după suspendare, preşedintele se considera demis 
cu votul majorităţii celor prezenţi la vot. În sfârşit, vineri, 6 iulie 
2012, Curtea Constituţională a redactat avizul consultativ referitor 
la cererea de suspendare, document care confirma că Traian Băsescu 
s-a plasat în afara cadrului constituțional: „Faptul că preşedintele 
României, prin comportamentul său politic, şi-a asumat public ini- 
țiativa unor măsuri economico-sociale, înainte ca acestea să fie 
adoptate de către guvern, prin asumarea răspunderii, poate fi reți- 
nut ca o încercare de a diminua rolul şi atribuţiile primului-minis- 
tru (...) nu şi-a exercitat cu maximă eficienţă şi exigenţă funcţia de 
mediere între puterile statului, precum şi între stat şi societate“. În 
consecință, Traian Băsescu a fost suspendat de Parlament cu 265 de 
voturi „pentru“ şi 114 voturi „împotrivă“, stabilindu-se ca referen- 
dumul pentru demitere să fie organizat în data de 29 iulie 2012. 

Fără să-mi fi propus, am fost unul dintre protagoniştii acestei 
perioade, Traian Băsescu atacându-mă constant atât pentru că 

îndrăznisem să susțin public necesitatea suspendării încă din 1 mai 
2012, cât şi pentru că, susținea calomniator Domnia Sa chiar de la 
tribuna Parlamentului, „Voiculescu a declarat: trebuie să controlăm 
justiția!“ Evident nu am făcut niciodată o asemenea declaraţie şi, în 
consecinţă, l-am dat în judecată pe Traian Băsescu (proces câştigat 
la Judecătoria sectorului 5 Bucureşti, „în temeiul articolelor 72, 75, 
253, 1349, 1357 din Codul Civil, art. 30 alin. 5 şi art. 20 din Consti- 
tuţia României, art. 8 şi 10 din CEDO, instanţa a decis că TRAIAN 
BĂSESCU A COMIS FAPTE ILICITE, prin afirmaţiile de natură 
calomnioasă făcute la adresa lui Dan Voiculescu“). Dar până la de- 
cizia instanţei din 2013, domnul Băsescu şi întreaga sa propagandă 
au repetat de mii de ori calomnia referitoare la presupusa mea in- 
tenție de a controla justiția. N-a fost nici prima şi, probabil, nici ul- 
tima dată când încasez astfel de pagube colaterale. 

Revenind la ziua în care s-a votat suspendarea, îmi amintesc că 
în acel moment am insistat ca termenul în care urma să se desfă- 
şoare referendumul pentru demitere să fie cât mai scurt. Nu pentru 
că mi-aş fi făcut griji că domnul Băsescu ar mai fi putut găsi o sus- 
tinere populară relevantă. O asemenea ipoteză era imposibilă şi, 
din acest punct de vedere, mi-aş fi dorit să-i oferim şi două luni 
preşedintelui suspendat pentru a-l ajuta să înţeleagă cât de rupt era 
de propria naţiune. Însă, pe de altă parte, ştiam că un joc la limită, 
început abrupt şi desfăşurat foarte repede, nu trebuie prelungit inu- 
til pentru că pot apărea riscuri suplimentare. De aceea am insistat 
ca referendumul să fie programat pe 15 iulie sau, cel mai târziu, pe 
22 iulie. Legea permitea acest lucru, stabilind doar un termen ma- 
xim de 30 de zile. Din păcate, unii dintre partenerii din USL, care 
până atunci se mişcaseră foarte curajos (chiar excesiv, în opinia 
mea) începuseră să dea înapoi. Astfel că, deşi în cele mai multe dis- 
cuţii, se contura soluţia 22 iulie, în final s-a mai oferit încă o săptă- 
mână de campanie. 

Aceea a fost o ezitare nefericită cel puţin din două motive: 1. a ară- 
tat un prim semn de slăbiciune, o şovăială care a încurajat presiu- 
nile create de adversarii noştri; 2. a oferit un timp suplimentar în 

care Traian Băsescu şi-a putut organiza resursele de influenţă in- 
ternă şi externă. 

Precizez încă o dată că n-am fost un susținător entuziast al „acţi- 
unii fulger“ de la începutul lunii iulie. Eu mi-aş fi dorit declanşarea 
suspendării încă din luna mai 2012, cu parcurgerea tuturor etapelor 
necesare. Însă, dacă tot intrasem pe scenariul mișcării surpriză, era 
esențial să păstrăm ritmul inițial. Altfel riscam să rămânem descope- 
riti, iar evenimentele ulterioare au demonstrat că ezitarea de la fixa- 
rea termenului pentru referendum a fost doar prima eroare dintr-un 
lanţ care l-a păstrat pe Traian Băsescu la Cotroceni. 

După 6 iulie 2012, evenimentele s-au desfăşurat pe trei planuri. 
În primul rând, a început campania electorală propriu-zisă. USL 
bătea la porți deschise, românii își doreau intens demiterea preşe- 
dintelui. La mitingurile Uniunii participau zeci de mii de oameni. 
În schimb, Traian Băsescu și PDL făceau eforturi supraomeneşti să 
strângă câteva sute. 

În al doilea rând, se ducea o luptă mediatică totală. Domnul 
Băsescu folosea toate canalele de comunicare pentru a transmite 
că este decis să se lupte cu USL, să câştige pe terenul de joc, nu la 
masă verde, atacându-şi totodată adversarii cu mijloace rudimen- 
tare (Victor Ponta era premierul copy paste, Crin Antonescu - paiață 
de Cotroceni, iar Dan Voiculescu, varanul care vrea să contro- 
leze justiţia). 

În al treilea rând, se declanşase un soi de război psihologic îm- 
potriva liderilor USL, cărora li se transmitea că partenerii externi 
îi vor izola irevocabil dacă nu acceptă să revină la cvorumul de 
50% plus unu din numărul celor înscrişi pe liste. Cu fiecare zi, ma- 
nipularea devenea tot mai atent elaborată. Pe de o parte, Traian 
Băsescu repeta halucinant că USL a dat o lovitură de stat, pe de 
altă parte, liderii Partidului Popular European se declarau extrem 
de îngrijoraţi de situaţia din România (în contrast cu unii dintre 
omologii lor socialişti şi liberali care îşi manifestau susținerea des- 
chisă pentru USL). Iar, pe fundal, propaganda fidelă domnului 
Băsescu transmitea ore în şir orice referire critică apărută în presa 

internaţională. Suplimentar, se activa şi o rețea întreagă de emisari 
care comunicau avertismentele sobre liderilor de la Bucureşti. 

În esenţă, era doar un război al nervilor. Şi, din păcate, nervii 
liderilor USL nu au fost în acel moment suficient de tari. Astfel că, 
într-un final, s-a acceptat revenirea la validarea referendumului cu 
majoritatea celor înscrişi pe listele electorale. Anunţul a fost făcut 
de preşedintele interimar Crin Antonescu, în conferinţa de presă 
de la Cotroceni. Sigur că aveam deja semnale că ne îndreptăm către 
acest compromis, dar când am văzut acea declaraţie am avut certi- 
tudinea că bătălia este pierdută. Sigur, apoi m-am remontat, am 
continuat lupta, dar ştiam că se făcuse un decisiv pas înapoi. 

Păstrând proporţiile, mă gândeam ce ar fi fost România dacă în 
1859, imediat după alegerea lui Cuza domn în Moldova şi Țara 
Românească, liderii unioniști s-ar fi speriat de presiunile externe şi 
ar fi renunțat la proiectul „două principate, un singur domn“. Poate 
că paralela este exagerată, dar cred că salturile în istorie nu se pot 
face fără asumarea curajoasă a unor riscuri. Nimeni nu poate şterge 
România de pe harta Europei. În afară de noi înşine... 

După ce a făcut compromisul cu cvorumul, USL a intrat defi- 
nitiv în defensivă. În schimb, Traian Băsescu ataca în fiecare zi, își 
găsea noi aliaţi, îşi reconfirma influenţa instituțională. În trei săptă- 
mâni, pe fondul ezitărilor liderilor Uniunii şi cu sprijinul extern 
amplificat la maximum de propria propagandă, preşedintele sus- 
pendat începea din nou să respire. Şi, pentru că îi era evident că nu 
poate câştiga într-o înfruntare directă, cu câteva zile înainte de data 
referendumului, a făcut şi ultima mişcare pe care o mai avea la dis- 
poziţie: şi-a îndemnat susţinătorii să nu se prezinte la vot pentru a 
nu se îndeplini cvorumul necesar validării demiterii. După ce trei 
săptămâni bătuse toată ţara pentru a se arăta bărbat de stat, promi- 
țând ferm că nu s-ar ascunde după un cvorum, fiind sub demnita- 
tea lui „să câştige la masă verde“, domnul Băsescu s-a întors la 180 
de grade, şi nu doar că s-a băgat sub masa verde, dar a început să şi 
alerge cu ea în cap pe la toate televiziunile pentru a anunţa schim- 
barea. O atitudine ridicolă, dar eficientă. 

În definitiv, trebuie să remarc capacitatea lui Traian Băsescu de 
a face orice pentru a-şi atinge scopurile. Pentru Domnia Sa, nimic 
nu e prea ridicol, prea meschin sau prea abject. Este contorsionistul 
politic perfect — doar a trecut din Internaționala Socialistă în Parti- 
dul Popular European într-o singură noapte! În timp ce liderii USL 
s-au ruşinat de o ordonanţă absolut legală şi constituțională, dom- 
nul Băsescu a fost mândru să câştige prin neprezentare. 

Cvorumul de 50% plus 1 la un referendum organizat într-o zi de 
iulie reprezenta o misiune imposibilă. Pe 6 iulie 2012, demiterea 
preşedintelui părea o simplă formalitate. Pe 29 iulie, din cauza ero- 
rilor de parcurs, devenise o eventualitate extrem de improbabilă. 
Ziua votului a început neaşteptat de bine. La ora 10, prezenţa la 
urne se apropia de 10%. Însă către prânz ritmul s-a mai temperat. 
La ora 14, se prezentaseră la vot puţin peste 20% din cei înscrişi pe 
liste, iar la ora 17.00, aproximativ 26%. În trei ore de la mijlocul zi- 
lei s-au strâns doar 6 procente! Probabil că între orele 14 și 17 s-a 
pierdut lupta. Dacă în acest interval s-ar fi acumulat cel puţin 10 
procente (nu şase!) Traian Băsescu ar fi fost demis. Dar istoria s-a 
scris altfel. Spre seară, prezenţa la vot a crescut constant şi la ora 
21 s-a atins un prag de 47%, absolut impresionant pentru un vot 
boicotat, desfăşurat în mijlocul verii. 

Sigur, în noaptea cu pricina, apropierea reală de cvorumul de 
50% a creat o tensiune extremă. La ora 21, când s-au închis urnele, 
estimările exit-poll-urilor conțineau datele de la ora 19.00, iar aflu- 
xul uriaş de alegători din intervalul 19.00-21.00 făcea posibil orice 
rezultat. Pe litoral şi în Gara de Nord, sute de oameni erau la cozi cu 
doar câteva minute înainte de închiderea oficială a secțiilor. În toate 
marile oraşe se simţea un entuziasm aparte. Încă părea posibilă o 
surpriză de proporţii. Către miezul nopţii datele au devenit clare: 
nu se înfăptuise minunea, dar ajunseserăm foarte aproape de ea. 
Rămânea însă un scor categoric defavorabil domnului Băsescu: fu- 
sese demis de 88% dintre românii prezenţi la vot. Sunt convins că 
pentru oricare alt stat din Uniunea Europeană un asemenea rezultat 

ar fi fost suficient pentru a-şi înainta imediat demisia. Preşedintele 
îşi pierduse orice urmă de legitimitate. 

Însă Traian Băsescu a rămas impermeabil la decenţă. Nu şi-ar fi 
părăsit funcția nici dacă „ieşi afară, javră ordinară!“ ar fi devenit imn 
naţional. Iar liderii USL se rușinaseră să aplice o ordonanţă de ur- 
genţă (cea referitoare la cvorum) care îndeplinea toate criteriile legale 
şi răspundea aşteptărilor unei naţiuni întregi! Nu era prima dată când 
domnul Băsescu folosea decenţa adversarilor în propriul interes. 

Dacă domnul Geoană şi-ar fi permis să nege vizita la Sorin 
Ovidiu Vîntu cu aceeaşi impertinenţă cu care Traian Băsescu ne- 
gase veridicitatea imaginilor care îl arătau agresând un copil, isto- 
ria României ar fi fost scutită de o a doua suspendare. Nu pledez 
pentru minciună, doar arăt vulnerabilitatea decenţei confruntată 
cu neruşinarea absolută. Dar la capitolul deficit de ruşine, domnul 
Băsescu a fost întotdeauna imbatabil. De altfel, în noaptea în care 
aproape nouăzeci la sută dintre români îşi exprimaseră, prin vot, 
dorinţa de a-l demite, Traian Băsescu a apărut vesel la televiziuni 
războindu-se frivol cu presa. Iar dacă de la Domnia Sa nici nu mă 
aşteptam la altă reacţie, sunt încă foarte curios să înţeleg cum şi-au 
justificat acel comportament oamenii ceva mai serioşi care i-au ră- 
mas constant alături. 

Totuşi, 90% dintre români îşi exprimaseră o opţiune fermă. 
7,4 milioane de români îl demiseseră pe Traian Băsescu, mai mult 
decât a strâns, în orice fel de alegeri sau referendum, orice partid sau 
alianță politică în ultimii 25 de ani! Oare cum au reuşit persoane 
care au citit câteva biblioteci, pentru care democraţia nu e o ficţiune, 
ci o valoare fundamentală care a marcat decisiv istoria omenirii, să 
accepte că votul a 90% dintre cei care s-au prezentat la vot poate şi 
trebuie să fie ignorat? Au disprețuit „gloata“? S-au plasat naiv, şi pe- 
riculos totodată, deasupra voinţei majorităţii? Au înţeles ei oare că, 
dintr-un interes contextual, creează un precedent cu efecte devasta- 
toare exact pentru statul de drept, pe care clamau că îl apără? Ce 
înseamnă statul de drept dacă printr-o decizie arbitrară este infir- 
mat un vot liber exprimat de o majoritate de 88%? 

Sunt întrebări la care nu s-a dat răspuns pentru că cele mai 
multe dintre reperele intelectuale ale României au preferat să se 
înregimenteze politic, justificându-se eventual că aleg răul mai 
mic, pentru că în „partea cealaltă este Voiculescu!“. Când prejude- 
cata anulează libertatea de gândire, intelectualul devine mai nă- 
tâng decât răcanul. 

Aparent, pe 30 iulie 2012, USL suferise o înfrângere severă. De- 
venise clar că, mai devreme sau mai târziu, Traian Băsescu urma să 
se întoarcă la Cotroceni. La fel ca în 2009 a urmat o zbatere biro- 
cratică. Curtea Constituţională, cu ceea ce cred că a fost o dovadă 
evidentă de iresponsabilitate profesională şi morală, a amânat să se 
pronunţe asupra validării rezultatului referendumului, emițând de- 
cizii urmate imediat de erate care schimbau pe fond sensul inițial. 
România era în haos, majoritatea liderilor Uniunii Social Liberale 
şi Guvernul au rămas timoraţi, deşi aveau în spate 90% dintre ro- 
mâni, iar timpul a început să treacă, încă o dată, în favoarea lui 
Traian Băsescu. 

Chiar dacă a fost demis fără niciun dubiu, fostul preşedinte apă- 
rea în fiecare zi la televizor explicând obsedant cum trebuie cal- 
culat cvorumul, încăpățânându-se să explice că, deşi a fost ales cu 
5 milioane de voturi, îşi permite să ignore 7,4 milioane de voturi. 
Mai mult, a trecut la atac, invocând halucinant o lovitură de stat. 
Probabil unica lovitură de stat din istorie dată printr-un vot liber ex- 
primat de 90% dintre cetăţenii care şi-au exercitat acest drept funda- 
împiedica pe domnul Băsescu să-şi reia o funcţie pe care o pierduse 
în cel mai democratic mod cu putinţă, USL a bătut în retragere. 

Pierduse o bătălie, dar, pe fond, câştigase războiul. 

Pe 28 august 2012, Traian Băsescu s-a întors la Cotroceni, dar 
cele 52 de zile în care fusese suspendat, iar întreaga naţiune îşi con- 
centrase atenția pe abuzurile regimului său, asigurau pentru Uniu- 
nea Social Liberală o victorie concludentă la alegerile din toamna 
aceluiaşi an. Frustrarea a 7,4 milioane de români, al căror vot fu- 
sese complet ignorat, trebuia să se descarce, iar scrutinul pentru 

Parlament era suficient de apropiat pentru a permite ca cea mai mare 
parte a acelei energii electorale să se transfere explicit către USL. 

În egală măsură, în ciuda stridențelor sale specifice, domnul 
Băsescu, numit „guvernator“ de un jurnalist inspirat, nu mai putea 
transfera niciun capital politic către PDL. Din contră, orice apari- 
ție a sa declanşa nervozitate şi ostilitate. 

Aşadar, calculând costurile şi beneficiile suspendării din 2012, 
am convingerea că USL a ieşit câştigată, şi-a asigurat o zestre 
electorală decisivă. Pentru a înţelege mai uşor ce a însemnat sus- 
pendarea pentru viitorul electoral al Uniunii este suficient să ne 
imaginăm cum ar fi fost ca în intervalul iulie-noiembrie 2012, în 
loc să se discute despre suspendarea şi ilegitimitatea unui preşe- 
dinte demis de 90% dintre propriii cetăţeni, să se dezbată despre 
coabitarea USL cu Traian Băsescu, despre neîndeplinirea promisiu- 
nii de a creşte pensiile şi salariile la nivelul atins anterior reduceri- 
lor din 2010, despre neînțelegerile dintre PSD şi PNL sau despre 
inerentele repartizări de funcţii în administraţia publică centrală 
şi locală. Toate acestea asezonate cu câteva dosare pentru doi, trei 
lideri USL. E greu să evaluezi exact o realitate ipotetică, dar eu cred 
că, într-un asemenea scenariu, în loc de 70%, USL s-ar fi zbătut 
foarte mult pentru a obţine 50%. Şi am dubii reale că ar fi reuşit. 

În concluzie, am convingerea că USL a câştigat politic semnifica- 
tiv după suspendare. În schimb, cred că România a pierdut ca urmare 
a eşecului demiterii. A pierdut şansa de a reface încrederea în instituţii 
şi în democraţie, de a construi coerent, de a se concentra pe creştere 
economică şi solidaritate socială. Am rămas suspendaţi, măcar până 
în 2014, în conflict, în tensiune, în obsesia demolării adversarului. 


CAPITOLUL 14 


Decembrie 2012: Alegeri parlamentare: 
USL la apogeu... 


După ce Traian Băsescu s-a întors la Cotroceni, la sfârșitul lunii 
august, a început neoficial şi campania electorală pentru alegerile 
legislative. 

La debutul sesiunii parlamentare — septembrie 2012 - majorita- 
tea deputaţilor şi senatorilor îşi calculau febril şansele de a mai 
prinde un nou mandat. Ţinând seama de rezultatele din sondaje şi 
de specificul votului uninominal, pentru parlamentarii PSD, PNL 
şi PC era suficient să fie pe listele USL pentru a avea asiguraţi încă 
patru ani în Senat sau Camera Deputaţilor. În schimb, la PDL situa- 
ţia era absolut dramatică. Chiar dacă ar fi reuşit să-şi atingă obiecti- 
vul electoral propus (20%), ponderea parlamentară a democrat 
liberalilor urma să scadă drastic. Dacă în urma alegerilor din 2008 
obţinuseră 166 de mandate (115 deputaţi şi 51 senatori), la care, în 
perioada propriei guvernări, se mai adăugaseră încă aproximativ 
20, în decembrie 2012 nu puteau spera la mai mult de o sută. 

În aceste condiţii, în toamna lui 2012, PSD, PNL şi PC erau asal- 
tate de solicitări de înscrieri din partea unor distinși parlamentari 
PDL. Însă, în afară de una sau două cazuri excepţionale (de exem- 
plu, deputatul PDL Roman Gheorghe înscris în septembrie 2012 
în PSD), de această dată USL a refuzat cererile de transfer. 

Evaluând realist, în PDL nimeni nu putea fi sigur că va obține 
un nou mandat de parlamentar pentru că, în țară, nu exista absolut 

niciun colegiu în care partidul domnului Băsescu ar fi putut miza 
că obține 50% plus unu din voturile valabil exprimate. Aşa că, in- 
traţi în logica salvării individuale, liderii centrali îşi căutau colegii 
cât mai ofertante, majoritatea orientându-se pentru destinaţii în 
afara Bucureştiului. 

Premisele cele mai bune le ofereau cele câteva judeţe în care 
PDL încă mai respira (Arad, Neamţ), dar chiar şi acolo trebuia ales 
foarte atent un colegiu cât mai mare pentru a nu risca să fie scoşi 
din joc de un coleg de partid (între candidaţii din aceeaşi circum- 
scripţie care nu reușeau să-şi câştige colegiul cu majoritatea abso- 
lută, cel mai important criteriu de departajare devenea numărul de 
voturi obținute). În consecință, conducerea centrală a democrat-li- 
beralilor s-a răspândit prin ţară, coordonarea campaniei la nivel 
național devenind o preocupare secundară. Dar, în opinia mea, cea 
mai mare eroare electorală n-a fost aceasta, ci opţiunea de a se ca- 
mufla sub o altă denumire, în cadrul unei Alianțe fictive (Alianța 
România Dreaptă - ARD). 

Ascunzându-se sub alte culori şi altă siglă, PDL îşi făcea un du- 
blu deserviciu: pe de o parte, îşi încurca propriul electorat (atât cât 
mai era) şi, pe de altă parte, îşi confirma implicit erorile din peri- 
oada guvernării. Am convingerea că, într-o confruntare electorală, 
o atitudine defensivă este întotdeauna cea mai nefericită opţiune. 
Publicul are oricum o doză consistenţă de suspiciune față de anga- 
jamentele politice, iar dacă aceste angajamente sunt făcute fără în- 
credere şi entuziasm este aproape imposibil să convingă. Strategia 
PDL de a se reboteza ARD a fost o manevră naivă şi ineficientă, 
oferind Uniunii Social Liberale un avantaj suplimentar. De care, 
sincer, nici nu avea nevoie. 

Un alt aliat neașteptat pentru USL a fost chiar Traian Băsescu. În 
ultimele două luni înainte de alegeri, frecvenţa declaraţiilor publice 
ale „guvernatorului“ a crescut semnificativ. Încălcându-şi, după obi- 
cei, rolul constituţional de mediator independent, domnul Băsescu 
critica virulent USL. Însă fiecare atac al Domniei Sale aducea puncte 
suplimentare Uniunii, pentru că îi mobiliza propriul electorat şi ţinea 

la cote ridicate dorinţa de revanșă față de preşedintele ilegitim. Si- 
tuaţia era atât de evidentă, încât, trebuie să recunosc, m-am gândit 
uneori că Traian Băsescu înțelege că face rău democrat-liberalilor, 
dar acceptă acest efect considerând că este esenţial să se distanțeze 
cât mai rapid de episodul propriei demiteri. Cu orice cost. 

Analizând strict din punctul său de vedere, era necesar ca „gu- 
vernatorul“ să facă lucruri, să îngroape cât mai repede amintirea 
suspendării, să se folosească de perioada de campanie electorală 
pentru a se reintroduce în joc. Şi, dintr-un anumit punct de vedere, 
mișcarea i-a reuşit. Când vorbea despre refuzul de a-l nominaliza 
în funcţia de premier pe Victor Ponta, domnul Băsescu se cățăra de 
fapt pe platforma prezidenţială, „făcea“ din nou pe preşedintele. Nu 
conta că minte încă o dată. Miza sa era să fie perceput ca șef al sta- 
tului, persoană care are puterea de a numi primul-ministru. 

De altfel a fost o strategie care a funcţionat şi s-a finalizat per- 
fect pentru „guvernator“ în momentul în care l-a convins pe Victor 
Ponta să semneze un pact de coabitare. Şi-a supralicitat enorm posi- 
bilităţile, a blufat şi a câştigat. Prin acel act, Traian Băsescu s-a rele- 
gitimat formal (pe fond, după votul de 88% pentru demitere, i-ar fi 
fost oricum imposibil să mai schimbe ceva). Dar în această strategie a 
„guvernatorului“ (care nu cred că a fost deliberată, ci instinctuală — 
instinctul de conservare l-a servit întotdeauna pe Traian Băsescu), 
PDL a fost victimă colaterală. De altfel, de fiecare dată când auzeau 
că preşedintele mai iese la declaraţii, majoritatea candidaţilor de- 
mocrat-liberali erau foarte nefericiți pentru că simțeau imediat 
cum creşte gradul de ostilitate în rândul electoratului. 

În partea cealaltă, la USL, principala problemă o reprezenta re- 
partizarea colegiilor între PSD, PNL şi PC. În prima etapă, toţi par- 
lamentarii care erau în continuare susținuți de propriul partid îşi 
păstrau colegiile. În a doua etapă, se repartizau colegiile eligibile şi 
marginale (cele în care şansele de a fi ales erau mai reduse) păs- 
trând principiul parităţii între PSD şi ACD. 

În acest context, au reapărut anumite tensiuni, alimentate în 
special de adversităţile din teritoriu. Erau primari USL care pur şi 

simplu refuzau să susțină anumiţi candidaţi. Dar, o dată în plus, forța 
Uniunii şi uriaşul său potenţial politic obliga la consens. Nimeni 
nu-şi permitea să fie exclus din tabăra câştigătoare. PSD şi PNL ştiau 
bine ce vor. Sigur că nu se înțelegeau întotdeauna, dar rezultatele de 
la alegerile locale îi ajuta să-şi delimiteze relativ simplu zonele în 
care doreau să-şi impună propriii candidaţi. 

Situaţia PC era mai puţin clară. Conform protocolului ACD, 
conservatorii trebuiau să primească 21 de colegii eligibile şi un nu- 
măr egal de colegii marginale. N-a fost deloc simplu să le stabilim. 
Şi, oarecum surprinzător, cele mai mari probleme n-au fost la cele 
eligibile, ci la cele marginale pentru că, ţinând seama de scorul esti- 
mat al USL, nu erau prea multe colegii în care candidaţii Uniunii să 
aibă a doua şansă. Aşa se face că, pe lângă cele 21 de colegii eligi- 
bile, PC nu s-a mai ales decât cu maximum 10 marginale (din cele 
cu adevărat marginale!). Nu era soluţia ideală, însă ţinând seama de 
raportul între PNL şi PC, cred că a fost o înţelegere corectă. Dacă îşi 
făceau bine treaba, conservatorii îşi puteau forma grupuri parla- 
mentare în ambele Camere ceea ce era un progres impresionant 
pentru un partid care, după alegerile din 2008, obținuse doar 4 
mandate. Cu o creștere de 500% a ponderii parlamentare, PC s-ar fi 
putut lăuda cu cel mai mare salt electoral. Totuși, rămânea un salt 
relativ, se pleca de foarte jos. În ceea ce mă priveşte, am candidat în 
colegiul din Bucureşti, sectorul 4, în care câştigasem şi în 2008. Am 
optat pentru o campanie reținută, considerând că, după patru ani de 
mandat, alegătorii şi-au format deja o opinie despre proiectele şi ac- 
ţiunile mele şi vor decide să-mi acorde în continuare încrederea lor. 
Iar rezultatul consemnat în 9 decembrie 2012, când am fost reales 
cu aproximativ 70%, mi-a dovedit că am estimat corect. 

Probabil că rezultatele alegerilor din 2012 au fost cele mai previ- 
zibile din istoria democraţiei postdecembriste. Exista o simulare, pe 
care o aveau cam toate partidele, care, în funcţie de scorurile mă- 
surate de sondaje, arăta cu maximă acuratețe ce colegii urmau să 
fie câştigate cu majoritate absolută şi care erau cele unde aveau 
mai multe şanse candidaţii plasați pe locul doi sau trei. Mai mult, 

se putea intui şi locurile în care, din cauza specificului sistemului 
de vot, aveau să fie aleşi doi parlamentari în acelaşi colegiu. Se ştia 
deja cu mult înainte de ziua alegerilor că, spre deosebire de anul 
2008, când a existat un singur caz de dublaj pe colegiu, în 2012 
acest fenomen urma să ia o amploare semnificativă. 

Situaţia — care în sine e o abatere de la logica electorală ce stă la 
baza sistemului uninominal - putea fi prevenită dacă se trecea la 
principiul fundamental „câştigătorul ia totul“, în care în Parlament 
ajung doar candidaţii care au obţinut cele mai multe voturi în cole- 
giile în care au candidat. E adevărat, într-o asemenea ipoteză, pe 
datele electorale din 2012, USL s-ar fi apropiat de 90%. Ceea ce n-ar 
fi fost atât de dramatic pe cât pare pentru că, în bună tradiţie româ- 
nească, din momentul în care ar fi rămas fără adversar extern, cele 
trei partide care compuneau Uniunea ar fi ajuns să se despartă în 
maximum şase luni. S-ar fi găsit măcar o formaţiune care să consi- 
dere că poate guverna şi fără ceilalți... 

Pentru Uniunea Social Liberală, campania electorală pro- 
priu-zisă a fost, în general, o continuare a celei de la referendum. 
Acest fapt era dovedit inclusiv de sloganul ales, „dreptate până la 
capăt“, şi de invocarea constantă a celor 7,4 milioane de români al 
căror vot fusese ignorat de Traian Băsescu. Calculul era simplu şi 
corect: dacă USL reuşea să mobilizeze peste două treimi din cei 
care îl demiseseră pe Traian Băsescu, avea asigurată majoritatea 
absolută în Parlament. 

În schimb, pentru PDL situaţia era aproape imposibilă. Pitiţi sub 
sigla ARD, urmăriţi de dezastrele propriei guvernări şi sabotaţi chiar 
şi de Traian Băsescu, democrat-liberalii se îndreptau vertiginos că- 
tre dezastru. Cred sincer că, dacă n-ar fi fost o anumită rigoare orga- 
nizatorică, PDL ar fi coborât sub 10%. Oricum, obiectivul pe care 
şi-l propuseseră oficial, 20%, era absolut imposibil de atins. 

De altfel, făcând o paralelă sportivă, PDL nici nu mai juca în 
prima ligă politică, principalul său adversar fiind, de fapt, Partidul 
Poporului Dan Diaconescu, cele două formaţiuni fiind plasate de 
toate sondajele serioase la diferenţe de sub 3 procente. Au fost chiar 

momente în care PPDD depăşise fostul partid de guvernământ. 
Din fericire pentru PDL, fenomenul PPDD se afla deja, în decem- 
brie 2012, într-un uşor declin. Dacă alegerile ar fi fost organizate în 
2011, probabil că partidul domnului Dan Diaconescu ar fi atins re- 
cordul stabilit de PRM în anul 2000 (20%), iar democrat liberalii ar 
fi trebuit să se mulțumească cu mult mai puţin. 

Însă după alegerile locale şi, mai ales, după retragerea licenței de 
emisie pentru OTV, bazinul PPDD se redusese constant. Oricum, 
cred că, din perspectiva USL şi a democraţiei în general, PPDD a fost 
un soi de rău necesar. Dacă n-ar fi existat acest partid fără identitate 
sau ideologie, ar fi apărut posibilitatea ca electoratul sensibil la 
populismul radical să fie captat de o mişcare de extremă (stânga sau 
dreapta) mult mai periculoasă pentru echilibrul instituțional decât 
aventura un ziarist care, până la urmă, a căzut victimă propriei fic- 
ţiuni. Oricât ar părea de exagerat, cred că Dan Diaconescu, fără să 
vrea, a ajutat jocul democratic ocupând un spaţiu care, în condiţiile 
crizei economice, prăbuşirii PDL şi dezamăgirii acute produse de 
Traian Băsescu, putea produce mişcări extremiste pe lângă care bă- 
trânul PRM ar fi părut o respectabilă formaţiune de centru. 

Pe lângă USL, ARD (PDL) şi PPDD, singurul partid care mai pu- 
tea aspira la Parlament era UDMR. Într-un asemenea context, era 
clar că Uniunea nu are adversar. Pe 9 decembrie 2012 s-au prezentat 
la vot 41,72% dintre alegătorii înscrişi pe liste electorale. În urmă cu 
patru luni, la referendum, prezenţa fusese de 47%. Chiar şi această 
comparaţie demonstrează cât de tare îşi doriseră românii să îl demită 
pe Traian Băsescu - se prezentaseră la vot în proporţie de 47% într-o 
zi de vară, în plină vacanţă, la un scrutin boicotat de susținătorii pre- 
şedintelui. Acest fapt demonstra, încă o dată, cât de stridentă era im- 
postura „guvernatorului“. Dacă 41,72% puteau configura legitim 
întreaga structură a Parlamentului, era absolut ilegitim să fie igno- 
rată voinţă a 47%. Sigur, această realitate evidentă nu l-a împiedicat 
pe Traian Băsescu să anunţe că nu ştie dacă o să ţină cont de rezulta- 
tul alegerilor parlamentare şi dacă o să-l numească premier pe Victor 
Ponta, forțând semnarea pactului de coabitare menţionat anterior. 

Rezultatele votului din 9 decembrie 2012 au confirmat estimările 
sondajelor. USL a obţinut 60% din voturile valabil exprimate, ARD 
(PDL) 16%, PPDD 14%, iar UDMR 5%. Dintr-un total de 588 de 
parlamentari (semnificativ mai mult decât în legislatura precedentă, 
creştere cauzată de înmulţirea cazurilor în care, prin ponderarea 
proporţională votului uninominal, s-au validat câte două mandate 
pe un singur colegiu), USL a câştigat 395 (273 la Camera Deputaţi- 
lor, 122 la Senat), ARD (PDL) 80 (56 la Camera Deputaţilor și 24 la 
Senat), PPDD 68 (47 la Camera Deputaţilor şi 21 la Senat), UDMR 
27 (18 la Camera Deputaţilor, 9 la Senat), iar Minoritățile Naţionale 
18. Aşadar, PDL, de la statutul de principal partid de guvernământ 
şi deţinătorul unui număr impresionant de parlamentari (peste 170 
în perioada 2009-2010) a devenit o formațiune secundară, care a 
scos cu greu, după redistribuire, 80 de mandate. 

De altfel, fără să-mi imaginez că estimarea mea este într-atât de 
exactă, încă din aprilie 2011 avansasem ipoteza că ponderea par- 
lamentară a partidului tutelat de Traian Băsescu se va reduce cu 
aproximativ 90 de mandate ca urmare a înființării USL (text postat 
pe 5 aprilie 2011 pe danvoiculescu.net). Rezultatele din 9 decem- 
brie 2012 au confirmat, la virgulă, această previziune. 

În schimb, trebuie să recunosc că scorul obținut de PPDD a fost 
o surpriză (acest partid profitând, la fel ca şi PDL, de dublarea nu- 
mărului de mandate în mai multe colegii). În cazul UDMR, rezul- 
tatul a fost în media obișnuită, dar trebuie punctat că, de această 
dată, formațiunea maghiară a fost foarte aproape să rateze pragul 
electoral, obținând 5,13% la Camera Deputaţilor şi 5,23% la Senat 
(situație cauzată, în principal, de apariția mai multor partide care 
s-au luptat pentru voturile minorităţii maghiare). Dacă prezenţa la 
vot ar fi fost puţin mai mare, UDMR ar fi ratat Parlamentul pentru 
prima dată de la Revoluţie. 

În final, toate aceste rezultate au asigurat pentru Uniunea Social 
Liberală aproape 70% din mandate atât în Senat, cât şi în Camera 
Deputaţilor. S-a consemnat astfel cea mai categorică victorie din is- 
toria recentă a parlamentarismului românesc. Am convingerea că 

acesta a fost momentul de apogeu electoral pentru USL care a stabi- 
lit un record ce nu cred că va putea fi atins în următorii 20 de ani. 
În urma acestui rezultat, Uniunea Social Liberală şi-a asigurat defi- 
nitiv locul în istoria politicii româneşti. 

La început a fost o idee la limita fanteziei, apărută pe 7 decem- 
brie 2009, într-un moment în care România părea definitiv înghe- 
tată sub regimul Băsescu. Din ianuarie 2010, timp de un an, am 
părut un naiv care vorbeşte singur despre o Alianţă imposibilă, pe 
care aproape nimeni nu putea s-o ia în serios. După trei ani, foarte 
mult efort şi implicarea treptată a unor lideri care au avut înțelep- 
ciunea să privească dincolo de mizele imediate şi rivalităţile con- 
juncturale, acea idee a devenit o realitate politică fără precedent, 
un fenomen obiectiv care a transformat radical politica şi societa- 
tea românească. 


PARTEA A II-A 


ECOURI PERSONALE 


USL, o perspectivă subiectivă 


În prima parte a acestei lucrări am parcurs traseul de la ideea 
USL, apărută pe 7 decembrie 2009, la fenomenul USL, confirmat 
deplin prin rezultatele alegerilor din 9 decembrie 2012. 

Am prezentat faptele, oamenii, etapele şi momentele decisive aşa 
cum le-am trăit şi le-am perceput eu. Deşi am încercat să menţin 
constant un punct de vedere cât mai obiectiv, implicarea mea directă 
în majoritatea evenimentelor relatate a determinat, sunt convins, şi 
o anumită doză de subiectivism. Am prezentat perspectiva mea asu- 
pra înființării şi rolului istoric al Uniunii Social Liberale. O perspec- 
tivă particulară. Nici nu puteam face altfel. Nu sunt nici analist, nici 
istoric şi nici nu mi-am propus să fiu. Sunt convins că şi alte per- 
soane, care au contribuit substanţial la succesul proiectului USL, ar 
putea relata propria viziune asupra acestui subiect care, probabil, ar 
diferi de a mea. Cred sincer că ar fi foarte bine să apară, în timp, şi 
alte perspective. Însumate ar putea să ofere o imagine integrată a 
ceea ce a fost, în opinia mea, cea mai importantă şi complexă con- 
strucție politică din istoria contemporană a României. 

Analizând retrospectiv şi asumat subiectiv consider că, pentru 
ca USL să devină realitate, a fost necesar să se potrivească un nu- 
măr impresionant de variabile. Şi ar fi fost foarte simplu să apară 
nenumărate situații în care această alianţă ar fi devenit imposibilă. 
Enumăr câteva astfel de ipoteze: 

În cazul în care preşedintele Traian Băsescu ar fi demisionat în 
anul 2007 - reamintesc că, în martie 2007, într-o discuţie oficială 
desfăşurată chiar la Palatul Cotroceni, i-am solicitat domnului 

Băsescu să se retragă din funcţie ca urmare a încălcărilor repetate 
ale Constituţiei (solicitare ce i-a produs furie domnului preşedinte 
v. Anexă) —, Uniunea Social Liberală nu ar fi existat. 

Mergând mai departe pe firul istoriei, dacă Mircea Geoană ar fi 
câştigat alegerile din 2009, nu s-ar fi format niciodată USL. Proba- 
bil că, o vreme, PSD, PNL, PC şi UDMR ar fi guvernat împreună. 
Apoi, destul de repede după părerea mea, ar fi apărut conflicte în- 
tre PSD şi PNL, soldate cel mai probabil cu ieşirea liberalilor de la 
guvernare şi refacerea, în timp, a unui pol de dreapta capabil să 
echilibreze balanţa cu social-democraţii. Într-o asemenea variantă, 
cred că domnul Crin Antonescu ar fi câştigat alegerile prezidenţi- 
ale din 2014 pentru că ar fi avut un ascendent atât asupra altor 
candidaţi ai dreptei, cât şi în raport cu Mircea Geoană căruia, în 
2009, i-a oferit un sprijin substanţial. 

Altă ipoteză. Dacă, după câştigarea alegerilor prezidenţiale din 
2009, Traian Băsescu nu ar fi declarat mândru că a „ciuruit“ opozi- 
ţia şi 5 milioane de români care o susţinuseră, ci, din contră, ar fi 
comunicat, cu modestie şi înțelepciune, că înțelege avertismentul 
primit de la electorat şi propune formarea unui guvern de uniune 
naţională, USL nu ar fi existat. Dacă ar fi primit o ofertă corectă, 
sunt convins că, pe datele din 2009, şi PSD şi PNL ar fi acceptat să 
se implice într-un asemenea proiect (chiar dacă, la început, s-ar fi 
arătat mai sceptici). Însă ar fi trebuit într-adevăr ca domnul 
Băsescu să poată propune un parteneriat cinstit, nu unul în care să 
încerce să-şi devoreze aliaţii... 

A treia variantă. Dacă, în primul semestru al anului 2010, gu- 
vernul PDL ar fi aplicat măsuri economice care, pe de o parte, să 
stimuleze creşterea economică şi consumul şi, pe de altă parte, să 
reducă economia subterană, probabil că USL nu ar fi existat. Chiar 
şi eu i-am trimis premierului Emil Boc o serie de măsuri econo- 
mice concrete pe care acesta a declarat public că le apreciază, dar 
totuşi le-a ocolit în totalitate. (Nici nu avea altă soluţie din mo- 
ment ce Traian Băsescu se afla în plin război cu mine, susținând 

că estimările mele referitoare la nivelul economiei subterane - pe 
care o preconizam la aproape 40 de miliarde de euro anual - se 
plasează mult în afara realităţii. Când, un an mai târziu, primeam 
aceleaşi estimări de la Uniunea Europeană, domnul Băsescu s-a 
trezit brusc interesat de acest subiect. Dar era deja foarte târziu...) 
Însă, repet, dacă în primul semestru din 2010 economia na- 
ţională ar fi început să crească, USL nu ar fi avut niciodată ace- 
laşi potenţial. 

Un alt scenariu. Dacă în mai 2010, Traian Băsescu nu ar fi de- 
cis, de capul său, să supună populația României unui experiment 
economic și social aberant (reducerea cu 25% a salariilor bugetari- 
lor şi cu 15% a pensiilor din sistemul public), fără corespondent în 
toată lumea civilizată, nu ar fi apărut un val de nemulțumire popu- 
lară atât de mare încât să anuleze toate rivalitățile din interiorul 
opoziţiei şi să determine realizarea unei alianţe față de care atât 
PSD, cât şi PNL îşi exprimau dezacordul în mod sistematic. Şi 
poate că nici măsurile antisociale propriu-zise nu ar fi determinat 
atâta ostilitate dacă nu ar fi fost anunţate cu o inacceptabilă doză 
de sfidare. Când anunţa că dezechilibrează destinele a peste 10 mi- 
lioane de oameni, domnul Băsescu nu arăta nici regrete, nici com- 
pasiune. Din contră, afişa o anumită impertinenţă, era cumva 
mândru de ceea ce face. Cred că, în mintea Domniei Sale, făcea un 
act de mare curaj. Îşi demonstra îndrăzneala. Folosind reperele 
marinăreşti, se considera poate un căpitan care își îndrepta vasul 
direct spre centrul furtunii... 

Este extrem de grav când o naţiune încape pe mâinile unui per- 
sonaj atât de marcat de complexe încât devine capabil să îi înece pe 
toți doar pentru a demonstra că el ştie să înoate. Voi reveni asupra 
efectului frustrărilor domnului Băsescu. 

Nu în ultimul rând, probabil că, dacă pe 28 ianuarie 2010 nu 
lansam public către preşedinţii PSD, PNL şi PC apelul de a consti- 
tui Alianţa Social Liberală, dacă pe întreg parcursul anului 2010 
nu m-aş fi luptat constant pentru această idee, iar în decembrie 

2010 n-aş fi anunţat posibilitatea unei alianțe PNL-PC (realizată 
în ianuarie 2011) Uniunea Social Liberală tot s-ar fi realizat. 

Repet, cred că şi în ipoteza în care eu n-aş fi dezvoltat această 
idee, s-ar fi găsit altcineva care să lupte deschis, împotriva tuturor 
rezervelor, pentru a unifica opoziţia. Nu ştiu dacă acea structură 
s-ar mai fi numit Social Liberală, sau dacă PSD ar fi acceptat pari- 
tatea cu PNL, dar am convingerea că regimul Băsescu devenise 
atât de agresiv, sufocant şi arbitrar, încât, până la urmă, social-de- 
mocraţii şi liberalii ar fi fost obligaţi să acţioneze unitar. Poate că 
nu se uneau în ianuarie 2011. Poate că nu îşi înregistrau alianța 
„la tribunal“. Poate că nu obțineau 70% în 2012. Dar, într-un fi- 
nal, şi-ar fi coordonat acţiunile pentru că era singura lor şansă de 
supraviețuire politică. 

Aşadar, dacă domnul Traian Băsescu n-ar fi fost atât de Traian 
Băsescu, făcând toate erorile şi abuzurile posibile, poate că USL ar 
fi rămas doar un proiect utopic, o imposibilitate tehnică. 

În schimb, Traian Băsescu fiind el însuși, Uniunea Social Libe- 
rală a devenit o necesitate istorică. Evaluând în profunzime acțiunile 
şi realităţile anului 2010, îndrăznesc să afirm că decisivi pentru for- 
marea USL nu au fost nici Dan Voiculescu, nici Crin Antonescu, 
nici Victor Ponta, nici alți lideri politici de la PSD sau PNL, ci, în 
primul rând, Traian Băsescu, „guvernatorul“ reuşind performanța 
de a demola atât de mult încât a generat, fără să vrea sau să înțeleagă, 
o forță constructivă cu sens contrar. În definitiv, nimeni nu poate 
rezista tendinței universale spre atingerea unui punct de echilibru. 

Revenind la perspectiva subiectivă anunţată în titlul acestui ca- 
pitol, pentru mine, iniţial, USL a fost doar o viziune, posibilitate 
mai curând teoretică. 

Pe 7 decembrie 2009, după înfrângerea domnului Geoană, fie 
mă lăsam de politică şi mă reapucam de afaceri, fie îmi inventam 
un nou obiectiv. De altfel, evaluând întâmplările din ultimii trei 
ani, cred că pe plan personal aş fi fost mult mai câştigat dacă optam 
pentru prima variantă. Însă, după ce am depăşit mica mea dilemă 
existenţială, alegând să susţin înființarea Alianţei Social Liberale, 
proiectul a început să mă preocupe tot mai intens. 

Trebuie să recunosc sincer că nici nu prea aveam altă treabă din 
punct de vedere politic. În Partidul Conservator mă retrăsesem pe 
o poziție mai curând onorifică, dar, și dacă n-aş fi făcut-o, activita- 
tea internă în cadrul PC, în ianuarie 2010, era inexistentă. La se- 
diul central nu l-aş fi avut partener decât pe domnul de la pază. Iar 
Parlamentul se afla încă în vacanţă. Însă nu puteau apărea mari 
schimbări nici după ce începea sesiunea, statutul de membru al 
opoziţiei nu oferă provocări majore... 

Așa că forțat de evenimente — sau, mai curând, de lipsa lor - în 
prima lună a anului 2010, când PDL îşi umfla muşchii şi racola deja 
parlamentari, iar PSD şi PNL îşi îngrijeau rănile, m-am apucat să 
vorbesc de unul singur despre unificarea opoziţiei. Ştiam că nu-mi 
fac prieteni nici măcar printre colegii liberali şi social-democrați. 

În general, partenerii mei politici mă iubesc foarte mult când 
tac şi fac, dar devin foarte încurcaţi când îmi exprim public opini- 
ile. Şi, într-o oarecare măsură, au dreptate. Se pare că sunt, în ge- 
neral, o persoană destul de incomodă. Spun cu voce tare lucruri 
care, în principiu, se rostesc în şoaptă, nu mă copleşeşte nici forța 
politică a unui formaţiuni cu potenţial electoral de 40%, nici isto- 
ria centenară a unui partid istoric (deşi le respect sincer pe amân- 
două), mă mândresc cu o oarecare independenţă personală şi am 
ajuns la o vârstă la care chiar nu mai am nimic de pierdut. 

În consecință, n-am intrat niciodată în topul preferințelor per- 
sonale ale liderilor politici din România. Aşa că mă aşteptam ca 
propunerea mea cu Alianţa Social Liberală să agaseze la vârf, dar, în 
egală măsură, să trezească ceva interes în eşaloanele doi, trei ale 
principalelor partide politice. 

Pentru început, era important ca tema să fie auzită, să pro- 
voace reacții. Şi reacții au fost. Inclusiv din partea jurnaliştilor din 
fan-clubul Traian Băsescu (Evenimentul zilei, Hotnews, România 
Liberă etc.). Majoritatea au titrat, în urma scrisorii mele din 28 ia- 
nuarie 2010, că „Dan Voiculescu vrea ca PNL şi PSD să formeze o 
Alianţă Social Liberală“ (http://www.hotnews.ro/stiri-politic-68545 
05-dan-voiculescu-vrea-pnl-psd-formeze-alianța-Social Liberală. 

htm). Evident, mulţi încercau să dea o tentă ironică întregii poveşti. 
„Voiculescu vorbeşte neîntrebat!“, „Ce program economic ar putea 
avea o alianță compusă din PSD şi PNL?“ erau doar câteva dintre 
modalitățile de a expedia întreaga temă în derizoriu. Dar eu eram 
sincer mulțumit. După o lună de vid, în care se vorbise doar despre 
disoluția lentă, dar sigură a grupurilor parlamentare PSD şi PNL, 
se dezbătea, în sfârşit, şi un eventual proiect constructiv al opozi- 
tiei. Era rezultatul maxim pe care l-aș fi putut obține. 

După acel moment, lucrurile au devenit relativ simple pentru 
mine. Ştiam una şi bună: cu oricine mă întâlneam (politicieni, sindi- 
calişti, societate civilă, prieteni, adversari) ajungeam invariabil şi la 
ideea realizării Alianţei Social Liberale. Bănuiesc că, pentru cei cu 
care mă întâlneam mai des, devenisem de-a dreptul obositor. Aveam 
un fix. Dar pe mine mă ajuta fiecare discuţie pentru că, pe de o parte, 
rostogoleam ideea şi, pe de altă parte, îmi structuram mai bine pro- 
priile argumente. Iar experiența mi-a demonstrat că, dacă ai tenaci- 
tatea de a te lupta pentru ceva suficient de mult timp, dacă alegi să 
nu renunti în fața imposibilității aparente, să rezişti tentaţiei de a re- 
nunţa rezonabil (pentru că „nu se poate“ sau „nu se face“ să mai in- 
sişti), de regulă, lucrurile se mişcă. Nu-i filosofie optimistă, nici 
teorie motivaţională, nici literatură de consum, ci realitate trăită. Evi- 
dent, nu-ţi iese mereu aşa cum ai sperat, dar reușeşti măcar un pro- 
gres parţial. De-a lungul vieţii eu am reuşit deschizând uşi pe care 
alții spuneau că n-are sens să încerc s-o fac, pentru că oricum nu se 
vor deschide. Dar le-am deschis. Poate a fost și noroc, cine ştie... 

Aşadar, ideea înființării USL s-a transformat destul de repede 
dintr-un proiect oarecum conjunctural într-o adevărată obsesie. 
Ajunsesem să evaluez atât întâlnirile personale, cât și evenimentele 
generale, în funcție de utilitatea pe care ar fi putut-o avea în încer- 
carea mea de a determina înființarea Uniunii. 

De exemplu, Congresul PSD din 2010, care a dus la înlocuirea 
lui Mircea Geoană, l-am receptat exclusiv din prisma posibilităţii 
încheierii unui acord între PNL şi PSD. În primul moment, victoria 
domnului Ponta părea că anulează o asemenea ipoteză, însă, pentru 

că nu luăm în calcul varianta renunțării, imediat mi-am imaginat 
soluţii alternative în care şi noul preşedinte social-democrat ar fi 
putut accepta realizarea unei mari Alianțe. De altfel, acela a fost 
momentul în care am început să conştientizez cât de mult începu- 
sem să investesc în acea idee şi m-am întrebat serios pentru ce mă 
străduiesc atât, în condiţiile în care partidele mari, care ar fi avut 
într-adevăr de câştigat de pe urma Marii Alianțe, respingeau iritate 
o asemenea posibilitate. Astăzi, la ceva depărtare de acea perioadă, 
pot încerca o listă de motive. 

Un motiv, poate nu cel mai important, dar adevărat şi uman 
era cel menţionat deja: din punct de vedere politic, nu prea mai 
aveam altă treabă. 

Un alt motiv îl reprezentau soluţiile economice, concretizate în 
proiecte de legi, pe care le tot propuneam de câţiva ani buni, dar 
care erau constant blocate din lipsa unei majorităţi care să le înțe- 
leagă şi să le susțină. Mă săturasem şi eu să le invoc la infinit în 
presă şi în întâlnirile cu reprezentanţii executivului. Spre exemplu, 
insistam pentru reducerea TVA la produsele alimentare de bază 
încă din 2006. Depusesem mai multe proiecte de lege în acest sens. 
Deşi eram constant susținut de specialiştii din economia reală, 
eram amânat sistematic de partidele care asigurau guvernarea. 

Dar eu credeam cu tărie că, la fel ca în cele mai multe state euro- 
pene, şi în România alimentele trebuie să fie taxate cât mai puţin. 
Totodată, aveam certitudinea că o asemenea măsură ar fi redus 
semnificativ evaziunea fiscală care doar în zona de morărit şi panifi- 
caţie era estimată la peste un miliard de euro anual. Totuşi, dacă nu 
făceam nimic, riscam să nu văd niciodată adoptată această măsură. 
În schimb, dacă reușeam cumva să contribui concret la realizarea 
unei mari alianţe, puteam spera legitim să prind, în timpul vieţii, 
momentul în care să-mi văd aplicată propunerea - şi l-am prins, în 
2013 Guvernul USL a redus TVA la pâine şi produsele asociate. 

Încă un motiv era lupta neterminată cu Traian Băsescu. În tim- 
pul campaniei electorale din 2009, dintr-un evident calcul electoral, 
preşedintele mă transformase în principalul său adversar. Şi, trebuie 

să admit, primisem cu bucurie această provocare. Oricât de tocită ar fi 
expresia următoare (şi, recunosc, sunt direct vinovat, cred că am folo- 
sit-o pe blog de zeci de ori), o reiau pentru că este reală: aveam con- 
vingerea că Traian Băsescu este nociv pentru România. Așadar, nu 
puteam renunța la şansa de a mă lupta direct cu Omul Negru, cu Zmeul 
Zmeilor. Să ne înțelegem, nu încercam să devin un Făt-Frumos, nici 
măcar un Greuceanu, ar fi fost absurd, mă cunoaște toată lumea de 
Varan. Dar ştiam că îl pot învinge pentru că, spre deosebire de mulți 
alții, aveam independenţa şi resursele necesare pentru a face față 
unui asemenea conflict. Iar când am înţeles că USL ar putea deveni 
forţa capabilă să-i anihileze întregul regim, am decis că acest proiect 
trebuie să devină prioritatea mea absolută. 

Al patrulea motiv l-ar putea reprezenta necesitatea de a salva Par- 
tidul Conservator (fost PUR) de la „discreția“ la care părea condam- 
nat. Cu excepția momentului din vara anului 2004, când, în alegerile 
locale, Partidul Umanist Român (PUR) a obținut 7%, PC s-a încăpă- 
ţânat să nu conteze prea mult în jocul electoral, mulțumindu-se con- 
stant cu 2-3 procente. Sigur că am partea mea de responsabilitate 
pentru această realitate. 

După 2004 nu m-am mai ocupat personal de consolidarea par- 
tidului. Mai mult, am făcut greşeala de a confunda calitățile umane 
cu cele de lider, fapt care m-a determinat uneori să susțin în poziţii 
importante persoane care nu aveau înzestrările necesare pentru a 
mobiliza structurile de partid. În definitiv, toți purtăm povara pro- 
priilor erori. Iar adevărul este că, cel puţin la momentul ianuarie 
2010, orice lider conservator interesat să realizeze un proiect politic 
major avea doar două opţiuni: fie să schimbe partidul, fie să gân- 
dească o strategie de alianţe. Pentru că nu puteam părăsi partidul 
căruia i-am devenit preşedinte fondator, am ales a doua variantă. 

Aşa că, dacă tot eram forțat să mă gândesc la alianţe, nu m-am 
mulțumit cu jumătăți de măsură şi-am mers spre maximumul pe 
care îl putea oferi politica românească: unificarea întregii opoziții 
într-o structură „înregistrată la tribunal“. 

Probabil că au fost multe alte cauze care m-au determinat, la în- 
ceputul anului 2010, să mă dedic prioritar proiectul înființării unei 

mari Alianțe Social Liberale. Retrospectiv, găsim întotdeauna sufi- 
ciente justificări pentru acţiunile noastre. Oricum, dacă până în 
mai 2010, necesitatea înființării USL ar mai fi putut fi contestată, 
după ce Traian Băsescu şi Guvernul PDL au impus reducerea sala- 
riilor, impozitarea ilegală a pensiilor şi creşterea cotei TVA la un 
nivel care a sufocat întreaga economie, obligaţia opoziţiei de a se 
unifica a devenit evidentă pentru întreaga societate românească. 

De altfel, fără a face reproşuri nimănui, cred şi acum că este 
foarte greu de justificat de ce au mai trecut încă şapte luni până 
când s-a înființat Uniunea Social Liberală. Trebuie să recunosc că, 
în decembrie 2012, când am adresat public, pe un ton ultimativ, 
propunerea de a realiza o „alianţă înregistrată la tribunal“ până pe 
31 ianuarie 2011, ajunsesem eu însumi la o stare de iritare accen- 
tuată — „un an întreg ne-am jucat de-a coalizarea opoziţiei. Ne-am 
întâlnit pentru a ne tatona, pentru a da semnale, pe care, în defini- 
tiv, nimeni nu le mai ia în seamă. Este un joc sinucigaş din care eu 
nu mai pot face parte. Este esenţial ca, până la 31 ianuarie 2011 să 
se realizeze o Alianță Social Liberală, înregistrată la tribunal...“ 

Şi cred că aveam dreptate... Traian Băsescu tăia salarii şi noi ne 
jucăm de-a moţiunile. În aceste condiţii, riscam să ne pierdem 
orice dram de credibilitate. Înţelegeam, existau orgolii şi la PSD şi 
la PNL - aveam şi am la rândul meu acest păcat - dar o minimă 
luciditate era suficientă pentru a înțelege că, dacă mai aşteptam, ne 
dizolvam cu totul într-o mare de neputinţă. 

Totuşi, abordarea foarte tranșantă din decembrie nu a fost o re- 
acţie necontrolată. La momentul acelui comunicat aveam date sufi- 
ciente pentru a fi sigur că alianţa PNL-PC avea să se concretizeze 
foarte rapid. De altfel, ce nu se făcuse într-un an întreg, s-a realizat 
apoi în câteva zile. Până la semnarea protocolului ACD, în 5 ianua- 
rie 2011, exista deja şi acordul conducerii PSD pentru realizarea 
Alianţei Social Liberale. 

În data de 28 ianuarie 2011, când USL era deja certitudine, am 
recitit apelul la unificarea opoziției pe care îl lansasem cu exact un 
an în urmă. A fost un moment bun. Cele câteva minute în care am 

recitit acele rânduri, înțelegând importanţa drumului pe care îl 
parcursesem, au recompensat tot efortul care le precedase. Am înţe- 
les atunci că am contribuit la construcţia unui proiect major. Cu 
semnificaţii şi implicaţii în istoria contemporană a României. Și mi-a 
fost suficient. Cel puţin pentru moment, rolul meu se încheiase. De 
altfel, nici n-am participat la ceremoniile de semnare a protocolului 
Uniunii Social Liberale, desfăşurate la Palatul Parlamentului. 


Mitul mogulului şi spirala violenţei în presă 


Controversa este reversul succesului financiar pentru că, mai 
ales în România, prosperitatea creează suspiciuni. 

Cauzele sunt multiple, de la ficțiunea egalității inoculate de regi- 
mul comunist până la fenomenul milionarilor de carton, persoane 
care, în anii '90, se îmbogăţeau peste noapte în urma unor „tunuri“ 
date, în general, statului. În urma celor 50 de ani de uniformizare 
comunistă în sărăcie şi, după Revoluţie, a acumulărilor rapide rea- 
lizate prin falimentare şi jaf, societatea românească a dezvoltat o 
formă de ostilitate față de „bogăţie“. 

A fost o reacţie firească, alimentată şi de stridenţa „bogătaşului“ 
român care, de regulă, avea un profil ce justifică prostul său re- 
nume: needucat, agresiv, mitocan, lipsit de bun-simţ şi bun-gust, 
strident, obsedat de afișarea propriului prea plin. Deşi educaţia pri- 
mită de la părinţi, şcoala şi experienţa afacerilor internaționale mă 
plasau în afara acestui tipar, la începutul anilor '90 aveam deja o 
afacere personală, eram, aşadar, „patron“ şi, în consecință, puteam 
fi încadrat în categoria „suspecţilor de serviciu“. 

Pe acest fond, din cauza unei coincidențe de nume şi, poate, a 
unui interes mediatic, am fost acuzat că am luat banii lui Ceauşescu. 
Tema era absolut halucinantă şi, fără a înţelege că o minciună repe- 
tată de o mie de ori poate ajunge mai puternică decât un adevăr ig- 
norat, în loc să încerc să lămuresc faptele cât mai rapid, am optat să 
intru în conflict deschis cu ziaristul Petre Mihai Băcanu - care mă 
ataca absolut nejustificat - nu-l cunoscusem niciodată pe Nicolae 

Ceauşescu, nu aveam niciun fel de legătură cu conturile lui (dacă 
acestea existau cu adevărat), în consecinţă, am considerat că suspi- 
ciunea în sine este absolut aberantă și am acționat ca atare. 

Însă reacţia mea dură a inflamat şi mai mult subiectul, astfel că, la 
mijlocul anilor '90, pentru opinia publică păream deja un individ con- 
troversat, legat cumva de fostul regim comunist. Iar această percepţie 
s-a păstrat chiar şi în momentul în care, după şapte ani de acţiuni în 
instanţă, justiţia a infirmat, prin decizie definitivă şi irevocabilă, toate 
acuzaţiile ce îmi fuseseră aduse de domnul Băcanu - care, ulterior, a 
retractat public toate afirmaţiile denigratoare făcute la adresa mea. 

Dar răul fusese deja făcut, eram deja plasat într-o zonă contro- 
versată, iar calitatea de proprietar al unor instituții de presă repre- 
zenta, din acest punct de vedere, un mare dezavantaj. 

Pe de o parte, toate celelalte instituții media aveau interesul 
imediat (determinat de concurenţa jurnalistică și rivalitatea eco- 
nomică) de a mă denigra constant. Pe de altă parte, ziarele şi tele- 
viziunile pe care le-am creat, oricât de mare ar fi fost cota de piață 
ocupată şi oricât de respectate ar fi fost de către public, nu puteau fi 
considerate surse obiective atunci când se refereau la propriul pa- 
tron. Aşadar, adversarii mei erau foarte motivaţi să mă atace, iar eu 
nu dispuneam de mijloace eficiente pentru a mă apăra. 

La toate acestea s-a adăugat activitatea politică. Din punct de ve- 
dere al imaginii publice şi al confortului personal, cred astăzi că 
intrarea în politică nu a fost cea mai inspirată alegere. Pe lângă osti- 
litatea din mediul de afaceri şi din presă, mi-am asigurat o nouă 
sursă de adversitate. Astfel, reuşeam să deranjez pe toate palierele. În 
ultimii 25 de ani, niciunul dintre preşedinţii României sau şefii de 
guvern nu m-au considerat foarte simpatic în perioada în care şi-au 
exercitat mandatele. Sigur, lucrurile se schimbau radical după ce 
ajungeau în opoziție. 

În aceste condiţii, în anul 2009, când Traian Băsescu, pe care îl 
suspendasem în 2007, şi-a stabilit ca temă de campanie „lupta cu 
mogulii din presă“, am fost onorat cu poziţia centrală în rândul țin- 
telor preşedintelui. Aşa cum am mai menţionat, la acel moment am 

înţeles care era strategia domnului Băsescu şi am încercat să evit o 
polemică directă, lăsându-i uriaşul aparat de dezinformare şi deni- 
grare să se învârtă în gol. Din păcate, alți „moguli“ au acţionat cu 
mai puţină înţelepciune şi, alimentată de conflict într-un context 
foarte încărcat emoţional, tema „mogulilor“ a intrat puternic în 
conştiinţa publică. Vrând-nevrând am devenit mogul. La început 
nu eram singurul. Însă ceilalți doi au fost scoşi din joc de Traian 
Băsescu foarte repede după ce şi-a obținut cel de-al doilea mandat. 

În 2010 şi mie mi se anunţa un sfârşit iminent. Numai că, în ca- 
zul meu, strategia nu a funcționat. Mai mult, în 2011 se înființa 
Uniunea Social Liberală la formarea căreia am contribuit transpa- 
rent cu toată energia. Însă, şi de această dată, succesul a avut efecte 
colaterale. Nu mai eram doar unul dintre moguli, dintre reprezen- 
tanţii răului, ci chiar Mogulul, Răul absolut. 

Într-o societate cu o experiență democratică mai profundă, cu 
un respect mai adânc pentru diferenţă şi cu o rezistență mai mare 
la denigrare şi manipulare, mitul mogulului malefic nu s-ar mai fi 
putut forma. În niciun caz în secolul 21. Povestea în sine este rudi- 
mentară. Mistificarea este evidentă. În spaţiul euroatlantic con- 
temporan, majorităţile nu mai pot fi convinse că fondatorul unor 
instituţii de presă poate fi considerat o sursă a răului doar pentru 
că, de regulă, mass-media critică puterea. 

Oamenii lucizi şi bine informaţi nu pot accepta că sărăcia pe 
care o resimt direct şi abuzurile cu care se confruntă zilnic sunt 
doar o ficțiune televizată, generată de un mogul pus pe rele. Bu- 
nul-simţ, inteligența şi experienţa fac imposibile asemenea conclu- 
zii. Însă, din păcate, există încă în România o anumită predispoziţie 
către conspirație. Mai sunt unii care, din neputinţa de a gândi liber 
sau din interesul de a dezinforma, încă mai vând şi cumpără po- 
veşti politice cu eroi imaculaţi şi ticăloşi omniprezenţi. Iar Traian 
Băsescu a speculat aceste vulnerabilități. 

Într-o ţară a contrastelor, în care majoritatea trăieşte sub stan- 
dardul european al sărăciei, societatea are nevoie de vinovaţi şi exe- 
cuţii publice care să mai descarce tensiunea generală. După cinci 

ani de mandat (2004-2009), domnul Băsescu a înţeles că, pentru a 
evita ca valul dezamăgirii să îl lovească în plin, trebuie să creeze câ- 
teva diversiuni. Una dintre acestea a fost „mogulul“ în responsabili- 
tatea căruia a fost aruncat tot ce nu funcţiona în societatea 
românească. Orice nu funcţiona avea o singură cauză: mogulul. 

Clasa politică ignora criza mondială şi aloca sume uriaşe în 
anul electoral 2009? Mogulul era de vină pentru că, prin propriile 
„tonomate“ (categorie în care intrau, la pachet, toţi ziariştii care în- 
drăzneau să critice eşecurile din primul cincinal Băsescu) alar- 
mează absurd populaţia. Reamintesc că în al doilea semestru din 
anul 2008, când efectele crizei financiare internaționale loveau eco- 
nomiile statelor dezvoltate, preşedintele Băsescu îi asigura pe ro- 
mâni că ei sunt la adăpost de criză şi promulga o lege care mărea cu 
50% salariile profesorilor, deşi ştia foarte bine că nu existau fonduri 
bugetare pentru a acoperi o asemenea cheltuială — curată mişcare 
de „dreapta“, pe care însă garanți intelectuali ai dreptei credinţe au 
ignorat-o în complicitate cu preşedintele. Cu toate acestea, „televi- 
ziunile mogulului erau vinovate“. 

Traian Băsescu lovise un copil în campanie electorală? Mogulul 
era de vină pentru că televiziunile îndrăzneau să difuzeze imagi- 
nile (pe care le-ar fi transmis orice televiziune liberă dintr-un stat 
democratic). 

Şi-a oferit Traian Băsescu, în calitate de primar general, o vilă în 
centrul Capitalei? Mogulul era vinovat pentru că îl stresa pe bietul 
preşedinte cu subiecte atât de neînsemnate. 

Exemplele pot continua... 

Scriind aceste rânduri, încă mă mir de stridenţa manipulărilor 
pe tema mogulului. Mi-e foarte greu să înţeleg cum au putut ac- 
cepta asemenea enormităţi oameni înzestrați cu o minimă inteli- 
genţă. După cum, trebuie să recunosc, mi-e aproape imposibil să 
evaluez nivelul de impostură al celui care a fost capabil să susțină 
public aceste teme de dezinformare. Trebuie să-ţi dispreţuieşti 
foarte tare interlocutorii ca să ajungi să-i minţi în față într-o mani- 
eră atât de flagrantă. Se pare că Traian Băsescu a avut dintotdeauna 

această „calitate“ excepţională: a mizat pe prostia, frica şi dispera- 
rea celorlalți. Și, de regulă, i-a mers. 

Aşadar, începând din 2009 am devenit mogul. Din perspectiva 
adversarilor mei era o etichetă utilă pentru că nu loveau doar în 
mine, ci, mai ales, în jurnaliştii angajaţi în trustul de presă pe care 
l-am fondat. Intenţia era ca, transformându-mă pe mine în păpuşa- 
rul absolut, să îi reducă pe ei la statutul de marionete lipsite de voință 
proprie şi, implicit, să le diminueze semnificativ din credibilitate. 

Se genera astfel o uriaşă presiune asupra ziariştilor care, în timp, 
fie ar fi trebuit să devină timorați şi lipsiţi de incisivitate, fie ar fi 
trecut de partea „bună“ a presei — care îl laudă pe Traian Băsescu — 
fie şi-ar fi pierdut echilibrul şi dreapta măsură, gândindu-se perma- 
nent cum să-şi demonstreze independenţa, chiar cu riscul de a 
neglija adevărul. Am avut o înţelegere aparte pentru cei din această 
a treia categorie... Erau, în general, buni profesioniști, caractere pu- 
ternice, persoane care îşi construiseră reputația prin muncă şi seri- 
ozitate, dar care, încercând să-şi demonstreze independenţa, 
pierdeau esenţialul şi neglijau adevărul. Se concentrau foarte mult 
asupra lor înșiși şi rătăceau sensul propriei profesii. 

Mai era însă şi o patra categorie, foarte restrânsă, unde se regă- 
seau cei asupra cărora presiunea sistemului de denigrare nu lăsa 
urme, oameni cinstiți şi liberi, atât de siguri pe ei şi pe convingerile 
lor încât rămâneau imuni la intimidare sau persuasiune. Din feri- 
cire, am lângă mine și astfel de jurnaliști care s-au dovedit suficient 
de puternici pentru a rezista cu succes presiunilor unui întreg, re- 
gim politic autoritar. 

Însă adevărul este de multe ori umbrit de percepții false validate 
de numere mari. Repetată obsesiv şi disciplinat de întreaga echipă 
de propagandă a domnului Băsescu, tema mogulului şi denigrarea 
implicită a actului jurnalistic a creat două prejudicii extrem de 
grave: pe de o parte, a decredibilizat presa în general - în percepţia 
publică, fiecare instituţie de presă relevantă a fost subordonată unei 
tabere politice şi unor interese economice; pe de altă parte, a gene- 
rat o spirală a violenţei între jurnalişti. Cred că este necesar să ana- 
lizez mai detaliat acest subiect. 

Presa românească - pe care o cunosc destul de bine încă de la 
începutul anilor '90 - nu a excelat niciodată la capitolul solidaritate 
de breaslă. Faptul că nu a reuşit să creeze niciodată o organizaţie re- 
prezentativă funcțională, care să promoveze drepturile şi statutul 
jurnaliştilor, dovedeşte suficient de clar acest fapt. Însă, până la mij- 
locul anilor 2000, rivalitățile profesionale alimentate de interese eco- 
nomice evidente s-au păstrat la un nivel rezonabil. Ziariştii se mai 
bârfeau, se mai atacau, se mai foloseau de publicaţiile la care lucrau 
pentru a tranga anumite dispute personale, însă, în general, păstrau 
o anumită decenţă, acceptând că responsabilitatea lor este să infor- 
meze publicul, nu să-şi desființeze concurenţa. Îmi place să cred că, 
măcar pentru o vreme, au înțeles că escaladarea conflictului în inte- 
riorul instituţiilor media decredibiliza presa în general. 

Apoi, după ce Traian Băsescu şi-a câştigat primul mandat şi a 
început să creeze conflicte în întreaga societate românească, tensi- 
unile dintre ziariști, dar, mai ales, dintre instituţiile de presă, au 
intrat într-o nouă etapă. 

A început o degradare graduală a respectului reciproc până 
când, în 2009, când acelaşi domn Băsescu încerca disperat să-şi 
păstreze privilegiile prezidenţiale, s-a intrat în faza războiului total. 
Antipatia a devenit ură. Rivalitatea profesională firească s-a trans- 
format în obsesie distructivă. S-a renunţat chiar şi la iluzia obiecti- 
vităţii. Pe noile date, orice exces este tolerat dacă poate contribui la 
demolarea celuilalt, „a colegului de breaslă“ În mod firesc, atacul 
unora a determinat reacția celorlalți şi s-a intrat într-o spirală a vio- 
lenţei care, în ultimii ani, a ajuns până la instigări publice la suprima- 
rea adversarului. În prezent, se spune orice aberaţie despre celălalt, 
despre adversar, care, indiferent ce-ar face, rămâne un ticălos peri- 
culos ce trebuie eliminat cu orice mijloace, inclusiv prin încălcarea 
principiilor fundamentale ale democraţiei. 

Este un conflict sălbatic. Rudimentar. Toate taberele sunt blo- 
cate în paradigma naivă şi nocivă de „bine versus rău“ - în care 
„noi“ suntem binele absolut, iar „ei“ sunt răul absolut. 

Poziţiile sunt ireconciliabile, orice formă de dialog este exclusă. 
Ascultarea reală a celuilalt a devenit imposibilă. S-a intrat într-o 

formă malignă a rivalității media. Apartenența la un anumit grup 
de presă te transformă automat în dușman de moarte. Este un răz- 
boi veritabil în care „atrocitățile“ sunt la ordinea de zilei. 

Cum s-a ajuns aici? Ecuația este relativ simplă. Începând din 
anul 2005, urmând obiceiul pământului, Traian Băsescu a încercat 
să-şi asigure o presă docilă, care, chiar dacă nu-l laudă foarte tare, 
măcar să-l menajeze. Pentru că nu i-a mers chiar cu toată lumea, a 
trecut la atacuri frontale la adresa „tonomatelor“ care nu înţele- 
geau că n-au voie să-l critice. Simultan a generat mitul mogulului 
care îi controlează discreţionar pe jurnalişti, reduşi la statutul de 
marionete. Războiul politic s-a transferat în presă care, treptat, a 
devenit captivă în spirala agresivităţii ce funcţionează pe trei dimen- 
siuni: în prima, conflictul se poartă direct între jurnalişti; în a doua, 
între politicieni, prin intermediul presei; iar în a treia, între jurna- 
lişti şi politicieni. În toate aceste trei dimensiuni nu există reguli, li- 
mite sau măsură. lar eu, „beneficiind“ de calităţile mele de fondator 
al unor foarte relevante instituţii media, politician şi susținător des- 
chis al Uniunii Social Liberale, am fost atacat constant în fiecare. 

Şi nici măcar n-am dreptul să mă plâng. Nu m-a obligat nimeni 
să intru în politică. Probabil că, dacă stăteam pe margine, aş fi fost 
un personaj foarte simpatic pentru toată lumea. 

Analizând la rece, în toată povestea cu mogulul, nu mă deran- 
jează etichetă în sine. De altfel, n-am ezitat să mi-o asum într-o ma- 
nieră ludică, devenind coolmogul pe blogul personal şi în relaţiile 
cu prietenii mei de pe internet. Înţeleg şi că Traian Băsescu, dispe- 
rat să-şi salveze funcţia, a ales să decredibilizeze presa indepen- 
dentă în general — de altfel, cred sincer că domnul Băsescu n-are 
nici cea mai vagă idee asupra răului pe care l-a cauzat întregii soci- 
etăți româneşti prin subordonarea şi, respectiv, compromiterea 
instituțiilor media; Traian nu premeditează, distruge din instinct. 
Până la urmă, am convingerea că ziariştii români îşi vor descoperi 
luciditatea şi detaşarea necesare pentru a înțelege că, depăşind lo- 
gica desființării adversarului, servesc atât propria evoluţie profe- 
sională, cât şi pe a jurnalismului în general. 

Ce mă nemulțţumeşte cu adevărat este precaritatea şi caracterul 
total neverosimil al poveştii cu mogulul. Am vârsta şi experiența la 
care pot să apreciez o ficțiune chiar dacă este profundă negativă şi 
mă vizează direct. De-a lungul istoriei, ficțiunile, miturile, presupu- 
sele „conspirații“ şi-au dovedit, de multe ori, utilitatea. Oamenilor 
le plac explicaţii simple şi integratoare, au nevoie să creadă în salva- 
tori providenţiali sau în vinovaţi universali. Din copilăria timpurie 
până la bătrâneţea târzie avem cu toţi nevoie de poveşti. Dar, dacă 
aceste poveşti nu sunt adevărate, este esenţial să fie măcar coerente, 
bine scrise, frumoase. Să îi respecte pe cei care sunt dispuși să le as- 
culte și să le creadă. 

Din păcate, mitul mogulului Voiculescu este o încropeală ridi- 
colă care jigneşte inteligenţa celor cărora le este destinat. 

Câteva exemple concrete: 

Dacă l-aş fi controlat într-adevăr pe Mircea Geoană, aşa cum sus- 
ţinea vehement propaganda domnului Băsescu în 2009, s-ar mai fi 
dus vreodată candidatul PSD în vizită la Sorin Ovidiu Vîntu în ajunul 
celui mai important moment din campania electorală? Categoric nu. 

Dacă i-aş fi controlat pe jurnaliştii angajaţi în instituţiile media 
pe care le-am fondat, dacă i-aş fi transformat în „tonomate“ care să 
recite propriile mele gânduri, nu s-ar fi găsit măcar unul dintre cei 
peste 5 000 care s-au perindat de-a lungul timpului în redacțiile şi 
studiourile grupului de presă, care să spună „mi-a impus Voiculescu 
să îl laud pe X sau să îl înjur pe Y“? Categoric, s-ar fi găsit, trăim în 
țara în care nu există secrete, în care orice informaţie cunoscută de 
două persoane ajunge publică, mai devreme sau mai târziu. Pentru a 
înţelege această evidenţă este suficientă doar puţină luciditate... 

Dacă mi-aş fi dorit să-mi folosesc resursele media pentru a-mi 
asigura avantaje din partea autorităţilor, m-aş mai fi aflat constant, 
în ultimii 20 de ani, în conflict deschis cu deținătorii puterii poli- 
tice, ai pârghiilor instituționale? Înţeleg că adversarii mei mă urăsc 
atât de mult încât ajung să mă caricaturizeze, dar cât de inadecvat ar 
fi trebuit să fiu încât să mă lupt 10 ani cu Traian Băsescu, şeful statu- 
lui, stăpânul inelelor, deţinătorul cheilor, dacă aş fi fost interesat de 

orice fel de „avantaj“ aflat în subordinea preşedintelui. Dacă eu aş fi 
avut asemenea obiective, probabil că astăzi Traian Băsescu era mai 
„sărac“ cu două suspendări şi se pregătea, în linişte, să preia funcţia 
de premier în 2014, iar eu, extrem de bine consolidat financiar, aş fi 
fost proclamat un reper al „statului de drept“ de pedestrimea pes- 
triță, formată din monici, elene şi alte „preotese“ ale cultului perso- 
nal al domnului Băsescu. 

Dacă i-aş fi controlat ocult pe domnii Antonescu, Ponta şi pe 
liderii liberali şi social-democraţi (aşa cum susţine ridicol întregul 
aparat de propagandă al domnului Băsescu), ar mai fi trebuit să mă 
lupt un an întreg (din ianuarie 2010 până în ianuarie 2011) pentru 
a înființa Uniunea Social Liberală? Ar mai fi trebuit să fac acel joc 
complicat, acea echilibristică între interesele unora, priorităţile al- 
tora şi obiectivul meu de a uni întreaga opoziţie? Măcar în acest caz, 
mi-aş fi dorit că dezinformarea să se bazeze pe un dram de adevăr. 
Dar n-a fost cazul. Fiecare etapă, fiecare progres în sensul realizării 
USL m-a costat timp, efort şi o analiză atentă a contextului general 
şi a perspectivei subiective a partenerilor mei. 

Întrebările ar putea continua. Dar cred că n-are sens. Povestea 
cu mogulul manipulator este extrem de subțire şi se sprijină exclu- 
siv pe reflexul unora de a explica un succes important pe baza unei 
conspirații sofisticate. 

Mulţi nu sunt deprinşi să muncească. Nu au experienţa realizării 
unui proiect important care presupune administrarea coordonată 
a unor variabile multiple. În consecinţă, pentru a explica o situaţie 
care, din punctul lor de vedere, pare implauzibilă, invocă o serie în- 
treagă de conspirații, aranjamente sau reţele de influență. 

Sincer, ţinând seama câtă muncă a fost necesară şi câte mo- 
mente de cumpănă am traversat, mi-aş fi dorit ca, măcar în cazul 
formării USL, propaganda adversarilor să se fi bazat pe fapte reale 
şi eu să fi avut beneficiul unui ascendent care să-mi permită să-i 
determin facil pe liderii PSD şi PNL să-mi urmeze planul. Însă n-a 
fost cazul. Mai mult de o jumătate de an, cei mai mulți lideri so- 
cial-democraţi şi liberali mă detestau cu aceeași intensitate cu care 

o făceau Traian Băsescu şi PDL. „De ce se bagă-n seamă Voiculescu? 
Ce interes are de-o ţine întruna cu unificarea opoziţiei?“ A trebuit 
să depăşesc extrem de multe inerții şi prejudecăţi până când colegii 
mei de opoziţie s-au convins că nu urmăream un interes personal 
ascuns, ci, pur şi simplu, descoperisem necesitatea şi legitimitatea 
unui demers comun. 

În concluzie, consider că mitul mogulului manipulator a fost şi 
rămâne o poveste ridicolă. Pot să-l înțeleg pe cel care a lansat-o. 
Pot accepta că o parte a publicului, neatentă la incoerenţa internă a 
acestui discurs, a tolerat-o. Consider însă că este de-a dreptul in- 
decent ca o asemenea manipulare să fie perpetuată şi de către per- 
soane bine informate, care cunosc datele pe care funcţionează presa 
şi ştiu că majoritatea ziariştilor au trecut pe la foarte multe instituţii 
media, au rămas în relaţii de prietenie cu unii dintre foşti colegi şi 
ar fi absolut imposibil ca unii să fie expuşi la anumite presiuni fără 
ca ceilalți să afle. În aceste condiţii, principalele victime ale diversi- 
unii mogulul nu sunt eu sau cei angajaţi în grupul de presă pe care 
l-am creat, ci exact cei care se descalifică moral şi profesional rosto- 
golind abulic o temă integral falsă. 

O ultimă precizare: eticheta de mogul nu m-a deranjat niciodată 
la nivel personal. Din mulțimea de stereotipuri negative proiectate 
asupra mea de adversari, este, probabil, cea mai puţin nocivă. De alt- 
fel, mulţi dintre cei care mă opresc pe stradă și-mi transmit să nu mă 
las până nu-l văd plecat pe Traian Băsescu, o folosesc cu o conotaţie 
pozitivă, familiară - „Mogulule, nu-i lăsa să scape!“ 

Am dedicat totuşi un capitol întreg acestui clişeu - Mogulul — 
pentru că, pe de o parte, în 2009 a fost tema centrală a campaniei 
electorale în urma căreia Mircea Geoană a pierdut, iar PSD, PNL şi 
PC au ajuns în situaţia de a forma USL şi, pe de altă parte, am con- 
vingerea că generarea percepţiei că presa este integral controlată de 
moguli şi interesele lor economice este extrem de periculoasă: 
decredibilizează actul jurnalistic şi creează premisele pentru îngră- 
direa libertăţii de expresie. 


La Grivco... 


Uniunea Social Liberală a fost numită, mai ales în perioada în- 
ființării sale, „Alianţa de la Grivco“. Era o încercare prin care, por- 
nind de la realitatea unor întâlniri pe care le aveam cu liderii PSD 
şi PNL la sediul firmei Grivco, adversarii politici încercau să decre- 
dibilizeze Uniunea, să o plaseze într-o dimensiune controversată, 
la limita dintre politică şi afaceri. 

Începând din 2009, de când Traian Băsescu a lansat dezinforma- 
rea cu „Guvernul de la Grivco', speculând că formula executivă pe 
care o propuneau în acel moment PSD, PNL şi PC cu Klaus Johannis 
premier ar fi fost negociată la sediul acestei firme, Grivco (în tradu- 
cere, Grupului Industrial Voiculescu & compania) a dobândit o no- 
torietate aparte. 

În campania electorală în care se lupta cu Mircea Geoană, dom- 
nul Băsescu făcea constant trimiteri la „mogulul de la Grivcos 
omul rău și manipulator care îi cheamă la ordine pe liderii PSD şi 
PNL. De altfel, justificându-şi respingerea propunerii de prim-mi- 
nistru pe care i-o înainta o majoritate parlamentară legal constitu- 
ită, Traian Băsescu explica în octombrie 2009 că nu l-a acceptat pe 
Klaus Johannis pentru că această nominalizare „s-a decis la Grivco“. 

Prin repetarea sistematică a acestei teme şi plasarea sa într-un 
registru negativ, preşedintele încerca să transmită că „la Grivco“ se 
petreceau negocieri suspecte care amestecau interesele politice cu 
cele economice. 

Adevărul era cu totul altul, iar Traian Băsescu îl cunoştea foarte 
bine. În perioada 2004-2005, vizitase la rândul său sediul acestei 
firme pentru a se întâlni cu mine. Stătuse la aceeaşi masă la care, 
de-a lungul timpului, i-a acuzat că s-au aşezat pe Mircea Geoană, 
Crin Antonescu sau Victor Ponta. La Grivco, domnul Băsescu a 
discutat cu mine teme politice, a negociat sprijin electoral şi susţi- 
nere parlamentară din partea Partidului Conservator. Nimic în 
plus. Însă ceea ce, în cazul Domniei Sale, fusese un gest normal, fi- 
resc şi legitim, în cazul adversarilor săi devenea un demers suspect. 
Dar incompatibilitatea lui Traian Băsescu cu decenţă cred că a de- 
venit deja proverbială... 

Ce e Grivco? Un grup de firme înființat la începutul anilor '90 
de mine şi câțiva colegi cu care am lucrat în comerțul exterior. Un 
grup industrial cu o sferă largă de activităţi, de la comerț interna- 
tional, la agricultură şi energie, care a creat zeci de mii de locuri de 
muncă şi a plătit bugetului public taxe în valoare de sute de mili- 
oane de euro. O societate care şi-a consolidat reputaţia economică 
printr-un progres constant şi prin relaţii corecte cu toţi clienţii şi 
partenerii. Pe scurt, o firmă care nu merită sub nicio formă să fie 
transformată de Traian Băsescu în „inamicul statului“. 

Dar, trebuie să fiu cinstit, nu doar preşedintele s-a făcut respon- 
sabil pentru apariția campaniei denigratoare la adresa acestei firme. 
A mai greşit cineva: eu însumi. Ar fi trebuit, poate, să găsesc un alt 
loc de întâlnire cu liderii celorlalte partide, prevenind astfel atrage- 
rea Grivco în conflictele politice. 

Dar, în definitiv, de ce ne întâlneam la Grivco? Sunt mai multe 
motive, unele subiective, alte chiar obiective, generate de raportul 
de forțe dintre partidele politice, precum şi dintre liderii acestora. 

Primul motiv, banal şi subiectiv, ţinea de faptul că cea mai mare 
parte a timpului mi-o petreceam în biroul de la Grivco, unde îmi fi- 
xam majoritatea întâlnirilor. În afara programului impus de activita- 
tea parlamentară, de luni până vineri, cel puţin 10 ore pe zi, eram la 
Grivco. În aceste condiţii, ținând seama că orice drum prin Bucureşti 

înseamnă blocaje în trafic şi timp pierdut, propuneam întotdeauna 
partenerilor mei să ne întâlnim la mine. Adică la Grivco. 

Al doilea motiv se referă la necesitatea legitimă a liderilor parti- 
delor mari de a se întâlni între ei pe teren neutru. Pare o copilărie, 
dar, de exemplu, pentru preşedintele PSD este destul de inadecvat să 
se deplaseze la sediul PNL în vederea unei discuţii cu omologul său 
liberal. Iar disconfortul este similar şi din perspectiva preşedintelui 
PNL. Sunt aspecte care, deşi, aparent, reprezintă simple formalități 
lipsite de semnificaţii reale, ţin totuși de anumite uzanţe politice rele- 
vante mai ales pentru membrii de partid, foarte sensibili la orice 
„compromis“ cu statutul major al propriei formaţiuni. Pe româneşte, 
chiar dacă el însuşi este suficient de înțelept să nu-şi bată capul cu 
cine face „compromisul“ de a se deplasa la celălalt, preşedintele de 
partid trebuie totuşi să menajeze sensibilităţile şi orgoliile colegilor 
săi şi să le demonstreze că le respectă aşteptările şi prestigiul. 

Pe asemenea premise, apare invariabil necesitatea unei soluții de 
mijloc, a unui loc neutru. Iar Grivco îndeplinea această condiție. În 
consecinţă, multe întâlniri între liderii politici din România, printre 
care şi Traian Băsescu, s-au desfășurat în biroul meu din sediul aces- 
tei firme. Nu era nimic conspirat. Nimeni nu se ascundea. De altfel, 
de cele mai multe ori, presa a aflat de organizarea acestor şedinţe şi 
le-a relatat pe larg. Sediul Grivco era şi, probabil, a rămas constant 
monitorizat. Aşadar, ideea că „la Grivco“ au loc întâlniri de taină, în 
care se împart sferele de influență în România, este integral falsă şi 
este legată de ficțiunea conspiraționistă lansată şi alimentată de 
domnul Băsescu pentru a-şi justifica neîmplinirile. 

Dar, o dată în plus, trebuie să remarc că pe actualul „guverna- 
tor“ îl pot înţelege. Ajuns într-un rol constituțional în care nu se 
potrivea, Domnia Sa a creat permanent conflict, manipulări şi di- 
versiuni. Trebuia să supraviețuiască instituțional şi n-a găsit o vari- 
antă mai bună. Însă ceilalţi, analiștii „independenţi“ care au preluat 
conştiincios tema „la Grivco“ şi au invocat-o la nesfârşit, ignorând 
evidenţa - nimeni nu conspiră într-un loc cunoscut de toată lumea, 
monitorizat constant de presă şi alte structuri — nu au aceeaşi scuză. 

Ei aveau şi alte variante de a se raporta la această temă, nu erau 
obligaţi să se ralieze entuziast unei diversiuni flagrante. 

Un al treilea motiv pentru întâlnirile de „la Grivco“ l-a reprezen- 
tat şi şansa de a discuta într-un cadru lipsit de presiuni şi formalități. 
În cazul şedinţelor desfăşurate în sediile de partid, săli de conferinţe 
sau alte locuri publice, cei mai mulți lideri politici se consideră obli- 
gaţi de propriul statut să păstreze o anumită rigiditate a discursu- 
lui, să-şi demonstreze funcţia de reprezentare. Atitudine absolut 
firească de altfel, şi-au asumat anumite responsabilități... Însă atunci 
când încerci să depăşeşti anumite blocaje, să înlături un grad sem- 
nificativ de neîncredere, să începi o construcţie nouă, este nevoie ca 
discuţiile să se desfăşoare la un nivel mai profund, mai adevărat, 
mai eliberat de formalități şi prejudecăţi. Mă tem că, dacă negocie- 
rile pentru formarea Uniunii Social Liberale s-ar fi purtat exclusiv 
într-un context oficial, între președinți de partid încadraţi de în- 
treaga structură de conducere a propriei formaţiuni (alcătuită, la 
rândul ei, din persoane cu orgolii, cu aşteptări, cu un anumit grad de 
inflexibilitate) această Alianţă nu s-ar mai fi realizat niciodată. 

În schimb, „la Grivco“ şi în alte locaţii mai puţin formale, discu- 
tiile erau autentice, se purtau între oameni care se ascultau şi se în- 
ţelegeau unul pe altul şi care, în anumite momente, au dovedit tăria 
de a pune interesul comun deasupra celui imediat al propriului par- 
tid. Aşadar, preşedintele Băsescu avea toate motivele politice să cri- 
tice întâlnirile de „la Grivco“ pentru că erau eficiente, conduceau la 
rezultate concrete, care îi amenințau poziția. Dar realitatea obiec- 
tivă este că „la Grivco“ nu se întâmpla nimic ilegitim sau imoral. 

Cu toate acestea, campania sistematică de denigrare a unei firme 
absolut respectabile a generat şi anumite efecte. Nu neapărat în 
zona de afaceri, unde cei mai mulți parteneri şi clienţi înțelegeau 
că atacurile la adresa Grivco erau direcționate politic, ci la un nivel 
ceva mai mărunt, dar totuşi relevant pentru potenţialul de intimi- 
dare pe care îl poate avea o presiune constantă asupra personalități- 
lor vulnerabile. 

De exemplu, am întâlnit politicieni - nu mă refer la cei doi, trei 
preşedinţi de partide care nu au avut niciodată asemenea fragilităţi — 
care îşi doreau să participe la discuţiile de „la Grivco', dar încercau 
să ajungă „acolo“ nevăzuţi, căutând diverse intrări secundare. Pe 
lângă inutilitatea acestor demersuri - cred sincer că toate intrările/ 
ieşirile erau şi sunt atent supravegheate -— a trebuit să remarc că în- 
treaga presiune creată în jurul acelui sediu mă ajută semnificativ. 

Întâi de toate îmi oferea un reper foarte relevant pentru caracte- 
rul şi intenţiile interlocutorului meu. Dacă acesta îmi cerea date des- 
pre o intrare lăturalnică şi insista ca întâlnirea să aibă loc în deplină 
confidenţialitate, înțelegeam că nu-mi poate deveni un partener în 
niciun fel de construcţie viabilă. De regulă, anulam asemenea în- 
trevederi. Nu poți construi un drum bătătorit cu o persoană căreia 
îi este teamă să calce apăsat. Pe de altă parte, trebuie să recunosc — 
şi să sper să nu supăr pe nimeni cu această mică dezvăluire — că 
m-a fascinat întotdeauna să analizez conflictul interior trăit de cei 
care, pe de o parte, nu prea îşi doreau să vină la Grivco („să nu zică 
presa ceva“), dar, pe de altă parte, erau mânaţi de interese suficient 
de mari încât să-şi asume un asemenea „risc“. În asemenea cazuri, 
oportunismul bătea instinctul de conservare. Nu era deloc puţin. Şi 
mă gândeam câtă frământare, cât zbucium... pentru nimic. Pentru 
absolut nimic - nici presa nu-i băga în seamă, dar nici eu nu accep- 
tam niciun fel de colaborare cu astfel de persoane. Am observat de 
multe ori cum, orbiți de mize personale, mulți politicieni fac demer- 
suri complet inutile. Într-o formă sau alta, toți avem propriile mo- 
mente de naivitate vinovată. 

Un alt beneficiu, oarecum relevant din punct de vedere politic, 
era reflexul presei ostile de a umfla necontrolat miza oricărui eve- 
niment desfăşurat la Grivco. E adevărat, multe dintre negocierile 
pentru formarea ACD şi USL s-au desfăşurat la sediul acestei firme, 
dar nu orice întâlnire de la Grivco avea semnificaţii istorice. De-a 
lungul timpului, s-au purtat şi discuţii banale, lipsite de relevanță 
politică şi finalitate concretă. Însă propaganda domnului Băsescu nu 
ţinea seama de acest fapt şi acorda spaţii editoriale impresionante şi 

analize sofisticate oricărei „întâlniri de la Grivco“. Fără să-şi dea 
seama, îmi făcea un serviciu. Ca lider politic, nu-i puţin lucru să-ţi 
timorezi atât de mult adversarii încât să creadă că tot ce faci anunţă 
o acțiune majoră. 

Nu în ultimul rând, atenţia constantă acordată sediului Grivco 
îmi oferea convingerea că îmi desfăşor activitatea în cel mai sigur 
loc din România. În unele seri, plecând destul de târziu de la birou, 
mă gândeam cu reală simpatie la cei care mă supravegheaseră 
întreaga zi, oferindu-mi, fără să vrea, o senzaţie de siguranţă şi 
confort. Nu o dată m-am gândit să mă opresc şi să le transmit di- 
rect mulțumirea mea. N-am făcut-o tocmai pentru că le respectam 
munca şi credeam că e mai corect să le protejez iluzia că activitatea 
lor are într-adevăr un sens. 

În concluzie, asumând toate argumentele anterioare, consider 
că întâlnirile „la Grivco“ erau incomparabil mai transparente şi mai 
respectabile decât reuniunile prin separeurile unor restaurante sau 
în diverse parcări organizate, în miez de noapte, de Traian Băsescu. 

Spre deosebire de „guvernator“, mie nu mi-a plăcut niciodată 
să amestec treburile serioase cu plăcerea, responsabilitatea institu- 
ţională cu viciul. Poate că sunt de modă veche, dar am preferat în- 
totdeauna masa de birou în locul celei cu pahare... 


Ce urmează pentru USL? Cărţile de istorie 


După succesul electoral din decembrie 2012, Uniunea Social 
Liberală s-a ales cu o agendă foarte încărcată, având responsabilita- 
tea respectării angajamentelor asumate față de cetăţeni şi sarcina 
unei guvernări extrem de complicate, pe date economice fragile, 
tensionate suplimentar de obligaţia returnării împrumuturilor uri- 
aşe contractate de guvernele domnului Băsescu. 

În plus, USL trebuia să depășească, acţionând cu diplomaţie şi 
echilibru, o semnificativă inerție ostilă a partenerilor externi, cau- 
zată de dezinformările preşedintelui suspendat, care invocase o 
„lovitură de stat“ împotriva sa, demers absolut halucinant pentru o 
țară membră UE. Însă, pentru acei lideri europeni care nu ştiau — 
sau se prefăceau că nu ştiu — că, în România, suspendarea reprezintă 
o procedură 100% constituţională, USL devenise o „ameninţare la 
adresa statului de drept“... Dintre toate dezastrele moștenite de Uni- 
une de la Traian Băsescu, neîncrederea externă a fost, cu siguranţă, 
cea mai apăsătoare. 

Dar, dincolo de provocările din exterior, Uniunea Social Liberală 
trebuia, în paralel cu toate celelalte responsabilităţi, să îşi adminis- 
treze şi tensiunile interne care, cel puţin teoretic, puteau în orice 
moment să-i anuleze existența şi progresele realizate. 

Uniunea a fost o construcție formată din trei partide distincte, 
fiecare având obiective politice şi proiecte diferite, uneori chiar 
contrare. În aceste condiţii, a devenit absolut firesc ca, în ciuda 

succesului guvernamental şi parlamentar, să se confrunte constant 
cu diferite reglări de statut, de tipul celor care au apărut încă îna- 
inte de înfiinţare şi au continuat să apară pe întreg parcursul func- 
ționării Alianţei. 

Era evident că, la un moment dat, USL se va dizolva, dar cel 
mai natural ar fi fost ca acest deznodământ să nu apară înainte de 
îndeplinirea singurului obiectiv major pe care nu l-a atins. Ghici 
ciupercă (Băsescu) ce-i? 

Însă orgoliile personale şi calculul politic pentru alegerile prezi- 
denţiale i-au determinat pe unii să treacă la următoarea etapă fără a 
finaliza ceea ce au început, fără a-şi respecta angajamente asumate 
public în foarte multe ocazii. 

Totuşi, dizolvarea de facto a Uniunii Social Liberale în februarie 
2014, la trei ani de la înființare, n-a fost chiar cel mai neaşteptat 
eveniment. Devenise clar, încă din a doua jumătate a anului 2013, 
că domnul Crin Antonescu a intrat deja pe un proiect distinct care, 
mai devreme sau mai târziu, avea să blocheze funcţionarea Uniunii. 
De altfel, au existat numeroase momente în care evenimentele exte- 
rioare au pus la încercare solidaritatea celor trei partide fondatoare 
USL, după cum, în multe ocazii, s-a întâmplat ca obiectivele indivi- 
duale ale uneia dintre formaţiuni să nu corespundă viziunii şi prio- 
rităţilor celorlalte. Peste toate acestea s-a adăugat şi un anumit nivel 
de neîncredere, firesc în condiţiile în care, în special liberalii şi so- 
cial-democraţii, aveau o lungă tradiţie de atacuri reciproce. 

Nu-mi propun să analizez toate momentele de criză din USL, 
ci doar să enumăr câteva dintre ele pentru a demonstra că, în ciuda 
aparenţei, nu tensiunile interne vor destabiliza decisiv uniunea. Evi- 
dent, mă voi opri la cele care, într-o formă sau alta, m-au implicat pe 
mine sau Partidul Conservator. Să nu uităm că, în această a doua 
parte a lucrării, perspectiva este asumat subiectivă. 

În acest context, cred că este util să admit că temperamentul, 
experienţa de viaţă, independenţa financiară şi stabilitatea propriu- 
lui statut m-au predispus întotdeauna la decizii ferme, uneori chiar 
radicale şi, poate, inoportune. Am observat de multe ori că, atunci 

când ceva nu merge cum ar trebui, e mai eficient să-l înlocuieşti de- 
cât să încerci permanent să îl repari, să îl peticeşti, să îl adaptezi 
unui scop căruia, de fapt, nu-i este corespunzător. Însă această lec- 
ţie, deprinsă în primul rând din zona de business, nu mi-a prins 
foarte bine în politică unde, în foarte multe cazuri, ce se hotărăşte 
astăzi se uită mâine şi se schimbă poimâine. 

Primul moment în care, din punctul meu de vedere, s-au resim- 
tit tensiuni în USL a fost când, chiar înainte de semnarea oficială a 
protocolului de înfiinţare, s-a optat pentru soluţia cu doi copreşe- 
dinţi, de la PSD şi de la PNL, plasând Partidul Conservator şi pe 
preşedintele său, Daniel Constantin, într-o situaţie uşor ingrată. 

În mod evident, din punct de vedere al ponderii parlamentare 
şi al structurilor teritoriale, PC nu se putea compara cu ceilalți doi 
parteneri ai săi. Însă, pe de altă parte, măcar în prima fază, con- 
servatorii declanşaseră întreaga acţiune de unificare: inițiaseră 
Uniunea şi fuseseră puntea de legătură între social-democraţi şi 
liberali. Miza nu era o funcţie lipsită de conţinut sau prezența 
simbolică în cadrul unei troici. PC rămânea membru fondator cu 
drepturi şi responsabilităţi depline şi nimeni nu putea contesta 
această realitate. Însă ce mă preocupa era reflexul celor două par- 
tide mai mari de a impune o anumită soluţie bazându-se, exclusiv, 
pe argumentul forței. 

Înţelegeam că cei doi copreşedinţi erau interesaţi ca, la nivel de 
imagine, să nu-şi dilueze consistenţa. Cu cât ar fi existat mai mulți 
copreşedinţi, cu atât s-ar fi diminuat ponderea fiecăruia dintre ei, 
aspect care fi dăunat inclusiv Uniunii în ansamblu. Așa că, pe fond, 
puteam să înţeleg legitimitatea soluţiei cu doi copreşedinţi, însă 
modalitatea în care a fost promovată (o înţelegere între PSD şi PNL 
de care PC trebuia, pur şi simplu, să ia act) nu mi-a părut de bun 
augur. Dar ne propusesem să parcurgem un maraton împreună şi 
nu ne puteam opri după primul obstacol. Totodată, analizând cât 
mai realist acel context, era clar că, din cauza unui gabarit politic 
semnificativ mai redus, PC trebuia să găsească resurse pentru a 
asuma şi anumite dezechilibre obiective. 

Un alt moment interesant din punctul meu de vedere și fructuos 
din perspectiva adversarilor din presă a fost acela în care, la scurt 
timp după formarea Uniunii Social Liberale, Victor Ponta a declarat 
în cadrul unui interviu online că pentru USL „Dan Voiculescu este 
singura vulnerabilitate a USL“. Afirmația a fost făcută la începutul 
lunii februarie 2011, după ce eu propusesem în dezbatere publică 
ipoteza suspendării lui Traian Băsescu. În opinia domnului Ponta, 
acea declaraţie a mea îl ajuta chiar pe preşedintele Băsescu, oferin- 
du-i posibilitatea de a ataca USL şi, de aceea, copreşedintele USL 
considera că am vulnerabilizat alianța. 

Aşa cum am mai precizat, nu am fost niciodată un partener co- 
mod. Întotdeauna mi-am exprimat liber convingerile, fără avertis- 
mente prealabile şi fără să-mi fi sincronizat propriile declaraţii cu 
priorităţile de comunicare ale aliaţilor mei. În aceste condiţii, când, 
după înfiinţare USL, am decis să mă refer public la suspendarea 
preşedintelui, să spun cu voce tare ceea ce gândea mai toată lumea, 
este posibil să fi încurcat anumite strategii. 

Astfel, asumându-mi şi propria responsabilitate, am receptat cu 
umor declaraţiile colegului meu de Uniune care, probabil fără să-şi 
propună, confirma independența poziţiilor mele. Atunci când eşti 
criticat şi de putere, şi de opoziţie, te plasezi pe o poziţie neutră, 
deasupra mizelor politice contextuale. Totodată, trebuia să remarc 
şi o anumită ironie a istoriei care făcea ca, la două, trei zile de la în- 
ființarea USL, persoana care contribuise direct la înființarea Uniu- 
nii să devină o „vulnerabilitate“ a acesteia. 

Însă, pe de altă parte, ar fi util să se înțeleagă şi situaţia lui Victor 
Ponta de la acel moment. Cu doar un an mai înainte, câștigase pre- 
şedinţia PSD fiind perceput de către mulți jurnalişti analişti ca 
„omul lui Năstase“, stereotip reluat la infinit de toți adversarii săi 
politici (şi, în unele cazuri, chiar şi de propriii colegi). Era o preju- 
decată lipsită de conţinut (în PSD, Ponta primise un sprijin mult 
mai larg decât putea oferi tabăra Năstase), care însă îi genera con- 
stant o presiune în sensul demonstrării propriei independenţe. 
Apoi, după înființarea USL, propaganda domnului Băsescu îi acuza 

pe Crin Antonescu şi pe Victor Ponta că ar servi „interesele lui 
Voiculescu“, exact după tiparul folosit cu Mircea Geoană în timpul 
campaniei prezidenţiale din 2009. 

În aceste condiţii, preşedintele PSD era provocat constant să-şi 
demonstreze cât mai des independenţa. Aşa că, declaraţia cu „vul- 
nerabilitatea“ era un soi de probă de independenţă și am înţeles-o 
ca atare. Nu în ultimul rând, ştiam că întreg PSD-ul suferă încă de 
pe urma acceptării parităţii cu ACD, situație pentru care mă soco- 
teau, pe bună dreptate, direct responsabil. În consecinţă, politic şi 
uman l-am înţeles pe Victor Ponta. Nu înainte de a mă gândi să-i 
răspund în aceeaşi manieră. Totuși, n-am făcut-o pentru că eu, spre 
deosebire de partenerii mei, nu mai aveam nimic de dovedit. Înţele- 
geam că, indiferent ce aş spune, cei care mă atacă la ordin vor conti- 
nua să mă atace, la fel cum cei care s-au rătăcit printre prejudecăți 
negative vor continua să mă urască fără să înțeleagă că sunt victi- 
mele unei manipulări de proporții. Totodată, obiectivul meu rămâ- 
nea lupta cu Traian Băsescu şi nu-mi permiteam ca, dintr-un 
orgoliu personal, să slăbesc Uniunea Social Liberală. 

Pe termen lung, atitudinea constructivă şi-a dovedit utilitatea. 
După tensiunile din debut, încrederea între cele trei partide s-a mai 
consolidat, în USL începând să nu mai apară confruntări relevante 
între membrii săi. Dar, evident, armonia nu putea dura la infinit şi 
la începutul anului 2012, când începuseră pregătirile pentru alege- 
rile locale şi fiecare partid îşi selecta candidaţii şi localităţile în care 
considera că este îndreptăţit să-şi desemneze propriii reprezentanți, 
au reizbucnit vechile conflicte alimentate de rivalităţile din teritoriu. 
Protocolul Uniunii permitea ca, în cazul primăriilor în care nu se 
ajungea la un acord între PSD, PNL şi PC, să se opteze pentru va- 
rianta candidaturilor separate. Şi, în general, acest principiu şi-a 
dovedit utilitatea, prevenind blocajele pe care le-ar fi generat infle- 
xibilitatea liderilor locali din anumite zone. Însă au fost și situaţii în 
care apariția unui candidat cu şanse reale promovat, de exemplu, de 
PC putea ameninţa reînnoirea mandatului unui primar în funcţie, 


174 DAN VOICULESCU 


reprezentant al unei alte formaţiuni din USL. Situaţia nu depășea 
limitele prevăzute de Protocol. 

În definitiv, fiecare partid avea dreptul să-şi maximizeze şan- 
sele, iar după alegeri, toate victoriile intrau și în contul USL. Însă, 
mai ales în oraşele importante, primarii în funcţie nu puteau ac- 
cepta să-şi piardă poziţia în faţa unui alt reprezentant al Uniunii. În 
aceste condiţii, au reînceput presiunile dinspre teritoriu spre cen- 
tru. Iar în cazurile în care conservatorii erau cei care încercau să 
câştige primării deţinute de alți colegi din alianță, presiunile deve- 
neau foarte acute din cauza unui complex de superioritate pe care 
anumiţi reprezentanţi ai PSD şi PNL îl aveau în raport cu partenerii 
lor din Partidul Conservator. 

Realitatea era că PC avea cea mai fragilă reprezentare la nivel 
local şi, dacă dorea să-şi consolideze ponderea în teritoriu, nu-şi 
permitea să menajeze toate orgoliile din alianță. Astfel, în contextul 
mai multor dispute în care PC asuma o anumită intransigență, cea 
mai intensă fiind pentru desemnarea candidaţilor la primăria Iaşi, 
nervozitatea s-a acumulat atât de mult la centru, încât a apărut pro- 
punerea să se modifice protocolul Uniunii, astfel încât să nu mai fie 
necesară şi semnătura preşedintelui PC pe listele finale de candi- 
dați. Atmosfera s-a tensionat și putea duce la o escaladare pericu- 
loasă, dar, pentru că mizele comune erau mai importante decât 
rivalităţile individuale, partenerii din PSD şi PNL au acceptat că PC 
are tot dreptul să-mi maximizeze şansele electorale, iar Daniel 
Constantin şi-a păstrat prerogativa semnării listelor de candidați. 

Evident, seria tensiunilor a continuat. Chiar şi în perioadele 
care par mai liniștite, nu poate trece o lună fără să apară un conflict 
în teritoriu sau la centru. De exemplu, în decembrie 2012, când se 
părea că se poate instala armonia alimentată de succesul comun, a 
apărut tema pactului de coabitare, un document inutil pentru USL 
şi pentru România, un demers care, în opinia mea (argumentată în 
prima parte a acestei lucrări), i-a servit exclusiv lui Traian Băsescu, 
reintroducându-l în jocul politic intern. 

A fost un moment complicat. O întâlnire secretă între Crin 
Antonescu, Victor Ponta şi „guvernatorul“ Băsescu putea genera 
senzaţia unei trădări a electoratului USL şi a celor 7,4 milioane de 
români care îl demiseseră pe preşedintele suspendat în iulie 2012. 
Sigur că înţelegeam că liderii USL nu acceptaseră cu entuziasm să 
„coabiteze“ cu domnul Băsescu, că acţionaseră în acel sens din ca- 
uza mai multor semnale interne şi externe, dar cred că ar fi fost mult 
mai corect ca, în locul unei întâlniri nocturne, să transmită public că 
îşi doresc să menţină un echilibru instituțional şi să anunţe un set de 
principii pe care şi le asumă în relaţia cu „guvernatorul“ - comuni- 
cate inclusiv partenerilor europeni şi americani. Astfel, ar fi răspuns 
credibil şi eficient anumitor îngrijorări fără a accepta o „mică“ înţe- 
legere cu un preşedinte demis de 88% dintre propriii cetăţeni. 

Trebuie să recunosc că, în contextul pactului de coabitare, m-am 
gândit foarte serios la ruperea Alianţei. Cauza nu era conflictul meu 
cu Traian Băsescu, ci convingerea că, prin acel demers, USL făcea 
primul compromis major, depărtându-se de angajamentele asumate 
în faţa celor cărora le ceruse încrederea și votul. Dar, până la urmă, 
după o analiză la rece, a trebuit să accept că dizolvarea Alianţei în 
decembrie 2012 ar fi însemnat o eroare încă mai mare decât pactul 
de coabitare. În consecință, după o discuţie intensă cu partenerii 
mei, cărora le-am transmis, cu onestitate, părerea mea despre valoa- 
rea, semnificaţia şi consecinţele Pactului, am continuat să acţionăm 
împreună în interiorul Uniunii Social Liberale. 

Aşadar, tensiuni au existat încă de la înfiinţare. În ciuda lor, USL 
a câştigat alegerile locale, adjudecându-şi 36 de judeţe din 41, şi a 
stabilit un record la alegerile legislative în urma cărora şi-a asigurat 
o pondere parlamentară de 70%. Ulterior, au fost depăşite conflic- 
tele inerente de la formarea guvernului şi desemnarea miniştrilor, 
animozităţile parlamentare, campaniile de presă denigratoare la 
adresa unora dintre liderii USL și multe altele. 

De ce s-a blocat Uniunea în februarie 2014? Sunt multe mo- 
tive. Unele mai vechi, altele mai noi, unele ce ţin de o dinamică 
politică obiectivă, altele determinate de interese personale. Chiar 

şi succesul copleşitor din decembrie 2012 - 70% pondere parla- 
mentară - a încurajat indirect tendinţele centrifuge. Aşa cum am 
mai spus, administrarea matură a unui succes este infinit mai difi- 
cilă decât obţinerea sa. 

Revenind totuși la datele concrete din februarie 2014, consider 
că, dincolo de unele pretexte destul de fragile, cum ar fi disputa arti- 
ficială pe repartizarea funcţiilor de vicepremieri, decizia domnului 
Crin Antonescu de a părăsi Uniunea Social Liberală a fost cauzată 
de presiunea şi dezinformarea constantă care l-au vizat pe liderul 
liberal în ultimul an. Delimitând anumite vulnerabilităţi în abordă- 
rile personale ale preşedintelui PNL, adversarii USL au acționat or- 
chestrat asupra domnului Antonescu, folosind întreg arsenalul 
persuasiv pe care îl aveau la dispoziţie. I-au stimulat orgoliul, i-au 
alimentat iluziile unei candidaturi câştigătoare din partea „dreptei 
unite“, au amplificat complexele de superioritate în raport cu PC şi 
de inferioritate în raport cu PSD, au generat presiuni interne, au 
creat stimulente externe (de tipul aderării PNL la Partidul Popular 
european). Pe scurt, au făcut absolut tot ce depindea de ei pentru a-l 
împinge pe Crin Antonescu să comită o eroare ce i-ar putea închide 
prematur şi nedrept cariera politică. 

În ciuda conflictelor noastre personale, eu cred că domnul 
Antonescu merita un destin politic mai bun. 

Însă, din păcate, după ce şi-a concretizat intenția de a rupe USL şi 
de a se alătura, cu sau fără voie, taberei politice dominate de Traian 
Băsescu, credibilitatea lui Crin Antonescu a suferit pierderi masive. 
De la atacurile extrem de virulente din perioada în care deţinea func- 
ţia de preşedinte interimar, în 2012, până la întâlnirile de taină cu 
„guvernatorul“ desfăşurate în 2013 şi 2014, preşedintele PNL a făcut 
un salt prea mare, s-a dat de prea multe ori peste cap. Este adevărat, 
electoratul român este obişnuit cu fel de fel de traseişti și contorsio- 
nişti politici, capabili să-şi schimbe radical poziţiile şi convingerile, 
dar, chiar şi aşa, transformarea domnului Antonescu de la statutul de 
adversar ireconciliabil la cel de confident al lui Traian Băsescu a creat 
rezerve majore chiar şi în rândul electoratului liberal. 

Poate greşesc. Poate Crin Antonescu nu și-a afectat ireversibil ca- 
riera politică. Viitorul va decide. Însă, la momentul februarie 2014, în 
care a distrus o construcţie politică validată de încrederea a 70% din- 
tre români, domnul Antonescu şi-a creat singur un obstacol uriaş 
care îi va limita orice ascensiune electorală pe termen nedefinit. 

Oricum, cariera politică a celui care a ales să dizolve Uniunea 
Social Liberală rămâne, în definitiv, responsabilitatea Domniei Sale. 

În privinţa Uniunii Social Liberale, eu n-am regrete. Ideea din 
decembrie 2009 a schimbat România. Şi-a îndeplinit obiectivele. 

Ce urmează pentru USL? Să se retragă în cărțile de istorie, ca 
deținătoare a unor recorduri politice greu de egalat în următorii 
50 de ani. 


Ce urmează pentru mine... 


După ce ai contribuit cu toate energia şi resursele de care dispui 
la realizarea unui proiect al cărui succes a fost pe deplin confirmat, 
ai, în principiu, două variante: 

1. Fie alegi să te opreşti - asumând că, din punct de vedere al 
realizărilor sociale, ţi-ai atins potenţialul maxim - și te concentrezi 
doar pe aspectele personale ale vieții, pe care le-ai neglijat din cauza 
efortului dedicat anterior realizării unui proiect major; 

2. Fie cauţi o altă miză, de ordin superior celei atinse, conside- 
rând că experiența deja acumulată poate fi fructificată într-un 
nou proiect. 

Sigur că ar mai fi şi alte posibilităţi. Poţi, de exemplu, să te „agăţi“ 
de ceea ce ai realizat, să nu înţelegi că orice construcție atinge, la 
un moment dat, momentul de maxim după care, orice ai face, ur- 
mează declinul. 

Am învăţat din afaceri că un succes, pe lângă datele intrinseci 
(resurse, efort, viziune etc.), depinde şi de evoluţii exterioare (con- 
text istoric, economic, social etc.). Un proiect politic util reprezintă 
un răspuns adecvat la particularităţile comunităţii căreia îi este de- 
dicat. Însă ceea ce este necesar astăzi poate deveni inutil mâine. 
Dezvoltarea continuă a societăţii închide constant vechi direcții de 
oportunitate şi deschide altele noi. Această dinamică influențează 
decisiv succesul acţiunilor noastre. 

Revenind la subiectul central al acestei lucrări, în 2010, 2011 şi 
2012, USL a reprezentat soluţia optimă pentru așteptările societății 
românești. În 2013 şi 2014, pentru a-şi păstra utilitatea, Uniunea 
s-a adaptat şi se va mai adapta la evoluţiile societăţii şi economiei 
româneşti, precum şi la stimulii externi aflați, la rândul lor, într-o 
continuă transformare. Dar, la un moment dat, calibrările nu au 
mai ţinut ritmul schimbărilor exterioare şi USL a devenit istorie. 

Era firesc să fie aşa. Dacă nu înţelegem la timp şi nu respectăm 
ciclul natural al creşterii şi descreşterii oricărui fenomen istoric, 
riscăm să compromitem realizările anterioare. Personal, aş fi pre- 
ferat ca, după ce şi-ar fi realizat toate angajamentele şi obiectivele, 
Uniunea Social Liberală să se „închidă“ amiabil, nu să se dizolve 
sub loviturile unui partid fondator. Dar, chiar şi aşa, USL rămâne 
un succes major care trebuie marcat, salutat şi... depăşit. Investiţia 
redundantă într-un succes care şi-a consumat energia conduce in- 
variabil spre eşec. 

Așadar, pentru mine, trebuie să exclud din start ipoteza de a ră- 
mâne axat pe ceea ce a reprezentat Uniunea Social Liberală. După 
februarie 2014, cred că am ajuns la momentul în care trebuie să 
optez: fie mă concentrez, în special, pe viața personală, fie creez un 
nou proiect. 

Alegerea înţeleaptă este evidentă: viața personală. După atâta 
luptă, tensiune, împliniri şi eşecuri, probabil că ar fi timpul unui alt 
registru. Al unei schimbări de ritm şi priorități. O modificare radi- 
cală. Nu doar pentru mine şi familia mea, ci pentru un întreg sis- 
tem care s-a construit raportându-se la Voiculescu. 

Dacă m-aş retrage mâine din viața publică, prima reacţie a ad- 
versarilor mei, cei care au transformat conflictul cu mine în ocupa- 
ție zilnică, ar fi de neîncredere şi dezorientare. Ar pendula bezmetic 
între „aiurea, nu se retrage, pune la cale o nouă lovitură“ şi „în sfâr- 
şit, s-a speriat, l-am învins“. Probabil că un an sau doi ar continua 
să invoce mitul mogulului care acționează din umbră. Ar descoperi 
conspirații inexistente, s-ar arunca furios asupra tuturor celor cu 
care am colaborat... 

Dar, după o vreme, ar trebui să accepte că şi-au pierdut princi- 
pala scuză pe care o foloseau pentru a-și camufla incompetenţa, 
impostura sau vidul moral. Şi, atunci, ar trebui să îşi caute un nou 
pretext, să inventeze un nou inamic care să le justifice existența. 

Persoanele şi proiectele lipsite de consistenţă şi legitimitate, care 
nu răspund constructiv unei nevoi reale a societăţii, nu pot supra- 
vieţui decât invocând mize false. Cazul Băsescu este elocvent în 
acest sens. Apetenţa Domniei Sale pentru conflict a fost determi- 
nată de incompatibilitatea sa structurală cu orice fel de construcție. 
Episodul incendiului pe care l-ar fi provocat în portul Rouen (con- 
form propriilor relatări) a devenit, într-un fel, reperul său identitar. 
Cheia personalităţii sale. În esență, omul a rămas un „incendiator“. 
Nimicul interior nu se poate sprijini decât pe un nimic exterior. 
Praful caută cenuşa. În matematică, minus cu minus fac plus. În 
viaţa reală, falsul nu se poate legitima decât prin fals. 

Revenind la opțiunile mele, trebuie în primul rând să asum că 
nimeni nu e de neînlocuit - un clișeu care conţine un adevăr incon- 
testabil. Mitul Mogulului Voiculescu va fi, în cele din urmă, înlocuit 
de alt mit. Lumea are nevoie de poveşti cu eroi. De altfel, cred că aş 
putea intui cam care ar fi persoanele dintre care va fi ales noul „in- 
amic public“... Dar această temă ar putea deveni un subiect pentru 
altă carte... 

Cu sau fără eroi, societatea, presa şi politica românească nu vor 
fi nici mai rele şi, din păcate, nici mai bune. Inerţiile fenomenelor 
sociale exced succesele sau greşelile individuale. Cu foarte rare ex- 
cepţii, istoria este cea care ne marchează personalitatea, nu invers. 
De altfel, dacă ne păstrăm luciditatea, acceptăm că realizările noas- 
tre, atâtea câte au fost, s-au datorat, în principal, datelor exterioare 
în cadrul cărora am acționat (aşteptări, acumulări și necesități so- 
ciale) şi doar în secundar unor discutabile merite personale. 

Pe de altă parte, întâmplările bifate de mine în ultimii ani, cu 
toate consecinţele lor fericite şi mai puţin fericite, m-au adus în po- 
ziţia de a nu mai avea mize personale. Am trăit tot ce aveam de 
trăit, am iubit ce aveam de iubit, am construit tot ce mi-am propus 

să construiesc, am câştigat ce puteam câştiga şi am pierdut ce aveam 
de pierdut. Am cunoscut succesul, am trăit şi dezamăgirea, înțeleg 
finalitatea probabilă a tensiunilor din jurul meu. Ştiu de unde am 
venit şi încotro mă îndrept. Oricât de plictisitoare sau spectacu- 
loase vor fi evenimentele ce vor urma de acum înainte, ele nu mă 
mai pot schimba. 

Cred sincer că în spaţiul public sunt necesare şi persoane care 
şi-au finalizat propria devenire, care nu mai au nimic de demon- 
strat, care pot privi dincolo de obiectivele personale. Care nu sunt 
preocupate de ce câştigă pentru ele, ci de ce rămâne după ele. Care 
se pot interesa cu adevărat de celălalt. 

Nu ştiu dacă sunt o astfel de persoană. Dar pot încerca să fiu. 
Acesta ar fi, poate, singurul mare proiect în care m-aş mai putea 
implica. Un proiect personal, politic şi social, deopotrivă. 


ANEXĂ 


Stenograma discuţiei dintre Traian Băsescu 
şi delegaţia Partidului Conservator 
20.03.2007 Palatul Cotroceni 


Traian Băsescu: Domnule preşedinte, doamnelor şi domnilor 
(râde), că e o doamnă! Temele de interes au fost comunicate prin 
adresa prin care s-a făcut invitaţia. M-ar interesa o viziune a dvs. 
asupra situaţiei politice, eventuale soluţii, dacă este sau nu criză, 
pentru că sunt abordări diferite în spectrul politic. 

Dan Voiculescu: Da. 

T.B.: Nişte priorităţi în raport cu discuţiile de acum două săp- 
tămâni, dacă sunt evoluţii în problema modificării legii electorale. 
Vă rog, domn profesor. 

D.V.: Domnule preşedinte, noi considerăm că România parcurge 
o criză politică şi dacă ne referim numai la faptul că nu avem mi- 
nistru de Externe, că nu avem ambasadori numiţi în capitale 
importante... 

T.B.: Ambasadorii sunt la Parlament, domnule Voiculescu! 

D.V.: Nu, vorbeam de criza politică, nu acuzam pe nimeni. 

T.B.: Nu, vă spuneam unde sunt ambasadorii (râde). Sunt tri- 
mişi la Parlament, zece ambasadori, aşteaptă să fie... 

D.V.: Da... Deci, noi considerăm că în România există la ora ac- 
tuală o criză politică şi am discutat în Biroul Politic, am analizat 
care sunt toate aspectele, variantele posibile pentru a ieşi din criza 

politică, pentru că pornim de la ideea că această criză politică nu 
poate face bine nimănui. Chiar dacă, temporar sau pe termen 
scurt, unii câştigă, alții pierd, pe termen mediu şi per total România 
pierde. Analiza noi am luat-o un pic din urmă, din momentul în 
care soluţia imorală a permis formarea guvernului în ianuarie 2005, 
moment când noi am anunţat că intrăm în această guvernare pentru 
că suntem hotărâți ca România să intre în Uniunea Europeană în 
2007. Şi tot atunci am spus că după 1 ianuarie 2007 ne vom retrage 
din guvern, şi atunci ne-am retras din guvern. Sigur că am ţinut cont 
şi de recomandarea dvs. făcută public, când aţi spus că dacă Partidul 
Conservator vrea să crească, trebuie să treacă în opoziţie. 

T.B.: Orice partid care vrea să crească trebuie să treacă în 
opoziţie. 

D.V.: Aşa este, numai că unii înţeleg, unii nu. Noi am înţeles şi 
am trecut în opoziţie. 

T.B.: (râde) Ar mai fi unv’ care ştiu eu că ar trebui să treacă în 
opoziţie (râde). 

D.V.: Din păcate, acolo noi nu avem nimic de spus. Eventual, dvs. 

T.B.: Nici eu nu am de spus nimic acolo, domnu... 

D.V.: Ca atare, făcând o analiză complexă, sigur că am să spun 
un lucru care, probabil, nu va fi primit cu mult entuziasm. Dar noi 
credem... 

T.B.: (râde în hohote) Credeţi că a reuşit cineva să-mi producă 
entuziasm astăzi? 

D.V.: Nu ştiu, dar noi ne-am gândit că, având în vedere situația 
pe care o avem acum, structura Parlamentului, care aşa a ieşit ea 
din electorat, cunoscându-vă, atât cât putem să vă cunoaștem noi 
pe dvs... 

T.B.: Încă nu aţi aflat tot. 

D.V.: Tocmai. Ştiind că sub nicio formă nu va fi posibil ca res- 
pectarea voinţei electoratului din alegerile trecute, respectiv Uniu- 
nea PSD+PUR, care trebuia să formeze guvernul şi dvs. ați adus 
atunci o altă soluţie... 

T.B.: Dacă o vedeţi ca pe o soluţie... 

D.V.: Poftim? 

T.B.: O vedeţi ca o soluţie acum? PSD+PUR la guvernare? 

D.V.: Domnule preşedinte, nouă ne e greu să vorbim, pentru că 
noi, fiind soluţia imorală, avem o dificultate. 

T.B.: Asta nu înseamnă că sunteți soluţia care nu poate vorbi, 
domnule profesor. 

D.V.: Ne e greu să ne pronunțăm. 

T.B.: Şi soluţiile imorale sunt soluţii. 

D.V.: Da, da... Noi voiam, repet, cu scuzele de rigoare... 

T.B.: Nu vă scuzaţi, că știu ce vreţi să spuneţi. Deci, aştept. 

D.V .: Ştiţi. Şi să nu mai spun? 

T.B.: Nu, spuneţi, pentru că trebuie să rămână pentru posteritate. 

D.V.: Voiam să vă propunem ca o dovadă că vă iubiţi țara şi pen- 
tru ca instituţia prezidenţială să nu treacă prin acest proces cu sus- 
pendarea, cu demisia, cu referendum, cu costuri, cu toată Europa... 

T.B.: ...Vreţi să candidaţi la Preşedinţie acum? 

D.V.: Eu, nu, în niciun caz. Mă lăsaţi să termin? 

T.B.: Vă rog. 

D.V.: Noi voiam să vă propunem să vă daţi demisia. 

T.B.: Dasta v-am întrebat. Vreţi să intrăm într-un tur de alegeri 
împreună? 

D.V.: Nu, deci repet. Eu nu vorbesc acum pentru mine, eu vor- 
besc pentru ţară, pentru România. România are nevoie de liniște. 
După părerea dvs., s-a creat în România un climat de neliniște. 
Există o bătălie între toate instituţiile statului şi soluţia cea mai ra- 
pidă, cea mai eficientă şi cu un rezultat inclusiv în relaţiile externe 
cu ecou foarte bun ar fi ca... 

T.B.: Să spunem aşa: Securistul Voiculescu a reuşit să-l con- 
vingă pe Traian Băsescu să demisioneze din funcția de preşedinte. 

D.V.: Nu, securistul Voiculescu a reuşit să-l convingă pe secu- 
ristul Băsescu, pentru că, dacă vreți să intrăm la afirmaţii fără aco- 
perire... Dvs. ştiţi că eu am fost securist? 

T.B.: Nu, da ştiu că aveţi un dosar. 

D.V.: Da, dar dosarul e la justiție, domnule preşedinte, şi justi- 
ţia urmează să se pronunţe. Vreţi să o influenţaţi într-un fel. 

T.B.: Nu, domnu... spun şi eu! 

D.V.: Dar de ce mă faceţi securist? 

T.B.: Păi, da... cam aşa scriu şi ziarele. Ce să fac? Vorbesc şi eu! 
Așa... Dar hai să trecem la soluţiile constructive pe care le propuneţi. 

D.V.: Deci, soluţia constructivă pe care... 

T.B.: Lămuriţi-mă de ce mai faceţi comisia de anchetă! 

D.V.: Repet, comisia de anchetă şi-a încheiat misiunea astăzi, di- 
seară terminăm raportul şi mâine îl predăm Birourilor Permanente. 

T.B.: Şi vă e frică de Curtea Constituţională? 

D.V.: Curtea Constituţională nu are niciun drept să spună Par- 
lamentului, are rol consultativ. 

T.B.: Consultativ. 

D.V.: Ca atare, vreau să evit sau vă propun să evităm întreaga 
procedură care României, pe ansamblu, nu i-ar face bine. E prima 
oară în istoria României când avem de-a face cu o procedură de 
suspendare, cu un referendum pentru demitere, definitiv toată Eu- 
ropa şi toată lumea se uită la noi, şi nu cu ochi buni. Avem semnale, 
am avut întâlniri cu mulți ambasadori şi cu reprezentanţi ai firme- 
lor internaţionale care activează în România, care şi-au manifestat 
îngrijorarea faţă de climatul politic. Sunt obligat să vi le spun, toc- 
mai în argumentarea nevoii de a calma rapid lucrurile. Sigur că e 
un act de voinţă al dvs. Nimeni nu vă poate împinge la un astfel de 
act, dar m-aţi întrebat ce soluţie vedem noi. 

T.B.: Am înţeles asta. Credeţi că o să reuşiți dvs. să mă bateţi pe 
mine, pentru că eu aş candida din nou. Eu nu am nicio problemă să 
mă supun testului populaţiei. Nu ştiu dacă dvs. aveţi vreo problemă. 

D.V.: Vorbiţi cu mine, personal? 

TB Da 

D.V.: Încă o dată, eu nu v-am confirmat că vreau să candidez la 
Preşedinţie. 

T.B.: Da. 

D.V.: Dvs. aveţi informaţii de genul ăsta? 

T. B.: Nu, dar la cât de lipsit de rațiune acţionaţi uneori, pot 
gândi şi asta. 

D.V.: Eu v-aş ruga să nu mă jigniți. Dacă acţionez lipsit de raţi- 
une sau nu, nu este atributul dvs. să mă catalogaţi pe mine... 

T.B.: Dom profesor, sunteți... 

D.V.: Dacă. 

T.B.: Sunteţi într-o contradicţie aici, pentru că mai înainte nu 
ați vrut alegeri europarlamentare şi, dintr-odată, vreţi alegeri prezi- 
denţiale. Dar, nu vă gândiţi cumva că sistemul democratic... când 
se pierde o majoritate, că un preşedinte poate să spună ce vrea el, nu 
are nevoie de majoritate în Parlament, are nevoie de majoritate doar 
la populaţie. Nu v-aţi gândit cumva că soluţia pe care vreţi să o as- 
cundeţi este cea politic corectă, adică demisia primului-ministru? 

D.V.: Domnule preşedinte, vreţi să gândiţi în locul meu? 

T.B.: Nu, vă întreb. 

D.V.: V-aş ruga să mă lăsaţi să gândesc pentru mine şi, vă rog 
eu, încă o dată, nu mă mai jigniți, domnule preşedinte. 

T.B.: Nu, nu vă jignesc. 

D.V.: Păi, nu. Dacă spuneţi că vorbesc fără rațiune înseamnă că... 

T.B.: Politic, pe rațiune politică asta nu rezolvă majoritatea par- 
lamentară, domnule... 

D.V.: Dar nu înţeleg, dacă veniţi din nou la alegeri şi sunteţi si- 
gur că veţi câştiga, care e problema? 

T.B.: Păi, unde e atunci... ce vă faceţi cu efortul comisiei dvs.? 
Dar hai să depăşim, de acord cu propunerea, am preluat-o, o no- 
tăm şi scriem pe ea propunerea Voiculescu, singura constructivă 
în perioada asta. 

D.V.: Noi aşa vedem o rezolvare rapidă a problemelor, pentru că 
altfel, aşa cum este acum aritmetica Parlamentului, va fi foarte greu 
de găsit un consens care să fie peren, măcar valabil pentru următo- 
rii doi ani. 

T.B.: Păi, da... preşedintele câte voturi are în Parlament? 

D.V.: Păi, nu, dvs. chiar mă forțați dvs. acum, că nu e vorba de 
voturi, e vorba de modul în care preşedintele îndeplineşte rolul de 

mediator în România, modul în care preşedintele înțelege să cola- 
boreze cu Parlamentul, cu guvernul. Factorul de echilibru care, ne- 
fiind factor de echilibru, ar fi mai bine să nu fie. 

T.B.: Dacă ies tot eu, ce vă faceţi? 

D.V.: Nu ştiu, o să vedem. 

T.B.: Vă aflaţi într-o situaţie dificilă... 

D.V.: De ce? Poate ieşim iar în Parlament sau poate ieşim cu 
voturi mai multe în Parlament, să vedem ... 

T.B.: Nu, nu, dacă sunt alegeri prezidenţiale şi eu câştig din nou, 
Parlamentul rămâne același. 

D.V.: Care e problema? 

T.B.: Cum faceţi majoritatea sau ce vă faceți cu soluţia făcută? 

D.V.: Poate între timp vă schimbaţi dvs. stilul.. 

T.B.: Ah, nu... 

D.V.: Nu vi-l schimbaţi? 

T.B.: Nu, trebuie să vă schimbaţi dvs. năravul. 

D.V.: La ce nărav vă referiţi, domnule președinte? 

T.B.: Nu intru în detalii. 

D.V.: Când faceţi afirmaţii că eu am năravuri, spuneți care! 

T.B.: Domnu” Voiculescu, v-am invitat la consultări, nu să vă 
dau consultații. 

D.V.: Nu, dar nu puteţi să mă jigniți. 

T.B.: Dar nu v-am jignit, vorbesc de năravuri. 

D.V.: Vorbesc fără rațiune, am năravuri - astea sunt jigniri, 
domnu” preşedinte! 

T.B.: Oare? 

D.V.: Da, sigur! Eu aşa le consider. 

T.B.: Bun, eu nu le consider așa. Dacă ştiam că le consideraţi 
jigniri, nu le mai spuneam. 

D.V.: Bine, accept. Mai avem, dacă ne permiteți... 

T.B.: Toate punctele! Şi chiar am timp mai mult pentru dvs. 

D.V.: Mai avem două chestiuni și aici depinde de bunăvoință dvs. 
şi de raporturile pe care dvs. le mai aveţi cu parlamentarii de la anu- 
mite partide, dacă mai aveți dvs. putere de a influența, sunt două 

lucruri în care dorim să vă solicităm sprijinul. Nu e în favoarea par- 
tidului, sunt două proiecte de-ale noastre pentru care ne luptăm. 
Îmi aduc aminte cu plăcere că ne-aţi şi sprijinit o dată la unul din 
ele, în Senat. Unul dintre proiecte este acum la Cameră. De fapt, 
sunt trei. E vorba de neimpozitarea profitului care se reinvestește, 
care ar fi un motor de dezvoltare economică extraordinar de mare. 
Şi am trecut prin Senat, suntem în Cameră, dar nu avem voturile 
suficiente. Am făcut un amendament. Reinvestirea înseamnă în 
producţie, în retehnologizare, nu maşini, case şi alte lucruri. Al doi- 
lea ar fi, într-un fel, compensație cu primul, un fond de 1% de soli- 
daritate socială, luat de la firmele care fac profit, ca 1% din profitul 
lor să meargă în fondul de solidaritate socială pentru următorii trei 
ani, pentru că noi îi considerăm ca fiind cei mai grei. 

T.B.: Aveţi tot sprijinul meu, pentru tot! 

D.V.: Bun, colegii mei, poate, mai au ceva de zis. Domnul 
Andon? 

Sergiu Andon: După cum s-a desfăşurat dialogul, sincer, sunt 
chiar surprins că am stat până la sfârşit. 

T.B.: A fost chiar interesant! 

